Datasets:

NorHsangPha

/

shan-news-shannews_org

like 0

2018-08-27T09:04:37

https://shannews.org/archives/7277

ႁႅင်းၵၢၼ်တႆး ၼႂ်းမိူင်းထႆး လႆႈသူးၵတ်ႉၶႅၼ်ႇတူပ်ႉၶိူင်ႈမိၼ်ၸေႈ ၵမ်းထူၼ်ႈသွင် ႁၢင်ႈႁႅၼ်းတႃႇၵႂႃႇၵျပၢၼ်ႊထႅင်ႈ

ၸၢႆးမွင်ႇ ထွင်းၻီး ႁႅင်းၵၢၼ်ယၢၼ်မိူင်းတႆး ၵေႃႉယၢမ်ႈတၢင်တူဝ်လုၵ်ႈႁဵၼ်းမိူင်းထႆး ၵႂႃႇၶႅင်ႇ ႁိူဝ်းမိၼ်ၸေႈ တီႈမိူင်း ၵျပၢၼ်ႊၼၼ်ႉ ၶႅင်ႇၶိူင်ႈမိၼ်ၸေႈ ၼႂ်းမိူင်းထႆးလႆႈ သူးတီႈၼိုင်ႈ ထႅင်ႈၵမ်းၼိုင်ႈ ၼႂ်းၶၢဝ်းတၢင်း10 ပီ။ ႁၢင်ႈႁႅၼ်းတႃႇၵႂႃႇၶဝ်ႈၶႅင်ႇတီႈမိူင်းၵျပၢၼ်ႊဝႃႈၼႆ။ Mong Thongdee ဝၼ်းတီႈ26/08/2018 ၸၢႆးမွင်ႇထွင်းၻီး ၶဝ်ႈၶႅင်ႇတူပ်ႉၸေႈႁိူဝ်းမိၼ် တီႈပၢင်ၶႅင်ႇမိူင်း ထွင်းထႃး ၼီးၼၼ်ႉသေ ၶႅင်ႇပေႉထႅင်ႈ။ ၵမ်းၼႆႉၵေႃႈတေလႆႈပဵၼ်တူဝ်တႅၼ်းမိူင်းထႆးသေ တေၵႂႃႇ မိူင်းၵျပၢၼ်ႊၼႂ်းပီ 2020ၼႆႉ။ ၸၢႆးမွင်ႇ ထွင်းၻီး လၢတ်ႈဝႃႈ – “ မိူဝ်ႈတႄႇမၼ်းၼႆႉ ၶႃႈၵေႃႈဢမ်ႇဝူၼ်ႉဝႃႈတေၶႅင်ႇလႆႈ ၽိူဝ်ႇမႃး ၶႅင်ႇသမ်ႉလႆႈသူးတီႈၼိုင်ႈလႄႈ ပဵၼ်ဢၼ်ၸူမ်းသိူဝ်းတႄႉၶႃႈ ယဝ်ႉၵေႃႈတေလႆႈ ပဵၼ်တူဝ် တႅၼ်းမိူင်းထႆးသေ ၵႂႃႇၶႅင်ႇထႅင်ႈတီႈမိူင်း ၵျပၢၼ်ႊၼႆ မိူဝ်ႈလဵဝ်ၼႆႉပႆႇလႆႈဝႂ်ထႆး ယုမ်ႇယမ်ဝႃႈ တေလႆႈႁပ်ႉဝႂ်ထႆး ၵွၼ်ႇတေၵႂႃႇၶႅင်ႇတီႈမိူင်းၵျပၢၼ်ႊၼႆႉယူႇၶႃႈ” ဝႃႈၼႆ။ ယၢမ်းလဵဝ်ၸၢႆးမွင်ႇ ထွင်းၻီး တိုၵ်ႉၶတ်းၸႂ်ၵဵပ်းလိၵ်ႈၵမ်ႉလႄႈ ဝႂ်တႃႇယိုၼ်ႈသူင်ႇၸဝ်ႈၼႃႈတီႈ – တႃႇလႆႈဝတ်းဝႂ်ထႆး။ ၸၢႆးမွင်ႇ ထွင်းၻီးၼႆႉ ၵိူတ်ႇမိူဝ်ႈဝၼ်းတီႈ 02/05/1997 ပဵၼ်လုၵ်ႈၸၢႆး ၸၢႆးၺုၼ်ႉလႄႈ ၼၢင်းမွၼ်း မီးပီႈၼွင်ႉ ႁူမ်ႈတွင်ႉ 2 ၵေႃႉ ပဵၼ်ၵူၼ်းၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆး ပွတ်းၸၢၼ်း ။ ပေႃႈမႄႈမႃးႁဵတ်း ၵၢၼ်ၼႂ်းမိူင်းထႆးသေ မၼ်းၸၢႆးၶဝ်ႈ ႁဵၼ်းတီႈႁူင်း ႁဵၼ်းဝၢၼ်ႈ ႁူၺ်ႈသၢႆး ။ မိူဝ်ႈလဵၵ်ႉတူပ်ႉၸေႈႁဵတ်းႁၢင်ႈၶိူင်ႈမိၼ်သေ ၶဝ်ႈၶႅင်ႇၼႂ်းမိူင်းထႆးပေႉပိူၼ်ႈမူတ်း ။ ၽွင်းယူႇၸၼ်ႉ (ပေႃး) 4 မိူဝ်ႈဢႃယုလႆႈ 12 ပီ ၼၼ်ႉလႆႈတၢင်တူဝ်မိူင်းထႆးသေ ၵႂႃႇၶႅင်ႇႁိူဝ်း မိၼ်ၸေႈ တီႈဝဵင်းၶျီႊၿႃႊ မိူင်းၵျပၢၼ်ႊ ၸုမ်းမၼ်းၸၢႆးလႆႈႁပ်ႉသူးတီႈ 1 သုၼ်ႇတူဝ်မၼ်း ၸၢႆးလႆႈႁပ်ႉသူးရၢင်းဝလ်းတီႈ 3 ႁဵတ်းႁႂ်ႈၵူၼ်းမိူင်းထႆးႁပ်ႉႁူမ်ၸူမ်းတွၼ်ႈ။ လူင်ပွင်ၸိုင်ႈ ထႆးယၢမ်းၼၼ်ႉပၼ်ၵႂၢမ်းမၼ်ႈဝႃႈ – တေပၼ်ဝတ်းဝႂ်ပဵၼ်ၵူၼ်းမိူင်းထႆး။

['ၵူႈလွင်ႈလွင်ႈ']

2018-08-27T06:26:19

https://shannews.org/archives/7272

တူဝ်တႅၼ်း SSPP တင်း TNLA ႁူပ်ႉဢုပ်ႇဢူဝ်းၵၼ် လွင်ႈတီႉၺွပ်းၵူၼ်းမိူင်းၼမ်ႉၶမ်း

ၼၢင်းမူဝ်ႁွမ် ၵူၼ်းမိူင်းၼမ်ႉၶမ်း ဢၼ်ၺႃးသိုၵ်းတဢၢင်း တီႉၺွပ်းၵႂႃႇႁိုင် ၶၢဝ်းတၢင်း 10 ဝၼ်း ယဝ်ႉပႆႇ လွတ်ႈမႃး ၶိုၼ်း။ လၢႆလၢႆၸုမ်းတုၵ်းယွၼ်းႁႂ်ႈပွႆႇတူဝ်ပၼ်ၶိုၼ်းလီလီ။ ၼၢင်းမူဝ်ႁွမ် ၵူၼ်းမိူင်းၼမ့်ၶမ်း ဢၼ်ၺႃးသိုၵ်းတဢၢင်း TNLA တီ့ၺွပ်းၵႂႃႇ မိူဝ်ႈဝၼ်းတီႈ 24/08/2018 တူဝ်တႅၼ်းတပ်ႉသိုၵ်း ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA တင်း တူဝ်တႅၼ်းတပ်ႉသိုၵ်းတဢၢင်း TNLA ႁူပ်ႉဢုပ်ႇၵၼ် တီႈလႅၼ်လိၼ်တႆး – ၶႄႇ တီႈၼိုင်ႈ ဢုပ်ႇဢူဝ်းၵၼ် ၵဵဝ်ႇလူၺ်ႈ လွင်ႈၵၢၼ်တီႉၺွပ်းၵူၼ်း ၼၢင်းမူဝ်ႁွမ် မိူင်းၼမ်ႉၶမ်းၼၼ်ႉ SSPP တုၵ်းယွၼ်းႁႂ်ႈပွႆႇပၼ်ၶိုၼ်း ။ တၢင်းၾၢႆႇ SSPP/ SSA မီး ၸဝ်ႈၼေႃႇလဵၵ်း ဢွၼ်ႁူဝ်။ တၢင်းၾၢႆႇ TNLA သမ်ႉ တႃႉဢၢႆႈမွင်း လႄႈ တႃႉပၢၼ်းလႃႉ ဢွၼ်ႁူဝ် ဢုပ်ႇၵုမ်ၵၼ်။ ၸဝ်ႈႁၢၼ် ၸၢႆးၸၢႆး လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈၶဝ် ဢွၼ်ၵၼ်ၵႂႃႇ ဢုပ်ႇဢူဝ်းတႃႇတေပွႆႇတူဝ်ၼၢင်းမူဝ်ႁွမ် ဢၼ်ၶဝ်တီႉၺွပ်းၵႂႃႇၼၼ်ႉ။ ဢၼ်ႁဝ်းဢုပ်ႇၵၼ်ၼၼ်ႉ ၶေႃႈထီႉ 1 ဢၼ်သိုၵ်းတဢၢင်း TNLA တီႉၺွပ်းၼၼ်ႉ ပဵၼ်ၼၢင်းယိင်း။ ၶေႃႈထီႉ 2 သမ်ႉ လွင်ႈဢၼ်ၶဝ်ႁဵတ်းသၢင်ႈၵႂႃႇၸိူင်ႉၼႆၼႆႉ မိူၼ်တင်း သိၵ်ႇယႃႉၼႃႈတႃ တပ်ႉသိုၵ်း တႆး တင်းသွင်ၾၢႆႇသေ ယွၼ်ႉၼၼ် ႁႂ်ႈပွႆႇပၼ်ၶိုၼ်းၽႂ်းၽႂ်း။ ယဝ်ႉၵေႃႈ ဝၢႆးလင်မႃး ယႃႇႁႂ်ႈလႆႈမီးထႅင်ႈ ပိူင်ပဵၼ်ၸိူင်ႉ ၼႆ” ဝႃႈၼႆ။ ၽူႈၵွၼ်းတပ်ႉ TNLA တႃႉဢၢႆႈမွင်း လၢတ်ႈဝႃႈ “ ဢၼ်ႁဝ်းၶႃႈတီႉၺွပ်းၼၢင်းမူဝ်ႁွမ် ၼမ်ႉၶမ်းၼၼ်ႉ ၸႂ်ႈၶႃႈဢေႃႈ။ ႁဝ်းယွမ်းႁပ်ႉယူႇၶႃႈ လွင်ႈဝႃႈႁဝ်းတီႉဝႆႉ။ ယွၼ်ႉသင်လႄႈၼႆ မိူဝ်ႈပီၵၢႆ ဢၼ်ၵူၼ်း သိုၵ်းႁဝ်းၶႃႈ 2 ၵေႃႉ ၺႃးယိုဝ်း တၢႆၼၼ်ႉပဵၼ်ယွၼ်ႉ မၼ်းၼၢင်းပွင်ႇၶၢဝ်ႇၸူးသိုၵ်းမၢၼ်ႈ။ ဢၼ်ၼႆႉမၼ်းၼၢင်း တေလႆႈဢဝ်ပုၼ်ႈ ၽွၼ်းမူတ်း မူတ်း။ ယွၼ်ႉၼၼ်လႄႈ ၸင်ႇ လႆႈၵုမ်းၶင်တူဝ်မၼ်းဝႆႉ။ ထႅင်ႈၾၢႆႇၼိုင်ႈၵေႃႈ ႁဝ်းၶႃႈ ဢမ်ႇမီးၸႂ်ပႅင်းၸင်း ၵူၼ်း ၸၢဝ်းတႆးသင်” ဝႃႈၼႆ။ မိူဝ်ႈဝၼ်းတီႈ 17/08/2018 ယၢမ်းၵၢင်ၼႂ် တပ်ႉသိုၵ်းတဢၢင်း TNLA ၶဝ်ႈတီႉၺွပ်းတူဝ် ၼၢင်းမူဝ်ႁွမ် တီႈပွၵ်ႉႁူဝ် ၼွင် ၸႄႈဝဵင်းၼမ်ႉၶမ်းၵႂႃႇ တေႃႇထိုင်ယၢမ်းလဵဝ် ပႆႇပွႆႇတူဝ်ၶိုၼ်း မီး 10 ဝၼ်းယဝ်ႉ။ ၼၢင်းမူဝ်ႁွမ်ၼႆႉ မီးလုၵ်ႈဝႆႉ 3 ၵေႃႉ ဝႃႈၼႆ။ မိူဝ်ႈၵၢင်ပီ 2017 ၼၼ်ႉ သိုၵ်း TNLA 2 ၵေႃႉ ၵဵပ်းၶွၼ်ႇ တီႈႁၢၼ်ႉၶၢႆၶိူင်ႈၶူဝ်းႁိူၼ်း ၼွင်မၢဝ်း (လၢၼ်ႉမႄႈၸဝ်ႈ ၼၢင်းမူဝ်ႁွမ်) 11 သႅၼ် ပျႃး။ မိူဝ်ႈၵူၼ်းသိုၵ်း TNLA 2 ၵေႃႉ ဢဝ်ငိုၼ်းသေ ဢွၵ်ႇႁိူၼ်းၵႂႃႇၼၼ်ႉ ၺႃးသိုၵ်းမၢၼ်ႈ ပဵၼ်တပ်ႉမ 88 ပႂ်ႉငွႆးယိုဝ်း ၵၢင်တၢင်းသေ တၢႆၵေႃႉၼိုင်ႈ၊ ၺႃးတီႉၺွပ်းၵႂႃႇၵေႃႉၼိုင်ႈ။ ၵဵဝ်ႇလူၺ်ႈလွင်ႈၼႆႉသေ သိုၵ်းတဢၢင်း TNLA ၵပ်းသိုပ်ႇၾူၼ်းၸူးမၼ်းၼၢင်း မၢပ်ႇၼႄးဝႃႈ မၼ်းၼၢင်းပဵၼ်ၵူၼ်းသူင်ႇ ၶၢဝ်ႇပၼ်သိုၵ်း လူင်ပွင်ၸိုင်ႈမၢၼ်ႈ။

['သုၼ်ႇလႆႈၵူၼ်း']

2018-08-27T06:19:18

https://shannews.org/archives/7268

သိုၵ်းမၢၼ်ႈၵူတ်ႇထတ်းတီႉၺွပ်းသုမ်ႉတွပ်းၵူၼ်းႁုင်ယႃႈ ၼႂ်းၸႄႈဝဵင်းၵူတ်ႉၶၢႆ

ႁွင်ႈၵၢၼ်ၾၢႆႇတပ်ႉသိုၵ်းလူင်ပွင်ၸိုင်ႈမၢၼ်ႈ ပိုၼ်ၽၢဝ်ႇ ဢွၵ်ႇပဵၼ်တၢင်းၵၢၼ်ဝႃႈ တီႉလႆႈၶိူင်ႈတူမ်ႈႁုင် ယႃႈမဝ်းၵမ် တင်းၼမ်လၢႆ ၼႂ်းၸႄႈဝဵင်းၵူတ်ႉၶၢႆ ဝႃႈၼႆ။ ဝၼ်းတီႈ 23/08/2018 ယၢမ်းႁူဝ်ၶမ်ႈမွၵ်ႈ 5:30 မူင်းၼၼ်ႉ ၾၢႆႇလူမ်ႇႁူမ်ႈတပ်ႉသိုၵ်းလူင်ပွင်ၸိုင်ႈမၢၼ်ႈ လႆႈၶဝ်ႈ ၵူတ်ႇထတ်း ၼႂ်းသုမ်ႉ/သွင်း 5 လင် ဢၼ်မီးႁိမ်းၾၢႆႇဢွၵ်ႇဝၢၼ်ႈၵွင်းၶႃႈ ၸႄႈဝဵင်းၵူတ်ႉၶၢႆ ၸႄႈတွၼ်ႈမူႇၸေႊ ၸိုင်ႈ တႆးပွတ်းႁွင်ႇ ၵူတ်ႇထတ်းတီႉလႆႈ ၶိူင်ႈတူမ်ႈႁုင်ယႃႈမဝ်းၵမ် တင်းၼမ်လၢႆ ဝႃႈၼႆ။ ၶိူင်ႈၶူဝ်းၶွင် ဢၼ်တီႉၺွပ်းလႆႈၼၼ်ႉ မိူၼ်ၼင်ႇ ပုင်းၼမ်ႉမၼ်း/ တီႇပႃႇ၊ ပုင်းၼမ်ႉ၊ လွတ်ႇၼမ်ႉ၊ ၶိူင်ႈလေႃးဢႅၵ်ႉ သိတ်ႊ၊ ၶိူင်ႈၾႆးၾႃႉ၊ ၶိူင်ႈၸၢၵ်ႈၾႆးၾႃႉ၊ ဢႅပ်ႇယႃႈယႃ၊ ဢၢင်ႇ လႄႈၽႃႈယၢင် ၸိူဝ်းၼႆႉ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈတပ်ႉသိုၵ်းလူင်ပွင်ၸိုင်ႈမၢၼ်ႈ ဢၼ်တီႉၺွပ်းလႆႈ ၶိူင်ႈတူမ်ႈႁုင် ယႃႈမဝ်းၵမ်ၼႆႉ လႆႈမွပ်ႈ ဢၢပ်ႈပၼ်တၢင်းၾၢႆႇၸဝ်ႈၼႃႈတီႈမၢၼ်ႈ ၼႂ်းၸႄႈဝဵင်းၵူတ်ႉၶၢႆ ပိုတ်ႇဢမူႉ/ၶၻီႊၵႂႃႇ ဝႃႈၼႆ။ စာတ်ပုံ – တပ်မတော်ကာကွယ်ရေးဦးစီးချူပ်ရုံး

['ယႃႈမဝ်းၵမ်']

2018-08-27T06:02:33

https://shannews.org/archives/7266

ပၢင်သူၼ်းတုမ် တႃႇပၢင်လိူၵ်ႈတင်ႈသွမ်ႈ တႄႇၼႂ်းႁူဝ်လိူၼ်ၼႃႈ

ၶွမ်ႊမသျိၼ်ႊ ပၢင်လိူၵ်ႈတင်ႈမိူင်းႁူမ်ႈတုမ် ပိုၼ်ၽၢဝ်ႇဝႃႈ ၼေႃႇၽူႈတႅၼ်းဢၼ်တေၶဝ်ႈၶႅင်ႇပၢင်လိူၵ်ႈတင်ႈ သွမ်ႈ ဢၼ်တေၸတ်းႁဵတ်း ၼႂ်းဝၼ်းတီႈ 3 လိူၼ်ၼူဝ်ႊဝႅမ်ႊၿိူဝ်ႊ 2018 ၼၼ်ႉ ပေႃးႁူဝ်လိူၼ်ၼႃႈ ဝၼ်းတီႈ 3 လိူၼ် သႅပ်ႊထႅမ်ႊၿိူဝ်ႊမႃး တႄႇလူင်းသူၼ်းတုမ်လႆႈယဝ်ႉ ဝႃႈၼႆ။ ဝၼ်းတီႈ 24/08/2018 ၶွမ်ႊမသျိၼ်ႊ ပၢင်လိူၵ်ႈတင်ႈသွမ်ႈမိူင်းႁူမ်ႈတုမ် ပိုၼ်ၽၢဝ်ႇပဵၼ်တၢင်းၵၢၼ်ဝႃႈ ၼေႃႇၽူႈ တႅၼ်းသၽႃးလႄႈ ပႃႇတီႇ ၸိူဝ်းဢၼ်တေၶဝ်ႈၶႅင်ႇပၢင်လိူၵ်ႈတင်ႈသွမ်ႈၼၼ်ႉ ၵူႈပႃႇတီႇ၊ ၵူႈၵေႃႉ ႁႂ်ႈပေႃးမီး လွင်ႈ ထၢင်ႇႁၢင်ႈလႄႈ ၽဵင်ႇပဵင်းၼႂ်းၵၢၼ်သူၼ်းတုမ်ၵူၼ်းမိူင်းၼၼ်ႉ တေလႆႈတိုဝ်းၵမ်ၸွမ်းပၵ်းပိူင်မၢႆမီႈၵႂႃႇ ဝႃႈၼႆ။ ဢူးမိၼ်ႉၼၢႆႇ ၽူႈၶၢၼ်ပၢၵ်ႇ ၶွမ်ႊမသျိၼ်ႊပၢင်လိူၵ်ႈတင်ႈသွမ်ႈ မိူင်းႁူမ်ႈတုမ် လၢတ်ႈဝႃႈ “ ပႃႇတီႇလႄႈ ၼေႃႇၽူႈ တႅၼ်းသၽႃး ဢၼ်တေၶဝ်ႈလိူၵ်ႈတင်ႈၼၼ်ႉ ႁႂ်ႈတိုဝ်းၵမ်ၸွမ်းပၵ်းပိူင်မၢႆမီႈသေ ဢွၼ်ၵၼ်လူင်းလၢႆးမိုဝ်း ယဝ်ႉၵေႃႈ ၸင်ႇပိုၼ်ၽၢဝ်ႇဢွၵ်ႇ” ဝႃႈၼႆ။ ပၢင်သူၼ်းတုမ် တႃႇပၢင်လိူၵ်ႈတင်ႈသွမ်ႈၼႆႉ တႄႇၸတ်းႁဵတ်း ဝၼ်းတီႈ 3 လိူၼ်သႅပ်ႊထႅမ်ႊၿိူဝ်ႊ တေႃႇထိုင် ဝၼ်း တီႈ 1 လိူၼ်ၼူဝ်ႊဝႅမ်ႊၿိူဝ်ႊ 2018 တႃႇၶၢဝ်းတၢင်း 60 ဝၼ်း။ ပၢင်လိူၵ်ႈတင်ႈသွမ်ႈ ဢၼ်တေၸတ်းႁဵတ်း ၼႂ်းဝၼ်းတီႈ 3 လိူၼ်ၼူဝ်ႊဝႅမ်ႊၿိူဝ်ႊ 2018 ဢၼ်တေထိုင်မႃးၼႆႉ တင်း မူတ်း ပႃႇတီႇ ဢၼ်တေၶဝ်ႈၶႅင်ႇၵၼ် မီး 24 ပႃႇတီႇ၊ ၼေႃႇၽူႈတႅၼ်းသၽႃး ဢၼ်ယူႇၼႂ်းပႃႇတီႇသေ ၶဝ်ႈၶႅင်ႇ 62 ၵေႃႉ။ သုၼ်ႇလဵဝ်(သုၼ်ႇတူဝ်) သမ်ႉ 7 ၵေႃႉ ႁူမ်ႈၵၼ် တင်းမူတ်း 69 ၵေႃႉ ဝႃႈၼႆ။ တီႈၼင်ႈသၽႃးဢၼ်လုတ်ႈႁၢမ်းပဝ်ႇဝႆႉ တင်းမူတ်း မီး 13 တီႈၼင်ႈ။ ၼႂ်း 13 တီႈၼင်ႈၼၼ်ႉ ပႃးၼႂ်းမိူင်းတႆး ၼိုင်ႈတီႈၼင်ႈ ပဵၼ်တီႈၼင်ႈၽူႈတႅၼ်းသၽႃးၵူၼ်းမိူင်း ၸႄႈဝဵင်းလၢႆးၶႃႈ။ ၼႂ်းၸႄႈဝဵင်းလၢႆးၶႃႈ ဢၼ်တေၶဝ်ႈ ၶႅင်ႇၵၼ်သမ်ႉ ပဵၼ်ၸၢဝ်းတႆး 3 ၵေႃႉ မိူၼ် ပႃႇတီႇႁူဝ်သိူဝ် SNLD ၸၢႆးဢူၵ်ႉၵႃႇ(ႁွင်ႉ) ၸၢႆးၵွင်ၶမ်း၊ ပႃႇတီႇသိူဝ် ၽိူၵ်ႇ SNDP ၸၢႆးသူၺ်ႇသႅင်းလႄႈ ပႃႇတီႇၼူၵ်ႉယုင်း NLD သမ်ႉ ၸၢႆးဢွင်ႇထုၼ်းလေး ၸိူဝ်းၼႆႉ။ လိူဝ်ၼၼ်ႉ တီႈယူႇၽွင်းလူင်ၾၢႆႇၸၢဝ်းၶိူဝ်းတႆး တီႈဝဵင်းလိူဝ်ႇၼၼ်ႉၵေႃႈ ပဝ်ႇဝႆႉ ၼိုင်ႈတီႈၼင်ႈ။ ၼေႃႇၽူႈတႅၼ်း ၸၢဝ်းတႆး ၸိူဝ်းတေၶဝ်ႈၶႅင်ႇၵၼ် တေမီး ၼၢင်းထူၺ်းမုင်ႇ ပႃႇတီႇႁူဝ်သိူဝ်၊ ၻွၵ်ႊတိူဝ်ႊ ၸၢႆးၵျေႃႇဢုင်း ပႃႇတီႇ သိူဝ်ၽိူၵ်ႇ၊ ၸၢႆးပၢၼ်းသႅင် (ႁွင်ႉ) ၸၢႆးထုၼ်းၸိင်ႇ (ဢမ်ႇၼၼ်) ၸၢႆးၵျေႃႇၸိင်ႇ ပႃႇတီႇၼူၵ်ႉယုင်း၊ ၸၢႆးဢွင်ႇၵျီႇ ပႃႇတီႇသၢင်ႇသီႈလႄႈ သုၼ်ႇတူဝ် ဢူးဢွင်ႇထေး ၸဵမ်ၸိူဝ်းၼႆႉ ဝႃႈၼႆ။

['ၵၢၼ်မိူင်း']

2018-08-27T05:59:12

https://shannews.org/archives/7263

ၸုမ်းသီႇတၵူႇ တေယူတ်းယႃတႃပၼ်ၵူၼ်းမိူင်း သီႇပေႃႉ

ႁူင်းယႃ သီႇတၵူႇၸႅၵ်ႇၶုတႃႇၼ တေလူင်းပိုၼ်ႉတီႈသေ ၵူတ်ႇထတ်းယူတ်းယႃတႃပၼ် ၵူၼ်းမိူင်း ၼႂ်းၸႄႈဝဵင်းသီႇ ပေႃႉ တႃႇၶၢဝ်းတၢင်း 5 ဝၼ်း တေယူတ်းယႃပၼ်လၢႆလၢႆ တေဢမ်ႇလႆႈသဵင်ႈငိုၼ်းသင် ဝႃႈၼႆ။ ဝၼ်းတီႈ 11–15/09/2018 ဢၼ်တေထိုင်မႃးၼႆႉ ႁူင်းယႃ သီႇတၵူႇၸႅၵ်ႉၶုတႃႇၼတေယူတ်းယႃတႃ ပၼ် ၵူၼ်းမိူင်းသီႇပေႃႉ တီႈဝတ်ႉဝိႁၢရ်မႁႃမျၢတ်ႉမုၼိ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးလၢဝ်သႅင် ၽူႈၼမ်းၼႂ်းပႃႇတီႇႁူဝ်သိူဝ် SNLD ၸႄႈဝဵင်းသီႇပေႃ့ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ မေႃယႃၾၢႆႇတႃ တေမႃး ၵူတ်ႇထတ်းပၼ် ၵူၼ်းမိူင်း ဢၼ်ပဵၼ်တၢင်းပဵၼ်တႃ ၼႂ်းၸႄႈဝဵင်းသီႇပေႃႉႁဝ်းၶႃႈ။ လိူဝ်ၼၼ်ႉဢမ်ႇၵႃး ဢၼ်ၶႃႈႁဝ်း လႆႈငိၼ်းမႃးထႅင်ႈတႄႉ ပီႈၼွင်ႉႁဝ်း တၢင်းလႃႈသဵဝ်ႈ၊ ၵျွၵ်ႉမႄး၊ ၼမ်ႉလၼ်ႈလႄႈ ၼွင်ၶဵဝ်ၵေႃႈ တေမႃး” ဝႃႈၼႆ။ မေႃယႃ ဢၼ်တေလူင်းမႃးၵူတ်ႇထတ်းယူတ်းယႃပၼ် တင်းမူတ်း မီး 6 ၵေႃႉ။ တေၵူတ်ႇ ထတ်းပၼ်လၢႆလၢႆ ဢမ်ႇလႆႈသဵင်ႈငိုၼ်းသင်သေပျႃး ဝႃႈၼႆ။ ၸၢႆးလၢဝ်သႅင် လၢတ်ႈဝႃႈ “ ဢမ်ႇလႆႈသဵင်ႈငိုၼ်းသင်ၶႃႈ ၶဝ်တေမႃးၵူတ်ႇထတ်းယူတ်းယႃ ပၼ်လၢႆလၢႆၵူၺ်းၶႃႈ။ လိူဝ် ၼၼ်ႉ ယူႇတီႈၸေႇတၼႃႇ ႁဝ်းၶႃႈၵမ်ႉထႅမ်ၸွႆႈၵႃႈႁိုဝ်ၵေႃႈလႆႈ။ ယွၼ်ႉဝႃႈ တၢင်းပဵၼ်တႃၼႆႉ တီႈမိူင်းႁဝ်း ၵူၼ်းပဵၼ် ၼမ်ၼႃႇၶႃႈ၊ သင်ဝႃႈ လႆႈႁပ်ႉငိၼ်းၶၢဝ်ႇ ပိူၼ်ႈတေမႃးယူတ်းယႃတႃပၼ်ၼႆ ပီႈၼွင်ႉႁဝ်းၶႃႈ မၢင်ၵေႃႉ ၵူဝ်ဢမ်ႇလႆႈ ယူတ်းယႃ ဢွၼ်ၵၼ် ဢဝ်ဝႂ်ၶိဝ်း/ဝႂ်ၶပ်ႉ(တိုကင်) မၼ်းဝႆႉဢွၼ်တၢင်းၵေႃႈမီး” ဝႃႈၼႆ။ ႁူင်းယႃသီႇတၵူႇၸႅၵ်ႉၶုတႃႇၼ တႄႇပိုတ်ႇမႃး မိူဝ်ႈလိူၼ်မၢတ်ႊၶျ် ပီ 2008။ တေႃႈထိုင်ယၢမ်းလဵဝ် လႆႈယူတ်း ယႃ ပၼ်လၢႆလၢႆ ဢမ်ႇပၼ်ငိုၼ်းမီး 4,898 သေ ဢၼ်ဢဝ်ငိုၼ်းသမ်ႉ မီး 2,383 ၵေႃႉယဝ်ႉ။ ၼႂ်းပီ 2018 ၼႆႉ လူင်းပိုၼ်ႉတီႈယူတ်းယႃတႃပၼ်ၵူၼ်းမိူင်းလူၺ်ႈဢမ်ႇဢဝ်ၵႃႈ ဢဝ်ႁူဝ် မီး 42 ၵမ်းယဝ်ႉ ဝႃႈၼႆ။

['ပၢႆးပိင်ႇၺႃႇ']

2018-08-26T07:19:30

https://shannews.org/archives/7254

သိုၵ်းတႆး တင်းသွင်ၸုမ်း ထုၵ်ႇလႆႈႁူႉၸၵ်းၽူႈၶဵၼ်ၽုင်ႇ (ပွင်ႈၵႂၢမ်းၶေႃႈထတ်းသၢင် ႁိုၼ်းၵႃယၢင်း)

ပူၼ်ႉမႃးဝူင်ႈသွင်ဝူင်ႈၼႆႉႁဝ်းၶႃႈလႆႈဢုပ်ႇလႆႈလႅၵ်ႈတင်းႁူႉၵၼ်ဝႃႈၵဵဝ်ႇလူၺ်ႈပၢင်တိုၵ်းသိုၵ်းသိူဝ်ၼႂ်းမိူင်းတႆးႁဝ်း။ ပိူင်ယႂ်ႇမၼ်းၼင်ႇႁိုဝ်ပၼ်ႁႃ ပၢင်တိုၵ်းသိုၵ်းသိူဝ် တၢင်းၸိုင်ႈတႆးပွတ်းႁွင်ႇ ပေႃးတေၸၢႆႇဝၢႆးႁၢႆၵႂႃႇၼၼ်ႉ ႁဝ်းၶႃႈထုၵ်ႇ လီႁဵတ်းၸိူင်ႉႁိုင် ဢၼ်ဝႃႈၼၼ်ႉၶႃႈၼေႃႈ။ ဢွၼ်တၢင်းသုတ်းတႄႉၵေႃႈ ႁဝ်းၶႃႈဝႃႈ လွင်ႈတပ်ႉသိုၵ်းတႆး 2 ပႃႈ 2 ၾၢႆႇပိၼ်ႇပၢႆႇ သႄႉၼႄးၵၼ် ထၢင်ႇထိူမ် ၵၼ်လၢတ်ႈၶၢဝ်ႇ လၢတ်ႈငၢဝ်းဢမ်ႇလီတေႃႇၵၼ် ပဵၼ်ဢၼ်ႁုၵ်းဢၼ်ႁၢႆႉၵၼ်ၸိူင်ႉၼၼ်ၼႆႉ ႁႂ်ႈပေႃးၵိုတ်းယိုဝ်း ပႅတ်ႈဢွၼ်တၢင်းၼၼ်ႉ ႁဝ်းၶႃႈၵေႃႈယၢမ်ႈလႆႈ ပၼ်တၢင်းၶႆႈၸႂ်မႃးၶႃႈၼေႃႈ။ ၵူၺ်းၵႃႈႁၢၼ်ႉတေႃႇဝၼ်းမိူဝ်ႈၼႆႉ တႃႇပၼ်ႁႃ ဝူင်ႈၵၢင်သွင်ၸုမ်းပေႃး တေၸၢႆႇႁၢႆၵႂႃႇတႄႉတႄႉဢၼ်ဝႃႈၼၼ်ႉ ပႆႇၸၢင်ႈဝႃႈလႆႈ။ ပေႃးႁဝ်းၶႃႈမႃးလဵပ်ႈႁဵၼ်းတူၺ်း ပၢႆးၵၢၼ်သိုၵ်းၼႆ ၸွမ်းၼင်ႇၽူႈလူင်ႉလႅၼ်ႇၶဝ်တင်းၼမ် လႆႈလၢတ်ႈမႃးၼၼ်ႉ ႁဝ်းၶႃႈၵေႃႈ တေယၢမ်ႈငိၼ်းၵၼ်ယူႇ။ မဵဝ်းပၢင်တိုၵ်းဢၼ်ဝႃႈၼႆႉ မိူဝ်ႈလႂ်ဢမ်ႇလႆႈတိုၵ်းသေ ဢွင်ႇပေႉၼႆႉၸင်ႇတေလႆႈဝႃႈလွင်ႈဢွင်ႇပေႉလွင်ႈဢွင်ႇမၢၼ်ဢၼ်ၸႅတ်ႈမၼ်း ၽႂ်ၵေႃႈတေႁူႉၸွမ်းယူႇၶႃႈၼေႃႈ။ ပွင်ႇဝႃႈတႄႉ တၢမ်တူဝ်လႆႈဢဝ် တင်းတိၼ်တင်းမိုဝ်းသေဢွင်ႇပေႉၼၼ်ႉ ဢမ်ႇၸႂ်ႈလွင်ႈဢွင်ႇပေႉၸႅတ်ႈၸၢင်ႇ ဢမ်ႇတၢပ်ႈလႆႈလူဝ်ႇတိုၵ်း ဢမ်ႇတၢပ်ႈလႆႈလူဝ်ႇဢွၵ်ႇမႃႇဢွၵ်ႇႁႅင်းသေယဝ်ႉ ဢွင်ႇပေႉၼၼ်ႉ ၸင်ႇတေပဵၼ် ဢၼ်ၸႅတ်ႈဢၼ်ၸၢင်ႇမၼ်းၶႂ်ႈဝႃႈၸိူင်ႉၼၼ်ၶႃႈၼေႃႈ။ ၵမ်းၼႆႉတႃႇတေတိုၵ်း ႁႂ်ႈဢွင်ႇပေႉၸိူင်ႉၼင်ႇၼၼ်ၼၼ်ႉသမ်ႉ တေလႆႈၸႂ်ႉလၢႆးလႂ်ၶႃႈလႃႇၼႆ မိူၼ်ၸိူင်ႉ ၽူႈၶဵၼ် လူင် ဢၼ်ဝႃႈယၢၼ်ႇသူႇၽုင်ႇလူင် ၶွင်ၸၢဝ်းၶိူဝ်း တင်း မူတ်းတင်းသဵင်ႈၼႆႉ ပဵၼ်ဢၼ်လႂ် ၶဝ်ႁူႉၵၼ်ယူႇ။ ၾၢႆႇၽူႈ ၶဵၼ်ၽုင်ႇၶဝ် ၸႂ်ႉတိုဝ်းလၢႆးဢၼ်မၢၼ်ႈၶဝ် ႁွင်ႉဝႃႈ(စိတ်ဓာတ်စစ်ဆင်ရေး) ၵႂၢမ်းတႆးတေလႆႈဝႃႈ လၢႆးၵၢၼ်တိုၵ်း ပၢႆးၸႂ်ၶႃႈၼေႃႈ။ ၶဝ်ၸႂ်ႉတိုဝ်းမႃးႁိုင်ၼႃႇယဝ်ႉၶႃႈ ႁဵတ်းႁိုဝ်ၶႃႈလႃႇၼႆပေႃးႁဝ်းၶႃႈ မႃးလဵပ်ႈႁဵၼ်းတူၺ်း တႃႇမၼ်း တေဢွင်ႇပေႉပၢႆးၸႂ်တီႈၽူႈၶဵၼ်မၼ်းၼၼ်ႉ- (1) မၼ်းတေလၢတ်ႈလွင်ႈၽူႈၶဵၼ်ဢမ်ႇလီ၊ တေသမ်ႇမုၵ်ႈ ပုတ်ႈၶၢတ်ႈ ၸွမ်းလွင်ႈၽူႈၶဵၼ်။ ( 2) ယၢမ်းၼင်ႇၼၼ် ႁူမ်ႈမိူဝ်ႈမိူဝ်ႈလဵဝ်ၵၼ်သမ်ႉ တေၶိုၼ်းလၢတ်ႈလွင်ႈမၼ်းလီ လွင်ႈမီး ၼမ်ႉၸႂ်လီ လႄႈ တင်းႁဵတ်းလီမၼ်းၸိူင်ႉၼၼ်ႉ။ တင်းသွင်ဢၼ်ၼႆႉမၼ်းႁဵတ်းႁူမ်ႈၵၼ်ၵႂႃႇယဝ်ႉ ၶႂ်ႈၼႄၼႃႈၵဝ်လီ မၼ်းဢမ်ႇလီ ၵဝ်ၸွမ်းတြႃး မၼ်းဢမ်ႇၸွမ်းတြႃး ၵဝ်ၼႆႉမီးသိလ်မၼ်းဢမ်ႇမီးသိလ် ႁဵတ်းၼႆသေယဝ်ႉ။ ၼင်ႇႁိုဝ်ၵူၼ်းမိူင်းတေႁၼ်လီတီႈမၼ်း လႄႈ ႁၼ်ၸႃႉ တီႈ ၽူႈၶဵၼ်ၼၼ်ႉမၼ်းၸႂ်ႉတိုဝ်းမႃးလၢႆးၼႆႉ သေဢမ်ႇၵႃး ၾၢႆႇၼိုင်ႈတင်းၼိုင်ႈၵေႃႈ ၼင်ႇႁိုဝ်ၵူၼ်းမိူင်းတေ ၸၢၼ်ႈၸင်း တီႈၽူႈၶဵၼ်မၼ်းၼၼ်ႉ ၶိုၼ်းၸႂ်ႉတိုဝ်းလၢႆးဢၼ် ၸႅၵ်ႇလိူတ်ႈသွၵ်ႈသႄႇယဝ်ႉ ၵေႃႈ လၵ်ႉလွမ်ပၼ်သုၼ်ႇ ၼင်ႇႁိုဝ်ႁဝ်းၼၼ်ႇၵၼ် တေၽိတ်းမေႃးၵၼ်ၸိူဝ်းၼႆႉ ၽႅၼ်ၵၢၼ်ႁဵတ်းပႃးၸွမ်းၵၼ်မႃးၶႃႈၼႃ။ ၽိူဝ်ႇႁဵတ်းၸိူင်ႉၼၼ်မႃး ပေႃးႁဝ်းၶႃႈမႃးတူၺ်းၼႂ်းမိူင်းၸိုင်ႈတႆးႁဝ်းၶႃႈ တင်ႈတႄႇမိူဝ်ႈလႆႈ လွတ်ႈလႅဝ်း သဝ်းၶေႃ မႃးႁၢၼ်ႉတေႃႇဝၼ်းမိူဝ်ႈၼႆႉ လႆႈၶၢမ်ႇတၢမ်ႇမႃးၸိူင်ႉၼင်ႇၼႆ တႃႇသေႇ။ ထိုင်တီႈသိုၵ်းတႆးၼင်ႇၵၼ် ပေႃးလႆႈ ပိုတ်းယိုဝ်းၵၼ်မႃး မိူဝ်ႈပၢၼ်တပ်ႉသိုၵ်း ၸဝ်ႈၶုၼ်သႃႇလႄႈ ဢိၵ်ႇလူၺ်ႈပႃးတင်းၾၢႆႇၼႆႉ ၾၢႆႇပွတ်းႁွင်ႇၼႆႉၶႃႈၼေႃႈ – လႆႈတိုၵ်းတေႃးၵၼ်မႃးၵေႃႈမီးယဝ်ႉ။ မိူဝ်ႈလဵဝ်ဝၼ်းၼႆႉမႃးၵေႃႈ ထိုင်မႃးၶၵ်ႉၼႆႉ ငႃတေပဵၼ်ယူႇယဵၼ်ႈယဵၼ်ႈ မၢင်တီႈၵေႃႈ ၼင်ႇႁၢင်ႈ ပေႃးၶႂ်ႈ တႅၵ်ႇပဵၼ် ၾႆးဢိတ်းဢွတ်းယဝ်ႉ ႁဝ်းၶႃႈတေလႆႈငိၼ်းၵၼ်ယူႇ။ ပေႃးၼႆ ဢၼ်တႆးတေႃႇတႆးတိုၵ်းၵၼ်ယိုဝ်းၵၼ် ပိုတ်းၵၼ်ၸိူင်ႉၼႆလႄႈသင် ဢၼ်တႆးလႄႈတင်းၸၢဝ်းၶိူဝ်းဢွၼ်ႇ တၢင်ႇမူႇတၢင်ႇၸုမ်းႁူမ်ႈၵၼ်သေ သမ်ႉၶိုၼ်းလႆႈ ၽိတ်းၽႅၵ်ႇတေႃႇ ၾၢႆႇၼိုင်ႈ။ ပေႃးပဵၼ် ၼႆ ႁဝ်းၶႃႈတေၸင်ႈႁႃ လၢႆးလႂ်ၵႄႈလိတ်ႈၶႃႈလႃႇၼႆ – ၼိုင်ႈ – ႁဝ်းၶႃႈတေဢမ်ႇလႆႈလိုမ်းယၢၼ်ႇသူႇၽုင်ႇ၊ ဢၼ်ပဵၼ်ၽူႈၶဵၼ်လူင်ႁဝ်းၶႃႈ တင်းမူတ်းတင်းသဵင်ႈၼၼ်ႉ ႁဝ်းၶႃႈတေလႆႈဝၢႆႇၼႃႈၸူးၵၼ်သေ ႁူမ်ႈႁႅင်းၵၼ်တိုၵ်းတေႃးၼၼ်ႉဢၼ်ၼိုင်ႈ။ – သွင် – သမ်ႉ ႁဝ်းၶႃႈႁၼ်ထိုင်ဝႃႈ တေလႆႈၵိုတ်းယိုတ်းပႅတ်ႈ လွင်ႈသႄႉၼႄး သမ်ႇမုၵ်ႈပုတ်ႈၶၢတ်ႈၵၼ်။ တႃႇတေ ပဵၼ်လႆႈ ဢၼ်ၼႆႉသမ်ႉ – ႁဝ်းၶႃႈတေႁဵတ်းႁိုဝ်ၶႃႈလႃႇၼႆ ႁဝ်းၶႃႈမႃးဝူၼ်ႉႁၼ်ထိုင်တႄႉ ယူႇတီႈၽူႈၼမ်း သုင်သုတ်း တင်း သွင်ၾၢႆႇ တၵ်းတေလႆႈဢွၵ်ႇၶေႃႈၸီႉသင်ႇ ၵမ်းသိုဝ်ႈ ပိူဝ်ႈတႃႇတေ ၵိုတ်းယိုတ်းပႅတ်ႈ လွင်ႈဢွၵ်ႇၶၢဝ်ႇၶႃႉၶၢႆၵၼ် ၸိူဝ်းၼၼ်ႉတေလႆႈၸီႉသင်ႇ ႁႂ်ႈမၼ်းတႅတ်ႈတေႃးၵမ်းသိုဝ်ႈ တင်းသွင်ပႃႈ သွင်ၾၢႆႇ ႁူမ်ႈမိူဝ်ႈမိူဝ်ႈလဵဝ်ၵၼ် ပေႃးယဝ်ႉ ၼၼ်ႉ ၸင်ႇတေၸၢင်ႈသုတ်ႉတိၼ် ဝႃးမိုဝ်း ပိူဝ်ႈတႃႇတေၶဝ်ႈဢုပ်ႇၵၼ် ႁႃလွင်ႈလၢႆးတႃႇတေၵႄႈလိတ်ႈပၼ်ႁႃ ၵၼ်ၵႂႃႇႁဝ်းၶႃႈတႄႉႁၼ်ထိုင်ၸိူင်ႉၼၼ်ၶႃႈၼေႃႈ။ ပေႃးႁဵတ်းလႆႈၸိူင်ႉၼၼ်ယဝ်ႉၼႆ ဢၼ်ပိူၼ်ႈမႃးယူႇၼႂ်းၵႄႈၵၢင်မၼ်း သေ သွၵ်ႇသႄႇ ဢမ်ႇၼၼ်ၵေႃႈ ထႅၵ်ႇ လိူတ်ႈ ႁဝ်းသေ ဢွၵ်ႇၶၢဝ်ႇၽၢမ်းႁိုဝ် ဢမ်ႇၼၼ်ၵေႃႈ တင်ႈၸႂ်ႁဵတ်းႁႂ်ႈ ႁဝ်းထၢင်ႇထိူမ် ၵၼ်ၸိူဝ်း ၼၼ်ႉမၼ်းတေ ထၢင်ႇၸႅင်ႈမႃး။ ပဵၼ်ၽႂ်ႁဵတ်း ပဵၼ်ၽူႈလႂ်ႁဵတ်း ဢမ်ႇၸႂ်ႈဝႃႈ ႁဝ်းသွင်ပႃႈသွင်ၾၢႆႇႁဵတ်းတေႃႇၵၼ် ၵူၺ်းၼႂ်းၵၢင်ၼႆႉ မီးၵူၼ်းမႃးတွၵ်ႇ မႃးသႄႇ ဢမ်ႇၼၼ်ၵေႃႈမီးၵူၼ်းဢၼ်မႃး ၸႅၵ်ႇလိူတ်ႈႁဝ်း ၸိူဝ်းၼႆႉ မၼ်းတေထၢင်ႇၸႅင်ႈ လႅင်းႁၼ်မႃးယဝ်ႉ ႁဝ်းၶႃႈတႄႉတေႁၼ်ၸိူင်ႉၼၼ်ၶႃႈၼေႃႈ။ တႃႇတေပဵၼ်လႆႈၸိူင်ႉၼင်ႇၼၼ်သမ်ႉ လူဝ်ႇဝႆႉၸႂ်ယႂ်ႇၸႂ်ယၢဝ်း ဢၼ်ဝႃႈတင်းသွင်ပႃႈသွင်ၾၢႆႇ ၼႆႉၵူၺ်း ပဵၼ် ပိူဝ်ႈတႃႇ ႁဵတ်းပၼ်ဝၢၼ်ႈမိူင်းလႄႈၸိူဝ်ႉၶိူဝ်း ဢၼ်ၼႆႉႁႂ်ႈပေႃႈမႄႈၵူၼ်းမိူင်းပေႃးယုမ်ႇယမ်မၼ်ႈၸႂ်ၵႂႃႇ ယုမ်ႇယမ် တမ်းၸႂ်တမ်းၶေႃႈၵႂႃႇ လႆႈတႄႉတႄႉဢၼ်ဝႃႈၼၼ်ႉ ဢွၼ်တၢင်းသုတ်း ၵႃႈတၵ်းတေလႆႈ လူတ်းယွၼ်ႇ ၵိုတ်းယိုတ်း ပႅတ်ႈ လွင်ႈသႄႉသွမ်းသမ်ႇမုၵ်ႈၵၼ်ၼၼ်ႉဢွၼ်တၢင်းသုတ်းယဝ်ႉၼႆ- ႁဝ်းၶႃႈဢဝ်ၵႂၢမ်းၶေႃႈၼႆႉ ၾၢၵ်ႇထိုင်ပေႃႈမႄႈ ၵူၼ်းမိူင်းတင်းသဵင်ႈ ႁႂ်ႈလႆႈပွင်ႇၸႂ် လႅင်းၸႂ်ၵၼ်ၵႂႃႇသေ တၢမ်တူဝ်ၵူၼ်းမိူင်းဢၼ်လႆႈမႆႈၸႂ်ၸွမ်း ၼၼ်ႉၵေႃႈ ၵိုတ်းယိုတ်းပႅတ်ႈလွင်ႈႁဝ်းသမ်ႇမုၵ်ႈပုတ်ႈၶၢတ်ႈယူႇၾၢႆႇၼိုင်ႈ၊ သႄႉၾၢႆႇၼိုင်ႈၸိူဝ်းၼၼ်ႉ ဢွၼ်ၵၼ် ၵိုတ်းယိုတ်း ပႅတ်ႈ ႁူမ်ႈမိူဝ်ႈမိူဝ်ႈလဵဝ်ၵၼ်ၸိုင် ၽူႈလႂ်ၽႂ်ပဵၼ်ၽူႈၶဵၼ်တႄႉတႄႉ ဢၼ်ၵဝ်းၵၢင်မၼ်းဢၼ်ဝႃႈၼၼ်ႉ တေထၢင်ႇ ၸႅင်ႈႁၼ်ဢွၵ်ႇမႃးယူႇၼႆ ယွၼ်းၶွတ်ႇယွတ်ႈပၢႆၵႂၢမ်းဝႆႉတီႈၼႆႈၶႃႈ။ မႂ်ႇသုင်ၶႃႈ ႁိုၼ်းၵႃယၢင်း 25/08/2018

['ၶေႃႈထတ်းသၢင်']

2018-08-24T09:29:00

https://shannews.org/archives/7251

ပလိၵ်ႈမၢၼ်ႈတႃႈၶီႈလဵၵ်းတီႉထႆး 4 ၵေႃႉယိုတ်းလႆႈပႃးၵွင်ႈလႄႈယႃႈမဝ်းၵမ်

ၸဝ်ႈၼႃႈတီႈပလိၵ်ႈ လူင်ပွင်ၸိုင်ႈမၢၼ်ႈ ၵူတ်ႇထတ်းတီႉၺွပ်းလႆႈ ၵူၼ်းထႆး 4 ၵေႃႉ ၼႂ်းၸႄႈ ဝဵင်းတႃႈၶီႈလဵၵ်း ယိုတ်းလႆႈၵွင်ႈလႄႈ ယႃႈမဝ်းၵမ်။ ဝၼ်းတီႈ 18/08/2018 ပလိၵ်ႈလူင်ပွင်ၸိုင်ႈမၢၼ်ႈ ဝဵင်းတႃႈၶီႈလဵၵ်း တီႉၺွပ်းၸၢဝ်းထႆး 4 ၵေႃႉ တီႈပွၵ်ႉမႄႈၶၢဝ် ၸႄႈတွၼ်ႈတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ယိုတ်းလႆႈ ယႃႈမႃႉ 80 မဵတ်ႉ ယႃႈဢႆႉသ် 50 ၵရမ်ႊ လႄႈၵွင်ႈပွတ်း 2 လဝ်း ၼႆယဝ်ႉ။ ၵူၼ်းတႃႈၶီႈလဵၵ်း လၢတ်ႈၼႄတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ မိူဝ်ႈလဵဝ်ၼႂ်းဝဵင်းတႃႈၶီႈလဵၵ်းၼႆႉၵူၼ်း ၵိုၼ်းမႃးလႄႈ ပီႈၼွင်ႉၵူၼ်းထႆးဢွၼ်ၵၼ်မႃးႁဵတ်း ၵၢၼ်ၼႂ်းဝဵင်းတႃႈၶီႈလဵၵ်း ၼမ်မႃးၶႃႈဢေႃႈ မၢင်ၸိူဝ်းၵေႃႈၶဝ်ႈမိူင်းမႃးထုၵ်ႇမႅၼ်ႈၸွမ်းၼင်ႇမၢႆမီႈ မၢင်ၸိူဝ်းလၵ်ႉ ၶဝ်ႈမိူင်းမႃးၵေႃႈမီး မၢင်ၸိူဝ်း ပၢႆႈတၢင်းၽိတ်းသေမႃးၵေႃႈမီး” ဝႃႈၼႆ။ သိုဝ်ႇၶၢဝ်ႇထႆး 77 Kaoded ပိုၼ်ၽၢဝ်ႇဝႃႈ ဢၼ်ၵႂႃႇၸူၼ်ႁၢၼ်ႉၶမ်းမိူဝ်ႈဝၼ်းတီႈ 18/08/2018 ပူၼ်ႉမႃးၼၼ်ႉၵေႃႈ ပဵၼ်ၶဝ် 4 ၵေႃႉၼႆႉၼႆယဝ်ႉ။

['ၵူႈလွင်ႈလွင်ႈ']

2018-08-24T07:56:01

https://shannews.org/archives/7246

ၸွမ်ၸိုင်ႈ ဢူးဝိၼ်းမိၼ်ႉ တူၵ်ႇတၵ်ႉဝႃႈ ပွႆးႁူင်းၾႆးမိၼ် ဝဵင်းတူၼ်ႈတီး ထုၵ်ႇလီၵိုတ်းပႅတ်ႈ

ၸွမ်ၸိုင်ႈ ဢူးဝိၼ်းမိၼ်ႉ တူၵ်ႇတၵ်ႉလၢတ်ႈဝႃႈ ပၢင်ပွႆး ပွႆႇႁူင်းၾႆးမိၼ် လိူၼ်သိပ်းသွင်မူၼ်း တီႈဝဵင်းလူင်တူၼ်ႈ တီးၼႆႉ ယွၼ်ႉၸႂ်ႉငိုၼ်းတွင်း(ၸရိပ်ႈ)ၼမ်ၼႃႇလႄႈ ဢမ်ႇထုၵ်ႇလီႁဵတ်း ဝႃႈၼႆ။ ၾၢင်ႁၢင်ႈ – ၼ်ႂးပၢင်ပွႆး ပွႆႇႁူင်းၾႆးမိၼ် ပီ 2017 တီႈဝဵင်းတူၼ်ႈတီး ၼႂ်းလိူၼ်ဢေႃႊၵတ်ႊသ် 2018 ၼႆႉၸွမ်ၸိုင်ႈဢူးဝိၼ်းမိၼ်ႉ တူၵ်ႇလၢတ်ႈၵႂႃႇ မိူဝ်ႈႁူပ်ႉထူပ်းၸွမ်ၽွင်းလူင် ၼႂ်းတိူင်း လႄႈ ၸႄႈမိူင်း တီႈၼေႇပျီႇတေႃႇဝႃႈ ပၢင်ပွႆးပွႆႇႁူင်းၾႆးမိၼ်တီႈ ဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း ဢၼ် ၸတ်းႁဵတ်းမႃးၵူႈပီၼၼ်ႉ ယွၼ်ႉၸႂ်ႉၸၢႆႇငိုၼ်းတွင်းၼမ်ၼႃႇလႄႈ ဢမ်ႇထုၵ်ႇလီႁဵတ်းယဝ်ႉ ၼႂ်းၸူဝ်ႈပၢၼ် လူင်ပွင် ၸိုင်ႈ NLD ၼႆႉ တေပိၵ်ႉဝႆႉ ဝႃႈၼႆ။ ၸွမ်ၸိုင်ႈ မိူင်းႁူမ်ႈတုမ် ဢူးဝိၼ်းမိၼ်ႉ လၢတ်ႈဝႃႈ “ မိူဝ်ႈလဵဝ်မိူင်းႁူမ်ႈတုမ်လႆႈထူပ်းၽေးသၽႃႇဝ။ လူဝ်ႇတၢင်းၸွႆႈ ထႅမ်ၼွၵ်ႈမိူင်း တင်းၼမ်။ မိူဝ်ႈလဵဝ် ဢွၼ်ၵၼ်ႁၢင်ႈႁႅၼ်းတႃႇပွႆးႁူင်းၾႆးမိၼ်။ ပၢင်ပွႆးၼႆႉ ငိုၼ်းတွင်းသဵင်ႈၼမ်။ ႁူင်း ၾႆးၼိုင်ႈလုၵ်ႈ သဵင်ႈၼပ်ႉ ႁူဝ်သိပ်းသႅၼ်။ ဢဝ်ငိုၼ်းၸိူဝ်းၼႆႉ ၵႂႃႇလူႇပၼ်ၵူၼ်းထူပ်းတၢင်းယၢပ်ႇၼႆ ၶႅၼ်းတေလီ။ ပွႆးႁူင်းၾႆးမိၼ်ၼႆႉ ႁၼ်ထိုင်ဝႃႈ မိူၼ်ဢဝ်ငိုၼ်းၼပ်ႉႁူဝ်သႅၼ်မႃးၸုတ်ႇၾႆးပႅတ်ႈၵူၺ်း။ မီးၵူၼ်းမၢတ်ႇၸဵပ်းလူႉတၢႆ။ မီးလွင်ႈၾႆးမႆႈ။ ၾၢႆႇၶႄၾႆး၊ ၾၢႆႇၸွႆႈထႅမ်ၵူၼ်း၊ ၾၢႆႇႁူမ်ႇလူမ်ႈၸိူဝ်းၼႆႉၵေႃႈ လႆႈၸႂ်ႉ 24 ၸူဝ်ႈမူင်း။ ဢမ်ႇမီးၽွၼ်း လီသင်လႄႈ ၼႂ်းပၢၼ်လူင်ပွင်ၸိုင်ႈ NLD ၼႆႉ တေသၢင်ႇႁႂ်ႈပိၵ်ႉဝႆႉ” ဝႃႈၼႆ။ ၵဵဝ်ႇလူၺ်ႈလွင်ႈၼႆ့ ယူႇတီႈၽူႈတႅၼ်းသၽႃးၸႄႈမိူင်းၵေႃႉၼိုင်ႈ ၼႂ်းပႃႇတီႇတႆးသေ တေဢဝ်ဢုပ်ႇဢူဝ်းၼႂ်းပၢင်ၵုမ် သၽႃး မိူင်းတႆးၵႂႃႇ ဝႃႈၼႆ။ ပၢင်ပွႆးလိူၼ် 12 မူၼ်း (ပွႆးႁူင်းၾႆးမိၼ်) တီႈၸႄႈဝဵင်းတူၼ်ႈတီးၼႆႉ မီးၶႅၵ်ႇတွင်ႈတဵဝ်း ၼွၵ်ႈမိူင်း မႃးၶဝ်ႈႁူမ်ႈ ဢႅဝ်ႇ ယဵမ်ႈတင်းၼမ်လၢႆၵူႈပီ။ လိူဝ်ၼၼ်ႉ ၵူၼ်းၼႂ်းမိူင်း တၢင်ႇတီႈသီႇလႅၼ် ၵေႃႈမႃးၼမ်။ ၵူၼ်းမႃးၶဝ်ႈ ႁူမ်ႈပၢင်ပွႆးၵိုၼ်း ၶွၼ်ႈၵူႈပီ။ လိူဝ်ၼၼ်ႉ လွင်ႈပၼ်ႁႃ ဢၼ်ၵႆႉၺႃးယူႇၵူႈပီသမ်ႉ မိူၼ် ႁူင်းၾႆးမိၼ် တူၵ်းသႂ်ႇၵူၼ်း၊ ယၢမ်းတႅၵ်ႇသႂ်ႇ ၵူၼ်းလႄႈ ၵူၼ်းၽိတ်းမေႃးၵၼ် ဢၼ်လႆႈမၢတ်ႇၸဵပ်း လူႉတၢႆၵေႃႈ မီးယူႇၵူႈပီ ဝႃႈၼႆ။ မိူဝ်ႈပီ 2017 ၼၼ်ႉ ႁူင်းၾႆး မိၼ်ဢၼ်ၶဝ်ႈၶႅင်ႇၵၼ် တင်းမူတ်း မီး 390 လုၵ်ႈပၢႆ ဝႃႈၼႆ။

['ၾိင်ႈငႄႈၾိင်ႈထုင်း']

2018-08-24T07:11:22

https://shannews.org/archives/7241

လုၵ်ႈမေးၵူၼ်းတၢႆ ဢၼ်ၺႃးပေႃႈလဵင်ႉႁႅမ်တၢႆ တီႈၵဵင်းမႆႇ လႆႈၵႃႈသၢႆႈတႅၼ်းၶိုၼ်း

ယူႇတီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လႄႈ ၸုမ်းၸွႆႈထႅမ်ၶႅၵ်ႇလီပၢင်ၸႃႉ ၼႂ်းၵဵင်းမႆႇ ႁူမ်ႈၵၼ်ၸွႆႈၶပ်းၶိုင်ပၼ်သေ ၵေႃႉပဵၼ်မေးၸၢႆးသၢင်ႇယဵၼ်ႇ ဢၼ်ၺႃးပေႃႈလဵင်ႉႁႅမ်တၢႆ တီႈမႄႈၸႅမ်ႇ ၵဵင်းမႆႇၼၼ်ႉ လႆႈႁပ်ႉၵႃႈသၢႆႈတႅၼ်းငိုၼ်းထႆးသႅၼ်ပၢႆ။ ဝၼ်းတီႈ 23/08/2018 ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF ၊ ၸုမ်းၸွႆႈထႅမ်ၶႅၵ်ႇလီပၢင်ၸႃႉ၊ ၵေႃႁူမ်ႈသၢင်ႈ ၸိူဝ်ႉၸၢတ်ႈတႆးၸိူဝ်းၼႆႉ ႁူမ်ႈၵၼ်သေ လႆႈၶဝ်ႈဢုပ်ႇဢူဝ်းတင်းၸဝ်ႈၼႃႈတီႈပလိၵ်ႈ ႁူင်းပလိၵ်ႈမႄႈၸႅမ်ႇ သေ ၵေႃႉပဵၼ်မေး ၵူၼ်းၵေႃႉၶႃႈႁႅမ်တၢႆလုၵ်ႈလဵင်ႉၼၼ်ႉ လႆႈသၢႆႈတႅၼ်းငိုၼ်းထႆး 160,000ၿၢတ်ႇ ပၼ်ၵေႃႉပဵၼ်လုၵ်ႈလၢင်းမေးၼၢင်းၽူႈၵိုတ်းတၢင်းလင်။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ မိူဝ်ႈလဵဝ်လႆႈႁပ်ႉ ၵႃႈသၢႆႈတႅၼ်းတီႈမေးပေႃႈလဵင်ႉၶဝ်ယဝ်ႉ တူဝ်ပေႃႈလဵင်ႉၶဝ်ၼၼ်ႉတႄႉၺႃးၸဝ်ႈၼႃႈတီႈ ပလိၵ်ႈတီႉၺွပ်းဝႆႉ တေၺႃးတၢမ်ႇ ၶွၵ်ႈၵႃႈႁိုဝ် လၢႆပီဢၼ်ဝႃႈၼၼ်ႉတႄႉ ပႂ်ႉလုမ်းတြႃးတႅပ်းတတ်းထႅင်ႈၵမ်း ၼိုင်ႈဢေႃႈ ” ဝႃႈၼႆ။ ၸၢႆးတႆး ႁႅင်းၵၢၼ်ၼႂ်းၵဵင်းမႆႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ လႆႈႁၼ်ၸုမ်း တႆးႁဝ်းလၢႆလၢႆ ၸုမ်းႁူမ်ႈၵၼ်သႂ်ႇၸႂ် ၼိူဝ်ၵၢၼ်ၸွႆႈ ထႅမ်ႁႅင်းၵၢၼ် ၽွင်းထူပ်း တၢင်းယၢပ်ႇၼႆႉ ပဵၼ်ဢၼ်ယိၼ်းၸူမ်း သိူဝ်းတႄႉၶႃႈဢေႃႈ မိူဝ်းၼႃႈမႃးပိူၼ်ႈၵေႃႈဢမ်ႇၸၢင်ႈတဵၵ်းတဵင်ပေႉၵိၼ်ႁဝ်း ” ဝႃႈၼႆ။ ပူၼ်ႉမႃးမိူဝ်ႈဝၼ်းတီႈ 08/08/2018 ၵေႃႉပဵၼ်ပေႃႈလဵင်ႉ ၸႂ်လမ်တေႃႇလုၵ်ႈလဵင်ႉ ဢၼ်ၵႂႃႇႁႃ ႁဵတ်းၵၢၼ်တၢင်း ၼွၵ်ႈလႄႈ လမ်းၵႂႃႇၸွမ်းယိုဝ်းထိုင်တီႈပေႃးတၢႆ သိုပ်ႇၼၼ်ႉဢဝ်ၵႂႃႇၾင်လိၼ်ပႅတ်ႈ တီႈၼႂ်းထိူၼ်ႇႁိမ်းသူၼ်မၢၵ်ႇၸွၵ်း – လႅၼ်ဝၢၼ်ႈ ။ ဝၼ်းတီႈ 17/08/2018 ၸဝ်ႈၼႃႈတီႈ ၸင်ႇႁူမ်ႈ ၵၼ်ၵႂႃႇ တီႉၺွပ်းလႆႈ တူဝ်ပေႃႈလဵင်ႉလႄႈ ႁူမ်ႈၵၼ်ၶုတ်းဢဝ်ၶၢပ်ႈတူဝ်ၸၢႆးသၢင်ႇယဵၼ်ႇ သူင်ႇႁူင်း ယႃသူၼ်ၻွၵ်ႇပိူဝ်ႈ ၵူတ်ႇထတ်းႁႃလွင်ႈတၢင်းၵၢၼ်တၢႆ။ သိုပ်ႇၼၼ်ႉယူႇတီႈႁူင်းယႃ သူၼ်ၻွၵ်ႇသေ လုမ်းလႃးသၢင်း ၵျူဝ်ႇၵႂႃႇမိူဝ်ႈဝၼ်းတီႈ 19/08/2018။

['ႁႅင်းငၢၼ်းၶၢမ်ႈမိူင်း']

2018-08-24T06:40:41

https://shannews.org/archives/7237

ၼႂ်းၸႄႈဝဵင်းယွင်ႁူၺ်ႈ ၸၢဝ်းမၢၼ်ႈ ၽိတ်းမေႃးၵၼ် ထိုင်တီႈၶႃႈႁႅမ်ၵၼ်ၶိုၼ်း

ၵူၼ်းၸၢဝ်းမၢၼ်ႈ မႃးယူႇၼႂ်းၸႄႈဝဵင်းယွင်ႁူၺ်း ၽိတ်းမေႃးၵၼ် ၵဵဝ်ႇလူၺ်ႈ ၵၢၼ်ၵူႈယိုမ်ငိုၼ်းသေ ထိုင်တီႈၶႃႈ ႁႅမ်ၵၼ်တၢႆ ဝႃႈၼႆ။ ဝၼ်းတီႈ 20/08/2018 ယၢမ်းၵၢင်ၶမ်ႈမွၵ်ႈ 8 မူင်း မယီႇယီႇတၢၼ်ႉ၊ မဢေးဢေးတၢၼ်ႉ(ၽူႈယိင်း) သွင်ပီႈၼွင်ႉ ၵႂႃႇ ယွၼ်းငိုၼ်း ၶိုၼ်းတီႈ တဵင်းသေႃႇလတ်ႉ(ၽူႈၸၢႆး) ၵေႃႉဢၼ်ယိုမ်ငိုၼ်းၶဝ်ၵႂႃႇၼၼ်ႉ ထိုင်တီႈၽိတ်းမေႃးၵၼ်သေ သွင်ပီႈၼွင်ႉ ဢၼ်ၵႂႃႇယွၼ်းငိုၼ်းၼၼ်ႉ ၺႃးမိတ်ႈတၢင်းယၢဝ်း မွၵ်ႈ 1 ထတ်း(ပေႇ) တႅင်းသႂ်ႇ တင်း 2 ၵေႃႉ ဝႃႈၼႆ။ ပလိၵ်ႈၸႄႈဝဵင်းယွင်ႁူၺ်ႈ လၢတ်ႈတီႈသိုဝ်ႇၶၢဝ်ႇဢေႊရႃႊဝႃႊတီႊဝႃႈ “ လွင်ႈတၢင်းမၼ်းတႄႉ ၵဵဝ်ႇလူၺ်ႈ လွင်ႈၵူႈယိုမ်ငိုၼ်းၵၼ်။ ဢၼ်လႆႈႁူႉတႄႉ ၽူႈၸၢႆးၵေႃႉၼၼ်ႉလၢတ်ႈဝႃႈ လိူၼ်ၼႆႉသဵင်ႈ တေပၼ်ငိုၼ်းၶိုၼ်းဝႃႈၼႆ ၵူၺ်းမၼ်းသမ်ႉဢမ်ႇပၼ်။ ၶဝ် 2 ၵေႃႉပီႈၼွင်ႉသမ်ႉ မႃးယွၼ်းငိုၼ်း မၼ်းၸၢႆးသမ်ႉ ဢမ်ႇပၼ်။ ၶဝ် 2 ၵေႃႉပီႈၼွင်ႉၶိုင် ယိုတ်းဢဝ်လူတ်ႉၶိူင်ႈ ၽူႈၸၢႆးၵေႃႉၼၼ်ႉသမ်ႉ ဢမ်ႇႁၢၼ်ႉၸႂ် ၸင်ႇလၢၵ်ႈမိတ်ႈ တႅင်းသႂ်ႇၶဝ် 2 ပီႈ ၼွင်ႉၼၼ်ႉ” ဝႃႈၼႆ။ ၵဵဝ်ႇၵပ်းလွင်ႈ 2 ပီႈၼွင်ႉဢၼ်ၺႃးမိတ်ႈတႅင်းသႂ်ႇၼၼ်ႉ လႆႈသူင်ႇယူတ်းယႃတူဝ်တီႈႁူင်းယႃ ၸဝ်ႈၸၢမ်ႇထုၺ်း ၸႄႈ ဝဵင်းတူၼ်ႈတီး။ မယီႇယီႇတၢၼ်ႉ လႆႈလူႉတၢႆ ၵႂႃႇတီႈႁူင်းယႃသေ မဢေးဢေးတၢၼ်ႉ ဢၼ် လႆႈမၢတ်ႇၸဵပ်းႁၢဝ်ႈႁႅင်း ၼၼ်ႉတႄႉ တိုၵ်ႉယႃတူဝ်ဝႆႉယူႇ ဝႃႈၼႆ။ တေႃႈလဵဝ် ယူႇတီႈပလိၵ်ႈမၢၼ်ႈၶဝ် လႆႈၵုမ်းၶင်တူဝ် တဵင်းသေႃႇလတ်ႉ ဝႆႉတီႈႁူင်းပလိၵ်ႈၸႄႈဝဵင်းယွင်ႁူၺ်ႈ ဝႃႈၼႆ။

['ၵူႈလွင်ႈလွင်ႈ']

2018-08-24T06:38:23

https://shannews.org/archives/7234

ပလိၵ်ႈထႆး တီႉလႆႈယႃႈမႃႉ 14 လၢၼ်ႉမဵတ်ႉ ၼႄးပဵၼ်ၶွင်ၸုမ်းဝႃႉ

ပလိၵ်ႈထႆး ပိုၼ်ၽၢဝ်ႇဢွၵ်ႇပဵၼ်တၢင်းၵၢၼ် တီႉလႆႈယႃႈမႃႉ 14 လၢၼ်ႉမဵတ်ႉ တီႈၸႄႈဝဵင်းဢယုတ်ႉထယႃး မိူင်းထႆး ၼၼ်ႉ ၾၢႆႇထႆးၼႄးဝႃႈ ပဵၼ်ၶွင်ၸုမ်းဝႃႉ ဢၼ်ယူႇလႅၼ်လိၼ်တႆး – ထႆး။ မိူဝ်ႈဝၼ်းတီႈ 21/08/2018 (ဝၼ်းဢင်းၵၢၼ်း) ၼၼ်ႉ ပလိၵ်ႈထႆး တီႉလႆႈယႃႈမႃႉ 14 လၢၼ်ႉမဵတ်ႉပၢႆ (တူၵ်းမႅၼ်ႈ ၶၼ်ငိုၼ်းၻေႃႇလႃႇ 45 လၢၼ်ႉပၢႆ) တီႈၸႄႈ ဝဵင်းဢယုတ်ႉထယႃး ၸိုင်ႈတႆး။ ၵူၼ်းဢၼ်လၵ်ႉတေႃႉသူင်ႇသမ်ႉ ပဵၼ် ၵူၼ်းၸၢဝ်းထႆး 3 ၵေႃႉ ယႃႈမႃႉၼႆႉ တေ ဢၢင်ႈတေႃႉသူင်ႇၵႂႃႇတၢင်းမိူင်းမလေးသျႃး ဝႃႈၼႆ။ ၸွမ်သိုၵ်း သူမ်မၢႆ ၵွင်းဝိသႆသုၵ်ႇ လၢတ်ႈဝႃႈ “ ယႃႈမႃႉၼႆႉလႆႈငိၼ်းဝႃႈ ႁဵတ်းဢွၵ်ႇတီႈၼႃႈ လိၼ်ၽွင်း ငမ်းတူဝ် ၵဝ်ႇဝႃႉ ၼႂ်းမိူင်းတႆးသေ တေဢၢင်ႈတေႃႉသူင်ႇၵႂႃႇတၢင်းမိူင်းမလေးသျႃး၊ လုၵ်ႉတီႈမိူင်းမလေးသျႃးသေ တေသိုပ်ႇ သူင်ႇၵႂႃႇထႅင်ႈ တၢင်းမိူင်းယူႊရူပ်ႊ(မိူင်းဝၼ်းတူၵ်း) ၶဝ် မိူၼ်ၼင်ႇ ဢမေႊရီႊၵၼ်ႊ၊ ဢေႃႊသတြေႊရီႊယိူဝ်ႊ၊ ၵျႃႇ ပၢၼ်ႇ၊ သိင်ႇ ၵႃႇပူဝ်ႇလႄႈ ၵူဝ်းရီႊယႃႊ ၸဵမ်ၸိူဝ်းၼႆႉ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပလိၵ်ႈထႆး လႆႈၵုမ်းၶင်တူဝ် ၵူၼ်းတေႃႉသူင်ႇယႃႈမႃႉၸၢဝ်းထႆး 3 ၵေႃႉ ဝႆႉသေ ပိုတ်ႇဢမူႉ/ ၶၻီႊ ဢဝ်လိူင်ႈလၢဝ်း ၸွမ်းၼင်ႇပၵ်းပိူင်မၢႆမီႈ မိူင်းထႆးမီး ဝႃႈၼႆ။ ၶေႃႈမုလ်း – RFA

['ယႃႈမဝ်းၵမ်']

2018-08-24T06:34:29

https://shannews.org/archives/7231

ၼိူဝ်သဵၼ်ႈတၢင်း တူၼ်ႈတီး – ဢွင်ႇပၢၼ်း ၵႃးၽႃႇၵၼ် ၵူၼ်းတၢႆ 2 ၵေႃႉ မၢတ်ႇ 4 ၵေႃႉ

ရူတ်ႉၵႃး 2 လမ်း တမ်ၽႃႇၵၼ်ႁၢဝ်ႈႁႅင်း ၼိူဝ်သဵၼ်ႈတၢင်း ဢွင်ႇပၢၼ်း – တူၼ်ႈတီး ၵူၼ်းၶီႇမႃးၸွမ်းၼႂ်းရူတ်ႉ လူႉ တၢႆထင်တီႈ 2 ၵေႃႉလႄႈ မၢတ်ႇၸဵပ်း ႁၢဝ်ႈႁႅင်း 4 ၵေႃႉ ဝႃႈၼႆ။ ဝၼ်းတီႈ 23/08/2018 ယၢမ်းဝၢႆးဝၼ်း 3:30 မူင်းပၢႆၼၼ်ႉ ၵႃး တၢင်ႇၵူၼ်းဢၼ်လုၵ်ႉတၢင်း ဢွင်ႇပၢၼ်း ၶိုၼ်ႈမႃး တၢင်းတူၼ်ႈတီးၼၼ်ႉ ၽႃႇၵၼ်ၸွမ်းတၢင်း။ ၸိုဝ်ႈ ၵူၼ်းႁေႃႈၵႃး ႁွင်ႉ ၵူဝ်ႇမွင်ႇမိၼ်ႉ။ ရူတ်ႉၵႃး ထႅင်ႈ လမ်းၼိုင်ႈ ဢၼ်လုၵ်ႉတၢင်း တူၼ်ႈတီး တေလူင်းၵႂႃႇတၢင်း ဢွင်ႇပၢၼ်း ပဵၼ်လႅင်းၵႃး ပၢၼ်းၶျႄႇရီႇ(ပန်းချယ်ရီ) ၵူၼ်း ႁေႃႈၵႃး ပဵၼ်ၸၢႆးသေႃႇဝိၼ်း ဢႃယု 48 ပီ သွင်ၾၢႆႇလႆႈတမ်ၽႃႇၵၼ်ႁၢဝ်ႈႁႅင်း တီႈႁိမ်းဝၢၼ်ႈတယႅၵ်ႉပူႉ ၼိူဝ် သဵၼ်ႈ တၢင်းတူၼ်းတီႈ – ဢွင်ႇပၢၼ်း ၸိုင်ႈတႆးပွတ်းၸၢၼ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉ ၸဝ်ႈၵႃး တင်း ၵူၼ်းမႃးၸွမ်းၼႂ်းၵႃး ၵူၼ်းဝၢၼ်ႈ ၸဵင်ႇပၢၼ်းၶဝ် သွင်ၵေႃႉ လႆႈတၢႆထင်တီႈ ၵမ်းလဵဝ်။ လိူဝ်ၼၼ်ႉ ၼႂ်းၵႃးၸၢႆးသေႃႇဝိၼ်း ႁေႃႈမႃးၼၼ်ႉ မီးၵူၼ်း မၢတ်ႇၸဵပ်း ၸွမ်း 4 ၵေႃႉ၊ ၸၢႆး 3 လႄႈ ယိင်း 1 ဝႃႈၼႆ။ တေႃႈလဵဝ် ၵူၼ်းမၢတ်ႇၸဵပ်း 4 ၵေႃႉတင်းၵူၼ်းတၢႆ 2 ၵေႃႉၼၼ်ႉ ယူႇတီႈၸုမ်းၸွႆႈထႅမ် ၽေးၵိုင်ႉၵၢင်ႉသေ လႆႈၼမ်း ဢဝ်တူဝ်ၵႂႃႇတီႈႁူင်းယႃဢွင်ႇပၢၼ်းသေ လုၵ်ႉတီႈႁူင်းယႃဢွင်ႇပၢၼ်း ၶိုၼ်းသိုပ်ႇသူင်ႇၵႂႃႇတီႈ ႁူင်းယႃၸဝ်ႈၸၢမ်ႇ ထုၼ်း ၸႄႈဝဵင်းတူၼ်ႈတီး ၾၢႆႇတပ်ႉပလိၵ်ႈၵေႃႈ ထတ်းတူၺ်းပိူင်ပဵၼ်ဝႆႉယူႇ ဝႃႈၼႆ။ Photo FB – Angel Gue

['ၵူႈလွင်ႈလွင်ႈ']

2018-08-23T14:12:56

https://shannews.org/archives/7227

မူင်ႈယႃႉသူၼ်ၶဝ်ႈၵၢပ်ႇၽႄႈဝႆး ၸဝ်ႈသူၼ်ၼႂ်းၸိုင်ႈတႆး လၢႆလၢႆၸေႈဝဵင်း ၵူၼ်းမိူင်းထူပ်းတၢင်းယၢပ်ႇ

ပီ 2018 ၼႆႉမူင်ႈယႃႉသူၼ်ၶဝ်ႈၵၢပ်ႇ ၸဝ်ႈသူၼ်ၼႂ်းၸိုင်ႈတႆး ပွတ်းႁွင်ႇ ပွတ်းၸၢၼ်း လၢႆလၢႆ ၸေႈဝဵင်း၊ မိူၼ်ၼင်ႇ ၸေႈဝဵင်းသႅၼ်ဝီ၊ လႃႈသဵဝ်ႈ၊ သီႇပေႃႉ၊ လူင်းထိုင် မိူင်းၵိုင်၊ ၼမ်ႉၸၢင် ။ သူၼ်ၶဝ်ႈၵၢပ်ႇလုသုမ်းၼပ်ႉပၢၵ်ႇဢေႊၶိူဝ်ႊ ။ “တႄႇႁၼ်မိူဝ်ႈဝူင်ႈပူၼ်ႉၼႆႉၵူၺ်းၶႃႈ။ ၶဝ်ၵိၼ်ဝႆးၼႃႇ။ ၼိုင်ႈတူၼ်ႈမွၵ်ႈ 50 တူဝ်ၼႆႉတီႈၵႄႇသုတ်းမၼ်းယဝ်ႉၶႃႈ။ ၽႄႈလၢမ်းၵေႃႈဝႆး။ တၢင်းပွတ်း လႃႈသဵဝ်ႈၼႆႉ ၵုင်းယူင်း၊ၼမ်ႉပုၵ်း၊ ၼွင်မွၼ် ၸိူဝ်းၼႆႉ မၢင်ဝၢၼ်ႈၵေႃႈ ၵွႆမွၵ်ႈ 4-5 ဢေႊၶိူဝ်ႊ ။ မၢင်ဝၢၼ်ႈၵေႃႈၵွႆ 2-3 ဢေႊၶိူဝ်ႊ။ တၢင်းသႅၼ်ဝီသမ်ႉ ဢိူင်ႇမိူင်းလီ ၺႃးၼမ်ၼႃႇ။ ၸဝ်ႈသူၼ်မၢင်ၵေႃႉ ပဵၼ်ၼမ်ႉႁူၼမ်ႉတႃ ” – ၼၢင်းသႅင် ၵူၼ်းသႅၼ်ဝီလၢတ်ႈ။ မိူဝ်ႈဝၼ်းတီႈ 19/8/2018 ၼၼ်ႉ ၸဝ်ႈၼႃႈတီႈၾၢႆႇ ၽုၵ်ႇသွမ်ႈ၊ ၵူၼ်းၼုမ်ႇ၊ ၸဝ်ႈသူၼ် ဢိၵ်ႇ ၽွင်းတႅၼ်းသၽႃး လူင်းပိုၼ်ႉတီႈ (တၢင်းသႅၼ်ဝီလႄႈ တၢင်းသီႇပေႃႉ) ၵူတ်ႇထတ်းသူၼ်ၶဝ်ႈၵၢပ်ႇ။ ဢုပ်ႇၶႆႈပၼ်ပိုၼ်ႉႁူႉ ၸဝ်ႈသူၼ်၊ ၸႅၵ်ႇမႅင်ႇၼမ်ႉယႃႈယႃသိတ်း မူင်ႈမႅင်း။ ၸၢႆးၼေႃႇသႅင် ၸဝ်ႈသူၼ်ၶဝ်ႈၵၢပ်ႇ သီႇပေႃႉ လၢတ်ႈဝႃႈ- “ၸုပ်ႈဢၼ်ၽုၵ်ႇၸဝ်ႉၼၼ်ႉ ပေႃးၶဝ်ႈၵၢပ်ႇၵႄႇယဝ်ႉတႄႉ သိတ်းယႃႈယႃၶႃႈမူင်ႈသေ ဝႆႉႁႂ်ႈမၼ်းၵႄႇထႅင်ႈဢိတ်းၼိုင်ႈ ၸင်ႇတေၵဵပ်း။ ၶဝ်ႈၵၢပ်ႇၼုမ်ႇၸိူဝ်းၼၼ်ႉတႄႉ လႅပ်ႈတေဢမ်ႇၸၢင်ႈလႆႈယဝ်ႉ။ၾၢႆႇၽုၵ်ႇသွမ်ႈတႄႉ မႃးပၼ်တၢင်းႁူႉယူႇ။ သူၼ်ၸိူဝ်းမူင်ႈပႆႇတူၵ်းၼၼ်ႉ တေလႆၵႅတ်ႇၶႄၸိူင်ႉႁိုဝ် – ၸိူဝ်းၼႆႉ ” – ဝႃႈၼႆ။ ႁွင်ႈၵၢၼ်ၾၢႆႇၽုၵ်ႇသွမ်ႈ လူင်ပွင်ၸိုင်ႈမိူင်းယၢင်းၵေႃႈ ပိုၼ်ၽၢဝ်ႇဝႆႉဝႃႈ- မူင်ႈၸိူဝ်ႈၼႆႉ ပဵၼ်လုၵ်ႈၵၢပ်ႇမိူဝ်ႈ ဢၼ် လုၵ်ႉတၢင်းမိူင်းဢိၼ်ႊတီႊယိူဝ်ႊ မိူင်းၵလႃးပုၼ်ႉလူင်းမႃး။ ၼိုင်ႈ ၶိုၼ်း ၼႆႉ မိၼ်လႆႈ ၵႆထိုင် 100 ၵီႊလူဝ်ႊမီႊတႃႊ၊ ဢႃယုမူင်ႈမီးမွၵ်ႈ 40 ဝၼ်း။ ၶဝ်ႈၵၢပ်ႇၼိုင်ႈတူၼ်ႈ မူင်ႈယူႇၵိၼ် 80 တူဝ်ထိုင် 100 တူဝ်။ လုင်းလႃႉ ၵူၼ်းသႅၼ်ဝီလၢတ်ႈဝႃႈ -“မူင်ႈၸိူဝ်းၼႆႉ ၵိၼ်တင်းဝႂ် ၵိၼ်တင်းႁူင်း။ လိူဝ်ၶႅမ်းလႄႈလမ်းတူၼ်ႈၵူၺ်း။ ယႃႈယႃဢၼ်ပိူၼ်ႈမႃးပၼ်ၼၼ်ႉ မူင်ႈၼၢၼ်းတၢႆ။ ပေႃးသိုဝ်ႉတၢင်းၼွၵ်ႈ ၼိုင်ႈတဝ်ႈ 15000 ပျႃး။ ပေႃးမီးသူၼ်ၵႂၢင်ႈ သမ်ႉလႆႈသိုဝ်ႉၼမ်။ သမ်ႉပေႃးဢမ်ႇၵုမ်ႇလႆႈ ” -ဝႃႈၼႆ။ ႁွင်ႈၵၢၼ်ၾၢႆႇ ၽုၵ်ႇသွမ်ႈ ပိုၼ်ၽၢဝ်ႇပႃးဝႃႈ – မူင်ႈၸိူဝ်းၼႆႉ ၸၢင်ႈယႃႉမၢၵ်ႇၶဝ်ႈ တဝ်ႈၼမ်ႉ ပဵၼ် 30 ယၢင်ႇ။ ပိူင်လူင်ၵိၼ်ၶဝ်ႈၵၢပ်ႇလႄႈထူဝ်ႇ၊ ပႃးၸဵမ်ၶဝ်ႈ ၸိူဝ်းၼႆႉ။ ၸိူဝ်ႉၽၼ်းလၢမ်းၽႄႈဝႆးလႄႈ ပေႃးဢမ်ႇႁူမ်ႈမိုဝ်းၵၼ် ႁႄႉၵင်ႈႁႂ်ႈလႆႈၸိုင် တေၸၢင်ႈလၢမ်းၽႄႈတူဝ်ႈ ၵုၼ်ၶဵဝ်ဢေးသျိူဝ်းလႆႈဝႆး- ဝႃႈၼႆ။ ၾၢႆႇၽုၵ်ႇသွမ်ႈဝႃႈ ပိုၼ်ႉတီႈဢၼ်ၺႃးၼမ်ႉထူမ်ႈ ဢမ်ႇၼၼ် ၾူၼ်လီႁူဝ်ပီ ၊ ၾူၼ်ၵႄႇၵၢင်ပီ ၸိူဝ်းၼႆႉ ၵႆႉမီးမူင်ႈယႃႉမၢၵ်ႇၶဝ်ႈတဝ်ႈၼမ်ႉ- ဝႃႈၼႆ။

['ၵၢၼ်မၢၵ်ႈမီး']

2018-08-23T10:19:49

https://shannews.org/archives/7223

ၸဝ်ႈသၢင်ႇဢွၼ်ႇဢႃယု 12 ပီ တီႈဝတ်ႉၵျွင်းဝေႇလုဝၼ်ႇ လူႉလွၼ်ႇလူၺ်ႈတၢင်းပဵၼ်ၶေႃးတိပ်ႇ

ၸဝ်ႈသၢင်ႇဢွၼ်ႇဢႃယု 12 ပီ တီႈဝတ်ႉၵျွင်းဝေႇလုဝၼ်ႇတူၼ်ႈတီး ပဵၼ်တၢင်းပဵၼ် ၼၢဝ် ၶေႃးတိပ်ႇ (သူင်ႇသူဝ်ႉ ၼႃႇ)သေ လူႉလွၼ်ႇၵႂႃႇ မိူဝ်ႈဝၼ်းတီႈ 8/08/2018 ။ Thanks Photo to Thithtoolwin ဢၼ်ၵူတ်ႇႁၼ်ၾၢင်ႁၢင်ႈ တၢင်းပဵၼ် ၼၢဝ်ၶေႃးတိပ်ႇၼႆႉ မီးထႅင်ႈ 16 ပႃးလႄႈ လႆႈသူင်ႇ ယူတ်းယႃ တူဝ်တီႈႁူင်းယႃ လုၵ်ႈဢွၼ်ႇလူင် ဝဵင်းတူၼ်ႈတီး ။ မေႃယႃ လၢတ်ႈဝႃႈ – ဢမ်ႇလႆႈသမ်းၶဵမ်ဝၵ်ႉသိၼ်း (ၵႃႇၵွႆႇသေး) မႃးၸဵမ်လဵၵ်ႉလႄႈ ၽွင်းႁႅင်းၵမ်ႉ တူဝ်ယွမ်းၼၼ်ႉ တၢင်းပဵၼ်ၼႆႉၶဝ်ႈငၢႆႈ၊ ပဵၼ်ယွၼ်ႉၸိူဝ်ႉမႅင်း ပႅၵ်ႇထီးရီးယႃးလႄႈ ၸၢင်ႈၸပ်း ၵၼ်လူၺ်ႈလူမ်းထူၺ်ႈၸႂ်၊ ၵိၼ်ၼမ်ႉ ၵွၵ်းလဵဝ် ၸႂ်ႉၸေႃႉလူင်ႇလဵဝ်ၵၼ်ၸိူဝ်းၼႆႉ ၸပ်းၵၼ်ငၢႆႈဝႃႈၼႆ။ ၸဝ်ႈသၢင်ႇဢွၼ်ႇ ဢၼ်လွၼ်ႇၵႂႃႇၼႆႉပဵၼ် ၵူၼ်းၵုင်းလႅင်း၊ ဝဵင်းမိူင်းယႆ မႃးယူႇတီႈဝတ်ႉဝေႇလုဝၼ်ႇ ဝဵင်းတူၼ်ႈတီးသေႁဵၼ်းလိၵ်ႈ။ ၸဝ်ႈတူၼ်ၶူးဝတ်ႉဝူၺ်ႇလုဝၼ်ႇ ၵေႃႈ ပူင်လၢတ်ႈဝႃႈ ယၢမ်းလဵဝ် ပၼ်ႁႃယဝ်ႉၵႂႃႇမူတ်းယဝ်ႉ ၸဝ်ႈၸိူဝ်းဢၼ်ၵႂႃႇၶိုၼ်ႈႁူင်းယႃ ၵေႃႈ လူင်းမႃး ၶိုၼ်းမူတ်းယဝ်ႉဝႃႈၼႆ။ဢၼ်ပဵၼ်ၼမ်တႄႉၼႂ်းလိူၼ်ပူၼ်ႉမႃးၼႆယဝ်ႉ။

['ၵူႈလွင်ႈလွင်ႈ']

2018-08-23T09:25:00

https://shannews.org/archives/7220

လၢႆမူႇၸုမ်းၼႂ်းဝဵင်းပၢင်လူင်ႁူမ်ႈၵၼ်ၸတ်းပၢင်လပ်ႉၼမ်ႉၵတ်ႉၵူၼ်းၼုမ်ႇ

လၢႆမူႇၸုမ်းၼႂ်းဝဵင်းပၢင်လူင် ႁူမ်ႈၵၼ်ၸတ်းႁဵတ်း ပၢင်ၾိုၵ်းလပ်ႉၼမ်ႉၵတ်ႉ ၵူၼ်းၼုမ်ႇ တႃႇႁႂ်ႈပဵၼ်ၽူႈဢွၼ်ႁူဝ် မိူဝ်းၼႃႈ ။ ဝၼ်းတီႈ 21 – 24/08/2018 ၵေႃလိၵ်ႈလၢႆးလႄႈ ၾိင်ႈငႄႈတႆးဝဵင်းပၢင်လူင်၊ ၸုမ်းပႃႇတီႇၵၢၼ်မိူင်း၊ၸုမ်းၵူၼ်း ၼုမ်ႇတႆးဢိၵ်ႇၸုမ်း NGO ၸိူဝ်းၼႆႉ ႁူမ်ႈၵၼ်ၸတ်းႁဵတ်းပၢင်ၾိုၵ်းလပ်ႉၼမ်ႉၵတ်ႉ ၵူၼ်းၼုမ်ႇတႃႇႁႂ်ႈၵူၼ်းၼုမ်ႇမီးၼမ်ႉၵတ်ႉ ပူၵ်းပွင်ဝၢၼ်ႈဢိူင်ႇ ပိုၼ်ႉတီႈၽႂ်မၼ်း ၸတ်းႁဵတ်းတီႈလုမ်းၵလလတ ဝဵင်းပၢင်လူင် ၽူႈၶိုၼ်ႈႁဵၼ်းမီး 30 ပၢႆ။ ၸၢႆးသူႉ ၽူႈပွင်ၵၢၼ်ၵူၼ်းၼုမ်ႇတႆး ဝဵင်းပၢင်လူင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ တႃႇႁဵတ်းၵၢၼ်ၼႂ်းတူင်ႇဝူင်းၵူၼ်းၼႆႉ မၢင်ပွၵ်ႈမၢင်လႂ်ၵေႃႈ တေၸၢင်ႈထူပ်းတၢင်းယၢပ်ႇ ဢမ်ႇဝႃႈလွင်ႈၶၢဝ်းယၢမ်း၊ လွင်ႈငိုၼ်းတွင်း ပႃးၸဵမ်လွင်ႈၸတ်းၵၢၼ်ၸိူဝ်းၼႆႉ ၵူၺ်းၵႃႈ ပေႃးႁဝ်းမီးၼမ်ႉၵတ်ႉ၊ မေႃၶဝ်ႈဢွၵ်ႇပိူၼ်ႈ၊ မေႃတိူင်ႇပၢင်ႇပိူၼ်ႈမေႃတမ်းဝၢင်း ၽႅၼ်ၵၢၼ်ၼႆတႄႉ တေၸၢင်ႈၵႄႈလိတ်ႈလႆႈပၼ်ႁႃလႄႈ တေပဵၼ်တီႈပိုင်ႈဢိင်ၼႂ်းတူင်ႇဝူင်းၵူၼ်းႁဝ်းၶႃႈၵႂႃႇယူႇ ၵွပ်ႈၼၼ်လႄႈ ႁႂ်ႈၵူၼ်းၼုမ်ႇဝႆႉၶၢဝ်းယၢမ်းသေ ၶဝ်ႈႁႃၵွင်ႉသၢၼ်လၢႆမူႇလၢႆၸုမ်း လဵပ်ႈႁဵၼ်း တၢင်းႁူႉတၢင်းႁၼ် ၼမ်ၼမ်သေၵမ်း” ဝႃႈၼႆ။ ပၢင်သွၼ်ၼႆႉတမ်းၽႅၼ်ၵၢၼ်ဝႆႉဝႃႈတေၸတ်းႁဵတ်း 3 ၸုပ်ႈ ။ ၸုပ်ႈတီႈၼိုင်ႈ ပူင်သွၼ်ပၼ် လၢႆပူၵ်းပွင်တူဝ် ၸဝ်ႈၵဝ်ႇ၊ ထတ်းသၢင်ၼမ်ႉၵတ်ႉတူဝ်ၵဝ်ႇ။ ၸုပ်ႈတီႈသွင် တေပူင်သွၼ် လၢႆးၶဝ်ႈႁႃၵပ်းသိုပ်ႇၼႂ်းတူင်ႇဝူင်းၵူၼ်း ၊ လၢႆးဢွၼ်ႁူဝ်။ ၸုပ်ႈတီႈသၢမ်သမ်ႉ တေပူင်သွၼ် ပၼ်လၢႆးတမ်းဝၢင်းၽႅၼ်ၵၢၼ် ၸၼ်ၽႅၼ်ၵၢၼ်၊ လၢႆးပူၵ်းပွင် ၼႃႈဝၢၼ်ႈတႃသူၼ် ၸိူဝ်းၼႆႉ ။ ပၢင်သွၼ်တင်းသၢမ်ၸုပ်ႈၼႆႉ တေဢၢၼ်းၸတ်းႁဵတ်းႁႂ်ႈယဝ်ႉၼႂ်းၶၢဝ်းတၢင်း 4 လိူၼ်ၼႆယဝ်ႉ။

['ပၢႆးပိင်ႇၺႃႇ']

2018-08-23T08:41:03

https://shannews.org/archives/7217

သၢဝ်တႆးႁဵတ်းၵၢၼ်ၼႂ်းၵၢတ်ႇသူၼ်ၵႅဝ်ႈၵဵင်းမႆႇ ထုၵ်ႇသိုဝ်ႇထႆးယုၵ်ႉတႅၵ်ႈမိူၼ်ၼၢင်းငဝ်းထႆး

သၢဝ်တႆးတူၼ်ႈတီးၵႂႃႇႁဵတ်းၵၢၼ်လွင်ႈမူတ်းသႂ် ၼႂ်းၵၢတ်ႇသူၼ်ၵႅဝ်ႈ ဝဵင်းၵဵင်းမႆႇ ထုၵ်ႇသိုဝ်ႇၶၢဝ်ႇထႆး ယုၵ်ႉယွင်ႈဝႃႈ ႁၢင်ႈလီမိူၼ်ၼၢင်းၸိူင်းထႆး။ ဝၼ်းတီႈ 21/08/2018 သိုဝ်ႇၶၢဝ်ႇSanook ပိုၼ်ၽၢဝ်ႇဝႃႈ ၼၢင်းဢမ်းၽႆး ဢႃယု 23 ပီ ၵူၼ်းတူၼ်ႈတီးၶဝ်ႈႁဵတ်း ၵၢၼ်မႄႈဝၢၼ်ႈ (ႁဵတ်းလွင်ႈမူတ်းသႂ်) တီႈၵၢတ်ႇသူၼ်ၵႅဝ်ႈ ဝဵင်းၵဵင်းမႆႇ ၼၼ်ႉ ပဵၼ်သၢဝ်တႆးဢၼ်ႁၢင်ႈလီသေပိူၼ်ႈၼႂ်းၵၢတ်ႇ၊ မၢင်ၵေႃႉဢုပ်ႇဢူဝ်းယဝ်ႉမၼ်းၼၢင်းဝႃႈ မိူၼ်ၼၢင်းငဝ်းထႆး ၼႆယဝ်ႉ။ မၼ်းၼၢင်း လၢတ်ႈတီႈသိုဝ်ႇၶၢဝ်ႇထႆးဝႃႈ – “ မီးၵူၼ်းၸိူဝ်းဢၼ်မႃးဢႅဝ်ႇၵၢတ်ႇလႄႈ မႃးၵိၼ်ၶဝ်ႈဢွၼ်ၵၼ်တၵ်ႉဝႃႈမိူၼ်ၼၢင်းၸိူင်းၼႆလႄႈ ၶႃႈၵေႃႈယိၼ်းၸူမ်းၶႃႈဢေႃႈ ပေႃးၵႂႃႇႁဵတ်းတၢင်းလီၵုသူလ်ႇ ၸွမ်းဝတ်ႉၼႆ ပိူၼ်ႈၸူဝ်း ၵႂႃႇၶႅင်ႇၼၢင်းႁၢင်ႈလီၸိူဝ်းၼႆႉဢေႃႈ ၵူၺ်းၵႃႈဢမ်ႇႁတ်းၵႂႃႇ ယွၼ်ႉဝႃႈလီ ဢၢႆလႄႈဢမ်ႇမၼ်ႈၸႂ်ၼိူဝ်တူဝ်ၸဝ်ႈ ၵဝ်ႇၶႃႈ ” ဝႃႈၼႆ။ ၼၢင်းဢမ်းၽႆးၼႆႉ ပဵၼ်ၵူၼ်းတူၼ်ႈတီး မီးပီႈၼွင်ႉႁူမ်ႈတွင်ႉ 7 ၵေႃႉ ၶဝ်ႈၵႂႃႇႁဵတ်းၵၢၼ်ၼႂ်းမိူင်းထႆး ႁဵတ်းမႄႈဝၢၼ်ႈ တီႈၵၢတ်ႇသူၼ်ၵႅဝ်ႈလႆႈမွၵ်ႈ 2 ပီ တေႃႇထိုင်မိူဝ်ႈလဵဝ်ၵေႃႈတိုၵ်ႉႁဵတ်း တူၺ်းလူပတ်း ၽဵဝ်ႈၼႂ်းၵၢတ်ႇယူႇတေႃႇထိုင်ဝၼ်းမိူဝ်ႈၼႆႉ။

['ၵူႈလွင်ႈလွင်ႈ']

2018-08-23T07:47:58

https://shannews.org/archives/7213

ၸုမ်းတူၺ်းလူမႄႈၼမ်ႉၸိုင်ႈတႆး ၵမ်ႉထႅမ်ၽူႈတႅၼ်း/ ၵူၼ်းမိူင်း ၸိူဝ်းသၢၼ်ၶတ်းၾၢႆ ၼမ်ႉတူႈ

ၽူႈတႅၼ်း ပႃႇတီႇႁူဝ်သိူဝ် တင်းလၢႆလႄႈ ၵူၼ်းမိူင်းႁူမ်ႈၵၼ် သၢၼ်ၶတ်း ၾၢႆဢၼ်တေႁဵတ်းၼိူဝ်ၵႄးၼမ်ႉတူႈ ႁူမ်ႈၵၼ် တၢင်ႇလိၵ်ႈထိုင်တီႈသၽႃး တီႈၼေႇပျီႇတေႃႇ မိူဝ်ႈၼႆႉ။ လွင်ႈၼႆႉ ၸုမ်းၼႅင်ႈသၢၼ်ပႂ်ႉတူၺ်းမႄႈၼမ်ႉၸိုင်ႈတႆးၵေႃႈ ဢွၵ်ႇလိၵ်ႈၵမ်ႉထႅမ်ပၼ်ႁႅင်း။ မိူဝ်ႈၼႆႉ ဝၼ်းတီႈ 23/08/2018 ယူႇတီႈၵေႃၵပ်းသၢၼ်တူင်ႉၼိုင်တႃႇမႄႈၼမ်ႉမိူင်းတႆး (ASSR) သေ ႁၼ်လီၵမ်ႉထႅမ် ၸွမ်းလွင်ႈၵူၼ်းဝၢၼ်ႈတႃႈလူင် ဢိူင်ႇၼႃးမၢၵ်ႇၶေႃ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ႁူမ်ႈၵၼ် သေ တႅမ်ႈလိၵ်ႈယိုၼ်ႈထိုင် ၽူႈတႅၼ်းပႃႇတီႇႁူဝ်သိူဝ် တုၵ်းယွၼ်းႁႂ်ႈၵိုတ်းပႅတ်ႈၶူင်းၵၢၼ်သၢင်ႈၾၢႆယေးယႂႃႇၼိူဝ်မႄႈ ၼမ်ႉတူႈ ဝႃႈၼႆ။ ၸၢႆးၶိူဝ်းသႅင် ၽူႈၶၢၼ်ပၢၵ်ႇၵေႃၵပ်းသၢၼ်တူင်ႉၼိုင်တႃႇမႄႈၼမ်ႉမိူင်းတႆး လၢတ်ႈဝႃႈ “လူင်ပွင်ၸိုင်ႈ ဢမ်ႇထုၵ်ႇလီ သိုပ်ႇႁဵတ်း သၢင်ႈၽၢႆ ဢၼ်ၵူၼ်းမိူင်း ၼႂ်းပိုၼ်ႉတီႈသၢၼ်ၶတ်း ဢမ်ႇႁၼ်လီၸွမ်းၼၼ်ႉ။ မၼ်းတေႁဵတ်းႁႂ်ႈၵိူတ်ႇပဵၼ် ပၼ်ႁႃယုင်ႈယၢင်ႈ ထႅင်ႈၵူၺ်း” ဝႃႈၼႆ။ ၼႂ်းၽိုၼ်လိၵ်ႈၼၼ်ႉလၢတ်ႈဝႆႉဝႃႈ ၶူင်းၵၢၼ်ၼႆႉဢမ်ႇမီးလွင်ႈၸႅင်ႈလႅင်း တင်ႈတႄႇၵေႃႇသၢင်ႈႁဵတ်းမႃး။ မိူဝ်ႈ 2008 တႄႇၵေႃႇသၢင်ႈၼၼ်ႉၵေႃႈ ၵူၼ်းဝၢၼ်ႈတႃႈလူင် ဢမ်ႇလႆႈႁပ်ႉႁူႉၸွမ်းသင်။ ၽိူဝ်ႇထိုင်ၼႂ်းပီ 2014 မႃး ၸင်ႇလႆႈႁပ်ႉ ႁူႉဝႃႈ ၵူၼ်းဝၢၼ်ႈတေလႆႈၶၢႆႉ ႁႃတီႈယူႇမႂ်ႇၼႆလႄႈ ၸင်ႇလႆႈဢွၼ်ၵၼ် တိုၼ်ႇတူဝ် လုၵ်ႉသၢၼ်ၶတ်းမႃး။ တႄႇၼၼ်ႉမႃး ၵူၼ်းဝၢၼ်ႈတႃႈလူင် လႆႈၵမ်းၵမ်းသူင်ႇလိၵ်ႈသၢၼ်ၶတ်းထိုင်တီႈတႅၼ်းၽွင်း ၸႄႈမိူင်းတႆး လႄႈ သ ၽႃးၸိူဝ်ႉၸၢတ်ႈမႃး တင်ႈတႄႇပၢၼ်လူင်ပွင်ၸိုင်ႈ တဵင်းသဵင်ႇ ထိုင်ပၢၼ်လူင်ပွင်ၸိုင်ႈ ၼူၵ်ႉယုင်း (NLD) ယၢမ်းလဵဝ်။ ၵူၺ်းၵႃႈလွင်ႈၸိူဝ်းၼၼ်ႉ မိူၼ်ႁၢင်ႈယင်းပႆႇတိူဝ်ႉၼိူဝ်ႉ တိူဝ်ႉၼင်သင်။ ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉမိူင်းတႆး (ASSR) တိုၼ်းၵမ်ႉထႅမ်ၶေႃႈတုၵ်းယွၼ်းၵူၼ်း ဝၢၼ်ႈတႃႈလူင် ဢၼ်ႁႂ်ႈ ၵိုတ်းပႅတ်ႈၶူင်းၵၢၼ်သၢင်ႈၾၢႆယေးယႂႃႇတွၼ်ႈၼိူဝ် ဢၼ်တေယႃႉလူႉၵွႆပႅတ်ႈ ဝၢၼ်ႈတႃႈလူင်၊ ႁႆႈၼႃး လႄႈတီႈ လိၼ် ၽုၵ်ႇသွမ်ႈ မၢၵ်ႇဢူဝ်း၊ မၢၵ်ႇၸွၵ်း၊ မၢၵ်ႇဝၢၼ် ၵၢၼ်ႁႃလဵင်ႉတွင်ႉၵူၼ်းဝၢၼ်ႈမႃး ပၢၼ်သိုပ်ႇပၢၼ်ၼၼ်ႉယဝ်ႉ ဝႃႈၼႆ။ ၽေးသၽႃဝ ယွၼ်ႉၾၢႆၼႂ်းမိူင်းလၢဝ်းတႅၵ်ႇမိူဝ်ႈလိူၼ်ၵျူႊလၢႆႊ ပူၼ်ႉမႃးၼႆႉ ႁဵတ်းႁႂ်ႈၵူၼ်းမိူင်းလၢဝ်း လႆႈလူႉႁၢႆ တၢႆ လႄႈ ၶၢႆႉပၢႆႈႁိူၼ်းယေး ၼပ်ႉႁူဝ်ႁဵင်၊ လွင်ႈၸိူဝ်းၼႆႉပဵၼ်လွင်ႈတၢင်းဢၼ်လီၵူဝ်လီၽၢၼ်ႈ တႃႇပီႈၼွင်ႉၵူၼ်းမိူင်းၸိူဝ်း ယူႇ သဝ်းၸွမ်း သၢပ်ႇမႄႈၼမ်ႉတူႈ။ ၵၢၼ်လဵပ်ႈႁဵၼ်းတႃႇသၢင်ႈၾၢႆသေႊပဵၼ်ႊ သေႊၼမ်ႉၼွႆႉ (ႁႅင်းၾႆးဢွၵ်ႇ 410 MW) ၼႂ်းမိူင်း လၢဝ်းၼၼ်ႉ ပဵၼ်ၸုမ်းသုၺ်ႉတိတ်ႉသျ် ၾိူမ်ႊ AF ၶၼ်ႊသၢဝ်ႊ (Swedish firm AF Consult) ၶဝ်ၵေႃႉၶပ်းၶိုင် လႄႈပဵၼ် ၸုမ်းဢၼ်ဝၢင်းဢွၵ်ႇပိူင်ႁၢင်ႈၽၢင် (Design) ၾၢႆယေးယႂႃႇ ၼိူဝ်မႄႈၼမ်ႉတူႈ (ၼႂ်းတိူင်းတႃႈလိူဝ်ႇ) ဢၼ် ယဝ်ႉ ၵႂႃႇၼႂ်းပီ 2011 ၼၼ်ႉယဝ်ႉ ၾၢႆဢၼ်တေႁဵတ်းၼိူဝ်ၵႄးၼမ်ႉတူႈသမ်ႉ ႁႅင်းထိုင် 790 MW လူးၵွၼ်ႇ။ ၾၢႆယေးယႂႃႇတွၼ်ႈၼိူဝ် ၼႂ်းမိူင်းတႆးၼႆႉ ပဵၼ်ၶူင်းၵၢၼ်ဢၼ်ၶိုပ်ႈၼႃႈသေပိူၼ်ႈ ၼႂ်းၽႅၼ်ၵၢၼ်ၾၢႆသီႇ ဢၼ်ၼိူဝ် မႄႈ ၼမ်ႉတူႈ။ ၾၢႆယေးယႂႃႇတွၼ်ႈၼိူဝ်ၼႆႉ မီးယူႇဝႆႉၼႂ်းၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇ သေ ၶွမ်ႊပၼီႊ မိူင်းၶႄႇ၊ သဝိတ်ႊၸိူဝ်ႊလႅၼ်ႊ၊ ၵျူဝ်ႊမၼီႊလႄႈ ၵျႃႇပၢၼ်ႊ ၶဝ် ႁူမ်ႈလူင်းတိုၼ်းဝႆႉ။

['သုၼ်ႇလႆႈၵူၼ်း']

2018-08-23T07:18:38

https://shannews.org/archives/7202

ၼမ်ႉလုပ်ႇၼွင်းထူမ်ႈ ၼႂ်းၸႄႈဝဵင်းမိူင်းသၢတ်ႇ ႁၢဝ်ႈႁႅင်း

ၾူၼ်တူၵ်းထပ်းၵၼ်လၢႆဝၼ်းသေ မႄႈၼမ်ႉသွၼ် ၼွင်းလူၼ်ႉၾင်ႇထူမ်ႈ ႁိူၼ်းယေးႁႆႈၼႃး ၵူၼ်းဝၢၼ်ႈ ၼႂ်းၸႄႈ ဝဵင်းမိူင်းသၢတ်ႇ ႁၢဝ်ႈႁႅင်း ဝႃႈၼႆ။ မိူဝ်ႈၼႆႉ ဝၼ်းတီႈ 23/08/2018 ယၢမ်းၵၢင်ၼႂ် မွၵ်ႈ 7:30 မူင်း မႄႈၼမ်ႉသွၼ် ၼွင်းလူၼ်ႉၾင်ႇထူမ်ႈ တူင်ႈႁႆႈ၊ တူင်ႈၼႃး ႁိူၼ်းယေးၵူၼ်းဝၢၼ်ႈ တင်းပွၵ်ႉမႄႈသွၼ်ၸၢၼ်း၊ ဝၢၼ်ႈၶူင်ႈ၊ ဝၢၼ်ႈမႄႈသၢတ်ႇ၊ ဝၢၼ်ႈႁူဝ်ၼႃးလႄႈ ဢိၵ်ႇထႅင်ႈ လၢႆလၢႆ ဝၢၼ်ႈ ၼႂ်းၸႄႈဝဵင်းမိူင်းသၢတ်ႇ ၸိုင်ႈတႆးပွတ်းဢွၵ်ႇ။ ယွၼ်ႉၾူၼ်တူၵ်းထပ်းၵၼ်လၢႆဝၼ်းသေ ၼမ်ႉႁူၺ်ႈၼမ်ႉပႃႇ လႆၼွင်းလုပ်ႇလူင်းမႃး ဝႃႈၼႆ။ ၸၢႆးလူင် ၵူၼ်းမိူင်းသၢတ်ႇ လၢတ်ႈတီႈၽူႈတွႆႇႁွၵ်ႈဝႃႈ “ တၢင်းမိူင်းသၢတ်ႇႁဝ်းၶႃႈၼႆႉ ၾူၼ်တူၵ်းထပ်း ၵၼ်လၢႆဝၼ်း ၶႃႈ။ မိူဝ်ႈၶမ်ႈဝႃးၶႃႈဢေႃႈ ဢၼ်တူၵ်းႁၢဝ်းႁႅင်း။ ၼမ်ႉဢၼ်ၼွင်းလုပ်ႇထူမ်ႈသမ်ႉ ပဵၼ်ယွၼ်ႉၼမ်ႉႁူၺ်ႈ ၼမ်ႉပႃႇ လႆၶဝ်ႈၼႂ်း မႄႈၼမ်ႉသွၼ်၊ ႁဵတ်းႁႂ်ႈၼမ်ႉသွၼ် လုပ်ႇၼွင်းထူမ်ႈ ႁိူၼ်းၵူၼ်းဝၢၼ်ႈႁၢဝ်ႈႁႅင်း။ တီႈမိူင်းသၢတ်ႇ ႁဝ်းၶႃႈၼႆႉ ၼမ်ႉ ဢမ်ႇထူမ်ႈမႃး မီး 2 ပီယဝ်ႉ။ ပီၼႆႉ တေလႆႈဝႃႈ ၼွင်းထူမ်ႈႁၢဝ်ႈႁႅင်း လိူဝ်ၵူႈပီ ဢၼ်ပူၼ်ႉမႃးၼၼ်ႉ” ဝႃႈၼႆ။ သိုပ်ႇလၢတ်ႈဝႃႈ ၼမ်ႉၼႆႉ လုပ်ႇၼွင်းထူမ်ႈမႃးဝႆးၼႃႇၶႃႈ မၢင်ပွၵ်ႈ ၶူဝ်းၶွင်ဢၼ်ဝႆႉ တႂ်ႈလၢင်ႈ ဢမ်ႇတၼ်း ဢဝ်ပူၼ်ႉၵေႃႈမီးတင်းၼမ် မိူၼ်ၼင်ႇ ၶဝ်ႈၵၢပ်ႇ/ၶဝ်ႈၶႄႇ၊ ၶဝ်ႈပိူၵ်ႇ၊ ရူတ်ႉၶိူင်ႈ၊ ၵႃး၊ ၶိူင်ႈၸၢၵ်ႈထႆၼႃး ၸိူဝ်းၼႆႉ ဝႃႈၼႆ။ တေႃႈလဵဝ်ၼႆႉ ၾူၼ်တိုၵ်ႉတူၵ်းႁၢဝ်ႈႁႅင်းယူႇ ပႆႇႁိူတ်ႇ။ ဢွင်ႈတီႈၼမ်ႉလုပ်ႇၼွင်းထူမ်ႈ မၢင်တီႈ လိုၵ်ႉထိုင်ဢႅဝ်ၵေႃႈမီး ဝႃႈၼႆ။ ႁိူၼ်းၵူၼ်းဝၢၼ်ႈ ဢၼ်ၺႃးၼမ်ႉထူမ်ႈၼၼ်ႉ ပွၵ်ႉမႄႈသွၼ်ၸၢၼ်း ၺႃးထူမ်ႈ ႁိမ်း 100 လင်၊ ဝၢၼ်ႈၶူင်ႈ ႁိမ်း 50 လင်လႄႈ လိူဝ်ၼၼ်ႉ ဝၢၼ်ႈမႄႈသၢတ်ႇ၊ ဝၢၼ်ႈႁူဝ်ၼႃး ႁူမ်ႈၵၼ် တေမီးႁိမ်း 200 လင်။ လိူဝ်ၼၼ်ႉ ၼႂ်းၸႄႈဝဵင်း မိူင်းတူၼ်ၵေႃႈ ၼမ်ႉထူမ်ႈမိူၼ်ၵၼ် ဝႃႈၼႆ။ ဝဵင်းမိူင်းသၢတ်ႇၼႆႉ ယူႇၼႂ်းဝူင်ႈၵၢင် မိူင်းတူၼ် – တႃႈၶီႈလဵၵ်း၊ ၼႂ်းၸႄႈဝဵင်းမိူင်းသၢတ်ႇ ဢမ်ႇမီးၼမ်ႉၵႄးယႂ်ႇ တႄႉတႄႉ မႄႈၼမ်ႉသွၼ်ဢၼ်လႆဝၢႆႈမိူင်းသၢတ်ႇၼၼ်ႉ သိုပ်ႇၵႂႃႇၶဝ်ႈၼမ်ႉၵူၵ်းသေ လႆႈၶဝ်ႈၵႂႃႇတၢင်းမိူင်းထႆး။

['သိင်ႇဝႅတ်ႉလွမ်ႉ']

2018-08-23T06:59:27

https://shannews.org/archives/7199

ၵူၼ်းမိူင်းယေႃ မွၵ်ႈ 100 ပၢႆႈၽေးသိုၵ်း ႁွတ်ႈၽႅဝ်လႃႈသဵဝ်ႈ

သိုၵ်းလူင်ပွင်ၸိုင်ႈမၢၼ်ႈတင်း သိုၵ်းတဢၢင်း TNLA ပဵၼ်ပၢင်တိုၵ်းၵၼ် ၼႂ်းဢိူင်ႇမိူင်းယေႃ ၸႄႈဝဵင်းလႃႈသဵဝ်ႈ ၵူၼ်း မိူင်း မွၵ်ႈ 100 ဢွၼ်ၵၼ်မႆႈၸႂ်သေ ပၢႆႈႁွတ်ႈၽႅဝ်ဝဵင်းလႃႈသဵဝ်ႈ ဝႃႈၼႆ။ မိူဝ်ႈဝၼ်းတီႈ 21/08/2018 ၼၼ်ႉ သိုၵ်းလူင်ပွင်ၸိုင်ႈမၢၼ်ႈ ပႃႈတႂ်ႈတပ်ႉမ 99 တင်း သိုၵ်းတဢၢင်း TNLA ပဵၼ် ပၢင်တိုၵ်းၵၼ် ၼႂ်းၵႄႈဝၢၼ်ႈပၢင်ထီး တင်း ဝၢၼ်ႈပၢင်ၶူၵ်ႉ ဢိူင်ႇမိူင်းယေႃ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ထိုင်မႃး ဝၼ်းတီႈ 22 ယၢမ်းၵၢင်ၼႂ် ၵူၼ်းမိူင်း ၸၢဝ်းတဢၢင်း မွၵ်ႈ 100 ၶီႈၵႃးလူင် 2 လမ်းသေ လူင်း မႃးထိုင် မိူင်းယေႃ သိုပ်ႇဢွၼ်ၵၼ်ပၢႆႈၵႂႃႇတၢင်းလႃႈသဵဝ်ႈ ဝႃႈၼႆ။ ၵူၼ်းလူင် ၼႂ်းဢိူင်ႇမိူင်းယေႃ ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ပၢင်တိုၵ်းတႄႉ ယဵၼ်ၵႂႃႇယဝ်ႉ။ မိူဝ်ႈၼႆႉ ယၢမ်း ၵၢင်ၼႂ် ၵူၼ်းဝၢၼ်ႈမွၵ်ႈ 100 ၶီႇရူတ်ႉၵႃး 2 လမ်း လူင်းမႃးတင်းမိူင်းယေႃသေ သိုပ်ႇၵႂႃႇတၢင်းလႃႈသဵဝ်ႈ။ ၼႂ်းဝၼ်း လဵဝ်ၼၼ်ႉၵူၺ်း ၵူၼ်းၸၢဝ်းၶႄႇၵေႃႈ ဢွၼ်ၵၼ်ပၢႆႈၽေးမႃးသွၼ်ႈဝႆႉၸွမ်းႁိူၼ်းပီႈၼွင်ႉၽႂ်မၼ်း ၼႂ်းဢိူင်ႇ မိူင်းယေႃ။ တၢင်းပွတ်းဝၢၼ်ႈၼၼ်ႉ တင်းသွင်ၾၢႆႇတိုၵ်ႉၶဵင်ႈၶႅင်ၵၢၼ်သိုၵ်းၵၼ်ဝႆႉယူႇ ယွၼ်ႉၼၼ် ၵူၼ်းမိူင်းဢွၼ် ၵၼ်မႆႈၸႂ် ၵူဝ်ပဵၼ်ပၢင်တိုၵ်းထႅင်ႈ” ဝႃႈၼႆ။ ၸၢႆးလူႇ ၵူၼ်းမိူင်းယေႃ လၢတ်ႈတီႈၽူႈတွႆႇႁွၵ်ႈဝႃႈ “ ပၢင်တိုၵ်းဢၼ်ပဵၼ်မိူဝ်ႈဝၼ်းတီႈ 21 ၼၼ်ႉ တၢင်းၾၢႆႇတပ်ႉ သိုၵ်းမၢၼ်ႈ လႆႈတိူဝ်ႉမၢတ်ႇၸဵပ်း ၽူႈမီးၸၼ်ႉၵေႃႉၼိုင်ႈလႄႈ သိုၵ်းႁၢၼ်ၵေႃႉၼိုင်ႈ လႆႈႁၼ်ၶဝ်ဢဝ် တူဝ်ၵူၼ်းၶဝ် သူင်ႇမႃးႁူင်းယႃမိူင်းယေႃယဝ်ႉ သိုပ်ႇသူင်ႇႁူင်းယႃ လႃႈသဵဝ်ႈ” ဝႃႈၼႆ။ ပၢင်တိုၵ်းၼႆႉ ပဵၼ်ၼႂ်းၵႄႈဝၢၼ်ႈပၢင်ထီး တင်း ဝၢၼ်ႈပၢင်ၶူၵ်ႉ ယၢၼ်ၵႆဢိူင်ႇမိူင်းယေႃ မွၵ်ႈ 8 လၵ်းလႄႈ မီးၾၢႆႇ ဢွၵ်ႇဝဵင်းလႃႈသဵဝ်ႈ ယၢၼ်ၵႆဝဵင်းလႃႈသဵဝ်ႈ 30 လၵ်းပၢႆ ဝႃႈၼႆ။ မိူဝ်ႈပူၼ်ႉမႃးဝူင်ႈၼိုင်ႈၼၼ်ႉ သိုၵ်းလူင်ပွင်ၸိုင်ႈတင်း သိုၵ်းတဢၢင်း ပဵၼ်ပၢင်တိုၵ်းၵၼ် ႁိမ်းဝၢၼ်ႈပၢင်ၶႃး ၾၢႆႇဢွၵ်ႇ ဢိူင်ႇမိူင်းယေႃ မွၵ်ႈ 2 -3 လၵ်းၼၼ်ႉ သိုၵ်းမၢၼ်ႈတိူဝ်ႉမၢတ်ႇ 8 ၵေႃႉ ဝႃႈၼႆ။

['သုၼ်ႇလႆႈၵူၼ်း']

2018-08-23T06:53:13

https://shannews.org/archives/7192

ၵူၼ်းပၢႆႈၽေးသိုၵ်း ႁွတ်ႈသီႇပေႃႉ 160 ပၢႆ ႁၢင်ႈႁႅၼ်းပွၵ်ႈၶိုၼ်းမိူဝ်ႈၼႆႉ

ၵူၼ်းမိူင်း 160 ပၢႆ ဢၼ်ပၢႆႈၽေးသိုၵ်း မႃးသွၼ်ႈဝႆႉတီႈ သီႇပေႃႉၼၼ်ႉ ဢွၼ်ၵၼ်ပွၵ်ႈၶိုၼ်းႁိူၼ်းယေးၽႂ်မၼ်းယဝ်ႉ ယွၼ်ႉ မႆႈၸႂ်သူၼ်ႁႆႈၼႃးလႄႈ ႁိူၼ်းယေး ဝႃႈၼႆ။ မိူဝ်ႈၼႆႉ ဝၼ်းတီႈ 23/08/2018 ယၢမ်းၵၢင်ၼႂ် 10 မူင်း ၵူၼ်းပၢႆႈၽေးသိုၵ်း ဢိူင်ႇပၢင်လူင် ၸႄႈဝဵင်းၼမ်ႉတူႈ ႁူဝ် ၵူၼ်း 164 ၵေႃႉ ဢၼ်ပၢႆႈမႃးသွၼ်ႈဝႆႉတီႈ ဝတ်ႉဢွင်ႇမင်ႇၵလႃႇၽူဝ်းတေႃႇ ၸႄႈဝဵင်းသီႇပေႃႉၼၼ်ႉ ဢွၼ်ၵၼ်ပွၵ်ႈ မိူဝ်းၶိုၼ်းႁိူၼ်းယေးၽႂ်မၼ်းယဝ်ႉ ဝႃႈၼႆ။ ၸၢႆးလၢဝ်သႅင် ၽူႈၼမ်းၼႂ်းပႃႇတီႇႁူဝ်သိူဝ် ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ ၶပ်းၶိုင်ဝႆႉ ရူတ်ႉၵႃး တႃႇတေႃႉသူင်ႇ 6 လမ်း။ ၵူၼ်းပၢႆႈၽေးႁဝ်းၶႃႈတႄႉ ဢွၼ်ၵၼ်ပွၵ်ႈမိူဝ်ႈၼႆႉတင်းမူတ်း။ ဢၼ်တေၵိုတ်းဝႆႉတႄႉ တေ ၵိုတ်းဝႆႉမွၵ်ႈ 5 – 6 ၵေႃႉၵူၺ်းၶႃႈ။ ယွၼ်ႉဝႃႈ ၵေႃႉၼိုင်ႈသမ်ႉ ပဵၼ်တၢင်းပဵၼ်ၼၢဝ်ၼူၵ်ႉ တိုၵ်ႉၶိုၼ်ႈႁူင်းယႃသီႇပေႃႉ ဝႆႉယူႇ။ ထႅင်ႈမႄႈလုၵ်ႈဢွၼ်ႇ ဢၼ်တိုၵ်ႉၵိူတ်ႇလုၵ်ႈမိူဝ်ႈပူၼ်ႉမႃးလၢႆဝၼ်းၼႆႉ။ ၶဝ်ၸိူဝ်းၼႆႉတႄႉ သင်ႁၢႆလီ/ ၶႅၼ်း လီယဝ်ႉတႄႉတေပွၵ်ႈမိူဝ်းၼင်ႇၵဝ်ႇ” ဝႃႈၼႆ။ တၢင်းပွတ်းၼႂ်းဢိူင်ႇပၢင်လူင် ၸႄႈဝဵင်းၼမ်ႉတူႈၼႆႉ ၵူၼ်းဝၢၼ်ႈၵူၼ်းသူၼ်မႆႈၸႂ်ၵၢၼ်ၼႃႇလႄႈ ၸူဝ်းၵၼ်ပွၵ်ႈ တီႈတႄႉပၼ်ႁႃသိုၵ်းသိူဝ်ထုင်ႉၼၼ်ႉယင်းပႆႇယဝ်ႉ ယင်းတိုၵ်ႉယိုဝ်းၵၼ်ဝႆႉယူႇလႄႈ တင်းပွၵ်ႈတင်းၵူဝ်ယဝ်ႉ ဝႃႈၼႆ။ ၽူႈယႂ်ႇၵူၼ်းလူင် ၵေႃႉၼိုင်ႈ ၼႂ်းဝၢၼ်ႈပၢင်လူင် ဢၼ်မႃးႁပ်ႉၵူၼ်းပၢႆႈၽေးသိုၵ်းတီႈသီႇပေႃႉ လၢတ်ႈတီႈၽူႈတွႆႇ ႁွၵ်ႈဝႃႈ “ ႁဝ်းၶႃႈ မႃးႁပ်ႉၵူၼ်းဝၢၼ်ႈႁဝ်း ပွၵ်ႈမိူဝ်းၶိုၼ်း။ ယွၼ်ႉမႆႈၸႂ် ၵၢၼ်သူၼ်ႁႆႈၼႃးၵူၼ်းဝၢၼ်ႈႁဝ်း မၢင်ၵေႃႉ ၽုၵ်ႇသွမ်ႈၼႃးဝႆႉ ပႆႇလႆႈသႂ်ႇၾုၼ်ႇၵေႃႈမီး။ လိူဝ်ၼၼ်ႉ မႆႈၸႂ်လွင်ႈႁိူၼ်းယေး ၸိူဝ်းၼႆႉ။ ပၢင်တိုၵ်းယႂ်ႇလူင်ဢမ်ႇ ပဵၼ်သေတႃႉ မၢင်ပွၵ်ႈမၢင်လႂ် လႆႈငိၼ်းသဵင်ၵွင်ႈဢွၵ်ႇယူႇ” ဝႃႈၼႆ။ မိူဝ်ႈဝၼ်းတီႈ 15/08/2018 ယွၼ်ႉသိုၵ်းဢူၺ်းလီ ပွတ်းႁွင်ႇ တင်း သိုၵ်း RCSS ၶဵင်ႈၶႅင်ၵၢၼ်သိုၵ်းတေႃႇၵၼ် ၼႂ်းဢိူင်ႇ ပၢင်လူင် ၸႄႈဝဵင်းၼမ်ႉတူႈလႄႈ ၵူၼ်းဝၢၼ်ႈလႆႈဢွၼ်ၵၼ်ပၢႆႈ ဝႃႈၼႆ။ ၼၢင်းဢေး ၵူၼ်းဝၢၼ်ႈပၢင်လူင် လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ ၶႂ်ႈပွၵ်ႈမိူဝ်းၼႃႇယဝ်ႉ ဢၼ်ႁဝ်းၶႃႈပၢႆႈမႃးတီႈ သီႇပေႃႉၼႆႉ မီး 8 – 9 ဝၼ်းယဝ်ႉ။ ႁဝ်းၶႃႈမႆႈၸႂ် သူၼ်ႁႆႈၼႃးလႄႈ ႁိူၼ်းယေး ႁဝ်းၶႃႈဢေႃႈ။ ပဵၼ်ႁိုဝ်ၵေႃႈယဝ်ႉ မိူဝ်ႈၼႆႉ ႁဝ်းၶႃႈဢွၼ်ၵၼ်ပွၵ်ႈၶႃႈယဝ်ႉ။ မိူဝ်းယူႇလႆႈလၢႆဝၼ်းၵေႃႈယူႇ သင်ငဝ်းလၢႆးမၼ်းဢမ်ႇၶႅမ်ႉ ဢမ်ႇလီၼႆ ၸင်ႇပၢႆႈထႅင်ႈ ၵမ်းၼိုင်ႈ၊ ဢဝ်ၵၢမ်ႇမၼ်းဝႃႈၵူၺ်းၶႃႈ” ဝႃႈၼႆ။ ၼႂ်းၸႄႈဝဵင်းၼမ်ႉတူႈၼႆႉ သိုၵ်းလူင်ပွင်ၸိုင်ႈမၢၼ်ႈ သိုၵ်း TNLA (လွႆ)၊ သိုၵ်းတႆး RCSS – SSPP ၵႂႃႇမႃးတူင်ႉၼိုင် ဢမ်ႇၸုမ်းၼိုင်ႈၵေႃႈ ၸုမ်းၼိုင်ႈ ယူႇယူႇၵႆႉယိုဝ်းၵၼ်တႃႇသေႇ ဝႃႈၼႆ။

['သုၼ်ႇလႆႈၵူၼ်း']

2018-08-22T21:00:39

https://shannews.org/archives/7189

ပၢင်ၵႅဝ်ႈသပ်းၸႅင်ႈၼေ မူႇပိူင်ပေႃႊလၸီႊ တႃႇၵုမ်းၵမ် လွင်ႈယႃႈမဝ်းၵမ်ၼႂ်းၸိူဝ်ႉၸၢတ်ႈ

ပၢင်ၵႅဝ်ႈသပ်းၸႅင်ႈၼေ မူႇပိူင်ပေႃႊလၸီႊ တႃႇၵုမ်းၵမ် လွင်ႈယႃႈမဝ်းၵမ်ၼႂ်းၸိူဝ်ႉၸၢတ်ႈ

['Uncategorized']

2018-08-22T13:46:43

https://shannews.org/archives/7186

ငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး ၸတ်းႁဵတ်းပၢင်သုတ်ႇမုၼ်းပရိတ်ႈ ႁႂ်ႈဝၢၼ်ႈမိူင်းၵတ်းယဵၼ်

ငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး ၸတ်းႁဵတ်းပၢင်သုတ်ႇမုၼ်းပရိတ်ႈ ႁႂ်ႈဝၢၼ်ႈမိူင်းၵတ်းယဵၼ်

['Uncategorized']

2018-08-22T09:18:35

https://shannews.org/archives/7182

ငဝ်ႈငုၼ်း ၵလလတ ၸတ်းႁဵတ်းပၢင်ၵုမ်လူင် ႁၢင်ႈႁႅၼ်းတႃႇႁဵတ်းပွႆးလူင် ႁပ်ႉတွၼ်ႈပီမႂ်ႇတႆး 2113 ၼီႈ

ငဝ်ႈငုၼ်း ၵေႃလိၵ်ႈလၢႆး/ ၾိင်ႈငႄႈတႆး မိူင်းတႆးပတ်းပိုၼ်ႉ တင်း ၵေႃလိၵ်ႈလၢႆး/ ၾိင်ႈငႄႈတႆး 16 ၸႄႈဝဵင်း ႁူပ်ႉ ဢုပ်ႇဢူဝ်းၵၼ် တႃႇၸတ်းႁဵတ်း ပွႆးၶိုၵ်ႉယႂ်ႇလူင် ႁပ်ႉတွၼ်ႈပီမႂ်ႇတႆး 2113 ၼီႈ တီႈဝဵင်းလႃႈသဵဝ်ႈ။ ဝၼ်းတီႈ 16-17/08/2018 ယၢမ်းဝၢႆးဝၼ်း 1 မူင်း ထိုင် 5 မူင်းႁူဝ်ၶမ်ႈ တူဝ်တႅၼ်းၵေႃလိၵ်ႈလၢႆးလႄႈ ၾိင်ႈငႄႈတႆး 16 ၸႄႈဝဵင်းပွတ်းႁွင်ႇ လႄႈ ငဝ်ႈငုၼ်း ၵေႃလိၵ်ႈလၢႆး လႄႈ ၾိင်ႈငႄႈတႆး ၸတ်းႁဵတ်းပၢင်ၵုမ် ဢုပ်ႇဢူဝ်း တႃႇႁၢင်ႈႁႅၼ်းပၢင်ပွႆးႁပ်ႉတွၼ်ႈပီမႂ်ႇတႆး 2113 ၼီႈ တီႈဝဵင်းလႃႈသဵဝ်ႈ။ ပၢင်ၵုမ်ၼႆႉ ၸတ်းႁဵတ်း တီႈႁူင်းႁေႃ ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးတိၼ်ႇ ႁူဝ်ပဝ်ႈ ငဝ်ႈငုၼ်းၵေႃလိၵ်ႈလၢႆးလႄႈ ၾိင်ႈငႄႈတႆး လၢတ်ႈတီႈၽူႈတွႆႇႁွၵ်ႈဝႃႈ “ႁဝ်းၶႃႈ ဢုပ်ႇဢူဝ်းၵၼ်ၼႆႉ ပဵၼ်ပွၵ်ႈၵမ်းႁႅၵ်ႈၶႃႈ။ ၼႂ်းပၢင်ၵုမ်ၼႆႉ ႁဝ်းၶႃႈဢုပ်ႇဢူဝ်းၵၼ် တႃႇတေႁႃငိုၼ်းၵွင်ၵၢင်။ ယဝ်ႉၵေႃႈ ႁဝ်းတေႁၢင်ႈႁႅၼ်းၸတ်းၵၢၼ်ၸိူင်ႉႁိုဝ်။ ၼႂ်းၶၢဝ်းတၢင်း ၼိုင်ႈလိူၼ်ၼႆႉ ႁဝ်းၶႃႈ ၸုမ်းပွင်ၵၢၼ်တီႈလႃႈသဵဝ်ႈသေ တင်းၸုမ်းငဝ်ႈငုၼ်း တေလူင်းပိုၼ်ႉတီႈ လူႇၶၢမ်ႇငိုၼ်းၵွင်ၵၢင်တီႈပီႈၼွင်ႉၵူၼ်းမိူင်းႁဝ်းၶႃႈ မီးၶေႃႈတူၵ်းလူင်း ၵၼ်ဝႆႉ ၸိူင်ႉၼႆ” ဝႃႈၼႆ။ ၼႂ်းပၢင်ၵုမ်ၼႆႉ မီးတူဝ်တႅၼ်း 16 ၸႄႈဝဵင်း ၼႂ်းၸိုင်ႈတႆးပွတ်းႁွင်ႇ မႃးၶဝ်ႈႁူမ်ႈ ႁူဝ်ၵူၼ်း 80 ပၢႆ ။ ပၢင်ၵုမ်ၼႆႉ ဢုပ်ႇဢူဝ်းၵၼ် တႃႇၸတ်းႁဵတ်းပၢင်ပွႆးပီမႂ်ႇတႆး ၶိုၵ်ႉယႂ်ႇလူင် တီႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးတိၼ်ႇ လၢတ်ႈဝႃႈ “ ပၢင်ပွႆးပီမႂ်ႇတႆး 2113 ၼီႈ ဢၼ်တေၸတ်းႁဵတ်းၼႆႉ ဢိင်ၼိူဝ်ငိုၼ်းတွင်းႁဝ်းသေ တေ ၸတ်းႁဵတ်းၵႂၢင်ႈၵႅပ်ႈၸိူင်ႉႁိုဝ် ၸင်ႇတေပိုၼ်ၽၢဝ်ႇၵႂႃႇထႅင်ႈၵမ်းၼိုင်ႈ” ဝႃႈၼႆ။ ပၢင်ၵုမ်တႃႇႁၢင်ႈႁႅၼ်းပၢင်ပွႆးပီမ်ႂ်ႇတႆး 2113 ၼီႈ ယူႇတီႈတူဝ်တႅၼ်း ၵေႃလိၵ်ႈလၢႆး ၸႄႈဝဵင်းၽႂ်မၼ်းသေ ၶိုၼ်းတေ မႃးႁူပ်ႉၵၼ်ထႅင်ႈ ၼႂ်းလိူၼ်တေမႃးၼႆႉ ဝႃႈၼႆ။ တူဝ်တႅၼ်း ၵေႃလိၵ်ႈလၢႆး 16 ၸႄႈဝဵင်းဢၼ်မႃးၶဝ်ႈႁူမ်ႈသမ်ႉ မိူၼ်ၼင်ႇ ၸႄႈဝဵင်းလႃႈသဵဝ်ႈ၊ တူၼ်ႈတီး၊ ၵူတ်ႉၶၢႆ၊ ၼွင်ၶဵဝ်၊ မူႇၸေႊ၊ ၵျွၵ်ႉမႄး၊ သႅၼ်ဝီ၊ တၢင်ႉယၢၼ်း၊ ၼမ်ႉလၼ်ႈ၊ ၼမ်ႉတူႈ၊ သီႇပေႃႉလႄႈ ဢိၵ်ႇထႅင်ႈလၢႆလၢႆၸႄႈဝဵင်း၊ ပေႃးႁဵတ်းပၢင်ၵုမ်ထႅင်ႈၵမ်းၼိုင်ႈတေမွၵ်ႇပႃးၸေးၸေး ဝႃႈၼႆ။

['ၾိင်ႈငႄႈၾိင်ႈထုင်း']

2018-08-22T08:52:54

https://shannews.org/archives/7179

ၵူၼ်းဝဵင်းပၢင်လူင် 2ၵေႃႉ ၶဝ်ႈမိူင်းထႆးဢမ်ႇမီးဝႂ်ၺႃးတီႉ

ၵူၼ်းဝဵင်းပၢင်လူင် 2 ၵေႃႉ ၶဝ်ႈမိူင်းထႆးဢမ်ႇမီးဝတ်းဝႂ်ၼႆသေ ထုၵ်ႇၼႄးၽိတ်းမၢႆမီႈၺႃးပလိၵ်ႈထႆးတီႉ တီႈလၢၼ်ႇ ၵဵင်းလၢဝ် ၸႄႈတွၼ်ႈၵဵင်းမႆႇ မိူင်းထႆးတွၼ်ႈၼိူဝ်။ Photo by – CM News ဝၼ်းတီႈ 20/08/2018 သိုဝ်ႇၶၢဝ်ႇၵဵင်းမႆႇ ပိုၼ်ၽၢဝ်ႇဝႃႈ ၸဝ်ႈၼႃႈတီႈပလိၵ်ႈ ႁူမ်ႈၵၼ်တီႉၺွပ်းႁႅင်းၵၢၼ်ၶဝ်ႈမိူင်း ၽိတ်းပၵ်းပိူင်မၢႆမီႈ 2 ၵေႃႉတီႈႁိမ်းဝၢၼ်ႈ ၵႅင်ႊပၼ်ႊတဝ်ႊ ဢိူင်ႇမိူင်းၼႃႉ ၸႄႈဝဵင်းၵဵင်းလၢဝ် ၸႄႈတွၼ်ႈၵဵင်းမႆႇ ၸိုင်ႈထႆး။ တီႉၺွပ်းလႆႈၸၢႆးတဵင်း ဢႃယု 31 ပီ ပဵၼ်ၵူၼ်းပၢင်လူင်၊ၸၢႆးၼေႃႇမိူင်း ဢႃယု 32 ပီ ပဵၼ်ၵူၼ်းၸႃႇတိပၢင်လူင်တင်းသွင်ၵေႃႉ ။ တင်း2ၵေႃႉ လၢတ်ႈတီႈပလိၵ်ႈဝႃႈ – “ လႆႈဢွၼ်ၵၼ်ၶဝ်ႈမိူင်းမႃး တၢင်းဝၢၼ်ႈၼွင်ဢုၵ်းသေ တေၵႂႃႇႁႃႁဵတ်းၵၢၼ် ၼႂ်းမိူင်းထႆး ယွၼ်ႉငိၼ်းဢူၺ်းၵေႃႉလၢတ်ႈဝႃႈ ၵႂႃႇမိူင်းထႆးၼႆႉယႃႇမႆႈၸႂ် ၺႃးပလိၵ်ႈတီႉၺွပ်းသႂ်ႇၶွၵ်ႈၵေႃႈလႆႈၵိၼ်ၶဝ်ႈယူႇ ပေႃးဢွၵ်ႇၶွၵ်ႈယဝ်ႉၵေႃႈပိူၼ်ႈတေဢဝ်သူင်ႇ ၶိုၼ်းတီႈလႅၼ်လိၼ်ၵူၺ်း ၵွပ်ႈၼၼ်လႄႈႁဝ်း ၶႃႈၵေႃႈၸင်ႇဢွၼ်ၵၼ်ၶဝ်ႈမႃးဢေႃႈ ” ဝႃႈၼႆ။ ၼႂ်းပီ 2018 ၼႆႉၸဝ်ႈၼႃႈတီႈၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး တမ်းဝၢင်းၽႅၼ်ၵၢၼ်သၢမ် ၶၵ်ႉတွၼ်ႈတႃႇလူင်း ၵူတ်ႇထတ်းႁႅင်းၵၢၼ်ယၢၼ်မိူင်းႁၢဝ်ႈႁႅင်းၶၵ်ႉတွၼ်ႈ 1. ဝၼ်းတီႈ 1 -15/ 07/2018 ၊ ၶၵ်ႉတွၼ်ႈတီႈ 2. ဝၼ်းတီႈ 1 -15/ 08/ 2018 ၊ ၶၵ်ႉတွၼ်ႈတီႈ 3. ဝၼ်းတီႈ 1 -15/09/2018 သေ ၵူတ်ႇထတ်းတီႉၺွပ်းႁၢဝ်ႈႁႅင်း၊ ၸိူဝ်းဢမ်ႇၶဝ်ႈၶွပ်ႇပိူင် ႁႅင်းၵၢၼ် ဢၼ်လူင် ပွင်ၸိုင်ႈထႆး တမ်းဝၢင်းဝႆႉၵေႃႈ ၺႃးတီႉသူင်ႇပွၵ်ႈၶိုၼ်းမိူင်းတႆး ႁူဝ်ၵူၼ်းၼပ်ႉပၢၵ်ႇ။

['ႁႅင်းငၢၼ်းၶၢမ်ႈမိူင်း']

2018-08-22T07:13:38

https://shannews.org/archives/7173

သိုၵ်းလူင်ပွင်ၸိုင်ႈမၢၼ်ႈၼႂ်းၸႄႈဝဵင်းၵျွၵ်ႉမႄး တင်ႈလၢၼ်ႇ/ၵဵတ်ႉ ၼႂ်းဝၢၼ်ႈသေ ၵူတ်ႇထတ်း

ၼႂ်းၸိုင်ႈတႆးပွတ်းႁွင်ႇ ၸႄႈဝဵင်းၵျွၵ်ႉမႄး တင်းထုင်ႉၼွင်ပိင်ႁူဝ်ၵိုတ်ႈၼၼ်ႉ သိုၵ်းလူင်ပွင်ၸိုင်ႈမၢၼ်ႈ ပၵ်းပၢင် သဝ်းၼႂ်းဝၢၼ်ႈသေ ၵူတ်ႇထတ်းၵူၼ်းဝၢၼ်ႈၵႂႃႇမႃး ႁၢဝ်ႈႁႅင်း ၵူၼ်းဝၢၼ်ႈ ၵူၼ်းသူၼ် ႁူပ်ႉလွင်ႈယၢပ်ႇၽိုတ်ႇ တႃႇ ၵႂႃႇႁဵတ်းႁႆႈႁဵတ်းၼႃး ဝႃႈၼႆ။ သိုၵ်းလူင်ပွင်ၸိုင်ႈမၢၼ်ႈ တပ်ႉ ၶလယ 114 တင်း 115 ၼွင်ၶဵဝ် ဢဵၼ်ႁႅင်း မွၵ်ႈ 60 ၵေႃႉ ၶဝ်ႈမႃးၼႂ်းမူႇဝၢၼ်ႈ ၼွင် ပိင်ႁူဝ်ၵိုတ်ႈ ၸႄႈဝဵင်းၵျွၵ်ႉမႄးသေ ပၵ်းပၢင်သဝ်းဝႆႉၼႂ်းဝၢၼ်ႈ တၢင်ႈလၢၼ်ႇ/ၵဵတ်ႉ ၵူတ်ႇထတ်း ၵူၼ်းၵႂႃႇမႃးၼႂ်း ဝၢၼ်ႈၼႂ်းသူၼ်ထႅင်ႈ။ ၵူတ်ႇထတ်းရူတ်ႉၵႃး၊ ထူဝ်ႈ၊ လေႃႉဝူဝ်း၊ ရူတ်ႉၶိူင်ႈလႄႈ ၵူၼ်းၵႂႃႇမႃး ႁၢဝ်ႈႁႅင်း လႄႈ ၵူၼ်းဝၢၼ်ႈ ႁူပ်ႉလွင်ႈယၢပ်ႇၽိုတ်ႇၵႂႃႇမႃး။ ယွၼ်ႉၵမ်ႈၽွင်ႈ ဢမ်ႇႁူႉၵႂၢမ်းမၢၼ်ႈ လႄႈတႃႇလူင်းႁႆႈလူင်းၼႃး ၵူၺ်းၵေႃႈယၢပ်ႇၸႂ်တႄႉ ဝႃႈၼႆ။ ၸၢႆးၸၢႆး ၵူၼ်းဝၢၼ်ႈၼွင်ပိင် လၢတ်ႈတီႈၽူႈတွႆႇႁွၵ်ႈဝႃႈ “ တပ်ႉသိုၵ်းမၢၼ်ႈၼႆႉ ၶဝ်ပၵ်းသဝ်းယူႇၼႂ်းဝၢၼ်ႈႁဝ်းၶႃႈ 2 တီႈ။ ဢၼ်ၶဝ်မႃးပၵ်းယူႇၼႂ်းဝၢၼ်ႈႁဝ်းၶႃႈၼႆႉ ႁိုင်ၼႃႇယဝ်ႉ။ ၶဝ်ၶၢႆႉလႅၵ်ႈၵၼ်ၵႂႃႇမႃးႁဵတ်းၼၼ်။ ပၢင်သဝ်းၼၼ်ႉ ပၵ်းဝႆႉတီႈဝတ်ႉပၢင်တိုင် တင်း ဝတ်ႉသူၺ်ႇပူင်ႇတႃႇ။ တၢင်းၼွၵ်ႈဝၢၼ်ႈၵေႃႈ ၶဝ်ယူႇ။ မိူဝ်ႈပူၼ်ႉမႃး 7 ဝၼ်းၼၼ်ႉ လႆႈငိၼ်းဝႃႈ ၶဝ်တီႉလႆႈယႃႈမဝ်းၵမ် တီႈၼႂ်းထိူၼ်ႇ။ တေႃႈလဵဝ် ၵူၼ်းဝၢၼ်ႈႁဝ်းၶႃႈ ႁူပ်ႉလွင်ႈယၢပ်ႇၽိုတ်ႇ တႃႇၵႂႃႇ ႁဵတ်းသူၼ်ႁႆႈၼႃးတႄႉတႄႉ။ ၵူၼ်းဝၢၼ်ႈၵမ်ႈၽွင်ႈသမ်ႉ ဢမ်ႇႁူႉၵႂၢမ်းမၢၼ်ႈလီလီ ၸိူဝ်းၺႃးႁိုတ်းႁၢတ်ႉထႃႉ လႃႇၵေႃႈမီး” ဝႃႈၼႆ။ တင်ႈတႄႇဝၼ်းတီႈ 18/08/2018 ၼႆႉမႃး သိုၵ်းမၢၼ်ႈ ၵူတ်ႇထတ်းၵူၼ်းၼႂ်းဝၢၼ်ႈ ႁၢဝ်ႈႁႅင်း၊ တေႃႇထိုင်ဝၼ်း မိူဝ်ႈၼႆႉ။ ၽူႈၵွၼ်းဢိူင်ႇ၊ ပႃႇတီႇၵၢၼ်မိူင်းလႄႈ ၸုမ်းယိပ်းၵွင်ႈၵၢင်ႇၸုမ်းလႂ် ဢမ်ႇမီးၽႂ်ၶဝ်ႈၵႄႈ လိတ်ႈငူပ်ႉငီႉ ပၼ်သင် ဝႃႈၼႆ။ ၼၢင်းၼူႉ ၵူၼ်းယူႇထုင်ႉႁူဝ်ၵိုတ်ႈ လၢတ်ႈဝႃႈ “ သိုၵ်းမၢၼ်ႈၼႆႉ ၶဝ်ၵူတ်ႇထတ်းၵူၼ်းဝၢၼ်ႈၵႂႃႇမႃး သင်ပႃးထူင်မႃးၸိုင် ၶဝ်ၸူၵ်းထူင်။ ရူတ်ႉၶိူင်ႈသမ်ႉ ၶဝ်ၸႂ်ႉပိုတ်ႇတီႈတႂ်ႈတီႈၼင်ႈ။ ၵႃးသမ်ႉ ၸႂ်ႉၵိုတ်းသေ ႁႂ်ႈၵူၼ်းၶီႇမႃးၸွမ်းၵႃးၼၼ်ႉ လူင်းရူတ်ႉ ၶဝ်ႁဵတ်းၼၼ် တေလႆႈဝႃႈ ၶွင်ႉၶမ်ယၢပ်ႇၽိုတ်ႇတႃႇၵူၼ်းမိူင်း ၵႂႃႇမႃးတႄႉတႄႉ” ဝႃႈၼႆ။ ၼင်ႇႁိုဝ် ၵူၼ်းဝၢၼ်ႈၵူၼ်းမိူင်း ပေႃးတေဢမ်ႇလႆႈ ႁူပ်ႉလွင်ႈယၢပ်ႇၽိုတ်ႇ ၼၼ်ႉ သင်ပဵၼ်လႆႈ ၸုမ်းလႂ်ၵေႃႈလီ၊ ၽူႈတႅၼ်းၵေႃႈလီ ႁႂ်ႈမႃးဢုပ်ႇဢူဝ်းငူပ်ႉငီႉတင်းသိုၵ်းမၢၼ်ႈၼႆႉသေ ႁႂ်ႈၶဝ် ပူတ်းယႃႉပႅတ်ႈလၢၼ်ႇ/ၵဵတ်ႉ လႄႈ ၶၢႆႉတီႈယူႇပၢင်သဝ်းပႅတ်ႈ။ ႁဝ်းၶႃႈႁူပ်ႉလွင်ႈယၢပ်ႇတႃႇလူင်းႁႆႈလူင်းၼႃးၼႃႇယဝ်ႉ ဝႃႈၼႆ။ ဝၢၼ်ႈၼွင်ပိင် – ႁူဝ်ၵိုတ်ႈၼႆႉ မီးဝႆႉၾၢႆႇၸၢၼ်းဝဵင်းၵျွၵ်ႉမႄး ယူႇၼႂ်းၵႄႈၵၢင် ၵျွၵ်ႉမႄးတင်း ၼွင်ၶဵဝ်။ တၢင်းပွတ်း တွၼ်ႈၼၼ်ႉ မီးသိုၵ်းလူင်ပွင်ၸိုင်ႈလႄႈ သိုၵ်းတႆး 2 ၸုမ်း တူင်ႉၼိုင်ၵႂႃႇမႃးယူႇတႃႇသေႇ ဝႃႈၼႆ။

['သုၼ်ႇလႆႈၵူၼ်း']

2018-08-22T07:13:50

https://shannews.org/archives/7172

လုၵ်ႈလၢၼ်ၸဝ်ႈၾႃႉတႆး ႁူမ်ႈၵၼ်တိူင်ႇၵၢဝ်ႇ ႁႂ်ႈမိူင်းတႆးၵတ်းယဵၼ်

လုၵ်ႈလၢၼ်ၶိူဝ်းၸဝ်ႈၾႃႉလၢႆမိူင်း ၼႂ်းၸိုင်ႈတႆးပွတ်းၸၢၼ်း ႁူပ်ႉဢုပ်ႇၵၼ် တီႈႁေႃၸဝ်ႈၾႃႉ မိူင်းဝၢၼ်ႈယဵၼ်ႇသေ ႁူမ်ႈၵၼ်တိူင်ႇၵၢဝ်ႇ ႁႂ်ႈမိူင်းတႆးၵတ်းယဵၼ်။ ဝၼ်းတီႈ 19/08/2018 လုၵ်ႈလၢၼ်ၶိူဝ်းၸဝ်ႈၾႃႉ ယွင်ႁူၺ်ႈ၊ ၼွင်မွၼ်၊ ဝၢၼ်ႈယဵၼ်ႇ ၊ ၸၢမ်ၵႃး ႁူပ်ႉထူပ်းဢုပ်ႇ ဢူဝ်းၵၼ် တီႈႁေႃဝၢၼ်ႈယဵၼ်ႇသေ ဢွၼ်ၵၼ်ၵၢဝ်ႇထိုင်ၸဝ်ႈတႆးၶုၼ်တႆး ၸဝ်ႈဝူင်ႉႁေႃသႅင်၊ ၸဝ်ႈၶုၼ်ႁေႃၶမ်း၊ ပၢၵ်ႇၸဝ်ႈၸွင်ႈ ႁဵင်ၸဝ်ႈၵုပ်း ၸဝ်ႈၾႃႉၵဝ်ႈႁၢႆးႁေႃတင်း 33 ၸဝ်ႈ ၵႃႈပဵၼ်ၸဝ်ႈၸွမ်တင်းလၢႆႁႂ်ႈၸွႆႈတူၺ်းလူမိူင်းတႆးၶိူဝ်းတႆးပႃးၸဵမ်မိူင်းႁူမ်ႈတုမ်ႁႂ်ႈလႆႈယူႇၵတ်းယူႇယဵၼ်။ ၸဝ်ႈႁေႇမႃႇတႅၵ်ႈ လုၵ်ႈယိင်းၸဝ်ႈၾႃႉလူင် ၸဝ်ႈသူၺ်ႇတႅၵ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ-“ ၸႂ်ႈၶႃႈဢေႃႈ ဝၼ်းၼၼ်ႉလုၵ်ႈလၢၼ်ၸဝ်ႈၾႃႉလၢႆလၢႆတီႈမႃးႁူပ်ႉၵၼ်သေ ဢွၼ်ၵၼ်တိူင်ႇၵၢဝ်ႇ ယွၼ်းသူး ယွၼ်းႁႂ်ႈဝၢၼ်ႈမိူင်းတႆးၵတ်းယဵၼ် ၵူၼ်းမိူင်းလႆႈယူႇသႃႇ ” ဝႃႈၼႆ။ ပူၼ်ႉမႃးမိူဝ်ႈဝၼ်းတီႈ 11/5/2018 ၶၢဝ်းယၢမ်းၵၢင်ၶမ်ႈမွၵ်ႈ 6:30 မူင်း ၸဝ်ႈၸိင်ႇၺုၼ်ႉ ၸဝ်ႈၾႃႉဝၢၼ်ႈယဵၼ်ႇ တူၼ်လိုၼ်းသုတ်းၸၢမ်ႇပူႈ ၼွၼ်းၽႄးၵႂႃႇ ၽွင်းဢႃယုၸဝ်ႈလႆႈ 99 ပီ လူၺ်ႈတၢင်းပဵၼ်သဵၼ်ႈလိူတ်ႈဢွၵ်းဢေႃတိပ်ႇလႄႈ တၢင်းပဵၼ်လိူတ်ႈသုင် တီႈႁိူၼ်းမၼ်းၸဝ်ႈ ဝၢၼ်ႈယဵၼ်ႇ ၸႄႈဝဵင်းသီႇသႅင်ႇ ၸႄႈတွၼ်ႈတူၼ်ႈတီးၸိုင်ႈတႆးပွတ်းၸၢၼ်း ။ ပၢင်တိူင်ႇၵၢဝ်ႇယွၼ်းသူးၼႆႉၵေႃႈ ၸတ်းႁဵတ်းတီႈႁိူၼ်းႁေႃမၼ်းၸဝ်ႈ တီႈဝၢၼ်ႈယဵၼ်ႇ။

['ၵူႈလွင်ႈလွင်ႈ']

2018-08-22T07:08:02

https://shannews.org/archives/7169

သဵင်ၵွင်ႈတိုၵ်ႉတႅၵ်ႇယူႇလႄႈ ၵူၼ်းပၢႆႈၽေးသိုၵ်း ႁွတ်ႈသီႇပေႃႉ ပႆႇၸၢင်ႈပွၵ်ႈ

ၵူၼ်းပၢႆႈၽေးသိုၵ်း 160 ပၢႆ ဢၼ်မႃးမီးဝႆႉတီႈ သီႇပေႃႉၼၼ်ႉ ၶႂ်ႈဢွၼ်ၵၼ် ပွၵ်ႈၶိုၼ်းႁိူၼ်းယေးၽႂ်မၼ်း ယဝ်ႉ ယွၼ်ႉမႆႈၸႂ်သူၼ်ႁႆႈၼႃးလႄႈ ႁိူၼ်းယေး ဝၼ်းမိူဝ်ႈၼႆႉၵေႃႈသဵင် ၵွင်ႈတိုၵ်ႉတႅၵ်ႇယူႇ ဝႃႈၼႆ။ မိူဝ်ႈၼႆႉဝၼ်းတီႈ 22/08/2018 ၼႂ်းၸႄႈဝဵင်းၼမ်ႉတူႈ ထုင်ႉဢိူင်ႇပၢင်လူင် သဵင်ၵွင်ႈတိုၵ်ႉတႅၵ်ႇယူႇလႄႈ ၵူၼ်းပၢႆႈ ၽေးသိုၵ်း ဢၼ်ပၢႆႈမႃးသွၼ်ႈဝႆႉတီႈ ဝတ်ႉဢွင်ႇမင်ႇၵလႃႇ ၽူဝ်းတေႃႇ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ ၼၼ်ႉ ပႆႇၸၢင်ႈပွၵ်ႈၶိုၼ်းဝၢၼ်ႈ၊ မႃးမီးတီႈသီႇပေႃႉၼႆႉ မီးၶၢဝ်းတၢင်း 8 ဝၼ်းယဝ်ႉ လႄႈဢွၼ်ၵၼ်မႆႈၸႂ် လွင်ႈသူၼ်ႁႆႈၼႃး လႄႈ ႁိူၼ်းယေး ဝႃႈၼႆ။ ၼၢင်းဢေး ၵူၼ်းပၢႆႈၽေးသိုၵ်းဢၼ်ႁွတ်ႈၽႅဝ်ဝႆႉတီႈသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၼႂ်းလိူၼ်ၼႆႉၵူၺ်း ႁဝ်းၶႃႈလႆႈပၢႆႈၽေးသိုၵ်း 4 ပွၵ်ႈယဝ်ႉ။ ႁဝ်းၶႃႈ ပၢႆႈမႃးယူႇတီႈဝတ်ႉၽူဝ်းတေႃႇၼႆႉ မီး 8 ဝၼ်းယဝ်ႉ ပႆႇလႆႈပွၵ်ႈ။ ႁဝ်းၶႃႈၶႂ်ႈပွၵ်ႈၼႃႇၶႃႈယဝ်ႉ မႆႈၸႂ်သူၼ်ႁႆႈၼႃးၶႃႈဢေႃႈ။ ၼႃးႁဝ်းၵေႃႈ ပႆႇလႆႈသႂ်ႇၾုၼ်ႇ၊ ထူဝ်ႇလိၼ်ႁဝ်းၶႃႈၵေႃႈ သမ်ႉထူၺ်ႈဝႆႉယဝ်ႉ ၶႂ်ႈပွၵ်ႈၶႂ်ႈမိူဝ်းၼႃႇယဝ်ႉ ယူႇလႆႈလၢႆဝၼ်းၵေႃႈယူႇ ႁဝ်းတႄႉဝူၼ်ႉဝႆႉၼင်ႇၼႆ။ မိူဝ်ႈၼႆႉၵၢင်ၼႂ် ၽူႈယႂ်ႇၵူၼ်းလူင်ႁဝ်း ဢၼ်မီးဝႆႉတီႈဝၢၼ်ႈႁဝ်းၼၼ်ႉ ၵပ်းၾူၼ်းမႃးၸဵမ်ၸဝ်ႉ ယႃႇၽူမ်ႈဢွၼ်ၵၼ်မႃးၶိုၼ်း၊ သဵင်ၵွင်ႈတိုၵ်ႉဢွၵ်ႇထႅင်ႈယူႇၼႆသေ ႁဝ်းၶႃႈၵေႃႈ ပႆႇပဵၼ်မိူဝ်းတေလႆႈပႂ်ႉတူၺ်းထႅင်ႈၵွၼ်ႇၶႃႈ” ဝႃႈၼႆ။ ၵဵဝ်ႇလူၺ်ႈလွင်ႈပဵၼ်ပၢင်တိုၵ်းၼႆႉသေ မိူဝ်ႈဝၼ်းတီႈ 15 ၼၼ်ႉ ယွၼ်ႉသိုၵ်းဢူၺ်းလီပွတ်းႁွင်ႇတင်း သိုၵ်း RCSS ပဵၼ်ပၢင်တိုၵ်းၵၼ် တၢင်းပွတ်းဢိူင်ႇပၢင်လူင်ဝႆႉ ၵူၼ်းမိူင်းၼပ်ႉႁူဝ်ပၢၵ်ႇ လႆႈဢွၼ်ၵၼ်ပၢႆႈၽေးသိုၵ်း ၸိူဝ်းႁွတ်ႈၽႅဝ် တၢင်းဢိူင်ႇမၢၼ်ႈၸၢမ်၊ မိူင်းမူႉ ၊ ဝတ်ႉဝၢၼ်ႈလီႈလႄႈ ဝၢၼ်ႈပၢင်သပေႇ ၸိူဝ်းၼႆႉ။ ၸိူဝ်းဢမ်ႇပၢႆႈထိုင်သီႇပေႃႉသေ မူၵ်းထိူၼ်ႇဝႆႉၵေႃႈမီး။ ၵူၼ်းဝၢၼ်ႈပၢင်လူင် ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈၼႆႉ ၵၢင်ၼႂ် သဵင်ၵွင်ႈတႅၵ်ႇထႅင်ႈၶႃႈ ပဵၼ်ၸုမ်းလႂ် တင်းၸုမ်းလႂ် ယိုဝ်းၵၼ်ၵေႃႈ ပႆႇႁူႉ။ တေႃႈ လဵဝ် ႁဝ်းၶႃႈ တိုၵ်ႉထွမ်ႇတူၺ်းငဝ်းလၢႆးမၼ်းယူႇၶႃႈ သင်ပဵၼ်ပၢင်တိုၵ်း ၵၼ်ႁၢဝ်ႈႁႅင်းၸိုင် ၸိူဝ်းၵိုတ်းၵေႃႈတေလႆႈပၢႆႈထႅင်ႈဢေႃႈ။ ၵွပ်ႈၼၼ်ၸိူဝ်းၵႂႃႇ မီးဝႆႉတီႈသီႇပေႃႉၵေႃႈ ႁဝ်းၶႃႈသင်ႇ ၵႂႃႇဝႃႈ ယႃႇၼႅတ်ႈဢွၼ်ၵၼ်ပွၵ်ႈမႃး ပႂ်ႉတူၺ်းငဝ်းလၢႆးထႅင်ႈဢိတ်းၼိုင်ႈၵွၼ်ႇ” ဝႃႈၼႆ။ ဝၼ်းတီႈ 15/08/2018 ၸုမ်းဢူၺ်းလီပွတ်းႁွင်ႇလႄႈ တပ်ႉသိုၵ်းၸိုင်ႈတႆး RCSS ၶဵင်ႈၶႅင်ၵၢၼ်သိုၵ်း ၵၼ် ၼႂ်း ဢိူင်ႇပၢင်လူင် ၵူၼ်းဝၢၼ်ႈလႆႈငိၼ်းသဵင်ၵွင်ႈလႄႈ လႆႈဢွၼ်ၵၼ်ပၢႆႈ၊ ၵူၼ်းဝၢၼ်ႈ ၼႂ်းဢိူင်ႇပၢင်လူင် ဢွၼ်ၵၼ် ပၢႆႈမႃးယူႇတီႈဝတ်ႉၵျွင်းမုၼ်ၸဝ်ႈ ၵျွင်းဝၢၼ်ႈလီႈမီး 380 ပၢႆ၊ ဝတ်ႉၵျွင်းပၢင်သပေႇ မီး 200 ပၢႆ ၸိူဝ်းပၢႆႈၶဝ်ႈ ဝဵင်း သီႇပေႃႉၵေႃႈမီး ၸိူဝ်းပၢႆႈၵႂႃႇတီႈဝၢၼ်ႈၸၢမ်မိူင်းမူႉ တၢင်းဝဵင်းၼမ်ႉတူႈၵေႃႈမီး။

['သုၼ်ႇလႆႈၵူၼ်း']

2018-08-22T06:56:51

https://shannews.org/archives/7166

ဝၢႆးပၢင်ၵုမ်လူင် ပၢင်လူင် ပွၵ်ႈၵမ်း 3 ယဝ်ႉ သိုၵ်းမၢၼ်ႈ တင်း သိုၵ်း TNLA ပဵၼ်ပၢင်တိုၵ်းၵၼ် ဢမ်ႇယွမ်း 15 ပွၵ်ႈ

ဝၢႆးလူင်ပွင်ၸိုင်ႈၼူၵ်ႉယုင်း ဢွၼ်ၸတ်းႁဵတ်းပၢင်ၵုမ်လူင် ပၢင်လူင်ႁူဝ်ပၢၵ်ႇပီ 21 ပွၵ်ႈၵမ်း 3 ယဝ်ႉ တေႃႇယၢမ်းလဵဝ် သိုၵ်းမၢၼ်ႈ တင်း သိုၵ်းတဢၢင်း TNLA ပဵၼ်ပၢင်တိုၵ်းၵၼ် ၼႂ်းမိူင်းတႆး ပွတ်းႁွင်ႇ ဢမ်ႇယွမ်း 15 ပွၵ်ႈ ဝႃႈၼႆ။ ဝၼ်းတီႈ 19/08/2018 သိုၵ်းလူင်ပွင်ၸိုင်ႈမၢၼ်ႈ တပ်ႉမ 77 တပ်ႉၵွင် ၶလယ 6 တင်း တပ်ႉသိုၵ်းတဢၢင်း ပဵၼ်ပၢင် တိုၵ်းၵၼ် ၼႂ်းၵႄႈဝၢၼ်ႈၼမ်ႉၽဵတ်ႇတင်း ဝၢၼ်ႈလွႆပၢၼ်းတၢင်ႇ ၵိင်ႇၽႄၸႄႈဝဵင်းမိူင်းငေႃႉ ၸႄႈဝဵင်းၵျွၵ်ႉမႄး ၸိုင်ႈ တႆးပွတ်းႁွင်ႇ။ တီႈလဵဝ်ၵူၺ်း သွင်ၾၢႆႇလႆႈပဵၼ်ပၢင်တိုၵ်းၵၼ် 2 ပွၵ်ႈ။ ၶၢဝ်းယၢမ်းၵၢင်ဝၼ်း 11:30 – 2:00 မူင်းဝၢႆး ဝၼ်းပွၵ်ႈၼိုင်ႈ။ ယၢမ်းဝၢႆးဝၼ်း 4:00 မူင်း – 7:00 မူင်းၵၢင်ၶမ်ႈ ပွၵ်ႈၼိုင်ႈ ဝႃႈၼႆ။ ႁွင်ႈၵၢၼ်ပိုၼ်ၽၢဝ်ႇတပ်ႉသိုၵ်းတဢၢင်း ဢွၵ်ႇဝႆႉဝႃႈ “ ယွၼ်ႉသိုၵ်းမၢၼ်ႈႁွၼ်ႈထဝ်ႇသွၵ်ႈႁႃ သိုၵ်းတဢၢင်းၸွမ်းၼႂ်း ထိူၼ်ႇလႄႈ သွင်ၾၢႆႇလႆႈပဵၼ်ပၢင်တိုၵ်းၵၼ်။ ၼႂ်းလိူၼ်ဢေႃႊၵတ်ႊသ်ၼႆႉ သိုၵ်းမၢၼ်ႈတင်း သိုၵ်းတဢၢင်း ပဵၼ်ပၢင် တိုၵ်းၵၼ်မႃး မီး 6 ပွၵ်ႈယဝ်ႉ။ ဝၢႆးပၢင်ၵုမ်လူင် ပၢင်လူင် ပွၵ်ႈၵမ်း 3 မႃးၼႆႉ သိုၵ်းမၢၼ်ႈတင်း သိုၵ်းတဢၢင်း ပဵၼ် ပၢင်တိုၵ်းၵၼ် ဢမ်ႇယွမ်း 15 ပွၵ်ႈယဝ်ႉ” ဝႃႈၼႆ။ လိူဝ်ၼၼ်ႉ သိုၵ်းTNLA တင်း သိုၵ်း RCSS/SSA ၵေႃႈၵႆႉပဵၼ်ပၢင်တိုၵ်းၵၼ်၊ ၵူၼ်းဝၢၼ်ႈၵူၼ်းမိူင်းၼႂ်းၸႄႈဝဵင်း ၼမ်ႉတူႈ ၼပ်ႉပၢၵ်ႇလႆႈပၢႆႈယၢၼ်ႁိူၼ်းယေးတီႈယူႇ ဝႃႈၼႆ။ ၾၢႆႇၼိုင်ႈသိုၵ်းလွႆ TNLA သမ်ႉ ၶဝ်ႈတီႉမႄႈႁိူၼ်းၼုမ်ႇၼမ်ႉၶမ်း ၵေႃႉၼိုင်ႈသေ ဢဝ်ၵႂႃႇၶင်တူဝ်ဝႆႉလႄႈ ၵူၼ်းမိူင်း လၢတ်ႈဝႃႈ သိုၵ်းလူင်ပွင်ၸိုင်ႈမၢၼ်ႈၵေႃႈလႆႈၵူဝ်၊ သိုၵ်းလွႆၵေႃႈလႆႈၵူဝ်ယဝ်ႉ ဝႃႈၼႆ။

['ၵၢၼ်သိုၵ်း']

2018-08-22T06:21:58

https://shannews.org/archives/7163

ၵူၼ်းႁိူၼ်းယေးလႄႈ ၵူၼ်းသိုၵ်းတႂ်ႈတိူင်းသိုၵ်းယပၶ တူၼ်ႈတီး 4 ၵေႃႉ ၺႃးၶႃႈတၢႆ

ၵူၼ်းႁိူၼ်းယေးလႄႈ ၽူႈမီးၸၼ်ႉဢွၼ်ႇ တႂ်ႈတိူင်းသိုၵ်း ယပၶ တူၼ်ႈတီး 4 ၵေႃႉ ၺႃးၶႃႈႁႅမ်တၢႆ မိူဝ်ႈလဵဝ်ၵၼ် တီႈႁွင်ႈယူႇလုၵ်ႈမေးၵူၼ်းသိုၵ်းဢၼ်မီး ၼိူဝ်တၢင်း ၶိုၼ်ႈၵႂႃႇၸူးၵွင်းမူးသူၺ်ႇပူင်းပႂၼ်ႉ ဝဵင်းတူၼ်ႈတီး ဝႃႈၼႆ။ ဝၼ်းတီႈ 20/08/2018 ယၢမ်းၵၢင်ၶမ်ႈ မွၵ်ႈ 8 မူင်း ၵူၼ်းၼႂ်းတပ်ႉၾၢႆႇၵေႃႇသၢင်ႈ(တပ်ႉBE) 1 ၵေႃႉၺႃးၶႃႈႁႅမ်တၢႆ။ ၵၢၼ်တၢႆ 4 ၵေႃႉၼၼ်ႉ လုၵ်ႈဢွၼ်ႇဢႃယု 5 ပီၵေႃႉၼိုင်ႈ၊ မႄႈလုၵ်ႈဢွၼ်ႇ ဢႃယု မွၵ်ႈ 40 ပီၵေႃႉၼိုင်ႈ၊ ၵႅမ်ၶုၼ် ႁၢၼ် ၵေႃႉၼိုင်ႈ လႄႈ ႁူဝ်သိုၵ်းလူင် ၵေႃႉၼိုင်ႈ ဢွင်ႈတီႈၶႃႈႁႅမ်တၢႆသမ်ႉ ပဵၼ်ႁွင်ႈထႅဝ်တပ်ႉသိုၵ်းမၢၼ်ႈယူႇသဝ်း တၢင်းၶိုၼ်ႈဝတ်ႉ သူၺ်ႇပူင်းပႂၼ်ႉ ၼႂ်းၵႄႈသဵၼ်ႈတၢင်း ၸၼ်ႉၸွမ်ၾၢႆႇယႃႈယႃ ၼႂ်းဝဵင်းတူၼ်ႈတီး ၸိုင်ႈတႆးပွတ်း ၸၢၼ်း ဝႃႈၼႆ။ ၼၢင်းၽူၺ်း ၵူၼ်းပိုၼ်ႉတီႈ ၸႄႈဝဵင်းတူၼ်ႈတီး လၢတ်ႈတီႈၽူႈတွႆႇႁွၵ်ႈဝႃႈ “ ၼႃႈႁိူၼ်းသိုၵ်းမၢၼ်ႈ ဢၼ်ၺႃး ၶႃႈႁႅမ် တၢႆၼၼ်ႉ ပဵၼ်ၼႂ်းႁွင်ႈထႅဝ်တပ်ႉသိုၵ်းမၢၼ်ႈၶဝ်ယူႇ ၼိူဝ်သဵၼ်ႈတၢင်းၶိုၼ်ႈဝတ်ႉသူၺ်ႇပူင်းပႂၼ်ႉ ၼႂ်းၵႄႈသဵၼ်ႈ တၢင်းၸၼ်ႉၸွမ် ၾၢႆႇယႃႈယႃ တူၼ်ႈတီး။ ၶၢဝ်ႇလိူင်ႈၼႆႉ ႁဝ်းၶႃႈၶႂ်ႈႁူႉတႄႉ ဝႃႈပဵၼ်လွင်ႈသင်လႄႈ ထုၵ်ႇၶႃႈႁႅမ်တၢႆ” ဝႃႈၼႆ။ ၵဵဝ်ႇၵပ်းလူၺ်ႈလွင်ႈပဵၼ်ပၼ်ႁႃၼႆႉ ပလိၵ်ႈၸႄႈမိူင်းတႆး လႄႈ ၽူႈမီးပုၼ်ႈၽွၼ်းၶဝ် ဢမ်ႇတွပ်ႇ လၢတ်ႈ ဢွၵ်ႇ ပဵၼ်တၢင်းၵၢၼ် ဝႃႈပဵၼ်လွင်ႈသင်လႄႈ ၺႃးၶႃႈႁႅမ်တၢႆ ဝႃႈၼႆ။ ၶၢဝ်ႇဢၼ်ၵူၼ်းၼႂ်းတပ်ႉ 4 ၵေႃႉ ၺႃးၶႃႈႁႅမ်တၢႆၼႆႉ ၸုမ်းၶၢဝ်ႇတၢင်ႇတီႈၵေႃႈဢွၵ်ႇဝႆႉယူႇ ၵူၺ်းၵႃႈ ၾၢႆႇတပ်ႉပလိၵ်ႈ ဢမ်ႇယိုၼ်ယၼ်သေတီႈ။

['သုၼ်ႇလႆႈၵူၼ်း']

2018-08-22T05:47:03

https://shannews.org/archives/7160

ပၢင်ၵုမ်ဢုပ်ႇဢူဝ်း တႃႇငဝ်းလၢႆး ပဵၼ်မႃးပွႆးပီမႂ်ႇတႆး 2113 ၼီႈ တီႈဝဵင်းလႃႈသဵဝ်ႈ

ပၢင်ၵုမ်ဢုပ်ႇဢူဝ်း တႃႇငဝ်းလၢႆး ပဵၼ်မႃးပွႆးပီမႂ်ႇတႆး 2113 ၼီႈ တီႈဝဵင်းလႃႈသဵဝ်ႈ

['Uncategorized']

2018-08-21T11:35:17

https://shannews.org/archives/7153

သိုၵ်းမၢၼ်ႈ တင်း သိုၵ်းတဢၢင်း ပဵၼ်ပၢင်တိုၵ်းၵၼ် ၼႂ်းဢိူင်ႇမိူင်းယေႃ ၸႄႈတွၼ်ႈလႃႈသဵဝ်ႈ

သိုၵ်းမၢၼ်ႈ တင်း သိုၵ်းတဢၢင်း TNLA ပဵၼ်ပၢင်တိုၵ်းၵၼ် ၼႂ်းဢိူင်ႇမိူင်းယေႃ ဢၼ်မီးၾၢႆႇဢွၵ်ႇလႃႈသဵဝ်ႈ 30 လၵ်းပၢႆ ၵူၼ်းဝၢၼ်ႈပၢႆႈၽေးသိုၵ်းၶဝ်ႈမိူင်းယေႃတင်းၼမ်။ ဢွင်ႈတီႈပဵၼ်ပၢင်တိုၵ်း မိူဝ်ႈၼႆႉ ဝၼ်းတီႈ 21/08/2018 ယၢမ်းၵၢင်ၼႂ် 8:45 ထိုင် 9:30 မူင်း သိုၵ်းလူင်ပွင်ၸိုင်ႈမၢၼ်ႈ တင်း သိုၵ်းတဢၢင်း TNLA ပဵၼ်ပၢင်တိုၵ်းၵၼ် ၼိူဝ်သၼ်လွႆ ၼႂ်းၵႄႈဝၢၼ်ႈလွႆပၢင်ထီး တင်း ဝၢၼ်ႈပၢင်ၶူၵ်ႉ ဢိူင်ႇမိူင်းယေႃ ၸႄႈဝဵင်း လႃႈသဵဝ်ႈ ၸိုင်ႈတႆးပွတ်းႁွင်ႇ။ သွင်ၾၢႆႇလႆႈပဵၼ်ပၢင်တိုၵ်းၵၼ်ႁၢဝ်ႈႁႅင်း လိူဝ်ၼၼ်ႉ မၢၵ်ႇလူင်တူၵ်းသႂ်ႇၸွမ်းႁိမ်း ႁွမ်းဝၢၼ်ႈၵေႃႈမီး ဝႃႈၼႆ။ ၸၢႆးၾႃႉ ၵူၼ်းမိူင်းယေႃ လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈလႆႈငိၼ်းသဵင်ၵွင်ႈ တၢင်းသၼ်လွႆပွတ်းဝၢၼ်ႈပၢင်ထီး ၾၢႆႇၸၢၼ်းမိူင်းယေႃ။ တီႈၼၼ်ႈၼၼ်ႉ မိူဝ်ႈၵူႈပွၵ်ႈ ပဵၼ်ဢွင်ႈတီႈယူႇၵဝ်ႇတပ်ႉပျီႇတူႉၸိတ်ႉ (တၵသၽ) ပူဝ်ႇမူၼ်း။ ပၢင်တိုၵ်းၼႆႉ လႅပ်ႈပဵၼ်မွၵ်ႈၼႂ်းၵႄႈဝၢၼ်ႈပၢင်ထီးတင်း ဝၢၼ်ႈပၢင်ၶူၵ်ႉ။ သွင်ၾၢႆႇၶဵင်ႈၶႅင်ၵၢၼ်သိုၵ်းၵၼ် ၸဵမ်မိူဝ်ႈ 2-3 ဝၼ်းပူၼ်ႉမႃး။ ၵူၼ်းဝၢၼ်ႈပၢင်ထီး ၵမ်ႈၼမ်ပဵၼ်ၸၢဝ်းၶႄႇ ဢွၼ်ၵၼ်ပၢႆႈၽေးသိုၵ်းမႃးမိူင်းယေႃ မႃးယူႇဝႆႉတီႈ ႁိူၼ်းပီႈၼွင်ႉၸမ်ၸႂ်ၽႂ်မၼ်းၸဵမ်မိူဝ်ႈဝႃး” ဝႃႈၼႆ။ တီႈသိုၵ်းမၢၼ်ႈတင်း သိုၵ်းတဢၢင်း ဢၼ်ပဵၼ်ပၢင်တိုၵ်းၼႆႉ ယၢၼ်ၵႆတင်းမိူင်းယေႃ မွၵ်ႈ 8 လၵ်း ပဵၼ်တၢင်း ၾၢႆႇၸၢၼ်း မိူင်းယေႃ။ လွင်ႈမၢတ်ႇၸဵပ်းလူႉတၢႆတႄႉ ဢမ်ႇလႆႈငိၼ်း။ တၢင်းပွတ်းတွၼ်ႈၼၼ်ႉ ၵူၼ်း ပိုၼ်ႉတီႈ ပဵၼ်ၸၢဝ်းတဢၢင်း လႄႈ ၸၢဝ်းၶႄႇ။ ႁဵတ်းၵၢၼ်ၽုၵ်ႇသွမ်ႈ ထူဝ်ႇ၊ ၶဝ်ႈၵၢပ်ႇလႄႈ သူၼ်ႁႆႈ ၸိူဝ်းၼႆႉ ဝႃႈၼႆ။ ၼၢင်းမူၺ် ၵူၼ်းၵႃႉမိူင်းယေႃ လၢတ်ႈတီႈၽူႈတွႆႇႁွၵ်ႈဝႃႈ “ ဝၢႆးလင်ၼႆႉ ၵမ်းၵမ်းလႆႈငိၼ်းသဵင်ယိုဝ်းၵၼ်။ ႁဝ်းၶႃႈၵေႃႈ ဢမ်ႇၸၢင်ႈၵႂႃႇၶၢႆၵၢတ်ႇၸွမ်းဝၢၼ်ႈ။ ယွၼ်ႉၼၼ် လွင်ႈတႃႇႁႃၵိၼ် လဵင်ႉတွင်ႉတႄႉ ပဵၼ်ဢၼ်ယၢပ်ႇၽိုတ်ႇတွၼ်ႈ တႃႇၵူၼ်းမိူင်းႁဝ်းတႄႉတႄႉ” ဝႃႈၼႆ။ တၢင်းပွတ်းဢိူင်ႇမိူင်းယေႃၼႆႉ မီးတပ်ႉသိုၵ်းလူင်ပွင်ၸိုင်ႈမၢၼ်ႈလႄႈ ၸုမ်းပျီႇ တူႉၸိတ်ႉပူဝ်ႇမူၼ်း တူင်ႉၼိုင်ၵႂႃႇ မႃး။ ဝၢႆးလင်ၼႆႉမႃး သိုၵ်းတဢၢင်း တင်းသိုၵ်းတႆးပွတ်းႁွင်ႇ ၸင်ႇၶဝ်ႈမႃးတူင်ႉၼိုင်ထႅင်ႈ ဝႃႈၼႆ။ မိူဝ်ႈဝူင်ႈပူၼ်ႉမႃးၼၼ်ႉၵေႃႈ သိုၵ်းမၢၼ်ႈတင်း သိုၵ်းတဢၢင်း ပဵၼ်ပၢင်တိုၵ်းၵၼ် တီႈဝၢၼ်ႈပၢင်ၶႃး ၾၢႆႇဢွၵ်ႇ မိူင်းယေႃ ၵမ်းၼိုင်ႈယဝ်ႉ။

['ၵၢၼ်သိုၵ်း']

2018-08-21T11:31:54

https://shannews.org/archives/7150

လူင်ပွင်ၸိုင်ႈမၢၼ်ႈပိုၼ်ၽၢဝ်ႇဝႃႈ ၶၢဝ်းတၢင်း ၼိုင်ႈဝူင်ႈၵူၺ်း တီႉလႆႈ ၵူၼ်းၵႃႉၶၢႆယႃႈမဝ်းၵမ် 500 ပၢႆ

လုမ်းၸွမ်ၸိုင်ႈမိူင်းႁူမ်ႈတုမ် ပိုၼ်ၽၢဝ်ႇဝႃႈ ၼႂ်းၶၢဝ်းတၢင်းၼိုင်ႈဝူင်ႈၵူၺ်း တီႉလႆႈၵူၼ်းၵႃႉၶၢႆယႃႈမဝ်းၵမ် 500 ပၢႆလႄႈ ဢၼ်လႆႈပိုတ်ႇဢမူႉ(ၶၻီႊ) သမ်ႉ မီး 357 မူႉ။ တႄႇဢဝ် ဝၼ်းတီႈ 12-18/08/2018 ၼႆႉမႃး ၾၢႆႇလူင်ပွင်ၸိုင်ႈ တီႉလႆႈၵူၼ်းၵႃႉၶၢႆယႃႈမဝ်းၵမ် ၸၢႆး 428 ၵေႃႉ၊ ယိင်း 81 ၵေႃႉ ႁူမ်ႈၵၼ် 509 ၵေႃႉ။ လိူဝ်ၼၼ်ႉ ဢၼ်လႆႈပိုတ်ႇဢမူႉ(ၶၻီႊ)ဝႆႉသမ်ႉ မီး 357 လိူင်ႈ ဝႃႈၼႆ။ ယႃႈမဝ်းၵမ် ဢၼ်လႆႈတီႉၺွပ်းၼၼ်ႉသမ်ႉ ယႃႈၾိၼ်ႇၽိူၵ်ႇ 12829.72 ၵရမ်ႊ၊ ဢႆႊသ် 322.05 ၵရမ်ႊ၊ ယႃႈလိပ်း 6972.59 ၵရမ်ႊ၊ ယႃႈမႃႉ 5389.242 မဵတ်ႉ၊ ၶႃႉၶူး 8324.18 ၵရမ်ႊ၊ ယႃႈဢမ်ႇပေႃးၶႅမ်ႉ လႄႈဢိၵ်ႇထႅင်ႈယႃႈ မဝ်းၵမ် တၢင်ႇၸိူဝ်ႉတၢင်ႇပိူင် ၼပ်ႉႁူဝ်သိပ်းၵီႊလူဝ်ႊ ဝႃႈၼႆ။ လိူဝ်သေၼၼ်ႉ ယူႇတီႈၽွင်းလူင်ၾၢႆႇႁူမ်ႇလူမ်ႈ လႆႈသူင်ႇၶၢဝ်ႇၸူးထိုင် တီႈလုမ်းၸွမ်ၸိုင်ႈမိူင်းႁူမ်ႈတုမ် ထိုင်ဝၼ်းတီႈ 18 လိူၼ်ဢေႃႊၵၢတ်ႉသ်ၼႆႉ လႆႈပိုတ်ႇဢမူႉ(ၶၻီႊ) ဝႆႉ 153 လိူင်ႈလႄႈ တီႉလႆႈၵူၼ်းၵႃႉယႃႈ 230 ၵေႃႉ ဝႃႈၼႆ။ ႁွင်ႈၵၢၼ်ၶိုၵ်ႉတွၼ်းၾၢႆႇပွင်ႇၶၢဝ်ႇ ၵဵဝ်ႇၵပ်းလွင်ႈယႃႈမဝ်းၵမ်ၼႆႉ တႄႇပိုတ်ႇတီႈလုမ်းၸွမ်ၸိုင်ႈ မိူဝ်ႈလိူၼ်ၵျုၼ်ႊ ဝၼ်းတီႈ 26 မႃး ဝႃႈၼႆ။

['ယႃႈမဝ်းၵမ်']

2018-08-21T11:28:56

https://shannews.org/archives/7147

ႁၢၼ်ႉၶၢႆၶမ်း ၻၢႆးမုၼ်း (Diamond) တီႈတႃႈၶီႈလဵၵ်း ၺႃးၸူၼ်

ၵူၼ်းၶဝ်ႈၸူၼ်လၢၼ်ႉၶမ်း Diamond ပွၵ်ႉမၢၵ်ႇၵႃႇႁူဝ်ၶမ်း ဝဵင်းတႃႈၶီႈလဵၵ်း ဢဝ်ၵွင်ႈလၼ်ႇၺႃး ၵူၼ်းသိုဝ်ႉၶမ်း ၵေႃႉၼိုင်ႈ မၢတ်ႇၸဵပ်း။ ဝၼ်းတီႈ 18/08/2018 ယၢမ်းၵၢင်ၼႂ် 10 မူင်းပၢႆၼၼ်ႉ ၽူႈၸၢႆးၵေႃႉၼိုင်ႈ ယိပ်းၵွင်ႈပွတ်းသေ ၶဝ်ႈႁၢၼ်ႉၶၢႆၶမ်း ၻၢႆးမုၼ်း တီႈပွၵ်ႉမၢၵ်ႇၵႃႇႁူဝ်ၶမ်း ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ၵူၼ်းႁၢႆႉၵေႃႉၼၼ်ႉ ဢဝ်ၵွင်ႈ ငႃသႂ်ႇၵူၼ်းၶၢႆၶမ်း ယွၼ်းထူင်တႃႇသႂ်ႇၶမ်း။ မိူဝ်ႈၽွင်းၼၼ်ႉ မၼ်းၸၢႆးလၢၵ်ႈဢဝ်သူၼ်ႈၵွင်ႈပွတ်း ထုပ်ႉသႂ်ႇ မၢၼ်ႇ(တူႈဝႆႉၶမ်း) လၢႆလၢႆၵမ်း။ ၵူၺ်းၵႃႈ ဢမ်ႇတႅၵ်ႇ/ဢမ်ႇလႅဝ် ႁဵတ်းႁႂ်ႈ ၵွင်ႈပွတ်းၼၼ်ႉ လၼ်ႇသႂ်ႇ ၵူၼ်းမႃး သိုဝ်ႉၶမ်းၵေႃႉၼိုင်ႈ (ပဵၼ်ၽူႈယိင်း) မၢတ်ႇၸဵပ်း ၸွမ်းတီႈၶႅၼ် ဝႃႈၼႆ။ ၸၢႆးတုၺ်ႈ ၵူၼ်းတႃႈၶီႈလဵၵ်း လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ပဵၼ်ၵူၼ်းႁၢႆႉၵေႃႉၼိုင်ႈ ၶဝ်ႈၸူၼ်ႁၢၼ်ႉၶမ်း။ မၢၵ်ႇၵွင်ႈလၼ်ႇတိူဝ်ႉၺႃးၵူၼ်းမႃးသိုဝ်ႉၶမ်းၵေႃႉၼိုင်ႈ။ ၵူၺ်းၵႃး ဢမ်ႇထိုင်တၢႆ လႆႈမၢတ်ႇၸဵပ်းသေ သူင်ႇယူတ်းယႃ တူဝ်တီႈႁူင်းယႃ တႃႈၶီႈလဵၵ်းယဝ်ႉ” ဝႃႈၼႆ။ ၼၢင်းယိင်းဢၼ်ၺႃးယိုဝ်းၼၼ်ႉ ၸိုဝ်ႈႁွင်ႉ ၼၢင်းတႃလႅင် ပဵၼ်ၵူၼ်းဝၢၼ်ႈႁူၺ်ႈလိၼ်လမ် ဢိူင်ႇမိူင်းၽူင်း ၸႄႈ ဝဵင်းတႃႈၶီႈလဵၵ်း။ ၵူၼ်းၸူၼ်လႅၼ်ႈပၢႆႈလွတ်ႈဝႆႉလႄႈ ပလိၵ်ႈမၢၼ်ႈ တိုၵ်ႉၵူတ်ႇထတ်းသွၵ်ႈႁႃယူႇ ဝႃႈၼႆ။ ၼႂ်းၸႄႈဝဵင်းတႃႈၶီႈလဵၵ်းၼႆႉ ၵႆႉမီးလွင်ႈပိုတ်းယိုဝ်းၵၼ် မိူဝ်ႈ ဝၼ်းတီႈ 06/08/2018 ယၢမ်းၵၢင်ၶိုၼ်း မွၵ်ႈ 9:00 မူင်းၼၼ်ႉ ၵူၼ်းၵဵပ်းယုၵ်းယၵ်းၵေႃႉၼိုင်ႈ ယူႇႁိမ်းၵွင်ယုၵ်းယၵ်း တီႈသဵၼ်ႈတၢင်းပုင်ႇလူဝ်ႉ တီႈပွၵ်ႉဝဵင်းၵႅဝ်ႈ ၸႄႈ ဝဵင်း တႃႈၶီႈလဵၵ်းၼၼ်ႉၵေႃႈ ၺႃးၵူၼ်းဢမ်ႇႁူႉၾၢႆႇ/ ဢမ်ႇႁူႉၸိုဝ်ႈ ၶီႇလူတ်ႉၵႃး မႃး 2 ၵေႃႉ လၢၵ်ႈ ၵွင်ႈ ယိုဝ်းသႂ်ႇ မိူဝ်ႈၽွင်းတိုၵ်ႉၵဵပ်းယုၵ်းယၵ်း။ မၼ်းၸၢႆး တိူဝ်ႉၺႃးမၢၵ်ႇၵွင်ႈ 6 ၵမ်း မၢတ်ႇၸဵပ်းႁၢဝ်ႈႁႅင်း။

['သုၼ်ႇလႆႈၵူၼ်း']

2018-08-21T11:18:53

https://shannews.org/archives/7144

ၸုမ်းၵပ်းသၢၼ်ၵူၼ်းၼုမ်ႇ ၼမ်ႉၶမ်း တုၵ်းယွၼ်း ႁႂ်ႈပွႆႇပၼ်မႄႈႁိူၼ်းၼုမ်ႇ ဢၼ်သိုၵ်း TNLA တီႉၺွပ်းၵႂႃႇ

ၽူႈယိင်းၵူၼ်းၼမ်ႉၶမ်း ဢၼ်သိုၵ်းတဢၢင်း TNLA တီႉၺွပ်းၵႂႃႇၼၼ်ႉ ယူႇတီႈၸုမ်းၵူၼ်းၼုမ်ႇၼမ်ႉၶမ်းသေ ႁူမ်ႈၵၼ် တုၵ်းယွၼ်းႁႂ်ႈၸဵဝ်းပွႆႇတူဝ်ပၼ်ၶိုၼ်းၽႂ်းၽႂ်း ဝႃႈၼႆ။ ဝၼ်းတီႈ 19/08/2018 ယၢမ်းၵၢင်ၼႂ် ၸုမ်းၵူၼ်းၼုမ်ႇၼမ်ႉၶမ်း ဢၼ်မီးမူႇၸုမ်း ႁူမ်ႈၵၼ် 20 ၸုမ်းပၢႆၼၼ်ႉ တုၵ်းယွၼ်း ႁႂ်ႈပွႆႇ ပၼ်ၶိုၼ်း ၼၢင်းမူဝ်ႁွမ် ၵူၼ်းမိူင်းၼမ်ႉၶမ်း ဢၼ်သိုၵ်းတဢၢင်း TNLA တီႉၺွပ်းၵႂႃႇၼၼ်ႉ ၽႂ်း ၽႂ်း။ ယဝ်ႉၵေႃႈ သၢၼ်ၶတ်းပႃးထႅင်ႈလွင်ႈသိုၵ်း TNLA ၸႂ်ႉႁႅင်းသိုၵ်းတင်းၼမ်သေ ၶဝ်ႈတီႉၺွပ်းၵူၼ်းမိူင်းဢၼ် ဢမ်ႇမီးတၢင်းၽိတ်းသင်။ ယင်းပေႃႉထုပ်ႉပႃးၸၢၵ်ႈၵွင်ႈထၢႆႇ CCTV သေ ဢဝ်ႁၢတ်ႊၻိတ်ႉၵႂႃႇ ၸဵမ်ၸိူဝ်းၼႆႉ။ ၸၢႆးတဵင်းသူၺ်ႇ ၽူႈၶၢၼ်ပၢၵ်ႇ ၸုမ်းၵပ်းသၢၼ်ၵူၼ်းၼုမ်ႇ ၼမ်ႉၶမ်း လၢတ်ႈတီႈၽူႈတွႆႇႁွၵ်ႈဝႃႈ “ တေႃႈလဵဝ် ဢၼ်ၶဝ်တီႉၺွပ်း ၵႂႃႇၼၼ်ႉ မီး 3 – 4 ဝၼ်းယဝ်ႉ။ ပႆႇပွႆႇတူဝ်မႃးၶိုၼ်း။ ႁဝ်းၶႃႈ ၸင်ႇႁဵတ်းလိၵ်ႈ တုၵ်းယွၼ်းႁႂ်ႈ/ပွႆႇ ပၼ်ၶိုၼ်းလီလီငၢမ်းငၢမ်း။ ဢၼ်ၶဝ်ႁဵတ်းၸိူင်ႉၼႆၼႆႉ မၼ်းဢမ်ႇသၢင်ႇထုၵ်ႇသေဢိတ်း။ ယဝ်ႉၵေႃႈ ဢၼ်ၶဝ်တီႉ ၺွပ်း ၵႂႃႇၶၢဝ်းတၢင်းႁိုင်ၸိူင်ႉၼႆ ၸိူဝ်းပဵၼ်ပီႈၼွင်ႉၸိူဝ်ႉၶိူဝ်းလႄႈလုၵ်ႈမၼ်းၼၢင်း ပဵၼ်ဢၼ်မႆႈ ၸႂ်ၸွမ်းတႄႉတႄႉ” ဝႃႈၼႆ။ ၵဵဝ်ႇလူၺ်ႈလွင်ႈၼႆႉ ယူႇတီႈၸုမ်းၶၢဝ်ႇၽူႈတွႆႇႁွၵ်ႈ ၵပ်းသိုပ်ႇၵႂႃႇတီႈ လုမ်းၵပ်းသၢၼ် TNLA ၵေႃႈဢမ်ႇလႆႈ။ ပီႈၼွင်ႉၸမ်ၸႂ် ၼၢင်းမူဝ်ႁွမ် ၵေႃႉၼိုင်ႈလၢတ်ႈဝႃႈ “ သိုၵ်းလွႆတႄႉ လၢတ်ႈဝႃႈၶဝ်လႆႈတီႉၺွပ်းၵႂႃႇၼႆႉယွၼ်ႉပိူဝ်ႈ မၼ်းၼၢင်းပူၼ်ႉပႅၼ်ပၵ်းပိူင်မၢႆမီႈ TNLA ၼႆဝႃႇ။ ၵူၺ်းၵႃႈ မၼ်းၼၢင်းပူၼ်ႉပႅၼ်မၢႆမီႈဢၼ်လႂ် ဢၼ်ဝႃႈၼၼ်ႉ ၾၢႆႇTNLA ဢမ်ႇလၢတ်ႈ။ ပေႃးတႅပ်းတတ်းတြႃးတေႁွင်ႉ ပေႃႈမႄႈပီႈၼွင်ႉမၼ်းၼၢင်းယူႇၼႆၵူၺ်း” ဝႃႈၼႆ။ ၵဵဝ်ႇလူၺ်ႈလွင်ႈ ၼၢင်းမူဝ်ႁွမ် ဢၼ်ၺႃးသိုၵ်း TNLA ၵုမ်းၶင်တူဝ်ၵႂႃႇၼႆႉ ယူႇတီႈၵူၼ်းမိူင်းၼႂ်းပိုၼ်ႉတီႈ ဢွၼ်ၵၼ် တႅမ်ႈလိၵ်ႈထိုင် တပ်ႉသိုၵ်းတႆးပွတ်းႁွင်ႇ ႁႂ်ႈၸွႆႈထႅမ်ပၼ် ယွၼ်ႉဝႃႈ တပ်ႉသိုၵ်းတႆးပွတ်းႁွင်ႇၵေႃႈ ပဵၼ်ၼႂ်းလုၵ်ႈၸုမ်း ၸုမ်းဢူၺ်းလီပွတ်းႁွင်ႇ 7 ၸုမ်းဝႆႉ ဝႃႈၼႆ။ ၽူႈမီးၸၼ်ႉၼႂ်းတပ်ႉသိုၵ်းၸိုင်ႈတႆး SSPP/SSA ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ TNLA တီႉၺွပ်း ၵႂႃႇၼၼ်ႉ ၸႂ်ႈၶႃႈဢေႃႈ။ တွၼ်ႈတႃႇတေပွႆႇပၼ်ၶိုၼ်းၼၢင်းမူဝ်ႁွမ်ၼၼ်ႉ ႁဝ်းၶႃႈ လႆႈတႅမ်ႈလိၵ်ႈထိုင် တီႈ TNLA ယဝ်ႉ။ ၼင်ႇႁိုဝ် တေပွႆႇတူဝ်ၶိုၼ်းၽႂ်းၽႂ်းၼၼ်ႉ ႁဝ်းၶႃႈ ႁူမ်ႈၵၼ်သေ ၸတ်းသၢင်ႈႁဵတ်းၵႂႃႇယူႇ” ဝႃႈၼႆ။ မိူဝ်ႈၵၢင်ပီ 2017 ၼၼ်ႉ သိုၵ်း TNLA 2 ၵေႃႉ ၵဵပ်းၶွၼ်ႇ တီႈႁၢၼ်ႉၶၢႆၶိူင်ႈၶူဝ်းႁိူၼ်း ၼွင်မၢဝ်း (လၢၼ်ႉမႄႈၸဝ်ႈ ၼၢင်းမူဝ်ႁွမ်) 11 သႅၼ် ပျႃး။ မိူဝ်ႈၵူၼ်းသိုၵ်း TNLA 2 ၵေႃႉ ဢဝ်ငိုၼ်းဢွၵ်ႇ ၵႂႃႇၼၼ်ႉ ၺႃးသိုၵ်းမၢၼ်ႈ ပဵၼ်တပ်ႉမ 88 ပႂ်ႉငွႆးယိုဝ်း ၵၢင်တၢင်းသေ တၢႆၵေႃႉၼိုင်ႈ၊ ၺႃးတီႉၺွပ်းၵႂႃႇၵေႃႉၼိုင်ႈ။ ၵဵဝ်ႇလူၺ်ႈလွင်ႈၼႆႉသေ သိုၵ်းတဢၢင်း TNLA ၵပ်းသိုပ်ႇၾူၼ်းၸူးမၼ်းၼၢင်း မၢပ်ႇၼႄးဝႃႈ မၼ်းၼၢင်းပဵၼ်ၵူၼ်းသူင်ႇၶၢဝ်ႇပၼ်သိုၵ်းလူင်ပွင်ၸိုင်ႈမၢၼ်ႈ ဝႃႈၼႆ။ ၵေႃႉပဵၼ်ၸဝ်ႈၽူဝ် ၼၢင်းမူဝ်ႁွမ် လၢတ်ႈဝႃႈ “ မိူဝ်ႈပီ 2017 ႁဝ်းၶႃႈလႆႈပၼ် 11 သႅၼ်ပျႃး။ မိူဝ်ႈ 2016 သမ်ႉ လႆႈပၼ် 3 သႅၼ်ပျႃး။ ပီၼႆႉတႄႉ ၶဝ်ဢမ်ႇမႃးၵဵပ်း။ ၽွင်းၶဝ်မႃးတီႉၺွပ်းၼၢင်းမူဝ်ႁွမ်ၼၼ်ႉ ၶႃႈႁဝ်းသမ်ႉၵႂႃႇ ၶဝ်ႈၵျွင်းၵမ်မထၢၼ်းႁဵတ်းဝိပသ်ႉသၼႃႇ။ ၵူၼ်းႁိူၼ်းႁဝ်းၶႃႈၼႆႉ ဢမ်ႇၵဵဝ်ႇၶွင်ႈၸွမ်း ၸုမ်းလႂ်။ လွင်ႈၵၢၼ်မိူင်းၼႆႉ ယိုင်ႈၶႅၼ်းဝႆႉၵႆယဝ်ႉ။ ယွၼ်ႉၼၼ်လႄႈ တုၵ်းယွၼ်းထိုင် ႁႂ်ႈၸဵဝ်းပွႆႇတူဝ်ပၼ်ၶိုၼ်းၽႂ်းၽႂ်းသေၵမ်း ယွၼ်ႉဝႃႈ မီးလုၵ်ႈဢွၼ်ႇလဵၵ်ႉ ဢၼ်ၶိုၼ်ႈႁူင်းႁဵၼ်းဝႆႉ” ဝႃႈၼႆ။ ၸုမ်းၵူၼ်းၼုမ်ႇဢၼ်တုၵ်းယွၼ်းႁႂ်ႈပွႆႇတူဝ်ၼၢင်းမူဝ်ႁွမ်ၼႆႉ ဢဝ်ဢဵၼ်ႁႅင်းၸုမ်းၵူၼ်းၼုမ်ႇၸိုင်ႈတႆး ပွတ်းႁွင်ႇ 20 ၸုမ်းသေ ၶွတ်ႇၽွတ်ႈဝႆႉမိူဝ်ႈႁူဝ်ပီ 2018 ၼႆႉ။

['သုၼ်ႇလႆႈၵူၼ်း']

2018-08-21T10:29:40

https://shannews.org/archives/7138

ငဝ်ႈငုၼ်းၵေႃလိၵ်ႈလၢႆး/ ၾိင်ႈငႄႈတႆး တႅမ်ႈလိၵ်ႈထိုင်သိုၵ်းတႆး 2 ၸုမ်း ယႃႇႁႂ်ႈယိုဝ်းၵၼ်

ၵဵဝ်ႇလူၺ်း ပၼ်ႁႃ သိုၵ်းတႆး 2 ၸုမ်း ဢၼ်ပဵၼ်ယူႇၼႂ်းၸိုင်ႈတႆးပွတ်းႁွင်ႇၼၼ်ႉ ငဝ်ႈငုၼ်းၵေႃလိၵ်ႈလၢႆး တုၵ်းယွၼ်း ႁႂ်ႈတိတ်းတေႃႇၵပ်းသိုပ်ႇၶဝ်ႈႁႃၵၼ်သေ ၵႄႈလိတ်ႈလွင်ႈပၼ်ႁႃပၢင်တိုၵ်း ဝႃႈၼႆ။ ဝၼ်းတီႈ 17/08/2018 ယူႇတီႈငဝ်ႈငုၼ်း ၵေႃလိၵ်ႈလၢႆးလႄႈၾိင်ႈငႄႈတႆး မိူင်းတႆးပတ်းပိုၼ်ႉ ဢွၵ်ႇလိၵ်ႈတုၵ်းယွၼ်း ထိုင် ႁူဝ်ပဝ်ႈ တပ်ႉသိုၵ်းတႆး 2 ၸုမ်း။ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လႄႈ ပႃႇတီႇမႂ်ႇ သုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ႁႂ်ႈဝႆႉၼမ်ႉၼၵ်းသေ ၸဵဝ်းႁႃလွၵ်းလၢႆးတႃႇၵႄႈလိတ်ႈလွင်ႈပၼ်ႁႃ ဢၼ်ပဵၼ်ပၢင်တိုၵ်းၵၼ်တၢင်းပွတ်းႁွင်ႇၼၼ်ႉ ႁႂ်ႈၸွႆႈၵႄႈလိတ်ႈၽႂ်းၽႂ်းသေ သၢင်ႈၽွၼ်းပၢင်ႈတႃႇၸိူဝ်ႉၸၢတ်ႈၵႂႃႇ ဝႃႈၼႆ။ ၸၢႆးတိၼ်ႇ ႁူဝ်ပဝ်ႈ ငဝ်ႈငုၼ်းၵေႃလိၵ်ႈလၢႆးလႄႈၾိင်ႈငႄႈတႆး မိူင်းတႆးပတ်းပိုၼ်ႉ လၢတ်ႈတီႈၽူႈတွႆႇႁွၵ်ႈဝႃႈ “ ပိူင် လူင်မၼ်းတႄႉ ႁဝ်းၶႃႈႁဵတ်းပၢင်ၵုမ်တႃႇတေၸတ်းႁဵတ်းပွႆးပီမႂ်ႇတႆး တီႈလႃႈသဵဝ်ႈ။ ဢုပ်ႇၵၼ်လူင်ႈၼႃႈ ပဵၼ် ပွၵ်ႈၵမ်းၼိုင်ႈ။ ၵမ်းၼႆႉ ယူႇတီႈၵူၼ်းမိူင်းၼမ်ႉတူႈ တီႈတၢင်းထုင်ႉမိူင်းယဵၼ် တၢင်ႇလၢတ်ႈၼႂ်းပၢင်ၵုမ်ဝႃႈ ႁဝ်းတေ ႁဵတ်းပွႆးပီမႂ်ႇတႆးၼႆႉ ၸႂ်ႈယဝ်ႉ ၵူၺ်းၼႃႇ တၢင်းၼမ်ႉတူႈမိူင်းယဵၼ်ႁဝ်းၼႆႉ ပဵၼ်ၼမ်ႉႁူ ၼမ်ႉတႃယူႇ ပဵၼ်သိုၵ်းပဵၼ် သိူဝ်ၵၼ် ၵူၼ်းမိူင်းၵေႃႈ ဢမ်ႇလႆႈယူႇႁိူၼ်း မီးႁိူၼ်းၵေႃႈလႆႈပၢႆႈပႅတ်ႈ မီးသူၼ်မီးၼႃးၵေႃႈ ဢမ်ႇလႆႈၵႂႃႇၸႂ်း ဢမ်ႇလႆႈ ၵႂႃႇႁဵတ်း ယွၼ်ႉၼၼ်လႄႈ တူၺ်းထိုင်ႁဝ်းဢိတ်းၼိုင်ႈ။ ၵမ်းၼၼ် ယူႇတီႈၼႂ်းပၢင်ၵုမ်ႁဝ်းသေ ဢွၼ်ၵၼ် တုၵ်းယွၼ်းထိုင် တပ်ႉသိုၵ်းတႆး 2 ပႃႈ 2 ၾၢႆႇလီယူႇယူဝ်ႉၼႆသေ ၸင်ႇလႆႈႁဵတ်းလိၵ်ႈတုၵ်းယွၼ်းထိုင်” ဝႃႈၼႆ။ သိုပ်ႇလၢတ်ႈဝႃႈ “ ၵၢၼ်မိူင်းလႄႈ ၵၢၼ်ၵေႃလိၵ်ႈလၢႆးလႄႈၾိင်ႈငႄႈတႆး မၼ်းဢမ်ႇၵဵဝ်ႇ ၵပ်းၵၼ် ၵမ်းသိုဝ်ႈသေတႃႉ ၵေႃႈ မၼ်းပၢႆႉပႃးၵၼ်သဵင်ႈသဵင်ႈၶႃႈယဝ်ႉ မၼ်းပဵၼ်ၵၢၼ်တႆးတင်းမူတ်းၶႃႈယဝ်ႉ။ ထႅင်ႈၾၢႆႇၼိုင်ႈ ၵေႃႈ ပဵၼ်ၽႂ်ၵေႃႈ ဢမ်ႇၸႂ်ႈ ႁဝ်းၼင်ႇၵၼ်ၵူၺ်း/ တႆးၼင်ႇၵၼ်ၵူၺ်း ယွၼ်ႉၼၼ်လႄႈ ႁဝ်းတုၵ်းယွၼ်းထိုင် ၸွမ်သိုၵ်းလူင် ႁဝ်းတင်း သွင်ၾၢႆႇ” ဝႃႈၼႆ။ လွင်ႈတၢင်းၶေႃႈတုၵ်းယွၼ်းပေႃႈမႄႈၵူၼ်းမိူင်း ဢၼ်လႆႈတုၵ်းယွၼ်းထိုင် တပ်ႉသိုၵ်းတႆး 2 ၸုမ်းၼႆႉတႄႉ ယွၼ်ႉပေႃႈမႄႈၵူၼ်းမိူင်းၼႂ်းမိူင်းတႆးပွတ်းႁွင်ႇ လႆႈၶၢမ်ႇတၢမ်ႇသိုၵ်းမႃး ဢမ်ႇထၢတ်ႇဢမ်ႇဝၢႆး၊ ပၢႆႈယၢၼ် တီႈယူႇ တီႈသဝ်း သူၼ်ႁႆႈၼႃး၊ ဢမ်ႇၸၢင်ႈႁဵတ်းသၢင်ႈၵၢၼ်ႁႆႈၵၢၼ်သူၼ်၊ ပေႃးယၢပ်ႇတႃႇလဵင်ႉတွင်ႉ၊ တေႁဵတ်း ႁိုဝ်ၵမ်ႉ ၸွႆႈၵၼ် သိုၵ်းတႆးယွၼ်းၶဝ်ႈယွၼ်းၼမ်ႉ။ သိုပ်ႇသေၼၼ်ႉ ပဵၼ်မုၵ်ႉၸုမ်းတႆးၼင်ႇၵၼ် လွင်ႈဝူၼ်ႉလႄႈ လွင်ႈပွင်ႇၸႂ်လႆႈပႅၵ်ႇပိူင်ႈၵၼ်သေ ႁဝ်းၼင်ႇၵၼ်ပေႃး လႆႈဢဝ်ၵၢၼ်သိုၵ်းၵႄႈလိတ်ႈတေႃႇၵၼ်ၼၼ်ႉ ပေႃႈမႄႈၵူၼ်းမိူင်းမီးလွင်ႈၸႂ်လဵၵ်ႉၶေႃႈၶူမ်ၸွမ်းလွင်ႈတႆး ၼင်ႇ ၵၼ်လႆႈဝၢႆႇပၢၵ်ႇၵွင်ႈတေႃႇၵၼ် လွင်ႈပၼ်ႁႃပိုၼ်းႁၢင်ႈၸႃႉၼႆႉ ဢမ်ႇထုၵ်ႇလီလႆႈပဵၼ်။ ယူႇတီႈပေႃႈမႄႈၵူၼ်းမိူင်းသေ ၶႂ်ႈတုၵ်းယွၼ်း ႁႂ်ႈဝူၼ်ႉတေႃႇၼႃႈၵူၼ်းမိူင်းသေ ဢဝ်လၢႆးလႂ်ၵေႃႈလီ ၶႂ်ႈႁႂ်ႈတိတ်း တေႃႇၵပ်းသိုပ်ႇၶဝ်ႈႁႃၵၼ်သေ ၵႄႈလိတ်ႈလွင်ႈပၼ်ႁႃႁၢင်ႈၸႃႉၼႆႉ ႁႂ်ႈမၼ်းယဝ်ႉၵႂႃႇလွင်ႈလီ ဢၼ်ဝႃႈၼၼ်ႉ ၸင်ႇလႆႈတုၵ်းယွၼ်းထိုင်တီႈ ပႃႇတီႇမႂ်ႇသုင်ၸိုင်ႈတႆး SSPP လႄႈ ၶွင်ႇသီႇဢဝ်ၶိုၼ်းၸိုင်ႈတႆး RCSS တင်းသွင်ၸုမ်း။ ၶႂ်ႈႁႂ်ႈဝႆႉၼမ်ႉၼၵ်းသေ ၸဵဝ်းႁႃလွၵ်းလၢႆးတႃႇၵႄႈလိတ်ႈလွင်ႈပၼ်ႁႃၼႆႉ ႁႂ်ႈမၼ်းၸဵဝ်းယဝ်ႉလွင်ႈလီသေၵမ်း ဝႃႈၼႆ။ ပၢင်ၵုမ်ငဝ်ႈငုၼ်း ၵေႃလိၵ်ႈလၢႆးလႄႈ ၾိင်ႈငႄႈတႆး မိူင်းတႆးပတ်းပိုၼ်ႉၼႆႉ ၸတ်းႁဵတ်းတီႈႁူင်းႁေႃ ၵေႃလိၵ်ႈလၢႆး ၸႄႈဝဵင်းလႃႈသဵဝ်ႈ မီးတူဝ်တႅၼ်း တႃႇ 16 ၸႄႈဝဵင်း ႁူဝ်ၵူၼ်း 80 ပၢႆ ႁူမ်ႈၵၼ်လႆႈၸႂ် ဢွၵ်ႇလိၵ်ႈတုၵ်းယွၼ်း ထိုင် တပ်ႉသိုၵ်းတႆး 2 ၸုမ်း ႁႂ်ႈၵိုတ်းယင်ႉပႅတ်ႈပၢင်တိုၵ်း ဢၼ်ပဵၼ်ယူႇၼႂ်းမိူင်းတႆးပွတ်းႁွင်ႇၼၼ်ႉ ဝႃႈၼႆ။ ဝၼ်းတီႈ 20/08/2018 သင်ၶၸဝ်ႈပတ်းပိုၼ်ႉၸိုင်ႈတႆး 55 ၸႄႈဝဵင်း ႁူမ်ႈပႃးထိုင်ဝတ်ႉလႅင်းႁၢၼ်တႆး ဢၼ်မီး တီႈငဝ်ႈၸိုင်ႈလွႆတႆးလႅင်း သုတ်ႇမုၼ်းၽႄမဵတ်ႉတႃႇ ၶၢဝ်းလဵဝ်ၵၼ်ဝႃႈၼႆ။ ယိူင်းဢၢၼ်းတႄႉ ႁႂ်ႈတပ်ႉသိုၵ်းၸိုင်ႈတႆးသွင်ၸုမ်း ၶဝ်ႈၸႂ်ၵၼ်သေ ၵိုတ်းလွင်ႈပိုတ်းယိုဝ်းၵၼ်၊ ႁႂ်ႈပေႃႈမႄႈၵူၼ်း မိူင်းတႆး လႆႈယူႇသဝ်းၵတ်းယဵၼ်၊ ႁႂ်ႈသိုၵ်းၼႂ်းမိူင်းတႆးတင်းသဵင်ႈ ၵိုတ်းလွင်ႈပိုတ်းယိုဝ်းၵၼ် ၼႂ်းမိူင်းတႆးၵူႈတီႈတီႈ၊ ပႃးၸဵမ် ႁႂ်ႈၼႂ်းမိူင်းႁူမ်ႈတုမ်မၢၼ်ႈလႄႈ ၼႂ်းလုမ်ႈၾႃႉမီးလွင်ႈၵတ်းယဵၼ်။

['သုၼ်ႇလႆႈၵူၼ်း']

2018-08-21T10:22:37

https://shannews.org/archives/7133

ဝၢႆးဢွၵ်ႇၶွၵ်ႈသိုၵ်းလူင်ပွင်ၸိုင်ႈမၢၼ်ႈမႃးယဝ်ႉဢမ်ႇႁိုင် ၽူႈၵွၼ်းၸႄႈတွၼ်ႈ ၼႂ်း SSPP ၸဝ်ႈၼိုင်ႈ လႆႈလူႉသဵင်ႈ

ၸဝ်ႈၸၢမ်ႇမိၼ်ႉ ၽူႈမီးၸၼ်ႉ ၼႂ်းတပ်ႉသိုၵ်း SSPP/SSA ဢၼ်ယၢမ်ႈႁပ်ႉပုၼ်ႈၽွၼ်း ပဵၼ်ၽူႈၵွၼ်းၸႄႈတွၼ်ႈမူႇ ၸေႊ ၼၼ်ႉ ၺႃးသိုၵ်းမၢၼ်ႈတီႉၺွပ်းသေ ပွႆႇဢွၵ်ႇၶွၵ်ႈၶိုၼ်း မိူဝ်ႈလိူၼ်မေႊ 2018 ၼၼ်ႉ ဢွၵ်ႇၶွၵ်ႈမႃး ဢမ်ႇ တၼ်းႁိုင် လႆႈလူႉသဵင်ႈၵႂႃႇ တီႈႁူင်းယႃဝဵင်းလိူဝ်ႇ ဝႃႈၼႆ။ ဝၼ်းတီႈ 20/08/2018 ယၢမ်းၵၢင်ၼႂ် ၸဝ်ႈၸၢမ်ႇမိၼ်ႉ လႆႈလူႉသဵင်ႈၵႂႃႇတီႈႁူင်းယႃ ဝဵင်းလိူဝ်ႇ (မၼ်းတလေး) ယွၼ်ႉလူၺ်ႈတၢင်းပဵၼ်တပ်းႁႅင်ႈ ဝႃႈၼႆ။ ၸဝ်ႈႁၢၼ် ၸၢႆးၽူင်းႁၢၼ် ၽူႈၶၢၼ်ပၢၵ်ႇ SSPP/SSA လၢတ်ႈတီႈၽူႈတွႆႇႁွၵ်ႈဝႃႈ “ ၺႃးၵုမ်းၶင်ဝႆႉ တီႈမူႇၸေႊ 2 ပီပၢႆ။ လိူဝ်ၼၼ်ႉ သူင်ႇမႃးၶွၵ်ႈလႃႈသဵဝ်ႈ တၼ်းႁိုင် 3 လိူၼ်သေ လႆႈဢွၵ်ႇမိူဝ်ႈလိူၼ်မေႊၼၼ်ႉဢေႃႈ။ ယူႇဢမ်ႇ လီလႄႈလႆႈသူင်ႇယႃတူဝ်သေ ၵႂႃႇသဵင်ႈတီႈႁူင်းယႃမၼ်းတလေး ယၢမ်းၵၢင်ၼႂ်။ မၼ်းၸၢႆးလႆႈလူႉၵႂႃႇၼႆႉ ပဵၼ် ဢၼ်သုမ်းလူင် သုမ်းလၢင် တႃႇ ၼႃႈႁိူၼ်းသေဢမ်ႇၵႃး တွၼ်ႈတႃႇ တပ်ႉသိုၵ်းၵေႃႈပဵၼ်လွင်ႈလူႉသုမ်းလူင်ဢၼ် ၼိုင်ႈ” ဝႃႈၼႆ။ ၸဝ်ႈၸၢမ်ႇမိၼ်ႉ ဢႃယုမွၵ်ႈ 40 ပီ ဢၼ်သုတ်းမုၼ်ၵႂႃႇ ၵိုတ်းဝႆႉ မေးၼၢင်းတင်း လုၵ်ႈၸၢႆးၵေႃႉၼိုင်ႈလႄႈ လုၵ်ႈ ယိင်းၵေႃႉၼိုင်ႈ ဝႃႈၼႆ။ ၸိူဝ်ႉၶိူဝ်းပီႈၼွင်ႉ ၸဝ်ႈၸၢမ်ႇမိၼ်ႉ ၵေႃႉၼိုင်ႈ လၢတ်ႈဝႃႈ “ တူဝ်တၢႆမၼ်းၸၢႆး ဢၼ်လႆႈလူႉတီႈႁူင်း ယႃဝဵင်းလိူဝ်ႇ ၼၼ်ႉ ဢဝ်မႃးတီႈဝၢၼ်ႈ ၵိူတ်ႇမၼ်းၸၢႆးသေ တေႁဵတ်း တၢင်းလီပၼ်။ မၼ်းၸၢႆးၼႆႉ မိူဝ်ႈတူၵ်းၶွၵ်ႈၵေႃႈၺႃး ပေႃႉၺႃးႁႅမ်၊ ၺႃးသမ်းယႃၼႆဢေႃႈ။ မၼ်းဢမ်ႇၸႂ်ႈၵူၼ်းၶီႈလဝ်ႈလူး။ သမ်ႉမႃးတၢႆယွၼ်ႉတၢင်းပဵၼ်တပ်း” ဝႃႈၼႆ။ ၸဝ်ႈၸၢမ်ႇမိၼ်ႉၼႆႉ လႆႈႁပ်ႉပုၼ်ႈၽွၼ်းၼင်ႈလုမ်းၵပ်းသၢၼ် SSPP/SSA တီႈၸႄႈဝဵင်းမူႇၸေႊ။ မိူဝ်ႈပီ 2016 လိူၼ်မတ်ႊၶျ်ၼၼ်ႉ မၼ်းၸဝ်ႈ လုၵ်ႉမူႇၸေႊ ၵႂႃႇတၢင်းၵူတ်ႉၶၢႆသေ ၺႃးသိုၵ်းလူင်ပွင်ၸိုင်ႈမၢၼ်ႈ တီႉၺွပ်းၵႂႃႇ။ ထိုင်မႃး လိူၼ်မေႊ 2018 ၼႆႉ ၸင်ႇပွႆႇတူဝ်ဢွၵ်ႇၶွၵ်ႈ တီႈဝဵင်းလႃႈသဵဝ်ႈ ဝႃႈၼႆ။

['ၵၢၼ်သိုၵ်း']

2018-08-21T09:49:27

https://shannews.org/archives/7129

ၵေႃလိၵ်ႈလၢႆး ၵျွၵ်ႉမႄး ယုၵ်ႉယွင်ႈလုၵ်ႈႁဵၼ်းဢွင်ႇပူၼ်ႉၸၼ်ႉသိပ်း ပိူဝ်ႈၵမ်ႉထႅမ်ပၢႆးပၺ်ၺႃတႆးလႄႈ ႁႂ်ႈၵူၼ်းၼုမ်ႇမေႃႁၵ်ႉၶိူဝ်း

ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းၵျွၵ်ႉမႄး ၸတ်းႁဵတ်းပၢင်ယုၵ်ႉယွင်ႈ တွၼ်ႈသူး/ရၢင်းဝလ်း ပၼ်လုၵ်ႈႁဵၼ်း ၸိူဝ်းဢွင်ႇပူၼ်ႉၸၼ်ႉသိပ်း ၼႂ်းပီ 2017-2018 တွၼ်ႈသူးပၼ်လုၵ်ႈႁဵၼ်းတင်းမူတ်း 324 ၵေႃႉ။ ဝၼ်းတီႈ 19/08/2018 ယူႇတီႈၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းၵျွၵ်ႉမႄး ဢွၼ်ႁူဝ်ၼမ်းၼႃႈၸတ်း ႁဵတ်း ပၢင်တွၼ်ႈသူး/ရၢင်းဝလ်း ၵူၼ်းၼုမ်ႇတႆး ၸိူဝ်းဢွင်ႇပူၼ်ႉၸၼ်ႉသိပ်း ၼႂ်းၸႄႈဝဵင်းၵျွၵ်ႉမႄး။ ပၢင်တွၼ်ႈသူးၼႆႉ ၸတ်းႁဵတ်းတီႈႁူင်းႁေႃၵၢင်ဝဵင်း ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ ။ ၼၢင်းၶိၼ်ႇမႃႇဢေး ၵႅမ်ႁူဝ်ပဝ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၵျွၵ်ႉမႄး လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်ႁဝ်းၶႃႈ ၸတ်းႁဵတ်းပၢင်ယုၵ်ႉယွင်ႈလုၵ်ႈႁဵၼ်းၼႆႉ ပီၼႆႉပဵၼ်ပီတီႈသၢမ်ယဝ်ႉ ။ ယိူင်းဢၢၼ်းတႄႉ ပိူဝ်ႈပၼ်ႁႅင်းႁႂ်ႈၵူၼ်းၼုမ်ႇမီးတၢင်းၶတ်းၸႂ်ႁဵၼ်းႁူႉပၢႆးပၺ်ၺႃ ၊ ႁႂ်ႈၵူၼ်းၼုမ်ႇမီးၸႂ်ႁၵ်ႉၶိူဝ်းသေ ႁႂ်ႈဢွၼ်ၵၼ်ပႂ်ႉပႃးပူၵ်းပွင်ၸိူဝ်ႉၶိူဝ်းၵႂႃႇမိူဝ်းၼႃႈ ” ဝႃႈၼႆ။ ပီၵၢၼ်ႁဵၼ်း 2017 – 2018 ၼႆႉလုၵ်ႈႁဵၼ်းဢွင်ႇပူၼ်ႉၸၼ်ႉသိပ်းမီး 324 ၵေႃႉ ၊ ဢၼ်လႆႈလၢဝ် ၸွင်ႈမီး 102 ၵေႃႉ ၊ ဢၼ်ဢမ်ႇလႆႈလၢဝ်ၸွင်ႈမီး 222 ၵေႃႉ။ လုၵ်ႈႁဵၼ်းဢၼ်လႆႈ လၢဝ်ၸွင်ႈ 5 လုၵ်ႈမီး 3 ၵေႃႉ၊ 4 လုၵ်ႈမီး 8 ၵေႃႉ၊ 3 လုၵ်ႈမီး 9ၵေႃႉ 2 လုၵ်ႈမီး 13 ၵေႃႉ ၊ 1 လုၵ်ႈမီး 69 ၵေႃႉ ။ သူးရၢင်းဝလ်းဢၼ်မွပ်ႈပၼ်သမ်ႉပဵၼ် သိူဝ်ႈ ၼိုင်ႈၽိုၼ်လႄႈ ငိုၼ်း 5,000 ၵျၢတ်ႉ၊ ပေႃးလႆႈ လၢဝ်ၸွင်ႈသမ်ႉၽိူမ်ႉပၼ်လုၵ်ႈလႂ် 5 ,000 ၵျၢတ်ႉ မိူၼ်ၼင်ႇပေႃးလႆႈလၢဝ်ၸွင်ႈ 5 လုၵ်ႈၵေႃႈ တေလႆႈသိူဝ်ႈ 1ၽိုၼ်လႄႈ ငိုၼ်း 30,000 ၵျၢတ်ႉၼႆယဝ်ႉ။

['ပၢႆးပိင်ႇၺႃႇ']

2018-08-21T09:33:06

https://shannews.org/archives/7126

ၾၢႆႇတေႃႉသူင်ႇထႆး ႁၢင်ႈႁႅၼ်းဢွၵ်ႇမၢႆမီႈ ပၼ်တူတ်ႈတၢမ်ႇၵူၼ်းဢမ်ႇမီးဝႂ်ၶပ်းၶီႇသုင်ထိုင် 5 မိုၼ်ႇ ၺႃးၶွၵ်ႈ 3 လိူၼ်

ႁွင်ႈၵၢၼ်ၾၢႆႇတေႃႉသူင်ႇ လူင်ပွင်ၸိုင်ႈမိူင်းထႆး ဢုပ်ႇဢူဝ်းႁၢင်ႈႁႅၼ်းတေဢွၵ်ႇပၵ်းပိူင်မႂ်ႇ တႃႇပၼ်တူတ်ႈတၢမ်ႇ ၵူၼ်းႁေႃႈလူတ်ႉၵႃးၼႂ်းမိူင်းထႆး ၸိူဝ်းဢမ်ႇမီးဝႂ်ဢၼုၺၢတ်ႈၶပ်းၶီႇ တေၺႃးတူတ်ႈၶွၵ်ႈ 3 လိူၼ် မႂ်ငိုၼ်း 1 – 5 မိုၼ်ႇၿၢတ်ႇ။ ဝၼ်းတီႈ 20/08/2018 သိုဝ်ႇၶၢဝ်ႇထႆး khaosod ပိုၼ်ၽၢဝ်ႇဝႃႈ – ႁွင်ႈၵၢၼ်ၾၢႆႇၵၢၼ်တေႃႉသူင်ႇ လူင်ပွင်ၸိုင်ႈမိူင်းထႆး ဢုပ်ႇဢူဝ်းႁၢင်ႈႁႅၼ်း တေဢွၵ်ႇပၵ်းပိူင်မႂ်ႇ တႃႇပၼ်တူတ်ႈတၢမ်ႇ ၵူၼ်းၸိူဝ်း ႁေႃႈလူတ်ႉၵႃးဢမ်ႇၸွမ်းမၢႆမီႈ။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ပၵ်းပိူင်မၢႆမီႈဢၼ်ၼႆႉ ၸဝ်ႈၼႃႈတီႈၶဝ်တိုၵ်ႉဢုပ်ႇဢူဝ်းၵၼ် တႃႇတၢင်ႇထိုင် ၸဝ်ႈၼႃႈတီႈၸၼ်ႉပႃႈၼိူဝ် မၵ်းမၼ်ႈသေၸႂ်ႉတိုဝ်းၵႂႃႇၶႃႈ။ၶဝ်တေ ပိုၼ်ၽၢဝ်ႇၸႂ်ႉတိုဝ်းမိူဝ်ႈလႂ်ဢၼ်ဝႃႈၼၼ်ႉ ႁဝ်းလူဝ်ႇပႂ်ႉတိတ်းတၢမ်ၶၢဝ်ႇၵႂႃႇထႅင်ႈၶႃႈ။ ၸိူင်ႉႁိုဝ်ၵေႃႈယဝ်ႉပီႈၼွင်ႉ ႁဝ်းၶႃႈ ၸိူဝ်းဢၼ်မီးဝႂ်တဵမ်ထူၼ်ႈသေ မီးတိုဝ်ႉတၢင်း ႁဵတ်းလႆႈၼၼ်ႉ ႁႂ်ႈဢွၼ်ၵၼ်ၵႂႃႇႁဵတ်း ဝႂ်ၶပ်းၶီႇသေၵမ်း ၊ ၼင်ႇႁိုဝ်ႁဝ်းတေ ႁူႉပၵ်းပိူင်ၵၢၼ် ႁေႃႈ လူတ်ႉၵႃးမိူင်းပိူၼ်ႈလႄႈ တူဝ်ႁဝ်းၵေႃႈတေလွတ်ႈၽေးလွတ်ႈလၢၼ်ႇ ” ဝႃႈၼႆ။ ပၵ်းပိူင်မၢႆမီႈ ဢၼ်ႁၢင်ႈႁႅၼ်းတေဢွၵ်ႇမႂ်ႇၼႆႉ မိူၼ်ၼင်ႇ 1.ႁေႃႈလူတ်ႉၵႃးဢမ်ႇမီးဝႂ်ၶပ်းၶီႇ လုၵ်ႉဢဝ်တီႈၺႃးမႂ် ငိုၼ်း 1,000ၿၢတ်ႇ တူၵ်းၶွၵ်ႈဢမ်ႇပူၼ်ႉ 1 လိူၼ်ၼၼ်ႉ ၶိုၼ်ႈပဵၼ်တူၵ်းၶွၵ်ႈ 3 လိူၼ် မႂ်ငိုၼ်း 50,000 ၿၢတ်ႇ။ 2 . ၸႂ်ႉဝႂ်ႁေႃႈလူတ်ႉၵႃးမူတ်းဢႃယု ဢမ်ႇၼၼ်ၺႃး ၸဝ်ႈၼႃႈတီႈ ယိုတ်းဝႆႉ လူၺ်ႈႁဵတ်းမႅၼ်ႈတၢင်းၽိတ်းသေလွင်ႈလွင်ႈ လုၵ်ႉဢဝ်တီႈၺႃးမႂ်ငိုၼ်း 2,000 ၿၢတ်ႇ ၶိုၼ်ႈပဵၼ် တူၵ်းၶွၵ်ႈ 3 လိူၼ် မႂ်ငိုၼ်းသုင်ထိုင် 50,000 ၿၢတ်ႇ။ 3. ဢမ်ႇဢဝ်ဝႂ်ၶပ်းၶီႇၸပ်းတူဝ် ဢမ်ႇၼႄ လႆႈၽွင်းၺႃးၸဝ်ႈၼႃႈတီႈယွၼ်းတူၺ်း လုၵ်ႉဢဝ်တီႈၺႃးမႂ်ငိုၼ်း 1,000 ၿၢတ်ႇ ၼၼ်ႉ ၼႂ်းမၢႆမီႈမႂ်ႇတေၶိုၼ်ႈပဵၼ် 10,000 ၿၢတ်ႇ။

['ၵူႈလွင်ႈလွင်ႈ']

2018-08-21T08:34:43

https://shannews.org/archives/7123

ၸုမ်းယေးငိုၼ်း ဝူင်းမဵတ်ႉတႃႇ မူႇၸေႊ ၸတ်းႁဵတ်း ပၢင်ၶွပ်ႈတဵမ် 7 ပီ

ၸုမ်းယေးငိုၼ်း ဝူင်းမဵတ်ႉတႃႇ မူႇၸေႊ ၸတ်းႁဵတ်း ပၢင်ၶွပ်ႈတဵမ် 7 ပီ

['Uncategorized']

2018-08-21T02:38:38

https://shannews.org/archives/7117

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ2၊ 2018/08/21 ၊ BNI/SHAN TV Program, 2018/08/21

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ2၊ 2018/08/21 ၊ BNI/SHAN TV Program, 2018/08/21

['Uncategorized']

2018-08-21T02:19:32

https://shannews.org/archives/7113

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ1၊ 2018/08/21 ၊ BNI/SHAN TV Program, 2018/08/21

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ1၊ 2018/08/21 ၊ BNI/SHAN TV Program, 2018/08/21

['Uncategorized']

2018-08-20T14:23:53

https://shannews.org/archives/7110

ပၢင်သုတ်ႇမုၼ်းပရိတ်ႈ သူင်ႇမဵတ်ႉတႃႇ ယွၼ်းသူးႁႂ်ႈဝၢၼ်ႈမိူင်းၵၢတ်းယဵၼ် ၸတ်းႁဵတ်းၸိုင်ႈတႆးပတ်းပိုၼ်ႉ

ပၢင်သုတ်ႇမုၼ်းပရိတ်ႈ သူင်ႇမဵတ်ႉတႃႇ ယွၼ်းသူးႁႂ်ႈဝၢၼ်ႈမိူင်းၵၢတ်းယဵၼ် ၸတ်းႁဵတ်းၸိုင်ႈတႆးပတ်းပိုၼ်ႉ

['Uncategorized']

2018-08-20T11:05:35

https://shannews.org/archives/7099

သဵၼ်ႈတၢင်း မိူင်းသၢတ်ႇ – တႃႈၶီႈလဵၵ်း လူႉၵွႆၼမ် ၵူၼ်းမိူင်းၵႂႃႇမႃး ႁူပ်ႉတၢင်းယၢပ်ႇ

သဵၼ်ႈတၢင်း တႃႈၶီႈလဵၵ်း – မိူင်းတုမ်း – မိူင်းသၢတ်ႇ တၢင်းယၢဝ်း 60 လၵ်းပၢႆ ဢၼ်ၵၢႆႇၸူးၵၼ်ဝႆႉၼၼ်ႉ ပေႃးထိုင် ၶၢဝ်းၾူၼ်မႃး သဵၼ်ႈတၢင်း လူႉလႅဝ်ၼမ် ၵူၼ်းမိူင်းဢွၵ်ႇတႃႈပႆတၢင်း ႁူပ်ႉလွင်ႈယၢပ်ႇၽိုတ်ႇၶၢၼ်ၸႂ်လိူဝ်ႁႅင်း ဝႃႈၼႆ။ တႄႇဢဝ်ႁူဝ်လိူၼ်ၵျူႊလၢႆႊ ပီ 2018 ၼႆႉမႃး သဵၼ်ႈတၢင်း တႃႈၶီႈလဵၵ်း – မိူင်းသၢတ်ႇ ၸိုင်ႈတႆးပွတ်းဢွၵ်ႇ လူႉလႅဝ်ၵွႆ ပဵၼ်ၵူမ်ႇ၊ ပဵၼ်ဢုင်၊ ၶူဝ်ၵွႆ၊ မၢၵ်ႇႁိၼ်ၽူး၊ ရူတ်ႉၵႃးၵႂႃႇမႃးၶမ်ဢုင် လႆႈၼွၼ်းတႃႈ ၼွၼ်းတၢင်း ပဵၼ်ၶိုၼ်း ပဵၼ်ဝၼ်း ၵေႃႈမီး ဝႃႈၼႆ။ ၸၢႆးသူႉ ၵူၼ်းမိူင်းသၢတ်ႇ လၢတ်ႈတီႈၽူႈတွႆႇႁွၵ်ႈဝႃႈ “ သဵၼ်ႈတၢင်း မိူင်းသၢတ်ႇ – တႃႈၶီႈလဵၵ်း ဢၼ်ၵၢႆႇၸူးၵႂႃႇမႃး ႁႃၵၼ်ၼႆႉ လူႉၵွႆၼမ် တေလႆႈဝႃႈ ပီၼႆႉ လိူဝ်ႁႅင်းလိူဝ်ၵူႈပီၶႃႈယဝ်ႉ။ မိူဝ်ႈၵူႈပီ ပူၼ်ႉမႃးတႄႉ တင်းၾၢႆႇဝႃႉၶဝ် ဢဝ် ၸၢၵ်ႈထုၺ်ႇလိၼ်သေ ၸွမ်းထုၺ်ႇ တီႈဢၼ်လူႉၵွႆဝႆႉၸိူင်ႉၼၼ်ႉ။ ပီၼႆႉတႄႉ တၢင်းၵွႆၼႆၵေႃႈ ဢမ်ႇမီးၽႂ် ၸုမ်း လႂ် ပႃးၾၢႆႇလူင်ပွင်ၸိုင်ႈယဝ်ႉၶႃႈ ၽႂ်ဢမ်ႇဢဝ်ၸၢၵ်ႈၸွမ်းထုၺ်ႇၸွမ်းမႄးပၼ် မၢင်တီႈ ပဵၼ်ဢုင်သေ လိုၵ်ႉထိုင် ဢႅင်ႈ/ ဢႅဝ်ၵေႃႈ မီးယဝ်ႉ” ဝႃႈၼႆ။ သဵၼ်ႈတၢင်း မိူင်းသၢတ်ႇ – တႃႈၶီႈလဵၵ်း ဢၼ်ၵၢႆႇၸူးၵၼ်ၼႆႉ ပဵၼ်သဵၼ်ႈတၢင်းၵႃႉၶၢႆ ဢၼ်ၼိုင်ႈ ၵမ်ႈၼမ် ၵုၼ်ႇ ၶၢႆၼႆႉ တေႃႉဢဝ်တၢင်းတႃႈၶီႈလဵၵ်းၵႂႃႇ တၢင်းမိူင်းသၢတ်ႇ ဝႃႈၼႆ။ ၸဝ်ႈၵႃး ဢၼ်လႅၼ်ႈတၢင်းမိူင်းသၢတ်ႇ – တႃႈၶီႈလဵၵ်း လၢတ်ႈတီႈၽူႈတွႆႇႁွၵ်ႈဝႃႈ “ ငိုၼ်း ၵႃႈၵဵတ်ႉၼႆႉ ၶဝ်ၵဵပ်းတႃႇ သေႇ ႁဵတ်းသင်လႄႈ ၶဝ်ဢမ်ႇသိူဝ်ႇယၢင်ၵေႃႈ ဢမ်ႇႁူႉ။ ပီၼႆႉ ၶႂ်ႈဝႃႈ တၢင်းယၢပ်ႇလိူဝ်ၵူႈပီ မၢင်ပွၵ်ႈလႆႈၼွၼ်း တၢင်း ၵေႃႈမီး။ မိူဝ်ႈၵူႈပွၵ်ႈတႄႉ သင်ဢမ်ႇၸႂ်ႈၶၢဝ်းၾူၼ်ၸိုင် လႆႈႁေႃႈၵႃး တၢင်းႁိုင် မွၵ်ႈ 5 ၸူဝ်ႈမူင်းပၢႆၵူၺ်း။ ပေႃးၾူၼ် မႃးသေ တၢင်းဢုင်ဢိတ်းဢွတ်းၵေႃႈ လႆႈႁေႃႈႁိုင် မွၵ်ႈ 7 ၸူဝ်ႈမူင်း။ တေႃႈလဵဝ်ၼႆႉ ပဵၼ်ၶၢဝ်းၾူၼ်ၼႆသေ ၶႂ်ႈဝႃႈ လႆႈႁေႃႈတင်းဝၼ်းယဝ်ႉ” ဝႃႈၼႆ။ ၸုမ်းဢၼ်ၵဵပ်းငိုၼ်း ၼိူဝ်သဵၼ်ႈတၢင်း မိူင်းသၢတ်ႇ – တႃႈၶီႈလဵၵ်းၼၼ်ႉ ပဵၼ်ဝႃႉ ရူတ်ႉၶိူင်ႈ ၼိုင်ႈလမ်းလႂ် 10 ဝၢတ်ႇ (ငိုၼ်းထႆး)၊ ၵႃးဢွၼ်ႇ 100 ဝၢတ်ႇ၊ ၵႃးလူင် 500 ဝၢတ်ႇလႄႈ ၵႃး 10 လေႃႉ သမ်ႉ 1,000 ဝၢတ်ႇ ဝႃႈၼႆ။ သဵၼ်ႈတၢင်း မိူင်းသၢတ်ႇ – တႃႈၶီႈလဵၵ်းၼႆႉ မိူဝ်ႈပီ 1992 ၼၼ်ႉ ၶွမ်ႊပၼီႊႁူင်ပင်းၶွင်ဝႃႉ UWSA မႃးၶုတ်း ထုၺ်ႇ ႁဵတ်းသဵၼ်ႈတၢင်းၵၢႆႇၸူးၵၼ်သေ ထိုင်မႃး ပီ 2017 သမ်ႉ ယူႇတီႈဝႃႉ မွပ်ႈဢၢပ်ႈပၼ်တၢင်းလူင်ပွင် ၸိုင်ႈမၢၼ်ႈ ႁႂ်ႈ ႁဵတ်းၵႂႃႇ ဝႃႈၼႆ။

['သိင်ႇဝႅတ်ႉလွမ်ႉ']

2018-08-20T10:59:39

https://shannews.org/archives/7096

ရူတ်ႉၵႃးၽႃႇၵၼ် ၼႂ်းၸႄႈဝဵင်းမိူင်းၽျၢၵ်ႈ မီးၵူၼ်းမၢတ်ႇၸဵပ်းၸွမ်း 6 ၵေႃႉ

ရူတ်ႉၵႃး ႁေႃႈဝႆး ဢမ်ႇၵုမ်းလႆႈႁႅင်းရူတ်ႉ ၽႃႇၵၼ် သႂ်ႇၵႃးဢၼ်ၵိုတ်းဝႆႉၶၢင်ႈတၢင်း ၼႂ်းၸႄႈဝဵင်းမိူင်းၽျၢၵ်ႈ ႁဵတ်းႁႂ်ႈ ၵူၼ်းမၢတ်ႇၸဵပ်း 6 ၵေႃႉ ဝႃႈၼႆ။ ဝၼ်းတီႈ 19/08/2018 ယၢမ်းဝၢႆးဝၼ်း မွၵ်ႈ 1 မူင်း ရူတ်ႉၵႃး ႁပ်ႉၸၢင်ႈတၢင်ႇၵူၼ်း ဢၼ်လုၵ်ႉတၢင်းၵဵင်းတုင် မုင်ႈ ၼႃးၸူးတၢင်းမိူင်းၽျၢၵ်ႈၼၼ်ႉ ႁေႃႈမႃးဝႆး၊ ဢမ်ႇၵုမ်းလႆႈႁႅင်းရူတ်ႉ လေႃႈတမ်သႂ်ႇရူတ်ႉလမ်းၼိုင်ႈ ဢၼ် ၵိုတ်းဝႆႉႁိမ်းၶၢင်ႈတၢင်း တီႈႁိမ်းဝၢၼ်ႈသၢႆးလိူင် ဢိူင်ႇသၢႆးလိူင် ၸႄႈဝဵင်းမိူင်းၽျၢၵ်ႈ ၸႄႈတွၼ်ႈတႃႈၶီႈလဵၵ်း ၸိုင်ႈတႆး ပွတ်းဢွၵ်ႇၶူင်း။ ၸၢႆးၶမ်းၸၼ် ႁူဝ်ပဝ်ႈပႃႇတီႇသိူဝ်ၽိူၵ်ႇ SNDP ၸႄႈဝဵင်းမိူင်းၽျၢၵ်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ၵႃး တၢင်ႇၵူၼ်းၼၼ်ႉ လုၵ်ႉတၢင်းၵဵင်းတုင် မႃးၸူၼ်းသႂ်ႇၵၼ် တီႈႁိမ်းဝၢၼ်ႈသၢႆးလိူင် ၵူၼ်းႁေႃႈၵႃးၼၼ်ႉ လႅပ်ႈၶႂ်ႈမဝ်း လဝ်ႈဢိတ်းၼိုင်ႈသေ သမ်ႉႁေႃႈဝႆး ဢမ်ႇၵုမ်းလႆႈႁႅင်းရူတ်ႉၵေႃႈပိူင်ၼိုင်ႈ။ သမ်ႉလွင်ႈၼိုင်ႈၵေႃႈ တီႈဢၼ်ၶဝ်တမ် ၽႃႇသႂ်ႇၼၼ်ႉ ပဵၼ်တၢင်းၵူတ်ႉၵေႃႈၸႂ်ႈ” ဝႃႈၼႆ။ ရူတ်ႉၵႃးႁပ်ႉၸၢင်ႈတၢင်ႇၵူၼ်း လုၵ်ႉတၢင်းၵဵင်းတုင် မုင်ႈၼႃႈၸူးတၢင်းတႃႈၶီႈလဵၵ်းၼၼ်ႉ ၵူၼ်းႁေႃႈၵႃး ပဵၼ်ၸၢႆးလူင် ၊ ရူတ်ႉၵႃး ဢၼ်ၵိုတ်းဝႆႉႁိမ်းၶၢင်ႈတၢင်းၼၼ်ႉ ပဵၼ်ရူတ်ႉၵႃး ၵျေႃႇမဵဝ်းတူႇ ၶဝ် 2 ၵေႃႉ လႆႈမၢတ်ႇၸဵပ်း သေဢမ်ႇၵႃး လိူဝ်ၼၼ်ႉ ၵူၼ်းမႃးၸွမ်းရူတ်ႉၵႃး လႆႈမၢတ်ႇၸဵပ်းၸွမ်းထႅင်ႈ 4 ၵေႃႉ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၸုမ်းၸွႆႈထႅမ်(သင်္ဂဟလူမှုကူညီရေးအသင်း မိုင်းဖြတ်) လႆႈၼမ်းသူင်ႇ ၵူၼ်းမၢတ်ႇၸဵပ်း ၸိူဝ်းၼႆႉ တီႈႁူင်းယႃၵူၼ်းမိူင်းၸႄႈဝဵင်းမိူင်းၽျၢၵ်ႈ။ လိူဝ်ၼၼ်ႉ ပလိၵ်ႈမၢၼ်ႈ လႆႈပိုတ်ႇဢမူႉၶၻီႊ ဢဝ်လိူင်ႈ လၢဝ်း ၵူၼ်းႁေႃႈၵႃး ၸၢႆးလူင် တီႈႁူင်းပလိၵ်ႈၸႄႈဝဵင်းမိူင်းၽျၢၵ်ႈဝႆႉယဝ်ႉ ဝႃႈၼႆ။ လိူဝ်ၼၼ်ႉ ၼႂ်းဝၼ်းလဵဝ်ၵၼ်ၵူၺ်း ယၢမ်းၵၢင်ၼႂ် ႁိမ်း 10 မူင်း သဵၼ်ႈတၢင်း မိူင်းၽျၢၵ်ႈ – တႃႈၶီႈလဵၵ်းၼၼ်ႉ ၵေႃႈ မီးရူတ်ႉၵႃး လမ်းၼိုင်ႈတမ်သႂ်ႇသဝ်လၵ်းၾႆးဢၼ်မီးႁိမ်းၶၢင်ႈတၢင်းသေ ၾႆးၾႃႉလႆႈမွတ်ႇၵႂႃႇတင်းဝၼ်း ဝႃႈၼႆ။ ၸၢႆးၶမ်းၸၼ် လၢတ်ႈဝႃႈ ၼႂ်းဝၼ်းလဵဝ်ၵၼ်ၵူၺ်း ပဵၼ်ၶၻီႊ (ဢမူႉ) 2 ပွၵ်ႈ တီႈဢၼ်ရူတ်ႉၵႃး တမ်သႂ်ႇသဝ်ၾႆး ၼၼ်ႉ ၵူၼ်းတႄႉဢမ်ႇပဵၼ်သင် ရူတ်ႉတင်း သဝ်ၾႆးတႄႉ လူႉၵွႆၵမ်ႈၽွင်ႈၾႆးၾႃႉတႄႉ မွတ်ႇတင်းဝၼ်း ထိုင်ၵၢင် ၶမ်ႈ 9 မူင်း ၸင်ႇတေမႃး” ဝႃႈၼႆ။

['ၵူႈလွင်ႈလွင်ႈ']

2018-08-20T10:53:59

https://shannews.org/archives/7091

ၸုမ်းယေးငိုၼ်း ဝူင်းမဵတ်ႉတႃႇ မူႇၸေႊ ၸတ်းႁဵတ်း ပၢင်ၶွပ်ႈတဵမ် 7 ပီ

ၸုမ်းယေးငိုၼ်း ဝူင်းမဵတ်ႉတႃႇ ၸႄႈဝဵင်းမူႇၸေႊ ၵေႃႇတင်ႈမႃး မီး 7 ပီတဵမ် မီးၽူႈၶဝ်ႈၸုမ်း 2,420 ၵေႃႉလႄႈ ငိုၼ်းၵၢၼ်မုၼ်ပၼ်ႇဝႆႉ တင်းမူတ်း 6 ႁဵင်သႅၼ်ပျႃးပၢႆ ဝႃႈၼႆ။ ဝၼ်းတီႈ 17/08/2018 ယၢမ်းၵၢင်ၼႂ် 8:30 ထိုင် 11:30 မူင်း ၵၢင်ဝၼ်း ၸုမ်းယေးငိုၼ်း ဝူင်းမဵတ့်တႃႇ ၸႄႈဝဵင်း မူႇၸေႊ ဢွၼ်ၸတ်းႁဵတ်း ဝၼ်းၵိူတ်ႇၶွပ်ႈတဵမ် 7 ပီ ဢၼ်လႆႈၵေႃႇတင်ႈၶိုၼ်ႈမႃး ဝူင်းမဵတ်ႉတႃႇ တီႈဝတ်ႉဝိ ႁၢရ်လူင် မႁႃဝၼ်ႇ / ၵျွင်းႁွင်ႇ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ ၸၢႆးသၢႆလႅင်း ၵႅမ်ႁူဝ်ပဝ်ႈ ၸုမ်းယေးငိုၼ်း ဝူင်းမဵတ်ႉတႃႇ ၸႄႈဝဵင်းမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၸတ်း ႁဵတ်း ဝၼ်းၶွပ်ႈတဵမ် 7 ပီ တီႈဢၼ်လႆႈၵေႃႇတင်ႈၶိုၼ်ႈမႃး ဝူင်းမဵတ်ႉတႃႇ။ တင်ႈတႄႇ ဢၼ်လႆႈၵေႃႇတင်ႈၶိုၼ်ႈမႃး 7 ပီတဵမ်ၼႆႉ မီးပီႈၼွင်ႉၵူၼ်းမိူင်း ဢၼ်ၶဝ်ႈမႃးပဵၼ်လုၵ်ႈၸုမ်း တင်းမူတ်း မီး 2,420 ၵေႃႉ။ ငိုၼ်းႁွမ်သမ်ႉ လႆႈ 6 ႁဵင်သႅၼ်ပျႃး။ ငိုၼ်းဢၼ်ပီႈၼွင်ႉႁဝ်း ၵူႈယိုမ်ၵႂႃႇ ၼႂ်းၶၢဝ်းတၢင်း 7 ပီၼႆႉမႃး မႅၼ်ႈငိုၼ်း 4 ႁဵင်သႅၼ်ပျႃး။ ၼႂ်းၵူၼ်း ၵူႈယိုမ် ငိုၼ်း 4 ႁဵင် သႅၼ်ပျႃးၼၼ်ႉ ႁူဝ်ၵူၼ်းၵူႈယိုမ် 890 ၵေႃႉ။ ဢၼ်လႆႈပၼ်ၵူႈယိုမ်သမ်ႉ ၼမ်သုတ်း 30 သႅၼ် ပျႃး။ ၶၢဝ်းတၢင်းႁိုင် 12 လိူၼ် ဢမ်ႇၼၼ် 1 ပီ ႁႂ်ႈလႆႈသၢႆႈတႅၼ်းၶိုၼ်းႁႂ်ႈယဝ်ႉ။ တေႃႈလဵဝ် ၵိုတ်းထႅင်ႈ 49 ၵေႃႉ ဢၼ်ပႆႇလႆႈသၢႆႈတႅၼ်း” ဝႃႈၼႆ။ လိူဝ်ၼၼ်ႉ ယူႇတီႈၸုမ်းယေးငိုၼ်း ဝူင်းမဵတ်ႉတႃႇ ၸႄႈဝဵင်းမူႇၸေႊ ဢၼ်လႆႈၵေႃႇတင်ႈၶိုၼ်ႈမႃး 7 ပီၼႆႉ လႆႈၵမ်ႉ ၸွႆႈထႅမ် ၸုမ်းတူင်ႉၼိုင်တူင်ႇဝူင်းၵူၼ်း မိူၼ်ၼင်ႇ ႁူင်းႁဵၼ်းသရိပုတ်ႉထ တႃႇငိုၼ်း 10 သႅၼ်ပျႃး။ ႁူင်း ႁဵၼ်းထမ်မ မူႇၸေႊ 10 သႅၼ်ပျႃး။ ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းမူႇၸေႊ 10 သႅၼ်ပျႃးလႄႈ ႁဵတ်း ပပ်ႉပဝ်ႇ (ပပ်ႉတႅမ်ႈ) ၸွႆႈထႅမ်ပၼ်ႁူင်းႁဵၼ်းထမ်မ ၼႂ်းထုင်ႉမၢဝ်း မိူၼ်ၼင်ႇ ၼမ်ႉၶမ်း၊ မူႇၸေႊ၊ ထုင်ႉလွႆႁူဝ်သိူဝ်လႄႈ မိူင်းမၢဝ်း တႃႇငိုၼ်း 23 သႅၼ်ပျႃး ၸိူဝ်းၼႆႉ ဝႃႈၼႆ။ ၸၢႆးသၢႆလႅင်း လၢတ်ႈဝႃႈ “ ၵဵဝ်ႇၵပ်းလွင်ႈၸုမ်းယေးငိုၼ်း ဝူင်းမဵတ်ႉတႃႇႁဝ်းၶႃႈ ဢၼ်လႆႈႁူပ်ႉလွင်ႈယၢပ်ႇၽိုတ်ႇ မႃးၼႆႉတႄႉ လွင်ႈလုၵ်ႈၸုမ်းဢမ်ႇပွင်ႇၸႂ် ယိူင်းဢၢၼ်း ၸုမ်းယေးငိုၼ်းႁဝ်း။ ၸုမ်းယေးငိုၼ်းႁဝ်းၶႃႈၼႆႉ ယိူင်းဢၢၼ်း တႃႇပူၵ်းပွင်တူင်ႇဝူင်းၵူၼ်းၶိုၼ်ႈယႂ်ႇ။ ၶဝ်သမ်ႉမီးယိူင်းဢၢၼ်းသုၼ်ႇတူဝ်ၵူၺ်း ဢၼ်ၼႆႉၵေႃႈ မီးလွင်ႈ ယၢပ်ႇဢိတ်းၼိုင်ႈ။ ပီႈၼွင်ႉမိူင်းတႆးႁဝ်း ၵူႈတီႈတီႈၵူႈဝဵင်းဝဵင်း ယူႇတီႈသင်ၶၸဝ်ႈ ပဵၼ်ငဝ်ႈပဵၼ်ၵၼ်း မၼ်းသေ ယူႇတီႈဢဵၼ်ႁႅင်းၵူၼ်းၼုမ်ႇႁဝ်းတင်းသဵင်ႈသေ လီလဵပ်ႈႁဵၼ်းတူၺ်း တီႈၵၢၼ်ယေးငိုၼ်း ဝူင်းမဵတ်ႉတႃႇ လီလီ။ ယူႇတီႈၵၢၼ်ႁွမ်ငိုၼ်းၼႆႉသေ ႁဝ်းၶႃႈၸင်ႈပူၵ်းပွင်ပၼ် မုင်ႉႁေႃႁိူၼ်းပီႈၼွင်ႉၵူၼ်းမိူင်းႁဝ်း ဢၼ်ႁူပ်ႉ လွင်ႈယၢပ်ႇ ၽိုတ်ႇၸိူဝ်းၼၼ်ႉ ” ဝႃႈၼႆ။ ၸုမ်းယေးငိုၼ်း ဝူင်းမဵတ်ႉတႃႇၼႆႉ ယူႇတီႈၸရေးၵေႃႇမိူင်း တင်း ၸၢႆးလႅင်းဝၼ်း ဢွၼ်ႁူဝ်သေ ၵေႃႇတင်ႈၶိုၼ်ႈမႃး မိူဝ်ႈပီ 2008 ။ တေႃႈလဵဝ် ၸုမ်းယေးငိုၼ်း ဝူင်းမဵတ်ႉတႃႇၼႆႉ တင်းမူတ်း ပိုတ်ႇဝႆႉ မီး 422 တီႈ။ ၼႂ်း 422 တီႈၼၼ်ႉ ပႃးၼႂ်း မိူင်းၶၢင်၊ ပႃႇၵိူဝ်လႄႈ ႁုင်းမၢၵ်ႇလၢင်း ၸိူဝ်းၼႆႉ ဝႃႈၼႆ။ ၸုမ်းယေးငိုၼ်း ဝူင်းမဵတ်ႉတႃႇၼႆႉ ႁွမ်ၸူႉငိုၼ်းၵၼ် ၼိုင်ႈၵေႃႉလႂ် 1,000 ပျႃး ထိုင် 30,000 ပျႃး တေႃႇလိူၼ် ဝႃႈၼႆ။

['ၵူႈလွင်ႈလွင်ႈ']

2018-08-20T10:29:37

https://shannews.org/archives/7085

မႄႈမၢၼ်းၼမ်ႉတူႈဢၼ် ပၢႆႈၽေးသိုၵ်း မႃးမီးတီႈသီႇပေႃႉ ၵေႃႉၼိုင်ႈ လဵင်ႉလုၵ်ႈ

ၵူၼ်းပၢႆႈၽေးသိုၵ်း ဢၼ်လုၵ်ႉတၢင်း ဢိူင်ႇပၢင်လူင် ၸႄႈဝဵင်းၼမ်ႉတူႈ မႃးသွၼ်ႈယူႇ တီႈသီႇပေႃႉ ႁူဝ်ၵူၼ်း 162 ၵေႃႉၼၼ်ႉ ပႃးမႄႈမၢၼ်း 4 ၵေႃႉ ၼႂ်း 4 ၵေႃႉၼၼ်ႉ လႆႈၵိူတ်ႇ လုၵ်ႈတီႈႁူင်းယႃ ၵူၼ်းမိူင်း ၸႄႈဝဵင်းသီႇပေႃႉ ၵေႃႉၼိုင်ႈ ဝႃႈၼႆ။ ၸႆၢးတၢၼ်းမွင်ႇ – ၼၢင်းၶမ်းၶိၼ်ႇ လႄႈ လုၵ်ႈၸႆၢး ဝၼ်းတီႈ 17/08/2018 ယၢမ်းၵၢင်ဝၼ်း 12:30 မူင်း ၼၢင်းၶမ်းၶိၼ်ႇ ၵူၼ်းပၢႆႈၽေးသိုၵ်းၵေႃႉၼိုင်ႈ ဢၼ်မႃးသွၼ်ႈ သဝ်းဝႆႉတီႈဝတ်ႉမင်ႇၵလႃႇၽူဝ်းတေႃႇ ၸႄႈဝဵင်းသီႇပေႃႉၼၼ်ႉ လႆႈၵိူတ်ႇလုၵ်ႈဢွၼ်ႇတီႈႁူင်းယႃ ၸႄႈဝဵင်းသီႇပေႃႉ ၵေႃႉၼိုင်ႈ ပဵၼ်လုၵ်ႈၸၢႆး။ ၵူၺ်းၵႃႈ လုၵ်ႈဢွၼ်ႇၼၼ်ႉ လႆႈၸပ်းတၢင်းပဵၼ်ပွတ်ႇဝႆႉၼႆသေ ယူႇတီႈၾၢႆႇမေႃယႃၶဝ် လႆႈ လုမ်းလႃးတူၺ်းထိုင်ဝႆႉလီငၢမ်း ဝႃႈၼႆ။ ၸၢႆးတၢၼ်းမွင်ႇ ၵေႃႉပဵၼ်ၽူဝ်ၼၢင်းၶမ်းၶိၼ်ႇလၢတ်ႈတီႈၽူႈတွႆႇႁွၵ်ႈဝႃႈ “ လုၵ်ႈၶႃႈၵိူတ်ႇမႃးၵေႃႈ ပဵၼ်တၢင်းပဵၼ် ပွတ်ႇ/ ၼမ်ႉထူမ်ႈပွတ်ႇၼႆၶႃႈ။ တေႃႈလဵဝ် ယူႇတီႈမေႃယႃၶဝ်သေ ဢဝ်ငွမ်းထၢတ်ႈဝႆႉယူႇၶႃႈ။ မေႃယႃၶဝ်တႄႉလၢတ်ႈ ဝႃႈ ယႃႇၸႂ်လဵၵ်ႉ မေႃယႃၶဝ် တေတူၺ်းထိုင်လုမ်းလႃးပၼ်လီလီၼႆၶႃႈ။ မိူဝ်ႈၼႆႉတႄႉ လႆႈ ႁၼ်လုၵ်ႈၶႃႈႁဝ်း ၸိုၼ်ႈ သႂ်လီၶိုၼ်ႈမႃးတင်းၼမ်ၶႃႈယဝ်ႉ။ ၵေႃႉပဵၼ်မေးၶႃႈႁဝ်း ၼၢင်းၶမ်းၶိၼ်ႇတႄႉ ဢမ်ႇပဵၼ် သင်ၶႃႈ” ဝႃႈၼႆ။ ၸၢႆးတၢၼ်းမွင်ႇ တင်း ၼၢင်းၶမ်းၶိၼ်ႇၼႆႉ ပဵၼ်ၵူၼ်းၸႃတိ ဝၢၼ်ႈပၢင်လူင် ဢိူင်ႇပၢင်လူင် ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ ဝၼ်းတီႈ 15/08/2018 ၸုမ်းဢူၺ်းလီပွတ်းႁွင်ႇလႄႈ တပ်ႉသိုၵ်းၸိုင်ႈတႆး RCSS ၶဵင်ႈၶႅင်ၵၢၼ် သိုၵ်းၵၼ် ၼႂ်း ဢိူင်ႇပၢင်လူင် ၵူၼ်းဝၢၼ်ႈလႆႈငိၼ်းသဵင်ၵွင်ႈလႄႈ လႆႈဢွၼ်ၵၼ်ပၢႆႈ၊ ၵူၼ်းဝၢၼ်ႈ ၼႂ်းဢိူင်ႇပၢင်လူင် ဢွၼ်ၵၼ် ပၢႆႈမႃးယူႇတီႈဝတ်ႉၵျွင်းမုၼ်ၸဝ်ႈ ယၢမ်းလဵဝ်တီႈၵျွင်းဝၢၼ်ႈလီႈမီး 380 ပၢႆ၊ ဝတ်ႉၵျွင်းပၢင်သပေႇ မီး 200 ပၢႆ ၸိူဝ်းပၢႆႈၶဝ်ႈဝဵင်းသီႇပေႃႉၵေႃႈမီး။

['သုၼ်ႇလႆႈၵူၼ်း']

2018-08-20T10:28:17

https://shannews.org/archives/7084

သင်ၶၸဝ်ႈပတ်းပိုၼ်ႉၸိုင်ႈတႆး ႁူမ်ႈၵၼ်သုတ်ႇမုၼ်း ယွၼ်းႁႂ်ႈမိူင်းတႆးၵတ်းယဵၼ်

ငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး ဝဵင်းပၢင်လူင် ဢုပ်ႇဢူဝ်းၵၼ်သေ တူၵ်းလူင်းလႆႈၸႂ်ၵၼ်ဢွၵ်ႇလိၵ်ႈတိုၵ်းသူၼ်းထိုင်သင်ၶၸဝ်ႈ ၵူႈၸႄႈဝဵင်း ႁႂ်ႈသုတ်ႇမုၼ်းမိူဝ်ႈၵၼ် ။ ယိူင်းဢၢၼ်းႁႂ်ႈသိုၵ်းတႆးသွင်ၸုမ်း ၶဝ်ႈၸႂ်ၵၼ်သေ ၵိုတ်းလွင်ႈပိုတ်းယိုဝ်းၵၼ်။ ဝၼ်းတီႈ 20/08/2018 သင်ၶၸဝ်ႈပတ်းပိုၼ်ႉၸိုင်ႈတႆး 55 ၸႄႈဝဵင်း ႁူမ်ႈပႃးထိုင်ဝတ်ႉလႅင်းႁၢၼ်တႆး ဢၼ်မီးတီႈငဝ်ႈၸိုင်ႈလွႆတႆးလႅင်း သုတ်ႇမုၼ်းၽႄမဵတ်ႉတႃႇ ၶၢဝ်းလဵဝ်ၵၼ်ဝႃႈၼႆ။ ယိူင်းဢၢၼ်းတႄႉ ႁႂ်ႈတပ်ႉသိုၵ်းၸိုင်ႈတႆးသွင်ၸုမ်း ၶဝ်ႈၸႂ်ၵၼ်သေ ၵိုတ်းလွင်ႈပိုတ်းယိုဝ်းၵၼ်၊ ႁႂ်ႈပေႃႈမႄႈၵူၼ်း မိူင်းတႆး လႆႈယူႇသဝ်းၵတ်းယဵၼ်၊ ႁႂ်ႈသိုၵ်းၼႂ်းမိူင်းတႆးတင်းသဵင်ႈ ၵိုတ်းလွင်ႈပိုတ်းယိုဝ်းၵၼ် ၼႂ်းမိူင်းတႆးၵူႈတီႈတီႈ၊ ႁႂ်ႈၼႂ်းမိူင်းႁူမ်ႈတုမ်မၢၼ်ႈလႄႈ ၼႂ်းလုမ်ႈၾႃႉမီးလွင်ႈၵတ်းယဵၼ်။ ၸဝ်ႈၶူးၺႃႇၼသီႇရိ (ၸဝ်ႈမၢၼ်ႇတႃဢွၼ်ႇ) ႁူဝ်ၼႃႈၸုမ်းၼင်ႈလုမ်း ၸုမ်းငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး (ၸုပ်ႈ 29 ယၢမ်းလဵဝ်) လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ ၼႂ်းဝၼ်းမိူဝ်ႈၼႆႉ ၸွမ်းၼင်ႇၸဝ်ႈၶဝ်လႆႈႁူႉ ၶၢဝ်ႇၼႆႉတႄႉ သင်ၶၸဝ်ႈၵူႈၸႄႈဝဵင်းယဝ်ႉ ဢၼ်ႁူမ်ႈၵၼ်သုတ်ႇမုၼ်း ၼႂ်းဝၼ်းမိူဝ်ႈၼႆႉတေလႆႈဝႃႈပဵၼ်ၵၢၼ် ၼႄၾၢင်ႁၢင်ႈ လွင်ႈသင်ၶၸဝ်ႈမီးလွင်ႈၽွမ်ႉႁူမ်ႈၵၼ် ။ ႁႂ်ႈတပ်ႉသိုၵ်းၶဝ် တူၺ်းႁၼ်ၼႃႈၵူၼ်းမိူင်းလႄႈသင်ၶရႁၢၼ်း ဢဝ်ၵၢၼ်ၸိူဝ်ႉၸၢတ်ႈပဵၼ်ယႂ်ႇသေ ဢုပ်ႇဢူဝ်းၵၼ် ၶဝ်ႈႁႃၵၼ် ၶဝ်ႈၸႂ်ၵၼ်ၼင်ႇႁိုဝ်ဝၢၼ်ႈမိူင်းႁဝ်းတေ ၵတ်းယဵၼ် ၵူၼ်းမိူင်းႁဝ်းတေလႆႈယူႇသႃႇ ” ဝႃႈၼႆ။ တႃႇတေပဵၼ် ပၢင်သုတ်ႇမုၼ်းၼႆႉ ငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး ႁဵတ်းပၢင်ၵုမ်ၵၼ်တီႈ ဝဵင်းပၢင်လူင် မိူဝ်ႈဝၼ်းတီႈ 14/08/2018 သေ လႆႈၸႂ်ၵၼ်မႃးဝႃႈၼႆ။ ၼႂ်းၶၢဝ်းတၢင်းပီ 2017 – 2018 မႃးၼႆႉ ၸုမ်းဢူၺ်းလီပွတ်းႁွင်ႇ တင်းသိုၵ်းလူင်ပွင်ၸိုင်ႈမၢၼ်ႈ၊ ၸုမ်းဢူၺ်းလီ ပွတ်းႁွင်ႇလႄႈ သိုၵ်း RCSS ၵႆႉပဵၼ်ပၢင်တိုၵ်းတေႃႇၵၼ်လႄႈ ၵူၼ်းဝၢၼ်ႈၵူၼ်း မိူင်းၼပ်ႉဢၢၼ်ႇႁူဝ်ပၢၵ်ႇႁူဝ်ႁဵင်လႆႈပၢႆႈၽေးသိုၵ်း ။ ၵူၼ်းဝၢၼ်ႈၺႃးတီႉၺွပ်းပေႃႉထုပ်ႉၵူၼ်း မိူင်းၼႂ်းၸိုင်ႈတႆးပွတ်းႁွင်ႇ ၼႂ်းၸႄႈဝဵင်းၼမ်ႉတူႈ ၵုမ်ႇလႆႈပၢႆႈသိုၵ်း ၵႂႃႇၵႂႃႇမႃးမႃးၵူၺ်းဢမ်ႇၸၢင်ႈလူင်းႁႆႈလူင်းၼႃး ၽုၵ်ႇသွမ်ႈလႄႈ ႁူပ်ႉတၢင်းယၢပ်ႇဝႆႉယူႇဝႃႈၼႆ။

['ၵူႈလွင်ႈလွင်ႈ']

2018-08-20T10:22:02

https://shannews.org/archives/7079

ၵူၼ်းပၢႆႈၽေးသိုၵ်း တီႈဝၢၼ်ႈၸၢမ် 300 ပၢႆ ပွၵ်ႈၶိုၼ်းႁိူၼ်းယေးၽႂ်မၼ်း

ၵူၼ်းပၢႆႈၽေးသိုၵ်း ဢၼ်ပၢႆႈမႃးသွၼ်ႈဝႆႉတီႈ ဢိူင်ႇမၢၼ်ႈၸၢမ် ၸႄႈဝဵင်းၼမ်ႉတူႈၼၼ်ႉ မိူဝ်ႈၼႆႉ ဢွၼ်ၵၼ်ပွၵ်ႈ ၶိုၼ်းႁိူၼ်းယေးၽႂ်မၼ်းယဝ်ႉ ဝႃႈၼႆ။ ဝၼ်းတီႈ 20/08/2018 ယၢမ်းၵၢင်ၼႂ် ၵူၼ်းပၢႆႈၽေးသိုၵ်း ၼႂ်းဢိူင်ႇပၢင်လူင် ၸႄႈဝဵင်းၼမ်ႉတူႈ ႁူဝ်ၵူၼ်း 300 ပၢႆ ဢၼ်မႃးပိုင်ႈယူႇဝႆႉတီႈၵျွင်းႁွင်ႇမၢၼ်ႈၸၢမ် မိူဝ်ႈဝၼ်းတီႈ 15 ၼၼ်ႉ မိူဝ်ႈၼႆႉ ဢွၼ်ၵၼ်ပွၵ်ႈၶိုၼ်း ႁိူၼ်းၽႂ်မၼ်း ယွၼ်ႉငဝ်းလၢႆးသိုၵ်းသိူဝ်ၼိမ်ၶိုၼ်းၽွင်ႈ ဝႃႈၼႆ။ လုင်းၸၢႆးပႃႉၺၢၼ်ႇ ၵႅမ်ႁူဝ်ပဝ်ႈ ၶွမ်ႊမတီႊ ၾၢႆႇၸွႆႈထႅမ်ၵူၼ်းပၢႆႈၽေး ၼႂ်းၸႄႈဝဵင်းၼမ်ႉတူႈ လၢတ်ႈတီႈၽူႈတွႆႇႁွၵ်ႈ ဝႃႈ “ မိူဝ်ႈၼႆႉ ၵူၼ်းပၢႆႈၽေးသိုၵ်း ၸိူဝ်းမႃးမီးဝႆႉတီႈ ဢိူင်ႇမၢၼ်ႈၸၢမ်ၼႆႉ ၶိုၼ်းဢွၼ်ၵၼ် ပွၵ်ႈၶိုၼ်း ႁိူၼ်းယဝ်ႉ။ ၵိုတ်းထႅင်ႈ မိူင်းမူႉ၊ ဝတ်ႉဝၢၼ်ႈလီႈလႄႈ ၵျွင်းပၢင်သပေႇတႄႉ ပႆႇပွၵ်ႈ” ဝႃႈၼႆ။ မိူဝ်ႈၼႆႉ ယၢမ်းၵၢင်ၼႂ် 9 မူင်း ငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး ဢွၼ်ၵၼ်သုတ်ႇမုၼ်း(လွတ်ႈႁေႃး) ႁႂ်ႈမိူင်း တႆးၵတ်းယဵၼ် ပတ်းပိုၼ်ႉၼႆသေ တီႈၸႄႈဝဵင်းၼမ်ႉတူႈၵေႃႈ သင်ၶၸဝ်ႈ ဢွၼ်ၵၼ်ၸတ်းႁဵတ်း ပၢင်သုတ်ႇ မုၼ်း တင်းမူတ်း 3 တီႈ ၼႂ်းဝဵင်းၼမ်ႉတူႈတီႈၼိုင်ႈ။ ၼႂ်းဢိူင်ႇမၢၼ်ႈၸၢမ် တီႈၼိုင်ႈလႄႈ တီႈဢိူင်ႇမိူင်းယဵၼ် တီႈၼိုင်ႈ ဝႃႈၼႆ။ လုင်းၸၢႆးပႃႉၺၢၼ်ႇ လၢတ်ႈဝႃႈ “ ဝၢႆးသင်ၶၸဝ်ႈႁဝ်းၶႃႈ သုတ်ႇမုၼ်းယဝ်ႉၵႂႃႇၼၼ်ႉ ႁဝ်းၶႃႈ ဢွၼ်ၵၼ်ထၢမ်ၵၢင်ၸႂ် ၵူၼ်းမိူင်းၼႂ်းၼမ်ႉတူႈႁဝ်း ႁဝ်းၶႃႈဢွၼ်လႆႈၸႂ် ႁႂ်ႈတပ်ႉသိုၵ်းႁဝ်းတင်းသွင်ၾၢႆႇ ၽွမ်ႉႁူမ်ႈၵၼ်ပဵၼ်ဢၼ်လဵဝ်ၵၼ်။ ထႅင်ႈၶေႃႈၼိုင်ႈသမ်ႉ ႁဝ်းၶႃႈ လႆႈၸႂ်ၵၼ် ပဵၼ်ဢၼ်လဵဝ်တုၵ်းယွၼ်းႁႂ်ႈၵိုတ်းၵၢၼ်တိုၵ်းတေႃးၵၼ် ႁႂ်ႈၵိုတ်းပႅတ်ႈ တင်းမူတ်း” ဝႃႈၼႆ။ လိူဝ်ၼၼ်ႉ ၵူၼ်းပၢႆႈၽေးသိုၵ်း ၸိူဝ်းဢၼ်ႁွတ်ႈၽႅဝ်ဝႆႉတီႈ ဝတ်ႉဢွင်ႇမင်ႇၵလႃႇၽူဝ်းတေႃႇ တီႈသီႇပေႃႉ ႁူဝ်ၵူၼ်း 162 ၵေႃႉၼၼ်ႉၵေႃႈ တေဢွၼ်ၵၼ်ပွၵ်ႈမိူဝ်ႈၽုၵ်ႈ ဝႃႈၼႆ။ ၵူၼ်းပၢႆႈၽေးသိုၵ်း ဢၼ်ႁွတ်ႈၽႅဝ်တီႈသီႇပေႃႉၼၼ်ႉ လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈတႄႇမၼ်းတႄႉ ႁဝ်းၶႃႈ တေဢွၼ်ၵၼ်ပွၵ်ႈမိူဝ်ႈၼႆႉ ၸဵမ်ၸဝ်ႉ ၵူၺ်းၵႃႈ ၽၵ်းယိူဝ်ႈၼၢင်းၶဵဝ်သမ်ႉ သိုဝ်ႉဝႆႉၼမ်လႄႈႁဝ်းၶႃႈၵေႃႈ ပႆႇၸၢင်ႈပွၵ်ႈ ဢွၼ်ယူႇထႅင်ႈဝၼ်းၼိုင်ႈသေ မိူဝ်ႈၽုၵ်ႈ ဝၼ်းတီႈ 21 ၸဵမ်ၸဝ်ႉတႄႉ တေဢွၼ်ၵၼ်လုၵ်ႉပွၵ်ႈ ၸဵမ်ၸဝ်ႉယဝ်ႉ” ဝႃႈၼႆ။ မိူဝ်ႈဝၼ်းတီႈ 15/08/2018 ၸုမ်းဢူၺ်းလီပွတ်းႁွင်ႇလႄႈ တပ်ႉသိုၵ်းၸိုင်ႈတႆး RCSS ၶဵင်ႈၶႅင် ၵၢၼ်သိုၵ်းၵၼ် ၼႂ်းဢိူင်ႇပၢင်လူင် ၵူၼ်းဝၢၼ်ႈလႆႈငိၼ်းသဵင်ၵွင်ႈလႄႈ လႆႈဢွၼ်ၵၼ်ပၢႆႈ၊ ၵူၼ်းဝၢၼ်ႈ ၼႂ်းဢိူင်ႇပၢင်လူင် ဢွၼ်ၵၼ် ပၢႆႈမႃးယူႇတီႈဝတ်ႉၵျွင်းမုၼ်ၸဝ်ႈ ယၢမ်းလဵဝ်တီႈၵျွင်းဝၢၼ်ႈလီႈမီး 380 ပၢႆ၊ ဝတ်ႉၵျွင်းပၢင်သပေႇ မီး 200 ပၢႆ ၸိူဝ်းပၢႆႈၶဝ်ႈဝဵင်းသီႇပေႃႉၵေႃႈမီး ဝႃႈၼႆ။

['သုၼ်ႇလႆႈၵူၼ်း']

2018-08-20T10:20:07

https://shannews.org/archives/7076

ပေႃႈလဵင်ႉထႆး ဢၼ်ယိုဝ်းလုၵ်ႈလဵင်ႉတႆးမၼ်းတၢႆၼၼ်ႉၺႃးပလိၵ်ႈထႆးတီႉ

ႁႅင်းၵၢၼ်တႆး ႁွတ်ႈမိူင်းထႆးႁဵတ်းၵၢၼ်သူၼ် ယွၼ်ႉငိုၼ်းၸႂ်ႉၸၢႆႇဢမ်ႇပဵင်းပေႃးလႄႈ ႁႃႁဵတ်းၵၢၼ်တၢင်းၼွၵ်ႈ ပေႃႈလဵင်ႉဢမ်ႇႁၢၼ်ႉၸႂ် ၸွမ်းယိုဝ်း ထိုင်တီႈပေႃးတၢႆ။ ဝၼ်းတီႈ17/08/2018 ပူၼ်ႉမႃးၼၼ်ႉ ၸဝ်ႈၼႃႈတီႈပလိၵ်ႈ၊ ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF ၊ ၵေႃႁူမ်ႈသၢင်ႈၸိူဝ်ႉၸၢတ်ႈတႆး ၸိူဝ်းၼႆႉႁူမ်ႈၵၼ်သေ လူင်းပိုၼ်ႉတီႈၵႂႃႇတီႈဢိူင်ႇပၢင်ႁိၼ်ၾူၼ် ၸႄႈဝဵင်းမႄႈၸႅမ်ႇ ၸႄႈတွၼ်ႈၵဵင်းမႆႇ ၸိုင်ႈထႆး။ ၸဝ်ႈၼႃႈတီႈႁူမ်ႈၵၼ်တီႉၺွပ်း ၸၢႆးသိတ်ႊထိရူတ်ႊ သႅင်ၽဵတ်ႊၽႆးၿုၼ်ႊ ဢႃယု 50 ပီ ၼႂ်းတူတ်ႈတၢမ်ႇတၢင်းၽိတ်း ၶႃႈႁႅမ်လုၵ်ႈလဵင်ႉ ဢၼ်ပဵၼ်ၸၢႆးသၢင်ႇယဵၼ်ႇ ဢႃယု 40 ပီပၢႆ။ မီးၵွင်ႈဝႆႉၼႂ်းမိုဝ်းလူၺ်ႈတီႈဢမ်ႇလႆႈႁပ်ႉဢၼုၺၢတ်ႈ၊ ၶႃႈႁႅမ်ၵူၼ်းတၢႆယဝ်ႉဢဝ်ၾင်လိၼ် ၸိူဝ်းၼႆႉ။ ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ႁႅင်းၵၢၼ်ယၢၼ် မိူင်းဢၼ်ထုၵ်ႇ ၺႃးၶႃႈႁႅမ်တၢႆၼႆႉ ၸွမ်းၼင်ႇပၵ်းပိူင်ယဝ်ႉ တေလႆႈႁပ်ႉၵႃႈသၢႆႈတႅၼ်း တီႈႁွင်ႈၵၢၼ်လူင်ၾၢႆႇၽဵင်ႇပဵင်းပဵၼ်ထမ်းလႄႈ တီႈပေႃႈလဵင်ႉၼၢႆးၸၢင်ႈၵူၺ်းၵႃႈ ဢၼ်ၸိူဝ်းၶဝ်ထူပ်းတၢင်းယၢပ်ႇတႄႉ ပဵၼ်ယွၼ်ႉၶဝ်ဢမ်ႇမီးဝတ်းဝႂ်တၢင်း ၼႆႉၶႃႈဢေႃႈ ” ဝႃႈၼႆ။ ပူၼ်ႉမႃးမိူဝ်ႈဝၼ်းတီႈ 08/08/2018 ၵေႃႉပဵၼ်ပေႃႈလဵင်ႉ ၸႂ်လမ်တေႃႇလုၵ်ႈလဵင်ႉ ဢၼ်ၵႂႃႇႁႃႁဵတ်းၵၢၼ်တၢင်း ၼွၵ်ႈလႄႈ လမ်းၵႂႃႇၸွမ်းယိုဝ်းထိုင်တီႈပေႃးတၢႆ သိုပ်ႇၼၼ်ႉဢဝ်ၵႂႃႇၾင်လိၼ်ပႅတ်ႈ တီႈၼႂ်းပႃႇႁိမ်းသူၼ်သူမ်ႈ။ ဝၼ်းတီႈ 17/08/2018 ၸဝ်ႈၼႃႈတီႈ ၸင်ႇႁူမ်ႈၵၼ်ၵႂႃႇတီႉၺွပ်းလႆႈတူဝ်ပေႃႈလဵင်ႉလႄႈ ႁူမ်ႈၵၼ်ၶုတ်းဢဝ်ၶၢပ်ႈတူဝ်ၸၢႆးသၢင်ႇယဵၼ်ႇ သူင်ႇႁူင်းယႃသူၼ်ၻွၵ်ႇပိူဝ်ႈ ၵူတ်ႇထတ်းႁႃလွင်ႈတၢင်းၵၢၼ်တၢႆ။ သိုပ်ႇၼၼ်ႉယူႇတီႈႁူင်းယႃ သူၼ်ၻွၵ်ႇသေလုမ်းလႃးသၢင်းၵျူဝ်ႇၵႂႃႇမိူဝ်ႈဝၼ်းတီႈ 19/08/2018။ ၸၢႆးသၢႆဝၼ်း ၽူႈၼင်ႈၸိုင်ႈၵေႃႁူမ်ႈသၢင်ႈၸိူဝ်ႉၸၢတ်ႈတႆး လၢတ်ႈဝႃႈ- “ ၶဝ်သွင်ၵေႃႉၽူဝ်မေးၼႆႉၶဝ်ႈမႃးႁဵတ်း ၵၢၼ်တီႈသူၼ်ၼၼ်ႉလႆႈမွၵ်ႈပီပၢႆ ၸိူဝ်းၶဝ်ၶႂ်ႈႁဵတ်းဝတ်းဝႂ်ယူႇသေတႃႉ ပေႃႈလဵင်ႉဝႃႈ ဢမ်ႇႁဵတ်းၵေႃႈလႆႈၼႆလႄႈ ပေႃႈလဵင်ႉၶဝ်ဢမ်ႇဢွၼ်ၵႂႃႇႁဵတ်းၶဝ် ၵေႃႈဢမ်ႇၸၢင်ႈႁဵတ်းၸိူင်ႉႁိုဝ်၊ ပေႃးပဵၼ်လႆႈပီႈၼွင်ႉတႆး ၸိူဝ်းမႃးႁဵတ်း ၵၢၼ်ၼႂ်းမိူင်းထႆး လူဝ်ႇၶတ်းၸႂ်ႁႃႁဵတ်းၵၢၼ်ၼႂ်းဝဵင်း ၶဝ်ႈႁႃၸုမ်းတူင်ႉၼိုင်တူင်ႇဝူင်းၵူၼ်းၼမ်ၼမ်ၶႃႈ ၼင်ႇႁိုဝ်ပိူၼ်ႈတေဢမ်ႇ ၸၢင်ႈလူလၢႆပေႉ ၵိၼ်ႁဝ်း” ဝႃႈၼႆ။ ၸၢႆးသၢင်ႇယဵၼ်ႇၼႆႉ ဢႃယုလႆႈ 40 ပၢႆ ပဵၼ်ၵူၼ်းဝၢၼ်ႈမိူင်းလီ ၸႄႈဝဵင်းသႅၼ်ဝီ ၸႄႈတွၼ်ႈ လႃႈသဵဝ်ႈ။

['ႁႅင်းငၢၼ်းၶၢမ်ႈမိူင်း']

2018-08-18T17:56:46

https://shannews.org/archives/7072

ၾႆးမႆႈႁူင်းၸၢၵ်ႈႁဵတ်းၼမ်ႉယႃလၢင်ႉဝၢၼ်ႇ တီႈဝဵင်းမူႇၸေႊ

ၾႆးမႆႈႁူင်းၸၢၵ်ႈႁဵတ်းၼမ်ႉယႃလၢင်ႉဝၢၼ်ႇ တီႈဝဵင်းမူႇၸေႊ

['Uncategorized']

2018-08-17T09:51:41

https://shannews.org/archives/7064

သင်ၶၸိုင်ႈတႆး တေသုတ်ႇမုၼ်းမိူဝ်ႈလဵဝ်ၵၼ် ႁႂ်ႈမိူင်းတႆးၵတ်းယဵၼ်သေ ႁႂ်ႈသိုၵ်းတႆးၵိုတ်း ၵၢၼ်တိုၵ်းတေႃးၵၼ်

ငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး ဝဵင်းပၢင်လူင် ၸတ်းႁဵတ်းပၢင်ႁူပ်ႉထူပ်းဢုပ်ႇဢူဝ်းၵၼ်သေ လႆႈၸႂ်ဢွၵ်ႇလိၵ်ႈတိုၵ်းသူၼ်းထိုင်သင်ၶၸဝ်ႈ ၵူႈၸႄႈဝဵင်း ႁႂ်ႈႁူမ်ႈၵၼ်သုတ်ႇမုၼ်း ၶၢဝ်းယၢမ်းလဵဝ်ၵၼ် တူဝ်ႈၸိုင်ႈတႆး ႁႂ်ႈ သိုၵ်းတႆးသွင်ၸုမ်း ၶဝ်ႈၸႂ်ၵၼ်သေ ၵိုတ်းယိုတ်းၵၢၼ်တိုၵ်းတေႃးၵၼ်။ ဝၼ်းတီႈ 14/08/2018 ငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး ဢွၵ်ႇလိၵ်ႈတိုၵ်းသူၼ်းထိုင်သင်ၶၸဝ်ႈၵူႈၸႄႈဝဵင်း ႁႂ်ႈႁူမ်ႈၵၼ်သုတ်ႇမုၼ်းၶၢဝ်းယၢမ်းလဵဝ်ၵၼ်တူဝ်ႈမိူင်း ၼႂ်းဝၼ်းတီႈ 20/08/ 2018 ၶၢဝ်းယၢမ်း 8:30 ႁၢင်ႈ ႁႅၼ်းတူဝ် ၊ ၶၢဝ်းယၢမ်း 9 မူင်းတႄႇႁူမ်ႈၵၼ် သုတ်ႇမုၼ်းမိူဝ်ႈလဵဝ်ၵၼ်ၵႂႃႇဝႃႈၼႆ။ ယိူင်းဢၢၼ်းဢၼ်ၸတ်းႁဵတ်းတႄႉ ႁႂ်ႈတပ်ႉသိုၵ်းၸိုင်ႈတႆးသွင်ၸုမ်း ၶဝ်ႈၸႂ်ၵၼ်သေ ၵိုတ်းလွင်ႈပိုတ်းယိုဝ်းၵၼ်၊ ႁႂ်ႈပေႃႈမႄႈၵူၼ်းမိူင်းတႆး လႆႈယူႇသဝ်းၵတ်းယဵၼ်၊ ႁႂ်ႈသိုၵ်းၼႂ်းမိူင်းတႆးတင်းသဵင်ႈ ၵိုတ်းလွင်ႈပိုတ်းယိုဝ်းၵၼ်ၼႂ်း မိူင်းတႆးၵူႈတီႈတီႈ၊ ႁႂ်ႈၼႂ်းမိူင်းႁူမ်ႈတုမ်မၢၼ်ႈလႄႈ ၼႂ်းလူၵ်ႈတင်းသဵင်ႈ မီးလွင်ႈၵတ်းယဵၼ်။ ၸဝ်ႈၶူးၺႃႇၼသီႇရိ (ၸဝ်ႈမၢၼ်ႇတႃဢွၼ်ႇ) ႁူဝ်ၼႃႈၸုမ်းၼင်ႈလုမ်း ၸုပ်ႈ 29 ၸုမ်းငဝ်ႈငုၼ်းမုၵ်ႉၸုမ်းလူင်သင်ႇ ၶႃႇၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ပေႃးထိုင်မႃးဝၼ်းတီႈ 20/08/ 2018 ၼႆႉယွၼ်းတိုၵ်းသူၼ်းႁႂ်ႈသင်ၶၸဝ်ႈၵူႈၸႄႈဝဵင်း ႁူမ်ႈၵၼ်သုတ်ႇမုၼ်းၽွမ်ႉၵၼ်သေၵမ်း ပိူဝ်ႈၼႄလွင်ႈၽွမ်ႉႁူမ်ႈသင်ၶႁဝ်းလႄႈ ပိူဝ်ႈႁႂ်ႈပဵၼ်ၵၢၼ်ႁူမ်ႈၵၼ်ယွၼ်းသူးတိူင်ႇၵၢဝ်ႇႁႂ်ႈၵူၼ်းမိူင်း ႁဝ်းလႆႈယူႇၵတ်းယဵၼ် ” ဝႃႈၼႆ။ တႃႇတေမီးမႃးလိၵ်ႈတိုၵ်းသူၼ်းၼႆႉ ယူႇတီႈ ႁူဝ်ပဝ်ႈငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး ၸဝ်ႈတူၼ်ၶူးလူင် Dr. ပၺ်ၺႃၼၼ်တ ၵျွင်းသႃသၼဝိပုလထၢတ်ႈတေႃႇ ဝဵင်းလွႆလႅမ် ဢွၼ်ၸတ်းႁဵတ်းပၢင်ၵုမ် တီႈၵျွင်းပိတၵၢတ်ႈ ငဝ်ႈငုၼ်းမုၵ်ႉၸုမ်းလူင်သင်ႇၶႃႇၸိုင်ႈတႆး ဝဵင်းပၢင်လူင် မိူဝ်ႈဝၼ်းတီႈ 14/08/2018 ၼၼ်ႉသေ ၸင်ႇလႆႈၸႂ်ၵၼ် ဢွၵ်ႇလိၵ်ႈတိုၵ်းသူၼ်း ႁူမ်ႈၵၼ်သုတ်ႇမုတ်းမိူဝ်ႈလဵဝ်ၵၼ်တႃႇႁႂ်ႈမိူင်းတႆးၵတ်းယဵၼ်။

['ၵူႈလွင်ႈလွင်ႈ']

2018-08-17T09:47:08

https://shannews.org/archives/7063

ၵွမ်ႉပိူဝ်ႈတၢင်းလၢတ်ႈတၢင်းၸႃ လႄႈၸေႇတၼႃႇ ၸဝ်ႈၵဝ်ႇသေ ယႃႇႁႂ်ႈသိုၵ်းတႆးၼင်ႇၵၼ် လႆႈလေႃႇႁိုၵ်ႉၺႃးၵၼ်ထႅင်ႈၼၼ်ႉ ၵူႈၵေႃႉတၵ်းလႆႈပႂ်ႉပႃး

ၼႂ်းဝၼ်းမိူဝ်းၼႆႉ ပေႃးႁဝ်းၶႃႈမႃးထတ်းသၢင်တူၺ်း ငဝ်းလၢႆးၵၢၼ်ဝၢၼ်ႈမိူင်း ၵဵဝ်ႇလူၺ်ႈၵၢၼ်သိုၵ်းသိူဝ်၊ ၵဵဝ်ႇလူၺ်ႈ ၵၢၼ်ပၢႆးမိူင်းၸိူဝ်းၼႆႉ ပဵၼ်ဢၼ်ယုၵ်ႈယၢင်ႈဢူၼ်ဢၢၼ်သေယဝ်ႉ ပေႃႈမႄႈၵူၼ်းမိူင်းလႄႈ သင်ၶ ရႁၢၼ်းၵေႃႈ လႆႈ မႆႈၸႂ်ၸွမ်း ၵၢၼ်သိုၵ်း ၵၢၼ်သိူဝ် ၵၢၼ်ဝၢၼ်ႈ ၵၢၼ်မိူင်းၶႃႈၼေႃႈ။ ၼႂ်းၼင်ႇၼၼ် ပိူင်ယႂ်ႇသုတ်းတႄႉ ယွၼ်ႉပိူဝ်ႈၵၢၼ်သိုၵ်းသေယဝ်ႉ RCSS ဢၼ်ပဵၼ်ၶွင်ႇသီႇဢဝ်ၶိုၼ်းၸိုင်ႈတႆးလႄႈ SSPP ပႃႇတီႇမႂ်ႇသုင်ၸိုင်ႈတႆး သွင်တပ်ႉသွင်ၾၢႆႇ လႆႈလေႃႇႁိုၵ်ႉၺႃးၵၼ်ႁိုဝ်၊ လႆႈပိုတ်းယိုဝ်းၺႃးၵၼ်ႁိုဝ်၊ လႆႈၶဵင်ႈၶႅင် ၵၼ်ယူႇႁိုဝ် ၸိူဝ်းၼႆႉ ပဵၼ်ယူႇဢမ်ႇထၢတ်ႇဢမ်ႇဝၢႆး။ ယူႇယူႇႁၢႆၵႂႃႇသေ သမ်ႉၶိုၼ်းတိုၼ်ႇမႃးထႅင်ႈ ၸိူင်ႉၼၼ်ၼႆႉ ၸိူဝ်းမႆႈၸႂ်ၵေႃႈ မႆႈၸႂ်တႄႉတႄႉ ၸိူဝ်းႁူႉၸွမ်းသေ လၢတ်ႈၸွမ်းၵေႃႈမီး၊ ၸိူဝ်းဢမ်ႇႁူႉၸွမ်းသေယဝ်ႉ သမ်ႉမႆႈၸႂ်သေ လၢတ်ႈၸွမ်းၵေႃႈ သမ်ႉမီးၶႃႈၼေႃႈ။ ၵူၺ်းၵႃႈ ပေႃးဝႃႈၸိူဝ်းႁူႉထိုင် လိုၵ်ႉၼႂ်းတႄႉၵေႃႈ တေလဵပ်ႈႁဵၼ်းၺႃးၵၼ်ယူႇ တေၸၢင်ႈယိၼ်းၺႃးၵၼ်ယူႇ လွင်ႈ ၼိုင်ႈ။ ၸဵမ်မိူဝ်ႈ 2017 လိူၼ်မေႊၼၼ်ႉ တီႈပၢင်ၵုမ် CSSU ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး မီးၶေႃႈတႅပ်းတတ်းဝႆႉ ဝႃႈ ပိူဝ်ႈတႃႇပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး လႄႈ ပိူဝ်ႈတႃႇၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈ တႆး 2 ပႃႈ 2 ၾၢႆႇ တေဢမ်ႇၸင်ႈၶဵင်ႈၶႅင် ၵိူတ်ႇပဵၼ်ပၼ်ႁႃယႂ်ႇ လိုၵ်ႉလူင်ၼၼ်ႉ ယူႇတီႈၵေႃႁူမ်ႈသၢင်ႈၸိုင်ႈတႆး ဢၼ်ႁွင်ႉဝႃႈ SSJAC ႁႂ်ႈလႆႈပဵၼ်ၵူၼ်းယူႇၵႄႈၵၢင်သေ ငူပ်ႉငိၵၼ် မီးၶေႃႈတူၵ်းလူင်းၵၼ်မႃး ႁဵတ်းၵေႃႈ ႁဵတ်းမႃး ယူႇၶႃႈၼေႃႈ။ ၵွပ်ႈပိူဝ်ႈ မီးဢၼ်ၼၼ်ႉလႄႈၼႆ ၽိူဝ်ႇတေပဵၼ်ပၢင်တိုၵ်းၵၼ်မႃး မိူၼ်ၸိူင်ႉ တီႈၼႂ်းၸႄႈဝဵင်းၵေးသီး၊ မိူင်းၵိုင်၊ ဢိူင်ႇ မိူင်းၶုၼ် မိူင်းၼၢင်း ၸိူဝ်းၼၼ်ႉလႄႈသင်၊ တီႈတၢင်းၼမ်ႉတူႈ မိူင်းယဵၼ်ၸိူဝ်းၼၼ်ႉလႄႈသင်၊ ၼႂ်းဢိူင်ႇမိူင်းဝီး တၢင်းၵျွၵ်ႉမႄးၼၼ်ႉလႄႈသင် ပဵၼ်ယဝ်ႉ ၼင်ႇႁိုဝ် တေဢမ်ႇၵႂၢင်ႈ၊ ပဵၼ်လဵၵ်ႉ ၼင်ႇႁိုဝ် တေဢမ်ႇယႂ်ႇထႅင်ႈ ၸိူင်ႉ ၼၼ်ႉ လႆႈငူပ်ႉငိၵၼ်မႃးၵေႃႈ မီးမႃး။ လိူဝ်ၼၼ်ႉသမ်ႉ ယူႇတီႈႁူဝ်ၼႃႈ သွင်ပႃႈသွင်ၾၢႆႇ ဢမ်ႇၸႂ်ႈၸၼ်ႉႁူဝ်ပဝ်ႈ ၵႅမ်ႁူဝ်ပဝ်ႈၵမ်းသိုဝ်ႈ သေတႃႉၵေႃႈ မွၵ်ႈ ၸၼ်ႉၵႅမ်ႁူဝ်ပဝ်ႈ တင်းသွင်ပႃႈသွင်ၾၢႆႇ လႆႈႁူပ်ႉထူပ်း ဢုပ်ႇ ဢူဝ်း ၵၼ်မႃးၼႆႉ ပေႃးမီးမႃးထိုင် သၢမ်ပွၵ်ႈယဝ်ႉၶႃႈ ၼႂ်း 2 ပီ။ ပီ 2017 လႄႈ 2018 ၼႆႉၵူၺ်း ပေႃးမီးယူႇ ႁူပ်ႉၺႃး ၵၼ်မႃးၵေႃႈ မီး 3 ပွၵ်ႈယဝ်ႉသေယဝ်ႉ ၸင်ႈဝႃႈ ဢဝ်ၼႆႉၵႂႃႇ ၼႃႈထႃႈပႆမိူဝ်းမႃး ပၢင်တိုၵ်းမီးယူႇသေ တႃႉၵေႃႈ ၼင်ႇႁိုဝ် ပေႃးတေဢမ်ႇယႂ်ႇၵႂၢင်ႈ ၼင်ႇႁိုဝ် တႆးတေႃႇတႆး ပေႃးတေလႆႈတႅၵ်ႈယၢႆႈၵၼ် ပေႃတေႁၢင်ႈႁၢႆႉ ႁႂ်ႈပေႃးလႆႈတႅၵ်ႈၵၼ် ဢၼ်ဝႃႈၼၼ်ႉ တေဢမ်ႇမီးမႃးထႅင်ႈ။ ယူႇတီႈၽူႈမီးပုၼ်ႈၽွၼ်းၶဝ် ၶတ်းသၢင်ႈႁၢင်ႈပွင်ဝႆႉယူႇ ၸိူဝ်းၼၼ်ႉ ႁဝ်းၶႃႈလီလဵပ်ႈႁဵၼ်း ႁႂ်ႈႁူႉႁၼ်ၸွမ်းၶႃႈၼေႃႈ။ တီႈၼႆႈ ၸိူဝ်းပဵၼ်သင်ၶ ရႁၢၼ်လႄႈ ပေႃႈမႄႈၵူၼ်းမိူင်း ၸိူဝ်းဢၼ်ၸမ်ၸႂ်ၵၼ်တင်း ၸိူဝ်းဢၼ်ၵႆႉလႅၼ်ၵၼ်တင်း တပ်ႉသိုၵ်းၼၼ်ႉလႄႈသင် ၸိူဝ်းဢၼ်ႁူႉလွင်ႈၾၢႆႇ IT ပၺ်ၺႃၶိုတ်းၵၢပ်ႈသေယဝ်ႉ ၵႆႉလဵၼ်ႈ ၾဵတ်ႊပုၵ်ႊႁိုဝ်၊ ၵႆႉလႅၼ်ႈ ဢွၼ်ႊလၢႆႊႁိုဝ် ၸိူဝ်းၼႆႉ သူဝ်ႊသိူဝ်ႊမီႊတီႊယိူဝ်ႊၸိူဝ်းၼႆႉသမ်ႉ ဢမ်ႇႁူႉလိုၵ်ႉထိုင်ၼႂ်းသေယဝ်ႉ သေႃႇ ၸွမ်းယူင်းၸွမ်း ၶႂ်ႈၸႂ်ၸွမ်းၸိူဝ်းၼၼ်ႉၼႆၵေႃႈ ႁဝ်းၶႃႈ လီလူတ်းယွမ်းသေ ၼင်ႇႁိုဝ် တေဢမ်ႇၵႂႃႇပဵၼ်ၸၢၵ်ႇၾႆး ပိဝ်ႇၾႆးဢၼ် ပၼ်ႁႅင်းပိူဝ်ႈတႃႇ တေပဵၼ်ပၢင်တိုၵ်းထႅင်ႈ တေပဵၼ်လွင်ႈတႅၵ်ႇယၢႆႈၵၼ်ထႅင်ႈၼၼ်ႉ ႁဝ်းၶႃႈလီ လူတ်း ယွမ်းႁင်းၽႂ်မၼ်းသေယဝ်ႉ ယူႇယဵၼ်ပႂ်ႉတူၺ်းၵၼ် ၸင်ႇတေသၢင်ႇထုၵ်ႇၼႆၵေႃႈ ႁဝ်းၶႃႈ လီလႆႈၾၢင်ႉၵၼ်ယူႇ ၶႃႈၼေႃႈ။ ပိူင်ယႂ်ႇသုတ်းတႄႉ ယူႇတီႈပႃႇတီႇပၢႆးမိူင်း ဢၼ်ဢွင်ႇပေႉၵၢၼ်လိူၵ်ႈတင်ႈ ၼႂ်းၼၼ်ႉလႄႈသင် တင်းတပ်ႉသိုၵ်းတႆး ဢၼ်မီးယူႇ တင်းသွင်ပႃႈသွင်ၾၢႆႇၼၼ်ႉလႄႈသင် ၶဝ်မီးလွင်ႈၶပ်ႉၶိုင်ဢုပ်ႇဢူဝ်းၵၼ်ယူႇ ၸွမ်းၼင်ႇ CSSU ပၼ် ပုၼ်ႈၽွၼ်းၼၼ်ႉ ၶဝ်မီးလွင်ႈ ၵွင်ႉၵၢႆႇၵပ်းသိုပ်ႇၵၼ်သေယဝ်ႉ ၵႄႈလိတ်ႈၵၼ်ယူႇယၢႆးယၢႆးဢၼ်ဝႃႈၼၼ်ႉ။ ယူႇတီႈပေႃႈမႄႈၵူၼ်းမိူင်းလီလႆႈၸူမ်းၸွမ်းသေယဝ်ႉ လီလႆႈဢဝ်တႃမုင်ႈ ဢၼ်ႁၼ်လီၼၼ်ႉသေ ပႂ်ႉပႃးၵၼ်ၵႂႃႇ ထိင်းသိမ်းၵၼ်ၵႂႃႇၼၼ်ႉ ၸင်ႇတေႁဵတ်းႁႂ်ႈ သွင်ပႃႈသွင်ၾၢႆႇ တေၸဵဝ်းလႆႈလီၵၼ်မႃး ႁဝ်းၶႃႈႁၼ်ထိုင်ၸိူင်ႉၼၼ်။ မိူၼ်ႁဝ်းၶႃႈလႆႈႁူႉၸွမ်းတႄႉ ယူႇတီႈႁွင်ႈၵၢၼ် ပိုၼ်ၽၢဝ်ႇ တင်းသွင်ပႃႈသွင်ၾၢႆႇၼႆၵေႃႈ ဢဝ်ၼႆႉၵႂႃႇမိူဝ်းၼႃႈ တေလူတ်းယွမ်းပႅတ်ႈၵၢၼ်ၶႃႉၸိုဝ်ႈသဵင်ၶၢႆၸိုဝ်ႈၵၼ်ၼၼ်ႉလႄႈသင် လွင်ႈသႄႉၼႄးၵၼ်ၼၼ်ႉသေယဝ်ႉ တေၶိုၼ်းဢဝ်ဢၼ် လွင်ႈၶဝ် သွင်ပႃႈ သွင်ၾၢႆႇလႆႈၵေႃႇသၢင်ႈ ၵၢၼ်ၽွမ်ႉႁူမ်ႈၵၼ်မႃး ထိုင်ၶၵ်ႉလႂ်တမ်းလႂ် ဢမ်ႇၼၼ်ၵေႃႈ မီးသၢၵ်ႈသေႇလၵ်းထၢၼ်ၸိူင်ႉၼင်ႇႁိုဝ်ဝႆႉ မီးၶေႃႈတူၵ်းလူင်ထိုင်ၸၼ်ႉလႂ် ၶၵ်ႉလႂ် ဢၼ်ဝႃႈၼၼ်ႉ ၼင်ႇႁိုဝ် ပေႃႈမႄႈၵူၼ်းမိူင်းလႄႈ သင်ၶရႁၢၼ်းလႆႈႁူႉႁၼ်ၸွမ်းၼၼ်ႉၵေႃႈ မီးလွင်ႈႁၢင်ႈႁႅၼ်းပိူဝ်ႈတႃႇတေ ပိုၼ် ၽႄႁႂ်ႈၵူၼ်းမိူင်းႁူႉႁၼ်ၸွမ်းယူႇ ၼႂ်းၵႃႈသိုၵ်းၼင်ႇၵၼ်ၼေႃႈ။ ပေႃးမႃးႁုပ်ႈသေတူၺ်းတႄႉ ယူႇတီႈၵေႃႉသိုၵ်းၵေႃႉႁၢၼ်ၶဝ်လႄႈသင်၊ ယူႇတီႈၵူၼ်းၵိၼ်ၸမ်တပ်ႉသိုၵ်း ၾၢႆႇၼၼ်ႉ ၾၢႆႇၼႆႉလႄႈသင် မႆႈၸႂ်ၼႆႉၵူၺ်း ပိူဝ်ႈတႃႇ ဢမ်ႇပေႉလႆႈဢၼ်ပဵၼ် ယၼ်ႇသူႇၽူင်ႇႁဝ်း ၸဝ်ႈဢႃႈၼႃႇသိုၵ်းသိူဝ် ဢၼ်ဝႃႈၼၼ်ႉ ယႃႇႁႂ်ႈလႆႈမႃးပေႉပုၼ်ႈ ၼင်ႇႁိုဝ် ပေႃႈမႄႈၵူၼ်းမိူင်းတင်းသဵင်ႈ တေမီးလွင်ႈထၢင်ႇႁၢင်ႈလွတ်ႈလႅဝ်း သေယဝ်ႉ ၵူၼ်းမိူင်းတႆး ႁႂ်ႈလႆႈၶိုၼ်းၵုမ်းၵမ်ၶိုၼ်းမိူင်းတႆးဢၼ်ဝႃႈၼၼ်ႉ ၵူၺ်းမီး ၵၢင်ၸႂ်ၼၼ်ႉသေလႄႈ သႄႉသွမ်း ၵၼ် မၢပ်ႇထိုင်ၵၼ် လၢတ်ႈထိုင်ၵၼ်ဢၼ်ဝႃႈၼၼ်ႉ ႁဝ်းၶႃႈၵေႃႈ ႁူႉပွင်ႇၸွမ်းယူႇ။ ၼင်ႇႁိုဝ် ၼင်ႇႁဝ်းမီးၵၢင်ၸႂ် လီမိူၼ်ၵၼ်ၼၼ်ႉ ၵွမ်ႉပိူဝ်ႈတင်းႁဵတ်းတင်းသၢင်ႈ၊ ၵွမ်ႉပိူဝ်ႈတၢင်းလၢတ်ႈတၢင်းၸႃၸဝ်ႈၵဝ်ႇ၊ ၵွမ်ႉပိူဝ်ႈ ၸေႇတၼႃႇ ၸဝ်ႈၵဝ်ႇသေလႄႈ ယႃႇႁႂ်ႈသိုၵ်းတႆးၼင်ႇၵၼ် ပေႃးတေလႆႈလေႃႇႁိုၵ်ႉၺႃးၵၼ်ထႅင်ႈ မိူဝ်ႈၼႃႈဢၼ်ဝႃႈၼၼ်ႉ ၵူႈၵေႃႉ ၶိင်းၵူၼ်းၽႂ်မၼ်း ပႃးၸဵမ်သင်ၶရႁၢၼ်းလႄႈ ပေႃႈမႄႈၵူၼ်းမိူင်းတင်းသဵင်ႈ ပေႃးႁဝ်းဢွၼ်ၵၼ်ထိင်းသိမ်း ၵႂႃႇတႄႉၵေႃႈ တေပဵၼ်လွင်ႈလီမႃးမိူဝ်းၼႃႈယူႇ ႁဝ်းၶႃႈယွၼ်း ပၼ်ၶၢဝ်ႇပၼ်ငၢဝ်းၸိူင်ႉၼၼ်သေယဝ်ႉ ထတ်းႁၼ် ၸိူင်ႉၼင်ႇၼႆသေ ၶွတ်ႇယွတ်ႈပၢႆၵႂၢမ်းဝႆႉတီႈၼႆႈၶႃႈ။ မႂ်ႇသုင်ၶႃႈ ႁိုၼ်း ၵႃယၢင်း 10/08/2018

['Uncategorized']

2018-08-17T08:15:59

https://shannews.org/archives/7060

ၸုမ်းတူင်ႇဝူင်းတႆး ႁူပ်ႉၵၼ်တီႈဝဵင်းတူၼ်ႈတီး ႁူမ်ႈတမ်းဝၢင်းၽႅၼ်ၵၢၼ်မိူဝ်းၼႃႈ

ၸုမ်းတူင်ႇဝူင်းၸိူဝ်ႉၶိူဝ်းတႆး ႁူမ်ႈၵၼ်ၸတ်းႁဵတ်းပၢင်ႁူပ်ႉထူပ်းဢုပ်ႇဢူဝ်းၵၼ် တီႈဝဵင်းတူၼ်ႈတီးသေ ႁူမ်ႈဝၢင်း ၽႅၼ်တႃႇႁူမ်ႈသၢင်ႈၼႃႈၵၢၼ်ပူၵ်းပွင်မိူဝ်းၼႃႈ။ ဝၼ်းတီႈ 15 – 17 /08/2018 ၸုမ်းတူင်ႇဝူင်းၸိူဝ်ႉၶိူဝ်းတႆး ႁူမ်ႈၵၼ်ၸတ်းႁဵတ်း ပၢင်ႁူပ်ႉထူပ်း သင်ၶၸဝ်ႈလႄႈ ဢုပ်ႇဢူဝ်းလွင်ႈပူၵ်းပွင်တူင်ႇဝူင်းၵူၼ်း ။ တီႈပၢင်ႁူပ်ႉထူပ်းၵၼ်ၼၼ်ႉမီးသင်ၶၸဝ်ႈ၊ ပႃႇတီႇၵၢၼ်မိူင်း၊ ၸုမ်း ၵူၼ်းၼုမ်ႇ၊ ၵေႃတႆး၊ ၸုမ်းတူင်ႉၼိုင်တူင်ႇဝူင်းၵူၼ်းဢိၵ်ႇၽူႈသူၼ် ၸႂ်ၶဝ်ႈႁူမ်ႈ 100 ပၢႆ ၸတ်းႁဵတ်းတီႈ ဝတ်ႉဝေႇလုဝၼ်ႇ ဝဵင်းတူၼ်ႈတီး ၸိုင်ႈတႆးပွတ်းၸၢၼ်း ။ ၼၢင်းၶႅမ်ဝၼ်း ၽူႈၶဝ်ႈပႃးၼႂ်းၸုမ်းပွင်ၵၢၼ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ယိူင်းဢၢၼ်း ဢၼ်ႁဝ်းၶႃႈ ႁူမ်ႈၵၼ်ၸတ်းႁဵတ်းၼႆႉ ပိူဝ်ႈႁႂ်ႈၵူႈၾၢႆႇၾၢႆႇ ဢမ်ႇဝႃႈသင်ၶၸဝ်ႈ၊ ၸုမ်းတူင်ႉၼိုင် တူင်ႇဝူင်းၵူၼ်း ပိူဝ်ႈႁႂ်ႈၸၢင်ႈ ႁူမ်ႈၵၼ်ႁဵတ်းသၢင်ႈၵၢၼ်မိူဝ်းၼႃႈ ၊ တႃႇၸွႆႈၵၼ်ပူၵ်းပွင်ၼမ်ႉၵတ်ႉ၊ တၢင်းယၢမ်ႈ ႁႂ်ႈၵူၼ်းမိူင်းတႆးမီးၾိင်ႈယၢမ်ႈလီၸိူဝ်းၼႆႉ” ဝႃႈၼႆ။ ၼႂ်းပၢင်ၼႆႉဢုပ်ႇဢူဝ်းၵၼ်လၢႆလွင်ႈ မိူၼ်ၼင်ႇ ပၢႆးပၺ်ၺႃ၊ ပၢႆးမၢၵ်ႈမီး၊ ၵၢၼ်ၸိူဝ်ႉၸၢတ်ႈ ၸိူဝ်ႉၶိူဝ်း ၊ၵၢၼ်ပူၵ်းပွင် ၾိင်ႈႁိတ်ႈႁွႆး ၊ သႃသၼႃ ၸိူဝ်းၼႆႉ ။ ဢၼ်ၸတ်းႁဵတ်း ပၢင်ႁူပ်ႉထူပ်း ၸိူင်ႉၼႆ ၼႆႉ ပွၵ်ႈၼႆႉပဵၼ်ပွၵ်ႈဢွၼ်တၢင်းသုတ်း မိူဝ်းၼႃႈမႃးပေႃးမီးတိုဝ်ႉတၢင်း တေၸတ်းႁဵတ်းထႅင်ႈယူႇ ဝႃႈၼႆ။

['ၵူႈလွင်ႈလွင်ႈ']

2018-08-17T03:13:53

https://shannews.org/archives/7057

ပွႆးလိုဝ်ႈပၢင်သွၼ်လိၵ်ႈတႆးၶၢဝ်းၾူၼ် တီႈၸၼ်ႉၸွမ်ဝဵင်းလႃႈသဵဝ်ႈ

ပွႆးလိုဝ်ႈပၢင်သွၼ်လိၵ်ႈတႆးၶၢဝ်းၾူၼ် တီႈၸၼ်ႉၸွမ်ဝဵင်းလႃႈသဵဝ်ႈ

['Uncategorized']

2018-08-16T14:20:35

https://shannews.org/archives/7053

ပႃႇတီႇမႂ်ႇသုင်ၸိုင်ႈတႆး SSPP ၸတ်းႁဵတ်းပၢင်ၵႅဝ်ႈ ၶွပ်ႈၶူပ်ႇ 47 ပီ

ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၸတ်းႁဵတ်း ပၢင်ၵႅဝ်ႈ ႁပ်ႉတွၼ်ႈႁူမ်ၸူမ်း ဝၼ်းၵိူတ်ႇ ပႃႇတီႇမႂ်ႇသုင်ၸိုင်ႈတႆး SSPP/SSA ၶွပ်ႈၶူပ်ႇတဵမ် ( 47 ) ပီ တီႈႁူင်းႁေႃးၼွင်သႅင် ၸေႈဝဵင်းၵေးသီး ၸိုင်ႈတႆးပွတ်းၸၢၼ်း။ မိူဝ်ႈၼႆႉ ဝၼ်းထီႉ 16/08/2018 တင်ႈတႄႇ ၶၢဝ်းယၢမ်းၵၢင်ၼႂ် 5:00 AM ၼၼ်ႉ ယူႇတီႈ ၽူႈၼမ်းၼႃႈ ထီႉ ( 1 ) ၸွမ်သိုၵ်းလူင် ၸဝ်ႈသိူဝ်ထႅၼ်ႈ ၊ ႁူဝ်ပဝ်ႈလူင် ၸွမ်သိုၵ်းလူင် ပၢင်ႇၾႃႉ ၊ ၵႅမ်ႁူဝ်ပဝ်ႈ ( 1 ) ၸွမ်သိုၵ်း ၶိူဝ်းတႆး ဢွၼ်ႁူဝ်ၼမ်းၼႃႈ ၵေႃႉသိုၵ်း ၵေႃႉႁၢၼ် ဢိၵ်ႇၽူႈမီးၸၼ်ႉ တင်း ၵူၼ်းမိူင်း လူႇ တၢၼ်း သွမ်းတေႃႇလူင် တၢၼ်းၶူဝ်းလူႇသင်ၶၸဝ်ႈ လႄႈၵၢပ်ႈသွမ်းလူႇတၢၼ်း သင်ၶၸဝ်ႈ တင်း ၵူၼ်းထဝ်ႈၵူၼ်းၵႄႇ ၸိူဝ်းဢၼ်လႆႈမွၵ်ႇႁွတ်ႈထိုင်မႃး ၼႂ်းပၢင်ၵႅဝ်ႇ ဝၼ်းၵိူတ်ႇ ပႃႇတီမႂ်ႇသုင်ၸိုင်ႈတႆး ၶွပ်ႈတဵမ် ( 47 ) ပီတဵမ် သေဢမ်ႇၵႃး ၸတ်းပႃး ပၢင်ၵႅဝ်ႈ တီႈႁူင်းႁေႃး လူင်ၼွင်သႅင် မီးၵူၼ်းသိုၵ်း ၵူၼ်းမိူင်း ဢိၵ်ႇတင်းၽူႈယႂ်ႇၵူၼ်းလူင် ၶိုၼ်ႈႁွတ်ႈ ႁူဝ်ၵူၼ်း မီး 300 ပၢႆ ဝႃႈၼႆ။ ၵႅမ်ႁူဝ်ပဝ်ႈ ထီႉၼိုင်ႈ ၸွမ်သိုၵ်းၶိူဝ်းတႆး မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵႅဝ်ႈၵႂႃႇဝႃႈ- “ ပႃႇတီႇႁဝ်းၶႃႈ ဢၼ်လႆႈၶွတ်ႇၽွတ်ႈၶိုၼ်ႈမႃး မိူဝ်ႈပီ 1971 Augst 16 ၼႆႉ ႁဝ်းၶႃႈ လႆႈႁဵတ်းဝၼ်းၶုၵ်း ထူပ်းမႃး ယူႇၵူႈပီပီ၊ ပႃႇတီႇႁဝ်းၶႃႈၼႆႉ ဢမ်ႇၸႂ်ႈဝႃႈတႃႇတေၵႂႃႇၶိုၼ်ႈလိူၵ်ႈတင်ႈ တီႈလူင်ပွင်ၸိုင်ႈ ၸိူင်ႉၼင်ႇ ပႃႇတီႇပိူၼ်ႈ ပႃႇတီႈပိူၼ်ႈ တင်းပႃႇတီႇႁဝ်းၵေႃႈ ဢမ်ႇမိူၼ်ၵၼ် ပႃႇတီႇႁဝ်းၶႃႈၼႆႉ ပဵၼ်ပႃႇတီႇ တႃႇဢွၼ်ႁူဝ်တပ်ႉသိုၵ်း ဢိၵ်ႇၵူၼ်းမိူင်းႁဝ်းၶႃႈ လုၵ်ႉၽိုၼ်ႉဢီးပႅတ်ႈ ဢႃႇၼႃႇလူင် ဢၼ်သုမ်ႇငမ်း ၼိူဝ်ႁူဝ်ႁဝ်းၶႃႈယူႇ ၵွပ်ႈၼၼ် ၸင်ႇလႆႈပူၵ်းတင်ႈမႃး ပႃႇတီႇမႂ်ႇသုင်ၸိုင်ႈတႆး ၶႃႈယဝ်ႉ ” ဝႃႈၼႆ။ လိူဝ်ၼၼ်ႉၵေႃႈ ၸဝ်ႈသိုၵ်းလူင် ၵျေႃႇလႃႉ လူဢၢၼ်ႇၼႄ ၽိုၼ်လိၵ်ႈယိုၼ်ႈထိုင် ပၢင်ၵႅဝ်ႈ ႁပ်ႉႁူမ်ၸူမ်းတွၼ်ႈ ဝၼ်းၵိူတ်ႇပႃႇတီႇမႂ်ႇသုင်ၸိုင်ႈတႆး ၶွပ်ႈၶူပ်ႇ ( 47 ) ပီတဵမ် ယူႇ။ ၼႂ်းၽိုၼ်လိၵ်ႈၼၼ်ႉ လၢတ်ႈဝႆႉၵဵဝ်ႇၵပ်းလူၺ်ႈငဝ်းလၢႆး ၶၢဝ်းတၢင်းလုၵ်ႉၽိုၼ်ႉယိပ်းၵွင်ႈၵၢင်ႇၸိုင်ႈတႆး ဢၼ်ပူၼ်ႉမႃး ၸိူဝ်းၼၼ်ႉလႄႈ ႁဵတ်းၸိူင်ႉႁိုဝ်လႆႈ ၶွတ်ႇၽွတ်ႈမႃး ပႃႇတီႇမႂ်ႇသုင်ၸိုင်ႈတႆး ၶွတ်ႇၽွတ်ႈမႃး တီႈလႂ် ယွၼ်ႉပိူဝ်ႈသင် ၸဵမ်ၸိူဝ်းၼႆႉ။ ပႃႇတီႇမႂ်ႇသုင်ၸိုင်ႈတႆးၼႆႉ ၶွတ်ႇၽွတ်ႈပူၵ်းတင်ႈမႃး မိူဝ်ႈပီႈ 1971 လိူၼ် August 16 ဝၼ်း မီးယိူင်းဢၢၼ်း တႃႇတေဢွၼ်ႁူဝ်တပ်ႉသိုၵ်းၸိုင်ႈတႆး ဢိၵ်ႇၵူၼ်းမိူင်းၸိုင်ႈတႆး လုၵ်ႉၽိုၼ်ႉပႅတ်ႈ ဢႃႇၼႃႇလူင် ဢၼ်သုမ်ႇငမ်းႁူဝ်ဝႆႉယူႇယၢမ်းလဵဝ် ၼႆႉဝႃႈၼႆ။

['ၵူႈလွင်ႈလွင်ႈ']

2018-08-16T07:48:52

https://shannews.org/archives/7050

ဝတ်ႉဝိႁၢရ် ဝၢၼ်ႈၵွင်းၼွင်သိၵ်းၵျႃး ဝဵင်းသီႇပေႃႉ ၵေႃႇသၢင်ႈပႆႇယဝ်ႉ တိုၵ်ႉလူဝ်ႇတၢင်းၸွႆႈထႅမ်တင်းၼမ်

သင်ၶၸဝ်ႈလႄႈ တၵ်ႉၵႃႇသတ်ႉထႃး ၼႂ်းဝၢၼ်ႈၵွင်းၼွင်သိၵ်းၵျႃး ဢိူင်ႇတႃႈတေႈ ၸႄႈဝဵင်းသီႇပေႃႉ ၸိုင်ႈတႆးပွတ်း ႁွင်ႇ ႁူမ်ႈၵၼ်ၵေႃႇသၢင်ႈ ဝတ်ႉဝိႁၢရ်လူင်သေ တေႃႇထိုင်ယၢမ်းလဵဝ် ပႆႇယဝ်ႉတူဝ် ယွၼ်ႉၶၢတ်ႇငိုၼ်းတွင်းလႄႈ တႃႇတေသိုပ်ႇၵေႃႇသၢင်ႈၵႂႃႇထႅင်ႈတၢင်းၼႃႈ ပဵၼ်ဢၼ်ယၢပ်ႇၽိုတ်ႇ ဝႃႈၼႆ။ ၸၢႆးဝိၼ်းဢွင်ႇ ၶွမ်ႊမတီႊၾၢႆႇယိပ်းသၢႆမၢႆငိုၼ်း ၼႂ်းဝၢၼ်ႈၵွင်းၼွင်သိၵ်ႈၵျႃး လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ ၵူၼ်းဝၢၼ်ႈ ႁူမ်ႈၵၼ်သေ ႁဵတ်းၶိုၼ်း ဝတ်ႉဝိႁၢရ်ၼႂ်းဝၢၼ်ႈႁဝ်း။ ႁဝ်းၶႃႈ ႁူမ်ႈၵၼ်ၵေႃႇသၢင်ႈမႃးမီး 4 ပီယဝ်ႉပႆႇ ယဝ်ႉတူဝ်ႈ တင်းမူတ်းႁဝ်းၶႃႈ ႁဵတ်းသၢင်ႈမႃး သဵင်ႈငိုၼ်း 400 သႅၼ်ပျႃးပၢႆယဝ်ႉ။ မိူဝ်ႈလဵဝ် ႁဝ်းၶႃႈ ၶၢတ်ႇငိုၼ်း တွင်းတႃႇတေသိုပ်ႇၵေႃႇသၢင်ႈၵႂႃႇထႅင်ႈ တွၼ်ႈတႃႇတေသိုဝ်ႉၶိူင်ႈၵေႃႇသၢင်ႈထႅင်ႈၼၼ်ႉ ဢမ်ႇမီးယဝ်ႉလႄႈ ႁဝ်းၶႃႈ ႁူပ်ႉလွင်ႈယၢပ်ႇၽိုတ်ႇတႄႉတႄႉ။ တေႃႈလဵဝ် ဢၼ်ႁဝ်းၶႃႈ လူဝ်ႇသိုပ်ႇၵေႃႇသၢင်ႈၵႂႃႇထႅင်ႈတႄႉ လူဝ်ႇႁဵတ်း ၶူဝ်လႆ၊ တႃးသီလႄႈ သိူဝ်ႇပူၼႂ်းဝၢင်း ။ ၶူဝ်လႆတႄႉ ၶႃႈထၢမ်တီႈၾၢႆႇၵေႃႇသၢင်ႈၶဝ် ၶဝ်လၢတ်ႈဝႃႈ တေသဵင်ႈငိုၼ်း ထႅင်ႈမွၵ်ႈ 100 သႅၼ်ပျႃး။ တႃႇတႃးသီသမ်ႉ တေတူၵ်းမႅၼ်ႈ 70 သႅၼ်ပျႃး” ဝႃႈၼႆ။ မိူဝ်ႈပူၼ်ႉမႃး ဝၼ်းတီႈ 11/08/2018 ၼၼ်ႉ ပီႈၼွင်ႉတႆး ပွတ်းမိူင်းမၢဝ်း၊ ၼမ်ႉၶမ်းလႄႈ မၢၼ်ႈႁဵဝ်း ဢိၵ်ႇထႅင်ႈ လၢႆလၢႆတီႈ ႁူမ်ႈၵၼ် မႃးႁူမ်ႈလူႇတၢၼ်း ၵမ်ႉထႅမ်တႃႇၵေႃႇသၢင်ႈဝတ်ႉဝိႁၢရ်ဝၢၼ်ႈၵွင်းၼွင်သိၵ်ႈၵျႃးၼႆႉ တင်းမူတ်း 2 သႅၼ်ပျႃး ဝႃႈၼႆ။ ၸၢႆးဝိၼ်းဢွင်ႇ လၢတ်ႈဝႃႈ ႁဝ်းၶႃႈ မုင်ႈမွင်ႈ ၽူႈမီးၼမ်ႉၸႂ်ၸေတၼႃ တီႈၸမ်/ၵႆ ၵၼ် ၵူႈၵေႃႉၶိင်းၵူၼ်းယူႇၶႃႈ ၼင်ႇႁိုဝ် တေပဵၼ်ၵၢၼ်လီ ၵုသူလ်ၸွမ်းႁဝ်းၶႃႈၼႆသေ ႁဝ်းၶႃႈ တုင်းႁပ်ႉလွင်ႈၵမ်ႉ ထႅမ်ပီႈၼွင်ႉႁဝ်းၶႃႈ ၵူႈၵေႃႉၶိင်းၵူၼ်းယူႇၶႃႈ သင်ယဝ်ႉတူဝ်ႈတႄႉယိူင်း ဢၢၼ်းၶႂ်ႈႁဵတ်းပွႆးယၢတ်ႇၼမ်ႉ ၵိုၵ်းပႃးပွႆးသၢင်ႇလွင်း ၼႂ်းပီတေမႃးၼႆႉ ” ဝႃႈၼႆ။ ဝတ်ႉဝိႁၢရ်ၵွင်းၼွင်သိၵ်းၵျႃး ဢိူင်ႇတႃႈတေႈ ၸႄႈဝဵင်းသီႇပေႃႉၼႆႉ ပဵၼ်ဝတ်ႉၵဝ်ႇၵႄႇဢၼ်ၼိုင်ႈယွၼ်ႉဝႃႈ မၼ်းၵဝ်ႇၵႄႇႁႅင်းၼႃႇလႄႈ သင်ၶၸဝ်ႈ တၵ်ႉၵႃႇသတ်ႉထႃး ၼႂ်းဝၢၼ်ႈႁူမ်ႈၵၼ်သေ ႁဵတ်းမႂ်ႇၶိုၼ်း ဝႃႈၼႆ။ ၸဝ်ႈၸၢင်းမုၼိတႄႉလၢတ်ႈဝႃႈ- “ ၶူဝ်းၵဝ်ႇၶူဝ်းၵႄႇဝၢၼ်ႈႁဝ်းမိူင်းႁဝ်းၼၼ်ႉ ၵိုၵ်းၸိူဝ်ႉၸၢတ်ႈႁဝ်းမႃး ဢမ်ႇလီယႃႉလႅဝ်၊ လီပႅင်းမႅတ်ႇဝႆႉ ပေႃးၶႂ်ႈႁဵတ်းမႂ်ႇၵေႃႈ ႁႂ်ႈႁဵတ်းမႂ်ႇႁင်းၶေႃ ” ဝႃႈၼႆ။ ပီႈၼွင်ႉတႆး ဝၢၼ်ႈလႂ်၊ မိူင်းလႂ် ဢိူင်ႇလႂ်ၵေႃႈယဝ်ႉ ၵမ်ႈပႃႈၼမ်ပေႃးႁၼ်ဝိႁၢရ်(ၵျွင်း)မႆႉသၵ်းၵဝ်ႇၵႄႇ ႁၼ်ထိုင်ဝႃႈပဵၼ်ၵျွင်းၼႃႈလဵၵ်ႉၼႆသေ ၵႆႉႁႅမ်လႅဝ် ႁဵတ်းၵျွင်းဢုတ်ႇဢၼ်မႂ်ႇ ၸင်ႇဝႃႈၶိုတ်းၵၢပ်ႈပၢၼ် ၊ ၽူႈႁၵ်ႉၶူဝ်းၵဝ်ႇတႄႉႁၼ်ထိုင်ဝႃႈ ပဵၼ်လၢႆးမိုဝ်းၵိုၵ်းၸိူဝ်ႉၸၢတ်ႈမႃးလႄႈ ဢမ်ႇထုၵ်ႇလီယႃႉ – ပေႃးဝၢၼ်ႈမိူင်းပိုတ်ႇပၢင်ႇမႃး ယင်းၸၢင်ႈပဵၼ်တီႈႁႃငိုၼ်းၶဝ်ႈၵွၼ်ႇဝႃႈၼႆ။

['ၵူႈလွင်ႈလွင်ႈ']

2018-08-16T07:37:44

https://shannews.org/archives/7047

ၸၢႆးတႆးၵေႃႉၼိုင်ႈ ဢဝ်ယႃႈမႃႉသႂ်ႇၼႂ်းၼေႃႇသေ ၶၢမ်ႈၶူဝ်လႅၼ်လိၼ်ၺႃးပလိၵ်ႈမႄႈသၢႆတီႉ

ၸၢႆးတႆး သႅၼ်းဢႃယု 25 ပီၵေႃႉၼိုင်ႈ ဢဝ်ယႃႈမႃႉ သႂ်ႇၼႂ်းထူင်ၼေႃႇသေ ၶၢမ်ႈၶူဝ်လႅၼ်လိၼ် တႃႈၶီႈလဵၵ်း – မႄႈသၢႆၺႃးပလိၵ်ႈထႆးတီႉၺွပ်း။ ဝၼ်းတီႈ 10/08/2018 ပူၼ်ႉမႃးၼၼ်ႉ သိုဝ်ႇၶၢဝ်ႇ Maesai ပိုၼ်ၽၢဝ်ႇဝႃႈ ၸဝ်ႈၼႃႈတီႈ ၵူတ်ႇထတ်း ၼိူဝ်ၶူဝ် မိုတ်ႈၵိုဝ်းမႄႈသၢႆ – တႃႈၶီႈလဵၵ်း ၽွင်းၼၼ်ႉမီးၽူႈၸၢႆးၵေႃႉၼိုင်ႈ ၸိုဝ်ႈဝႃႈ ၸၢႆးႁူင် ယိပ်းသႃႉသီၶဵဝ် သႂ်ႇဝႆႉထူင် ၼေႃႇၵႅင် လုၵ်ႉတၢင်းတႃႈၶီႈလဵၵ်းတေၶဝ်ႈၵႂႃႇတၢင်းမႄႈသၢႆ ၸဝ်ႈၼႃႈတီႈထၢင်ႇထိူမ် ၵူတ်ႇထတ်းႁၼ်ယႃႈမႃႉလႄႈ တီႉဢဝ်တူဝ်မၼ်းၸၢႆးဝႆႉဝႃႈၼႆ။ ဝၢႆးၵူတ်ႇထတ်းယဝ်ႉ ထူပ်းႁၼ်ယႃႈမႃႉ ဢၼ်ဢဝ်သိူင်ႇဝႆႉၼႂ်းထူင်ၼေႃႇၵႅင်ၼၼ်ႉမီး 50 ထူင် ၼိုင်ႈထူင်လႂ်မီး 200 မဵတ်ႉ ႁူမ်ႈတင်းမူတ်း 10,000 မဵတ်ႉ ။ ၸၢႆးႁူင် ၼႆႉပဵၼ်ၵူၼ်းတူၼ်ႈတီး ယိပ်းဝႂ်ႁႅင်းၵၢၼ်၊ တီႈယူႇၼႂ်းဝႂ်ႁဵတ်းၵၢၼ်ၼၼ်ႉ ပဵၼ်တီႈဢိူင်ႇၻွၼ်းၵႅဝ်ႈ ၸႄႈ ဝဵင်းသႃရႃႊၽီႊ ၸႄႈတွၼ်ႈၵဵင်းမႆႇ မိူင်းထႆး တွၼ်ႈၼိူဝ် ။ ယၢမ်းလဵဝ်ပလိၵ်ႈထႆး ၸဝ်ႈၼႃႈတီႈ ၸင်ႇတီႉၺွပ်းၵုမ်းၶင် တူဝ်မၼ်းၸၢႆးဝႆႉ တီႈႁူင်းပလိၵ်ႈ မႄႈသၢႆသေ တေ သိုပ်ႇသူင်ႇၵႂႃႇ ၵုမ်းၶင်ထတ်းထၢမ်တီႈႁူင်းပလိၵ်ႈ ဝဵင်းမႄႈသၢႆ ၸႄႈတွၼ်ႈၵဵင်းႁၢႆး။

['ယႃႈမဝ်းၵမ်']

2018-08-16T03:42:32

https://shannews.org/archives/7044

ၽွင်းတႅၼ်းလႄႈ ၵူၼ်းဝၢၼ်ႈ ႁူမ်ႈၵၼ်ႁႃတၢင်းၵႄႈလိတ်ႈပၼ်ႁႃယႃႈမဝ်းၵမ်

ၽွင်းတႅၼ်းလႄႈ ၵူၼ်းဝၢၼ်ႈ ႁူမ်ႈၵၼ်ႁႃတၢင်းၵႄႈလိတ်ႈပၼ်ႁႃယႃႈမဝ်းၵမ်

['Uncategorized']

2018-08-16T03:25:59

https://shannews.org/archives/7041

ပီႈၼွင်ႉတႆးပၢႆႈၽေးသိုၵ်း မႃးသွၼ်ႈယူႇတီႈ ဝဵင်းသီႇပေႃႉ

ပီႈၼွင်ႉတႆးပၢႆႈၽေးသိုၵ်း မႃးသွၼ်ႈယူႇတီႈ ဝဵင်းသီႇပေႃႉ

['Uncategorized']

2018-08-15T08:51:58

https://shannews.org/archives/7037

ၸုမ်းဢူၺ်းလီပွတ်းႁွင်ႇလႄႈ RCSS ၶဵင်ႈၶႅင်ၵၢၼ်သိုၵ်းတေႃႇၵၼ်ၵူၼ်းမိူင်းလႆႈပၢႆႈ

ၸုမ်းဢူၺ်းလီပွတ်းႁွင်ႇလႄႈ တပ်ႉသိုၵ်းၸိုင်ႈတႆး RCSS ၶဵင်ႈၶႅင်ၵၢၼ်သိုၵ်းတေႃႇၵၼ်လၢႆဝၼ်းလႄႈ ၵူၼ်းမိူင်း ၼပ်ႉပၢၵ်ႇ လႆႈဢွၼ်ၵၼ်ပၢႆႈယၢၼ်ႁိူၼ်းယေးတီႈယူႇ။ ဝၼ်းတီႈ 15/08/2018 ၸုမ်းဢူၺ်းလီပွတ်းႁွင်ႇလႄႈ တပ်ႉသိုၵ်းၸိုင်ႈတႆး RCSS ၶဵင်ႈၶႅင်ၵၢၼ်သိုၵ်းၵၼ်ၼႂ်း ဢိူင်ႇပၢင်လူင် ၵူၼ်းဝၢၼ်ႈလႆႈငိၼ်းသဵင်ၵွင်ႈလႄႈ လႆႈဢွၼ်ၵၼ်ပၢႆႈ၊ ၵူၼ်းဝၢၼ်ႈ ၼႂ်းဢိူင်ႇပၢင်လူင် ဢွၼ်ၵၼ်ပၢႆႈမႃးယူႇတီႈဝတ်ႉၵျွင်းမုၼ်ၸဝ်ႈ ယၢမ်းလဵဝ်တီႈၵျွင်းဝၢၼ်ႈလီႈမီး 380 ပၢႆ၊ ဝတ်ႉၵျွင်းပၢင်သပေႇ မီး 200 ပၢႆ ၸိူဝ်းပၢႆႈၶဝ်ႈဝဵင်းသီႇပေႃႉၵေႃႈမီး။ ၸၢႆးလၢဝ်သႅင် ၽူႈၼမ်းၼႂ်း ပႃႇတီႇ SNLD ၸႄႈဝဵင်းသီႇပေႃႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ ဢိင်ၼိူဝ်သိုၵ်းဢူၺ်းလီပွတ်း ႁွင်ႇလႄႈ တပ်ႉသိုၵ်းၸိုင်ႈတႆးၶဵင်ႈၶႅင်ၵၢၼ်သိုၵ်းၵၼ် လႆႈငိၼ်းသဵင်ၵွင်ႈလႄႈ ၵူၼ်းဝၢၼ်ႈၵူၼ်းမိူင်းၵူဝ်ပဵၼ်ပၢင်တိုၵ်းယႂ်ႇလူင်လႄႈ ဢွၼ်ၵၼ်ပၢႆႈသွၼ်ႈယူႇတီႈလွတ်ႈၽေး ၾၢႆႇၸွႆႈ ထႅမ်ၽေးၵေႃႈဢွၼ်ၵၼ်ၸွႆႈထႅမ်ယူႇ ” ဝႃႈၼႆ။ ဢိူင်ႇပၢင်လူင်ၼႆႉ ယၢၼ်ၵႆဝဵင်းၼမ်ႉတူႈ 24 လၵ်း မီးၾၢႆႇၸၢၼ်းၼမ်ႉတူႈ။ ၼႂ်းဢိူင်ႇပၢင်လူင် တင်းမူတ်းမီး 8 ဝၢၼ်ႈ မိူၼ်ၼင်ႇ ဝၢၼ်ႈၼမ်ႉသီႇလိၼ်း၊ ဝၢၼ်ႈပၢင်ႁၢတ်ႇ၊ ဝၢၼ်ႈသႃႇ၊ ဝၢၼ်ႈၶႄႇ၊ ဝၢၼ်ႈပၢင်လူင်၊ ဝၢၼ်ႈၼႃးၶူဝ်လႅင်လႄႈ ဝၢၼ်ႈပၢင်သပေႇ ၸိူဝ်းၼႆႉ ဝႃႈၼႆ။ ၼႂ်းၸႄႈဝဵင်းၼမ်ႉတူႈၼႆႉ ၸုမ်းဢူၺ်းလီပွတ်းႁွင်ႇ တင်းသိုၵ်းလူင်ပွင်ၸိုင်ႈမၢၼ်ႈ၊ ၸုမ်းဢူၺ်းလီ ပွတ်းႁွင်ႇလႄႈ သိုၵ်း RCSS ၵႆႉပဵၼ်ပၢင်တိုၵ်းတေႃႇၵၼ်လႄႈ ၵူၼ်းမိူင်းႁဵင်ပၢႆ ၵုမ်ႇလႆႈပၢႆႈသိုၵ်း ၵႂႃႇၵႂႃႇမႃးမႃးၵူၺ်း ဢမ်ႇၸၢင်ႈလူင်းႁႆႈလူင်းၼႃး ၽုၵ်ႇသွမ်ႈလႄႈ ႁူပ်ႉတၢင်းယၢပ်ႇဝႆႉယူႇဝႃႈၼႆ။

['ၵူႈလွင်ႈလွင်ႈ']

2018-08-15T08:24:18

https://shannews.org/archives/7034

ၵေႃႁူမ်ႈသၢင်ႈ ၸိူဝ်ႉၸၢတ်ႈတႆး (ႁႅင်းၵၢၼ်ယၢၼ်မိူင်း – ၵဵင်းမႆႇ )တေပိုတ်ႇပၢင်သွၼ်ၶွမ်ႊ

ၵေႃႁူမ်ႈသၢင်ႈၸိူဝ်ႉၸၢတ်ႈတႆး (ႁႅင်းၵၢၼ်ယၢၼ်မိူင်း – ၵဵင်းမႆႇ) ႁူမ်ႈၵၼ် တေၸတ်းႁဵတ်းပၢင်သွၼ်ၶွမ်ႊ Compu ter ၼႂ်းဝဵင်းၵဵင်းမႆႇ ၸိုင်ႈထႆး ၽိတ်ႈမွၵ်ႇၵူၼ်းၼုမ်ႇၸိူဝ်းသူၼ်ၸႂ်ၶိုၼ်ႈႁဵၼ်း ။ Photo by – FB Zai One Tai ဝၼ်းတီႈ 16/08/2018 ၼႆႉၵေႃႁူမ်ႈသၢင်ႈၸိူဝ်ႉၸၢတ်ႈတႆး TNPCE ( ဢၼ်ၸုမ်းတူင်ႇဝူင်းတႆး ႁူမ်ႈၵၼ်ၶွတ်ႇ ၽွတ်ႈဝႆႉၼၼ်ႉ) တေၸတ်းႁဵတ်းပၢင်သွၼ်ၶွမ်ႊ Computer ပိူဝ်ႈယုၵ်ႉယွင်ႈ ၼမ်ႉၵတ်ႉၵူၼ်းၼုမ်ႇ ႁႂ်ႈႁူႉၸွတ်ႇ ႁၼ်ၵႆ ပၢင်သွၼ်တေၸတ်းႁဵတ်းတီႈ လုမ်းၵပ်းသၢၼ်ၵေႃႁူမ်ႈသၢင်ႈၸိူဝ်ႉၸၢတ်ႈတႆး တီႈဢိူင်ႇၼွင်ၽိုင်ႈ ၸႄႈဝဵင်းသႃရႃႊၽီႊ ၸႄႈတွၼ်ႈၵဵင်းမႆႇ ၸိုင်ႈထႆး။ ၸၢႆးသၢႆဝၼ်း ၽူႈၼင်ႈၸိုင်ႈ ၵေႃႁူမ်ႈသၢင်ႈၸိူဝ်ႉၸၢတ်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ယိူင်းဢၢၼ်း ဢၼ်ႁဝ်းၶႃႈ တေပိုတ်ႇပၢင်သွၼ်ၼၼ်ႉ ပိူဝ်ႈႁႂ်ႈၵူၼ်းၼုမ်ႇတႆးၸိူဝ်းႁွတ်ႈၽႅဝ် ၼႂ်းဝဵင်းၵဵင်းမႆႇ ပေႃးတေလႆႈႁဵၼ်း ဢဝ်တၢင်းႁူႉလွင်ႈၶွမ်ႊ ယွၼ်ႉၵၢပ်ႈပၢၼ်ဝၢၼ်ႈမိူင်းမိူဝ်ႈလဵဝ်ၼႆႉ ၵူၼ်းၼုမ်ႇႁဝ်းလူဝ်ႇမေႃၸႂ်ႉတိုဝ်းၶွမ်ႊ ၼင်ႇႁိုဝ်တေႁူႉၸွတ်ႇႁၼ်ၵႆ ၶိုတ်းတၼ်းလုမ်ႈၾႃႉ” ဝႃႈၼႆ။ ပၢင်သွၼ်ၶွမ်ႊၼႆႉ ပိုတ်ႇသွၼ်ၵူႈၶမ်ႈ ၶၢဝ်းယၢမ်း 18:00 – 21:00 မူင်း တေႁပ်ႉလုၵ်ႈႁဵၼ်းတႃႇ 10 ၵေႃႉ ၶူးသွၼ်ပဵၼ်ၸၢႆးလၢဝ်သႂ် ၊ မိူဝ်းၼႃႈပေႃးလုၵ်ႈႁဵၼ်းမီးၼမ် တေၶႂၢၵ်ႈထႅင်ႈ။ ၼႂ်းၸုမ်းၵေႃႁူမ်ႈသၢင်ႈၸိူဝ်ႉၸၢတ်ႈတႆးၼႆႉ မီးၸုမ်းၵေႃလိၵ်ႈလၢႆးလႄႈ ၾိင်ႈငႄႈတႆး ၵဵင်းမႆႇ၊ မုၵ်ႉၸုမ်းၸၢဝ်းၶိူဝ်းတႆး၊ ၵွင်တိုၼ်းၵၢင်ၸွႆႈၸၢတ်ႈ၊ ၸုမ်းႁူမ်ႈတုမ်ပီႈၼွင်ႉတႆးလႄႈ မူႇၸုမ်းၼုမ်ႇတႆး ၵတ်းယဵၼ်ၶဝ် 5 ၸုမ်းၼႆႉႁူမ်ႈ ၵၼ် တင်ႈၶိုၼ်ႈသႂ်ႇၸိုဝ်ႈဝႃႈ ၵေႃႁူမ်ႈသၢင်ႈၸိူဝ်ႉၸၢတ်ႈတႆး (Tai National Partnership Constructive Engagement / เครือข่ายสร้างสรรค์ชนชาติไตย) သေ ပိုၼ်ၽၢဝ်ႇ ၸိုဝ်ႈသဵင် ပဵၼ်တၢင်းၵၢၼ် တီႈဝတ်ႉၵူႇတဝ်ႈ ဢိူင်ႇသီၽုမ်း ၸႄႈဝဵင်းၵဵင်းမႆႇ ၸိုင်ႈထႆး ဝႃႈၼႆ။

['ပၢႆးပိင်ႇၺႃႇ']

2018-08-15T07:31:24

https://shannews.org/archives/7030

ၸုမ်းဢူၺ်းလီပွတ်းႁွင်ႇ တင်း သိုၵ်းလူင်ပွင်ၸိုင်ႈမၢၼ်ႈ ပဵၼ်ပၢင်တိုၵ်းႁၢဝ်ႈႁႅင်း

ၸုမ်းဢူၺ်းလီပွတ်းႁွင်ႇ တင်း သိုၵ်းလူင်ပွင်ၸိုင်ႈမၢၼ်ႈ ပဵၼ်ပၢင်တိုၵ်းၵၼ် ၸဵင်ႇႁွင်ႇဝၼ်းဢွၵ်ႇ တၢင်းထုင်ႉ ၵူတ်ႉၶၢႆ တႃႈမိူင်းငႅၼ်း ထပ်းၵၼ်လၢႆဝၼ်း။ Kutkai Facebook တင်ႈတႄႇ ဝၼ်းတီႈ 12 တေႃႇ ဝၼ်းတီႈ 15 လိူၼ်ဢေႃးၵၢတ်ႉသ်ၼႆႉ ပဵၼ်ပၢင်တိုၵ်းၵၼ်ၵူႈဝၼ်း။ “တၢင်းၼႆႉ ၶူဝ်းၶဵဝ်ၵေႃႈ ဢမ်ႇသူႈထိုင်၊ ၶူဝ်းလၢႆးၶႅၼ်းဢမ်ႇထိုင်ယဝ်ႉၶႃႈ။ ဢၼ်မီးၼမ်လိူဝ် ပိူၼ်ႈတႄႉ ပဵၼ် သိုၵ်းၶၢင် လႄႈ ၸုမ်းဢူၺ်းလီၶဝ်ဢေႃႈ။ ဢၼ်ပဵၼ်ပၢင်တိုၵ်းၼႆႉ တၢင်း မိူင်းဝုၼ်း၊ မိူင်းငႅၼ်း ဢေႃႈ။ သိုၵ်းမၢၼ်ႈ ထႅမ်ႁႅင်းသိုၵ်းၼမ်ၼႃႇၶႃႈ” – ၼႆ ၽူႈတူင်ႉၼိုင် ၼႂ်းၸုမ်းၵူၼ်းၼုမ်ႇတႆး လၢတ်ႈၼင်ႇၼႆ။ ဢၼ်ယိုဝ်းၵၼ် ထုင်ႉတႃႈမိူင်းငႅၼ်း ၼႆႉၾၢႆႇသိုၵ်းလူင်ပွင်ၸိုင်ႈမၢၼ်ႈ ပဵၼ်တပ်ႉမ 11 ၊ ၾၢႆႇၸုမ်းဢူၺ်းလီပွတ်းႁွင်ႇမီး သိုၵ်းၶၢင် KIA သိုၵ်းၶႄႇၵဝ်ႈၵၢင်ႉ MNDAA တင်း သိုၵ်းလွႆ TNLA ႁူမ်ႈၵၼ် လေႃႇတိုၵ်း။ ၼႂ်းတူင်ႇဝဵင်းၼမ်ႉတူႈၵေႃႈ ၸုမ်းသိုၵ်းဢူၺ်းလီပွတ်းႁွင်ႇ တင်း သိုၵ်းၶွင်ႇသီႇဢဝ်ၶိုၼ်းၸိုင်ႈတႆး RCSS ၶဵင်ႈၶႅင်ၵၢၼ်တိုၵ်းတေႃႇၵၼ် ၊ ယူႇယူႇၵႆႉပဵၼ်ပၢင်တိုၵ်းတေႃႇၵၼ်လႄႈ ႁဵတ်းႁႂ်ႈၵူၼ်းမိူင်း ၸိူဝ်းယူႇ ၼႂ်းပိုၼ်ႉတီႈ လႆႈပၢႆႈယၢၼ်ႁိူၼ်းယေးတီႈယူႇ ဢမ်ႇၸၢင်ႈၽုၵ်ႇသွမ်ႈႁႃၵိၼ်လဵင်ႉတွင်ႉ။

['ၵၢၼ်သိုၵ်း']

2018-08-15T03:47:17

https://shannews.org/archives/7027

တွင်ႈထၢမ် ၸွမ်သိုၵ်းလူင် ယွတ်ႈသိုၵ်း ” ယွၼ်ႉသင်လႄႈ ၸုမ်းၸၢင်ႈတႅၵ်ႇ ပဵၼ်လၢႆၾၢႆႇ”

တွင်ႈထၢမ် ၸွမ်သိုၵ်းလူင် ယွတ်ႈသိုၵ်း ” ယွၼ်ႉသင်လႄႈ ၸုမ်းၸၢင်ႈတႅၵ်ႇ ပဵၼ်လၢႆၾၢႆႇ”

['Uncategorized']

2018-08-14T08:35:49

https://shannews.org/archives/7022

ၽူႈတႅၼ်းတင်းၵူၼ်းမိူင်းသီႇပေႃႉ ႁူမ်ႈၵၼ်သၢၼ်ၶတ်းၾၢႆၼမ်ႉတူႈ

ၽူႈတႅၼ်းသၽႃး ၼႂ်းၸႄႈဝဵင်းၵျွၵ်ႉမႄး၊ သီႇပေႃႉ၊ ၼမ်ႉတူႈ၊ လႃႈသဵဝ်ႈ၊ သႅၼ်ဝီ တင်း ၵူၼ်းၼႂ်းပိုၼ်ႉတီႈ လႆႈၸႂ်ၵၼ်ဝႃႈ တိုၼ်းတေသၢၼ်မိုဝ်းၵၼ်သေ သၢၼ်ၶတ်း ၶူင်းၵၢၼ် ဢၼ်တေၵေႃႇတႅၼ်ႈ ႁဵတ်းၾၢႆ ၼိူဝ်ၵေးၼမ်ႉတူႈ။ ၼိူဝ်ၵေးၼမ်ႉတူႈၼႆႉ လူင်ပွင်ၸိုင်ႈ တင်း ၶွမ်ႊပၼီႊၼွၵ်ႈမိူင်း ႁူမ်ႈၵၼ်သေ ၽႅၼ်ၵၢၼ်ၵေႃႇသၢင်ႈၾၢႆ ဢမ်ႇယွမ်း 5 တီႈ ၼိူဝ်ၵေးၼမ်ႉတူႈၼႆႉ လူင်ပွင်ၸိုင်ႈ တင်း ၶွမ်ႊပၼီႊၼွၵ်ႈမိူင်း ႁူမ်ႈၵၼ်သေ ၽႅၼ်ၵၢၼ်ၵေႃႇသၢင်ႈၾၢႆ ဢမ်ႇယွမ်း 5 တီႈ။ ဢၼ်ႁဵတ်းယဝ်ႉၵႂႃႇတႄႉ ၼႂ်းတိူင်းတႃႈလိူဝ်ႇတီႈၼိုင်ႈ။ ဢၼ်တိုၵ်ႉသိုပ်ႇႁဵတ်းယူႇ ယၢမ်းလဵဝ် မီးယူႇ ၼႂ်းမိူင်းတႆး 4 တီႈ။ ဢၼ်ၵေႃႇသၢင်ႈဝႆႉၼႂ်းၸႄႈဝဵင်းၼွင်ၶဵဝ် ၸမ်တေယဝ်ႉ၊ ဢၼ် တိုၵ်ႉ ႁဵတ်းယူႇ သမ်ႉၾၢႆတႃႈလူင်၊ ၾၢႆလီလု – တႃႈတေႈ ။ ၽူႈတႅၼ်းသၽႃးၶဵတ်ႇၸိူဝ်ႉၸၢတ်ႈ ၶဵတ်ႇလိူၵ်ႈတင်ႈမၢႆ 3 ၼႂ်းၸိုင်ႈတႆး ပွတ်းႁွင်ႇ ၸၢႆးဝၼ်းလႅင်းၶမ်း လၢတ်ႈဝႃႈ – ပေႃးႁဝ်းၶႃႈ ဢမ်ႇၸွႆႈၵၼ်ၵႅတ်ႇၶႄမႄႈၼမ်ႉ၊ သၢၼ်ၶတ်းၾၢႆတႃႈလူင်ၼႆႉသေ ပိူၼ်ႈႁဵတ်းလႆႈသၢင်ႈလႆႈ ယဝ်ႉတူဝ်ႈၵႂႃႇၸိုင် ပိူၼ်ႈတိုၼ်းတေႁဵတ်းသၢင်ႈၵႂႃႇတိၵ်းတိၵ်း ။ ပေႃးပိူၼ်ႈသၢင်ႈတိၵ်းတိၵ်းၼႆ ၼႂ်းၵေးၼမ်ႉတူႈလူင်ၼႆႉတေပဵၼ်ၾၢႆၵႂႃႇပႅတ်ႈမူတ်း။ ဢၼ်ၸိူဝ်းယူႇၸွမ်းသၢပ်ႇၼမ်ႉတူႈတိုၼ်းတေလႆႈတုမ်ႉတိူဝ်ႉ။ ပေႃးၶဝ်သၢင်ႈယဝ်ႉၼႆ ၼမ်ႉၼႆႉတေၸၢင်ႈထိုင်သီႇပေႃႉ။ ပေႃးၼမ်ႉၼမ် ၾူၼ်တူၵ်းႁႅင်း ၼမ်ႉတေထူမ်ႈ။ ၾၢႆၼႆႉမၼ်းယူႇတၢင်းၼိူဝ်ၵျွၵ်ႉမႄး။ ပေႃးၾၢႆလၼ်ႇၼႆ တေၸၢင်ႈထူမ်ႈၼမ်။ ထုၵ်ႇလီဢဝ်တွၼ်ႈသွၼ်ဢၼ်ပဵၼ်ၵႂႃႇတီႈမိူင်းလၢဝ်းၼၼ်ႉ – ဝႃႈၼႆ။ ၶူင်းၵၢၼ် ၾၢႆတႃႈလူင် ၊ ၾၢႆလီလု – တႃႈတေႈ ၼႆႉၼမ်ႉတေထူမ်ႈ သူၼ်၊ ႁႆႈ၊ တင်းၼႃး ၵူၼ်းဝၢၼ်ႈ၊ ထိူၼ်ၶိူဝ်းၽိူဝ်မႆႉ ဝတ်ႉဝႃးၽႃသိူဝ် ၊ မူႇဝၢၼ်ႈၵူၼ်းမိူင်း ဢၼ်ပူၵ်းပၵ်းမႃး ၼပ်ႉႁူဝ်ပၢၵ်ႇ ပီ ၸိူဝ်းၼႆႉ တေ ထိုင်ၵႂႃႇတႂ်ႈၼမ်ႉ – တူၺ်းၾၢႆ ဝၢၼ်ႈပိူၼ်ႈမိူင်းပိူၼ်ႈ ၵူၼ်ႇပင်း ၸိူဝ်းၼႆႉ လီၵူဝ်တႄႉ ဝႃႈၼႆ။ ဝၼ်းတီႈ 08/08/2018 ပူၼ်ႉမႃးၼၼ်ႉ ၸုမ်းတူင်ႉၼိုင်တူင်ႇဝူင်းၵူၼ်း 11 ၸုမ်း၊ ပႃႇတီႇၵၢၼ်မိူင်း လၢႆလၢႆဢၼ် တင်းၵူၼ်းမိူင်း 17 ဝၢၼ်ႈ ႁူမ်ႈၸတ်းပၢင်ပၼ်ပိုၼ်ႉႁူႉ တီႈပွၵ်ႉၵျွင်းၶမ်း ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇသေ ဢွၵ်ႇၶေႃႈပိုၼ်ၽၢဝ်ႇ သၢၼ်ၶတ်း ႁႂ်ႈၵိုတ်းယင်ႉ လွင်ႈႁဵတ်းသၢင်ႈၾၢႆၼိူဝ်ၵေးၼမ်ႉတူႈ သဵင်ႈသဵင်ႈ ဝႃႈၼႆ။

['သိင်ႇဝႅတ်ႉလွမ်ႉ']

2018-08-14T08:21:57

https://shannews.org/archives/7018

ၸုမ်း ILO လႄႈCBY ၸတ်းဝၼ်းၵူၼ်းၼုမ်ႇလုမ်ႈၾႃႉ တီႈဝဵင်းလၢႆးၶႃႈ

ၸုမ်း ILO လႄႈ ၸုမ်း CBY ႁူမ်ႈၵၼ်ၸတ်းႁဵတ်း ဝၼ်းၵူၼ်းၼုမ်ႇလုမ်ႈၾႃႉတီႈဝဵင်းလၢႆးၶႃႈ မွၵ်ႇႁွင်ႉလၢႆမူႇၸုမ်းၶဝ်ႈႁူမ်ႈ။ ဝၼ်းတီႈ 12/08/2018 ၸုမ်းႁႅင်းၵၢၼ်ၵူႈမိူင်းမိူင်း ILOလႄႈ ႁူင်းႁဵၼ်းပူၵ်းပွင်ၵူၼ်းၼုမ်ႇ CBY ႁူမ်ႈၵၼ်ၸတ်း ႁဵတ်းပၢင်ၵႅဝ်ႈ ဝၼ်းၵူၼ်းၼုမ်ႇလုမ်ႈၾႃႉ တီႈႁူင်းထမ်းၶမ်း CBY ၼွင်ပၢင်ႇ ဝဵင်းလၢႆးၶႃႈ။ ၼႂ်းပၢင်ၼႆႉဢုပ်ႇဢူဝ်းၵၼ်လွင်ႈၵူၼ်းၼုမ်ႇ၊ လွင်ႈတူဝ်ထူပ်းၵူၼ်းၼုမ်ႇဢၼ်ယၢမ်ႈတူင်ႉၼိုင်မႃး၊ ႁႂ်ႈၵူၼ်းၼုမ်ႇ ၵူႈၸၢဝ်းၶိူဝ်းမေႃၽွမ်ႉႁူမ်ႈၵၼ်၊ ႁူမ်ႈၵၼ်ႁဵတ်းသၢင်ႈၼႃႈၵၢၼ်မိူဝ်းၼႃႈလႄႈ ႁႂ်ႈၵူၼ်းၼုမ်ႇၵႆယၢၼ်ယႃႈမဝ်းၵမ်။ မီးတႅၼ်းၽွင်း၊ ၸုမ်းၵူၼ်းၼုမ်ႇၼႂ်းပိုၼ်ႉတီႈ၊ ၸုမ်းလုၵ်ႈႁဵၼ်းၸိူဝ်းၼႆႉ ၶဝ်ႈႁူမ်ႈ။ ၸၢႆးလႅင်းႁိူင်း ၽူႈၵိူဝ်းၵုမ်ၸုမ်းၵူၼ်းၼုမ်ႇတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “ ၼႂ်းပၢင်ၼႆႉ ၵေႃႈ ပဵၼ်လွင်ႈလီၶႃႈဢေႃႈ ယွၼ်ႉဝႃႈပဵၼ်ၵၢၼ်ပၼ်ႁႅင်းၵူၼ်းၼုမ်ႇ ဢၼ်ပဵၼ်ၼေႃႇတႅၼ်းၶိူဝ်း တေမႃးႁၢပ်ႇၵိုတ်ႉၵၢၼ်မိူဝ်းၼႃႈ ႁႂ်ႈၶဝ်ပေႃးမီးႁႅင်းၸႂ် သိုပ်ႇႁဵတ်းသၢင်ႈၼႃႈၵၢၼ်ၵႂႃႇ” ဝႃႈၼႆ။ ဝၼ်းတီႈ 12 လိူၼ် August ၼႆႉ ပဵၼ်ဝၼ်းၵူၼ်းၼုမ်ႇ International Youth Day တႄႇမီးမႃး မိူဝ်ႈပီ 2000 ယိူင်းဢၢၼ်းပိူဝ်ႈႁႂ်ႈၵူၼ်းၼုမ်ႇတင်းလုမ်ႈၾႃႉ မီးသုၼ်ႇလႆႈသုၼ်ႇပဵၼ် မီးသုၼ်ၶဝ်ႈႁူမ်ႈလႆႈၵူႈပၢႆးပၢႆးလွတ်ႈလႅဝ်းထၢင်ႇႁၢင်ႈ ။

['Uncategorized']

2018-08-14T08:04:05

https://shannews.org/archives/7015

ၸၢႆးမွင်ႇ ထွင်းၻီး လႆႈလိၵ်ႈၵမ်ႉယၼ်တီႈ ၸွမ်ၽွင်းလူင်ထႆးၵေႃႉၵဝ်ႇ ၶုၼ်းဢၽိသိတ်ႊ

ၸၢႆးမွင်ႇ ထွင်းၻီး ၵေႃႉယၢမ်ႈတၢင်တူဝ်မိူင်းထႆး ၵႂႃႇၶႅင်ႇႁိူဝ်းမိၼ် မိူင်းၵျပၢၼ်ႊၼၼ်ႉလႆႈႁပ်ႉ လိၵ်ႈၵမ်ႉယၼ်တီႈ ၸွမ်ၽွင်းလူင်ထႆးၵေႃႉၵဝ်ႇ ၶုၼ်းဢၽိသိတ်ႊ ဝဵတ်ႊၶျၶျီႊဝႃႊ တႃႇယိုၼ်ႈယွၼ်းဝႂ်ထႆး။ ဝၼ်းတီႈ 09/08/2018 ၶုၼ်းဢၽိသိတ်ႊ ဝဵတ်ႊၶျၶျီႊဝႃႊ ၸွမ်ၽွင်းလူင်ထႆး ၵေႃႉၵဝ်ႇ ႁူဝ်ၼႃႈပႃႇတီႇပရႃႊၶျႃႊထိပတ်ႊ ဢွၵ်ႇလိၵ်ႈၵမ်ႉယၼ်ပၼ်ၸၢႆးမွင်ႇ ထွင်းၻီး တႃႇယိုၼ်ႈယွၼ်းႁဵတ်းပၼ်ဝႂ်ထႆး လိူဝ်ၼၼ်ႉၵေႃႈ လၢႆလၢႆ ႁွင်ႈၵၢၼ် ဢၼ်ပဵၼ်ၽူႈယႂ်ႇၵူၼ်းလူင်ၸိူဝ်းၼႆႉၵေႃႈ ဢွၵ်ႇလိၵ်ႈယိုၼ်ယၼ်ပၼ်ဝႃႈ ၸၢႆးမွင်ႇ ထွင်းၻီးၼႆႉ လႆႈ သၢင်ႈၽွၼ်းပၢင်ႈပၼ်မိူင်းထႆး၊ တူင်ႇဝူင်းၵူၼ်းထႆး။ ၸၢႆးမွင်ႇ ထွင်းၻီး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈလဵဝ်ၼႆႉ ဢၼ်ပဵၼ်ၶုၼ်းဢၽိသိတ်ႊ ဝဵတ်ႊၶျၶျီႊဝႃႊ ဢွၵ်ႇလိၵ်ႈပၼ်ယဝ်ႉ လိူဝ်ၼၼ်ႉလၢႆလၢႆႁွင်ႈၵၢၼ် ၽူႈယႂ်ႇၵူၼ်းလူင်မၢင်ၵေႃႉၵေႃႈ ယူႇတီႈသုၼ်ႇတူဝ်သေ ဢွၵ်ႇလိၵ်ႈၵမ်ႉယၼ်ပၼ် ပဵၼ်ဢၼ်ယိၼ်းၸူမ်းတႄႉတႄႉၶႃႈ ယိၼ်းၸူမ်း ထိုင်ပီႈၼွင်ႉႁဝ်းၶႃႈၵူႈၵေႃႉဢၼ်ပၼ်ဢဵၼ်ပၼ်ႁႅင်းၶႃႈ ၊ ဝႂ်ထႆးၼႆႉတေလႆႈမိူဝ်ႈလႂ်တႄႉဢမ်ႇႁူႉၶႃႈ ယွၼ်ႉသၢၵ်ႈသေႇလၵ်းထၢၼ် မၢင်တီႈမၢင်ဢၼ်ၵေႃႈပႆႇလႆႈ ” ဝႃႈၼႆ။ ၸၢႆးမွင်ႇ ထွင်းၻီးၼႆႉ ၵိူတ်ႇမိူဝ်ႈဝၼ်းတီႈ 02/05/1997 ပဵၼ်လုၵ်ႈၸၢႆး ၸၢႆးၺုၼ်ႉလႄႈ ၼၢင်းမွၼ်း မီးပီႈၼွင်ႉ ႁူမ်ႈတွင်ႉ 2 ၵေႃႉ ပဵၼ်ၵူၼ်းၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း ။ ပေႃႈမႄႈမႃးႁဵတ်း ၵၢၼ်ၼႂ်းမိူင်းထႆးသေ မၼ်းၸၢႆးၶဝ်ႈႁဵၼ်းတီႈႁူင်းႁဵၼ်းဝၢၼ်ႈႁူၺ်ႈသၢႆး ။ မိူဝ်ႈလဵၵ်ႉတူပ်ႉၸေႈႁဵတ်းႁၢင်ႈၶိူင်ႈမိၼ်သေ ၶဝ်ႈၶႅင်ႇၼႂ်းမိူင်းထႆးပေႉပိူၼ်ႈမူတ်း ။ ၽွင်းယူႇၸၼ်ႉ (ပေႃး) 4 မိူဝ်ႈဢႃယုလႆႈ 12 ပီ ၼၼ်ႉလႆႈတၢင်တူဝ်မိူင်းထႆးသေ ၵႂႃႇၶႅင်ႇႁိူဝ်းမိၼ်ၸေႈ တီႈဝဵင်းၶျီႊၿႃႊ မိူင်းၵျပၢၼ်ႊ ၸုမ်းမၼ်းၸၢႆးလႆႈႁပ်ႉသူးတီႈ 1 သုၼ်ႇတူဝ်မၼ်း ၸၢႆးလႆႈႁပ်ႉသူးရၢင်းဝလ်းတီႈ 3 ႁဵတ်းႁႂ်ႈၵူၼ်းမိူင်းထႆးႁပ်ႉႁူမ်ၸူမ်းတွၼ်ႈ။

['ၵူႈလွင်ႈလွင်ႈ']

2018-08-14T05:22:56

https://shannews.org/archives/7008

ၸၢႆးဝၼ်းလႅင်းၶမ်း ၽူႈတႅၼ်းၸိူဝ်ႉၸၢတ်ႈ တူၵ်ႇတၵ်ႉဝႃႈ ၸူဝ်ႈလၵ်းမိူင်း 2008 တိုၵ်ႉၶီးယူႇ တိုၼ်းပႆႇၵႄႈပၼ်ႁႃယႃႈမဝ်းၵမ်လႆႈ

ထဝ်ႈဝၢၼ်ႈထဝ်ႈၼႃး ၊ ၵူၼ်းၼုမ်ႇၼႂ်းပိုၼ်ႉတီႈ ၊ ပလိၵ်ႈ ၵႃႈၶႂ်ႈတီႉၺွပ်း ၸူဝ်ႈပႆႇလႆႈမူၼ်ႉမႄး ပိူင်ငဝ်ႈပိုင်း မိူင်း(လၵ်းမိူင်း) 2008 တိုၼ်းပႆႇၵႄႈလိတ်ႈလႆႈပၼ်ႁႃယႃႈမဝ်းၵမ်- ဝႃႈၼႆ။ ၸၢႆးၶႅၼ်ႉ ပႃႈၶွင်ႇ ပွၵ်ႉ 4 လႄႈ ဢၢႆႈမျႃႉ (ႁိုဝ်)ၸၢမ်ႇလႃႉ လႄႈဢၢႆႈသႃႇဢွင်ႇ ၼႂ်းႁူဝ်လိူၼ် ဢေႃႊၵတ်ႉသ်ၼႆႉ ၸုမ်းၽဵဝ်ႈမူၺ်ႉယႃႈမဝ်းၵမ်ၼႂ်းပိုၼ်ႉတီႈ ဢဵၼ်ႁႅင်း မွၵ်ႈ 20 လူင်းၵူတ်ႇထတ်းတိၺွပ်း ယႃႈမဝ်းၵမ်ၼႂ်းၼမ်ႉပွင်ႈ 2 ၵမ်း။ ဝၼ်းတီႈ 8 ၵမ်းၼိုင်ႈလႄႈ ဝၼ်းတီႈ 12 ၵမ်းၼိုင်ႈ။ ၽဵဝ်ႈမူၺ်ႉယႃႈမဝ်းၵမ် ၼႂ်းပွၵ်ႉ 4 လႄႈ ပွၵ်ႉ 5 ပွၵ်ႉ 6 ၼမ်ႉပွင်ႈ။ တိလႆႈ ယႃႈမ ႁိမ်းၸမ် 7000 မဵတ်ႉ၊ ယႃႈၶၢဝ်တႃႇငိုၼ်းမွၵ်ႈ 80 သႅၼ်လႄႈ ငိုၼ်းတင်းၼမ်သေတႃႉပၼ်ႁႃယႃႈမဝ်းၵမ်တိုၼ်းတေပႆႇႁၢႆ၊ တႃႇတေမူၺ်ႉလႆႈႁၢၵ်ႈတေႃ ယႃႈမဝ်းၵမ် တေလႆႈ မူၼ်ႉမႄးပိူင်ပိုင်းလၵ်းမိူင်း 2008 လူးၵွၼ်ႇ ဝႃႈၼႆ။ ၸၢႆးဝၼ်လႅင်းၶမ်း ၽွင်းတႅၼ်းသၽႃးၸိူဝ်ႉၸၢတ်ႈ လႃႈသဵဝ်ႈလၢတ်ႈဝႃႈ ၵႃႈၸူဝ်ႈပႆႇမီး မၢႆမီႈၽွင်းငမ်း၊ ၵႃႈၸူဝ်ႈ တိုၵ်ႉၵႂႃႇၸွမ်းပိူင်ပိုင်း 2008 တႄႉ ယႃႈမဝ်းၵမ်တိုၼ်းတေဢမ်ႇၸၢင်ႈၽဵဝ်ႈမူၺ်ႉ ႁႂ်ႈႁၢႆႇလႆႈငၢႆႈငၢႆႈ ဝႃႈၼႆ။ ၼၢင်းသႅင်ႁၢၼ်ႇ ပွၵ်ႉ 5 “ယွၼ်ႉပိူဝ်ႈမၢႆမီႈဢမ်ႇသုမ်ႇငမ်းလႆႈ၊ ယွၼ်ႉပိူဝ်ႈတိုၵ်ႉၵႂႃႇၸွမ်းပိူင်ငဝ်ႈပိုင်းမိူင်းယူႇလႄႈယႃႈမဝ်းၵမ်ၵေႃႈ ဢမ်ႇႁၢႆလႆႈငၢႆႈငၢႆႈ။ ႁွင်ႈၵၢၼ်ၽွင်းလူင်ၾၢႆႇၼႂ်းမိူင်းၼႆႉ မၼ်းဢမ်ႇယူႇတႂ်ႈ လူင်ပွင်ၸိုင်ႈ ဢၼ်ၵူၼ်းမိူင်း လိူၵ်ႈတင်ႈ။ ယူႇတီႈၸွမ်ၸိုင်ႈၵေႃႈဢမ်ႇၸၢင်ႈၸိသင်ႇမၼ်းလႆႈၵမ်းသိုဝ်ႈလႄႈ တႃႇႁူမ်ႈမိုဝ်းၵၼ် ၽဵဝ်ႈ မူၺ်ႉယႃႈမဝ်းၵမ်ၼၼ်ႉ ၼႂ်းၵႄႈၵၢင်မၼ်းတိုၵ်ႉ ႁၢင်ႇယၢၼ်ၵၼ်ယူႇ ။ ၵူၼ်းၵႃႉၶၢႆယႃႈၵေႃႈ ဢဝ်တိုဝ်ႉ တၢင်းၼႆႉသေ ႁတ်းၵႃႉၶၢႆတေႃႇၼႃႈ တေႃႇတႃ။ ထိုင်တီႈၵူၼ်းမိူင်းပေႃးလႆႈလုၵ်ႉၽဵဝ်ႈမူၺ်ႉႁင်းၵူၺ်း။ ၵွမ်ႉၵႃႈႁႅင်းၵူၼ်းမိူင်းၵူၺ်းတႄႉမၼ်းၵေႃႈ ဢမ်ႇၵႂႃႇႁိုင်လႆႈ။ လူင်ပွင်ၸိုင်ႈတၵ်းလႆႈမီး ၸႂ်ၶႂ်ႈႁႂ်ႈ ယႃႈမဝ်းၵမ်မူၺ်ႉႁၢႆတႄႉတႄႉသေ သႂ်ႇၸႂ်လုၵ်ႉႁဵတ်း ၸင်ႇတေၸၢင်ႈၽဵဝ်ႈမူၺ်ႉ ယႃႈမဝ်းၵမ် လႆႈႁႂ်ႈထိုင်တီႈ။ ” – ဝႃႈၼႆ။ ၶူင်းၵၢၼ်ၽဵဝ်ႈယႃႈမဝ်းၵမ် ၵမ်းၼႆႉၼႆလႆႈဢဝ်ၶေႃႈၸိသင်ႇတီႈ ၽူႈၵွၼ်းၸေႈတွၼ်ႈ သေလူင်းၵူတ်ႇထတ်း။ ယႃႈမဢၼ်တိလႆႈတီႈၼမ်ႉပွင်ႈၼႆႉ တိလႆႈတီႈႁိူၼ်း ၸၢႆးၶႅၼ်ႉ ပႃႈၶွင်ႇ ပွၵ်ႉ 4 လႄႈ ႁိူၼ်းၸၢႆးၼွင်ႉၼၢင်းသႅင်ႁၢၼ်ႇ ပွၵ်ႉ 5 ။ ထုၼ်းလိၼ်း ဢေးမျႃႉ ပွၵ်ႉ 6။ လိူဝ်ၼၼ်ႉ တိလႆႈယႃႈၼႂ်းမိုဝ်း ဢၢႆႈမျႃႉ (ႁိုဝ်)ၸၢမ်ႇလႃႉ လႄႈဢၢႆႈသႃႇဢွင်ႇ ၶဝ်သွင်ၵေႃႉ။ ၸၢႆးၼွင်ႉ တႄႉပၢႆႈလွတ်ႈဝႆႉ။ လိူဝ်ၼၼ်ႉ တႄႉ ပလိၵ်ႈသူင်ႇတူဝ်ၶဝ်ၵႂႃႇ မီးလႃႈသဵဝ်ႈယဝ်ႉတႃႇ ဢဝ်လိူင်ႈ ပၼ်တူၼ်ႈတၢမ်ႇ- ၵူၼ်းၼုမ်ႇၼမ်ႉပွင်ႈၵေႃႈၼိုင်ႈလၢတ်ႈ။ ထုၼ်းလိၼ်း ဢေးမျႃႉ ပွၵ်ႉ 6 မိူဝ်ႈလိူၼ်ပူၼ်ႉမႃး ၸွမ်ၸိုင်ႈမိူင်းႁူမ်ႈတုမ် ဢူးဝိၼ်းမျိၼ်ႉ ႁွတ်ႈထိုင်လႃႈသဵဝ်ႈ ႁူပ်ႉထူပ်းၶႃႈႁၢပ်ႇၵၢၼ်ၶုၼ် ၼၼ်ႉၵေႃႈ လႆႈဢုပ်ႇလၢတ်ႈလွင်ႈယႃႈမဝ်းၵမ်ပဵၼ်ပိူင်လူင်။ ၾၢႆႇပၵ်းတႃတူၺ်းယႃႈမဝ်းၵမ်ၸိုင်ႈတႆးၵေႃႈလၢတ်ႈဝႃႈ လူင်ပွင်ၸိုင်မၢၼ်ႈပၢၼ်သိုပ်ႇပၢၼ် ဢဝ်ယႃႈမဝ်းၵမ်ပဵၼ်ၶိူင်ႈမိုဝ်းၵၢၼ်မိူင်း ။ ၸူဝ်ႈၵႃႈပႆႇၵႄႈလိတ်ႈပၼ်ႁႃ ၵၢၼ်မိူင်းယဝ်ႉ ပၼ်ႁႃယႃႈမဝ်းၵမ်ၵေႃႈ တိုၼ်းတေပႆႇၵႄႈလိတ်ႈလႆႈ – ဝႃႈၼႆ။

['ယႃႈမဝ်းၵမ်']

2018-08-14T03:23:34

https://shannews.org/archives/7005

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/08/14၊ BNI/SHAN TV Program, 2018/08/14

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/08/14၊ BNI/SHAN TV Program, 2018/08/14

['Uncategorized']

2018-08-14T02:57:58

https://shannews.org/archives/7002

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/08/14၊ BNI/SHAN TV Program, 2018/08/14

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/08/14၊ BNI/SHAN TV Program, 2018/08/14

['Uncategorized']

2018-08-13T13:28:58

https://shannews.org/archives/6999

ၵူၼ်းမိူင်းသီႇပေႃႉ လၢႆမူႇလၢႆၸုမ်း ႁူမ်ႈသၢၼ်ၶတ်း လူင်ပွင်ၸိုင်ႈဢၼ်ပၼ်ၶွမ်ႊပၼီႊ ႁဵတ်းသၢင်ႈၾၢႆႇၼိူဝ်ၵေးၼမ်ႉတူႈ

ၵူၼ်းမိူင်းသီႇပေႃႉ လၢႆမူႇလၢႆၸုမ်း ႁူမ်ႈသၢၼ်ၶတ်း လူင်ပွင်ၸိုင်ႈဢၼ်ပၼ်ၶွမ်ႊပၼီႊ ႁဵတ်းသၢင်ႈၾၢႆႇၼိူဝ်ၵေးၼမ်ႉတူႈ

['Uncategorized']

2018-08-13T11:39:10

https://shannews.org/archives/6995

လိူဝ်သေလိၵ်ႈ မၢၼ်ႈ/ဝႃႉ/ ၶႄႇ ပၢႆႉၵူႈယၢင်ႇၼႂ်းၼႃႈလိၼ်ဝႃႉUWSA ၵုမ်းၵမ် ႁၢမ်ႈတႅမ်ႈလိၵ်ႈတၢင်ႇၶိူဝ်း

ဝႃႉ UWSA ႁၢင်ႈႁႅၼ်း တႃႇၸတ်းပွႆး ၵိုတ်းသိုၵ်းဢဝ်ငမ်းယဵၼ် ၶွပ်ႈတဵမ် 30 ပီ ၼၼ်ႉ တႃႇႁၢင်ႈလီတႃ ၼႄၾၢင်ႁၢင်ႈလွင်ႈၽွမ်ႉသဵင်ပဵင်းပၢၵ်ႇၼႆသေ ပၢႆႉႁၢၼ်ႉတၢင်းၶၢႆ၊ ပၢႆႉႁူင်းႁႅမ်း၊ ပၢႆႉၶဝ်ႈဝဵင်း၊ ပၢႆႉမူႇဝၢၼ်ႈ ၸိူဝ်းၼႆႉတေလႆႈၸႂ်ႉ လိၵ်ႈမၢၼ်ႈ၊ လိၵ်ႈဝႃႉ တင်း လိၵ်ႈၶႄႇ သေ ႁဵတ်းႁႂ်ႈမိူၼ်ၵၼ်မူတ်း လိၵ်ႈတၢင်ႇၶိူဝ်း တၵ်းတေဢမ်ႇလႆႈတႅမ်ႈ။ ပၢႆႉတူဝ်ယၢင်ႇဢၼ်တေလႆႈယိူင်ႈသေၸႂ်ႉ တႄႇဢဝ် ႁူဝ်လိူၼ်ဢေႃးၵတ်သ်ႉ ပီ 2018 ၼႆႉမႃး ပိူဝ်ႈတႃႇ ဝႃႉ UWSA ႁၢင်ႈႁႅၼ်း တႃႇၸတ်းပွႆး ၵိုတ်းသိုၵ်းဢဝ်ငမ်းယဵၼ် ၶွပ်ႈတဵမ် 30 ပီ ၊ ၾိုၵ်းၽွၼ်ႉၵၢၼ်ၼႄၾၢင်ႁၢင်ႈသိုၵ်း၊ ၾိုၵ်းၽွၼ်ႉလွင်ႈၵႃႈ လွင်ႈဝႅၼ်၊ လွင်ႈတူၺ်းလူႁပ်ႉၶႅၵ်ႇ ။ ၼႂ်းၼၼ်ႉ တမ်းဝၢင်းပႃး ပိူင်ၾၢင် ပၢႆႉၵူႈယၢင်ႇ ႁႂ်ႈႁဵတ်း မိူၼ်ၵၼ် – မီးသီလမ်ႁွပ်ႈ၊ ၸဵင်ႇတၢင်းၼိူဝ် မီးႁၢင်ႈၶဝ်ႈၵႂၢႆး၊ ၼိူဝ်ပၢႆႉၵေႃႈ တေလႆႈမီး လိၵ်ႈဝႃႉ၊ လိၵ်ႈမၢၼ်ႈ တင်း လိၵ်ႈၶႄႇၵူၺ်း။ “ၼႆႉပဵၼ်ၽႅၼ်ၵၢၼ်ႁဝ်းယဝ်ႉ ႁဝ်းဢမ်ႇလိူၵ်ႈၼႃႈလဵၵ်ႉ ၼႃႈယႂ်ႇသင်။ ၵူႈၶိူဝ်းယဝ်ႉလိူဝ်သေ လိၵ်ႈဝႃႉ လိၵ်ႈၶႄႇ လိၵ်ႈမၢၼ်ႈၼၼ်ႉ လိၵ်ႈတၢင်ႇဢၼ်ႁဝ်းဢမ်ႇပၼ်တႅမ်ႈ ၊ လိၵ်ႈတႆးၵေႃႈဢမ်ႇပၼ်တႅမ်ႈ။ ဢဝ်လိၵ်ႈဢၼ်ၵူၼ်းတင်းၼမ် ဢၢၼ်ႇလႆႈၼၼ်ႉၵူၺ်း” – ၼႆ တႃႉဢၢႆႈသွင် ၽူႈမီးပုၼ်ႈၽွၼ်းၾၢႆႇၽွင်းငမ်း လၢတ်ႈ။ ပေႃးဢဝ် ပိူင်ငဝ်ႈပိုင်းမိူင်း 2008 ဝႃႈၼႃႈလိၼ်ဝႃႉ UWSA ၵုမ်းၵမ် မီး 4 ၸႄႈဝဵင်း – မိူၼ်ၼင်ႇ ဝဵင်းပၢင်ဝၢႆ ၊ ၼႃးၽၢၼ်း ၊ မိူင်းမႂ်ႇ တင်း ပၢင်သၢင်း။ ၸႄႈဝဵင်းႁူဝ်ပၢင်ႇ တင်း ၸႄႈဝဵင်းမၢၵ်ႇမၢင် တႄႉ ၾၢႆႇလူင်ပွင်ၸိုင်ႈမၢၼ်ႈ ယင်းပႆႇမွပ်ႈပၼ်ဝႃႉ ။ ႁူဝ်ၵူၼ်းမီး 3 သႅၼ်ပၢႆ – ၸၢဝ်းၶိူဝ်းမီး 17 ၸၢဝ်းၶိူဝ်း။ “ၵူႈပွၵ်ႈတႄႉ ဢမ်ႇပေႉ ဝၢင်းၶပ်ႉပေႃးပဵၼ်တၢၼ်ႇၼႆႉ။ တေႃႈလဵဝ် ႁႂ်ႈႁဵတ်းမိူၼ်ၵၼ်မူတ်း။ ၵူႈပွၵ်ႈႁၢၼ်ႉ ႁဝ်းၶႃႈ တႅမ်ႈပႃးလိၵ်ႈတႆးသေဢေႃႈ တေႃႈလဵဝ် တႄႉဢမ်ႇလႆႈတႅမ်ႈ ဢမ်ႇပၼ်တႅမ်ႈယဝ်ႉ” – ၼႆ ၸဝ်ႈႁၢၼ်ႉတၢင်းၶၢႆ ဢၼ်ဢမ်ႇၶႂ်ႈဢွၵ်ႇၸိုဝ်ႈၵေႃႉၼိုင်ႈလၢတ်ႈ။ 1989/4/17 ၸုမ်းဝႃႉ ၽိုၼ်ႉဝၢႆႇၽၢတ်ႇ ဢွၵ်ႇပႃႇတီႇၶွမ်ႊမိဝ်ႊၼိတ်ႉ မိူင်းမၢၼ်ႈသေ တႄႇၵိုတ်းသိုၵ်း ဢဝ်ငမ်းယဵၼ် တင်း လူင်ပွင်ၸိုင်ႈ သိုၵ်းမၢၼ်ႈ။ မၵ်းမၢႆ ဢဝ် ဝၼ်းၼၼ်ႉသေ ၸုမ်းဝႃႉ ႁဵတ်းပွႆး ၸိူင်ႉၼႆမႃးတႃႇသေႇ ဢၼ်ႁဵတ်းယႂ်ႇလူင်တႄႉ မိူဝ်ႈတဵမ် 20 ပီ ။ ၼႂ်းပီတေမႃးသမ်ႉ တေတဵမ် 30 ပီ။

['သုၼ်ႇလႆႈၵူၼ်း']

2018-08-13T11:20:30

https://shannews.org/archives/6991

ၶူဝ်လွႆၼွႆႉ မိူင်းပၼ်ႇ ယဝ်ႉတူဝ်ႈသေ တေႇပိုတ်ႇၸႂ်ႉ

ၽူႈမီးပုၼ်ႈၽွၼ်းလၢႆႁွင်ႈၵၢၼ် ပႃးၸဵမ်ၽူႈယႂ်ႇၵူၼ်းလူင် ၼႂ်းလူင်ပွင်ၸိုင်ႈမိူင်းတႆး ႁူမ်ႈၵၼ် ၵႅတ်းမႆႈလၢႆႈ ပိုတ်ႇပၢင် ၶူဝ်လွႆၼွႆႉ မိူင်းပၼ်ႇ ဢၼ်တိတ်းတေႃႇပၼ် ဝူင်ႈၵၢင် လၢင်းၶိူဝ်း – မိူင်းပၼ်ႇ ။ ဝၼ်းတီႈ 12/8/2018 ၽူႈမီးပုၼ်ႈၽွၼ်း လူင်ပွင်ၸိုင်ႈမိူင်းတႆး၊ ငဝ်ႈလုမ်းၸႄႈတွၼ်ႈလၢင်းၶိူဝ်း၊ ၾၢႆႇ ၽွင်း ငမ်းမိူင်းပၼ်ႇ၊ ၵေႃလိၵ်ႈလၢႆးမိူင်းပၼ်၊ လုၵ်ႈႁဵၼ်း၊ ဢိၵ်ႇၸၢဝ်းၶိူဝ်း ၸိူဝ်းယူႇၼႂ်း မိူင်းပၼ်ႇ ၶဝ်ႈႁူမ်ႈပိုတ်ႇ ၶူဝ်လွႆၼွႆႉ ဢၼ်တင်းယၢဝ်းမီး 60 ထတ်း၊ တၢင်းၵႂၢင်ႇ မီး 24 ထတ်း ၊ သႅၼ်းၶူဝ်ဢဝ် သဝ်ပုၼ်သၢင်ႈ။ ၸၢႆးၼွင်ႉ ၽူႈတႅၼ်းၽႃး ၸႄႈမိူင်း ဝဵင်းမိူင်းပၼ် လၢတ်ႈတီႈၽူႈတွႆႇႁွၵ်ႈဝႃႈ – “သဵၼ်ႈတၢင်းၼႆႉ ႁဵတ်းမႃး မိူဝ်ႈႁၢင်ပီ 2017 ဢေႃႈ။ ဢမ်ႇၸႂ်ႈငိုၼ်း ၵွင်ၵၢင်သၽႃးၶႃႈ။ သဵၼ်ႈတၢင်းၼႆႉ ပဵၼ်သဵၼ်ႈတိတ်းတေႃႇ ဝဵင်းတေႃႇဝဵင်းလႄႈ ပဵၼ်ႁွင်ႈၵၢင်ၾၢႆႇသဵၼ်ႈတၢင်း လူင်ပွင်ၸိုင်ႈမိူင်းတႆး ဢေႃႈ။ ႁဵတ်းတၢင်း ပိူတ်ႇၶူဝ် ဢၼ်ဝႃႈၼၼ်ႉ ၵေႃႈမႅၼ်ႈယူႇ။ ၵူၺ်းၵႃႈ ငိုၼ်းၵႃႈပွႆးပိုတ်ႇၶူဝ်ၼၼ်ႉ သင်ဢဝ် မႃးၸႂ်ႉ မႄးပၼ်သဵၼ်ႈ တၢင်းၼႂ်းပွၵ်ႉယွမ်ႇ ႁိမ်းႁွမ်းၼၼ်ႉ ၶႅၼ်းတေလီ။ ပွႆးပိုတ်ႇ ၵေႃႈယဝ်ႉငိုၼ်း ၼပ်ႉႁူဝ်သိပ်းသႅၼ် ၼင်ႇ ၵဝ်ႇ” – ဝႃႈၼႆ။ မိူဝ်ႈၵူႈပွၵ်ႈ တီလွႆၼႆႉ ၶူဝ်ၵႆႉၵွႆ ၊ ၼမ်ႉၵႆႉထူမ်ႈ ၊ ႁဵတ်းၶူဝ် ႁဵတ်းမိူင်ယဝ်ႉ လႄႈ ယုမ်ႇယမ်ဝႃႈ တေႁႄႉ လႆႈၽေးၼမ်ႉထူမ်ႈ၊ တေႁဵတ်းႁႂ်ႈၵူၼ်းမိူင်း ၵႂႃႇမႃးငၢႆႈလူမ် လႄႈ ယူႇတီႈ ၵူၼ်းမိူင်းပၼ်ႇၵေႃႉ ၼိုင်ႈသေ ယိၼ်းၸူမ်းတႄႉၼႆ ၸၢႆးၶမ်းတႆး ဢၼ်ၵႂႃႇၶဝ်ႈႁူမ်ႈပၢင်ပွႆးၼၼ်ႉလၢတ်ႈ။ ၶူဝ်လွႆၼွႆႉၼႆႉ မီးၾၢႆႇတူၵ်းဝဵင်းမိူင်းပၼ် မွၵ်ႈ 3 လၵ်း။ ၵၢႆႇၶၢမ်ႈ ၵေးၼမ်ႉတိုင်း၊ ၼိူဝ်ႈသဵၼ်ႈတၢင်းလူင် ဝူင်ႈၵၢင် မိူင်းပၼ်ႇလၢင်းၶိူဝ်း။ သဵၼ်ႈတၢင်းၼႆႉ ပဵၼ်သဵၼ်ႈတၢင်းလူင် မိူင်းႁူမ်ႈတုမ် ဢၼ်တိတ်းတေႃႇ တူၼ်ႈတီး – ၼမ်ႉၸၢင်- မိူင်းၼၢႆး – လၢင်းၶိူဝ်း – မိူင်းပၼ်ႇ- ၶၢမ်ႈၶူင်းတီႈတႃႈၸၢင်ႉသေ ပွင်ႇထိုင်မိူင်း တူၼ် လုၵ်ႉမိူင်းတူၼ်သိုပ်ႇၵႂႃႇမိူင်းသၢတ်ႇ တႃႈၶီႈလဵၵ်း – မႄႈသၢႆ(မိူင်းထႆး) ၵေႃႈလႆႈ ။ လုၵ်ႉမိူင်းတႆး ၵႂႃႇ ဝဵင်းပုင်ႇပႃႇၶႅမ် – ၼွင်ဢုၵ်း (မိူင်းထႆး) ၵေႃႈလႆႈ။

['ၵူႈလွင်ႈလွင်ႈ']

2018-08-13T09:08:40

https://shannews.org/archives/6986

ပလိၵ်ႈမၢၼ်ႈ ဝဵင်းတႃႈၶီႈလဵၵ်း ပိုတ်းယိုဝ်းၵၼ်တင်းၵူၼ်းၵႃႉယႃႈ တီႉလႆႈတူဝ်တၢႆ 1လႄႈယႃႈ 8 လၢၼ်ႉမဵတ်ႉ

ပလိၵ်ႈမၢၼ်ႈတင်ႈလၢၼ်ႇ ၵူတ်ႇထတ်းတီႉၺွပ်း ၵူၼ်းတေႃႉယႃႈလႄႈ သွင်ၾၢႆႇလႆႈပိုတ်းယိုဝ်းၵၼ် ၾၢႆႇၵူၼ်းတေႃႉယႃႈတၢႆ 1ၵေႃႉ မၢတ်ႇၸဵပ်း 1 ၵေႃႉသေ ယိုတ်းလႆႈယႃႈ 8 လၢၼ်ႉမဵတ်ႉ။ ဝၼ်းတီႈ 10/08/2018 သိုဝ်ႇၶၢဝ်ႇ MGR ပိုၼ်ၽၢဝ်ႇဝႃႈ ၸဝ်ႈၼႃႈတီႈၾၢႆႇၽဵဝ်ႈမူၺ်ႉယႃႈမဝ်းၵမ် ၊ ၾၢႆႇသိုၵ်း၊ ၾၢႆႇပလိၵ်ႈ လႆႈႁူမ်ႈၵၼ် ၵူတ်ႇထတ်းလၢႆတီႈ ႁူမ်ႈၵၼ်ပႂ်ႉၵူတ်ႇထတ်းႁိမ်း လွႆသထူင်ႇၼၼ်ႉ။ ၾၢႆႇတပ်ႉပလိၵ်ႈမၢၼ်ႈႁႄႉၵိုတ်းၵႃးလမ်းၼိုင်ႈ၊ ၵႃးလမ်းၼၼ်ႉသမ်ႉ ႁၵ်းႁူဝ်ၵႃးၶိုင်ဢၢင်ႈပၢႆႈလႄႈ ၺႃးပလိၵ်ႈမၢၼ်ႈယိုဝ်းတိူဝ်ႉ ၺႃးၵူၼ်းမႃးၸွမ်းၵႃးတၢႆ 1 ၵေႃႉ မၢတ်ႇၼိုင်ႈၵေႃႉ တီႉလႆႈပႃးယႃႈ မႃႉတင်းၼမ်။ ဝၢႆးၼၼ်ႉတပ်ႉပလိၵ်ႈမၢၼ်ႈ ၵႂႃႇၵူတ်ႇထတ်းတူၺ်း ထူပ်းႁၼ်ၵႃးပိၼ်ႈဝႆႉ ၼႂ်းၵႃးမီးထူင်ၸၢၼ်ႈ 22 ၸၢၼ်ႈ တၢင်း ၼႂ်းမီးယႃႈမႃႉ ၼိုင်ႈၸၢၼ်ႈလႂ် 100,000 မဵတ်ႉ၊ သိုပ်ႇၼၼ်ႉၸဝ်ႈၼႃႈတီႈထူပ်းႁၼ် ထႅင်ႈၵႃးလမ်းၼိုင်ႈ ၵိုတ်းဝႆႉယူႇႁိမ်းတၢင်း ၾၢႆႇပလိၵ်ႈဢၢင်ႈၵႂႃႇၵူတ်ႇထတ်း သမ်ႉမီးၵူၼ်းႁပ်ႉယိုဝ်းလႄႈ သွင်ၾၢႆႇလႆႈပိုတ်းယိုဝ်းၵၼ်။ ႁဵတ်း ႁႂ်ႈၾၢႆႇၵူၼ်းၵႃႉယႃႈမၢတ်ႇၸဵပ်းႁၢဝ်ႈႁႅင်း 1 ၵေႃႉ ထႅင်ႈမွၵ်ႈ 2 – 3 ၵေႃႉတႄႉ ပၢႆႈလွတ်ႈ၊ ၵူတ်ႇထတ်းၼႂ်းၵႃးထူပ်း ႁၼ်ယႃႈမႃႉ56 ၸၢၼ်ႈ ၼိုင်ႈၸၢၼ်ႈလႂ်မီးယႃႈမႃႉ 100,000 မဵတ်ႉ ႁူမ်ႈတင်းမူတ်းမီး 5,600,000 မဵတ်ႉ။ ၾၢႆႇတပ်ႉပလိၵ်ႈမၢၼ်ႈ တီႉလႆႈယႃႈမႃႉတင်းမူတ်း 7,820,000 မဵတ်ႉ ၊ ၵူၼ်းမၢတ်ႇၸဵပ်းတႄႉ ဢဝ်တူဝ်သူင်ႇယူတ်းယႃဝႆႉတီႈ ႁူင်းယႃ ဝဵင်းတႃႈၶီႈလဵၵ်း ။

['ယႃႈမဝ်းၵမ်']

2018-08-13T08:47:55

https://shannews.org/archives/6980

တႆးႁွတ်ႈမိူင်းထႆး ၶဝ်ႈႁူမ်ႈပၢင်ယေႃးမုၼ် ဝၼ်းၵိူတ်ႇၼၢင်းႁေႃၶမ်းထႆး

တႆးႁွတ်ႈမိူင်းထႆး ၸိူဝ်းယူႇၵဵင်းမႆႇ၊ မိူင်းၵွၵ်ႇ၊ ၵဵင်းႁၢႆး ၊ မႄႈႁွင်ႈသွၼ်ၸိူဝ်းၼႆႉ ၶဝ်ႈႁူမ်ႈပၢင်ယုၵ်ႉယွင်ႈဝၼ်းၵိူတ်ႇ ၼၢင်းႁေႃၶမ်းထႆး ၽွင်းဢႃယုၸဝ်ႈၼၢင်းၶွပ်ႈတဵမ် 86 ပီ။ ၾၢင်ႁၢင်ႈပီႈၼွင်ႉတႆး ၼႂ်းမိူင်းၵွၵ်ႇ ၶဝ်ႈႁူမ်ႈဝၼ်းမႄႈ Photo – Tai community online ဝၼ်းတီႈ 12/08/2018 ပဵၼ်ဝၼ်းၵိူတ်ႇၼၢင်းႁေႃၶမ်းထႆး သူမ်ႊၻဵတ်ႊၽရႃႊၼၢင်းၸဝ်ႈသီႊရီႊၵိတ်ႊ ၽရႃႊပ ရူမ်ႊမရႃႊၶျီႊၼီႊၼၢတ်ႊ ဢႃယုၸဝ်ႈၶွပ်ႈတဵမ် 86 ပီ ဢၼ်ၵူၼ်းမိူင်းထႆးဝႃႈဝၼ်းမႄႈ။ ၼႂ်းဝၼ်းၼၼ်ႉပီႈၼွင်ႉတႆးၸိူဝ်းႁွတ်ႈၽႅဝ် မိူင်းၵွၵ်ႇ၊ ၵဵင်းမႆႇ၊ ၵဵင်းႁၢႆး၊ မႄႈႁွင်ႈသွၼ် ၸိူဝ်းၼႆႉၵေႃႈၶဝ်ႈႁူမ်ႈပၢင်ၵႅဝ်ႈၸွမ်း ။ ၼၢင်းၶမ်းဢိင်ႇ ႁႅင်းၵၢၼ်တႆးဢၼ်ႁွတ်ႈၵဵင်းမႆႇ လၢတ်ႈဝႃႈ – “ ႁဝ်းၶႃႈပီႈၼွင်ႉတႆး မႃးယူႇသဝ်း ႁႃၵိၼ်လဵင်ႉတွင်ႉ ၼႂ်းမိူင်းထႆးၼႆႉ ပေႃးထိုင်မႃးဝၼ်းပေႃႈဝၼ်းမႄႈၼႆ ႁဝ်းၶႃႈလီႁူမ်ႈၵၼ်သေ ၶဝ်ႈႁူမ်ႈၼမ်ၼမ် ပိူဝ်ႈၼႄၾၢင်ႁၢင်ႈလွင်ႈဝႃႈႁဝ်းၶႃႈၵေႃႈ ယုမ်ႇယမ်ၼပ်ႉထိုဝ် ဢမ်ႇလိုမ်းၵုင်ႇမုၼ်ဢၼ်ႁဝ်းၶႃႈလႆႈမႃးပိုင်ႈႁူမ်ႈၽူၺ်း ” ဝႃႈၼႆ။ သူမ်ႊၻဵတ်ႊၽရႃႊၼၢင်းၸဝ်ႈ သီႊရီႊၵိတ်ႊ ၽရႃႊပရူမ်ႊမရႃႊၶျီႊၼီႊၼၢတ်ႊၼႆႉ ၵိူတ်ႇမိူဝ်ႈဝၼ်းတီႈ 12/08/ 1932 ႁူမ်ႈၽၢၵ်ႈတင်း ၸဝ်ႈမုၼ်ယႂ်ႇၶုၼ်ႁေႃၶမ်းထႆးတူၼ်ထူၼ်ႈ 9 ။ ပဵၼ်မႄႈၸဝ်ႈ မုၼ်ယႂ်ႇၶုၼ်ႁေႃၶမ်းထႆး တူၼ်ထူၼ်ႈ 10 ။ ပေႃးထိုင်မႃးဝၼ်းၵိူတ်ႇမၼ်းၸဝ်ႈၼႆ ၶႃႈႁၢပ်ႇၵၢၼ်ၶုၼ်လူင်ပွင်ၸိုင်ႈမိူင်းထႆးလႄႈ ၵူၼ်းဝၢၼ်ႈ ၵူၼ်းမိူင်း ၼႂ်းမိူင်းထႆး ၸတ်းႁဵတ်းပၢင်ယုၵ်ႉယွင်ႈဝၼ်းၵိူတ်ႇမၼ်းၸဝ်ႈ ပီႈၼွင်ႉတႆးၸိူဝ်းႁွတ်ႈၽႅဝ်ၼႂ်းမိူင်းထႆး တင်းၼမ်ၵေႃႈ ၶဝ်ႈႁူမ်ႈၵူႈပီ။

['ၵူႈလွင်ႈလွင်ႈ']

2018-08-11T03:36:54

https://shannews.org/archives/6977

သဵၼ်ႈတၢင်း ၼမ်ႉၶမ်း – မူႇၸေႊ ပေႃးပႆယင်းဝႆးလိူဝ် ၶီႇလူတ်ႉၶီၵႃး

သဵၼ်ႈတၢင်း ၼမ်ႉၶမ်း – မူႇၸေႊ ပေႃးပႆယင်းဝႆးလိူဝ် ၶီႇလူတ်ႉၶီၵႃး

['Uncategorized']

2018-08-11T03:31:12

https://shannews.org/archives/6974

ပၢင်ႁူပ်ႉထူပ်းၵႄႈၶၢႆ ပၼ်ႁႃၵူၼ်းဝၢၼ်ႈၵူၼ်းမိူင်း တီႈဝဵင်းလႃႈသဵဝ်ႈ

ပၢင်ႁူပ်ႉထူပ်းၵႄႈၶၢႆ ပၼ်ႁႃၵူၼ်းဝၢၼ်ႈၵူၼ်းမိူင်း တီႈဝဵင်းလႃႈသဵဝ်ႈ

['Uncategorized']

2018-08-10T10:11:53

https://shannews.org/archives/6966

သိုၵ်းတႆးသွင်ၸုမ်း ႁူပ်ႉဢုပ်ႇၵၼ် တႃႇႁူမ်ႈၵၼ်ၵႄႈလိတ်ႈပၼ်ႁႃ

တပ်ႉသိုၵ်းၸိုင်ႈတႆး သွင်တပ်ႉသိုၵ်းႁူပ်ႉထူပ်းဢုပ်ႇဢူဝ်းၵၼ် တႃႇႁူမ်ႈၵၼ်ၵႄႈလိတ်ႈပၼ်ႁႃ ဝူင်ႈၵၢင်သွင်ၸုမ်း။ ၼႂ်းဝူင်ႈၼႆႉ ၵေႃႁူမ်ႈသၢင်ႈၸိုင်ႈတႆး SSJAC ယူႇၵၢင်ၶပ်းၶိုင်ပၼ်သေ တူဝ်တႅၼ်း ပႃႇတီႇမႂ်ႇသုင်ၸိုင်ႈတႆး SSPP/ SSA လႄႈ တူဝ်တႅၼ်းၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ႁူပ်ႉထူပ်းဢုပ်ႇဢူဝ်းၵၼ် ၊ ႁူမ်ႈၵၼ်ႁႃတၢင်းၵႄႈ လိတ်ႈပၼ်ႁႃ ဢၼ်ပဵၼ်ယူႇ ဝူင်ႈၵၢင်သွင်ၸုမ်း။ ၸၢႆးလဵၵ်ႉ ၽူႈၶၢၼ်ပၢၵ်ႇ ၵေႃႁူမ်ႈသၢင်ႈၸိုင်ႈတႆး SSJAC လၢတ်ႈဝႃႈ- “ မိူဝ်ႈပီ 2017 ၼၼ်ႉယူႇတီႈ CSSU သေ မွပ်ႈပၼ်ႁႂ်ႈ SSJAC ၸွႆႈယူႇၵၢင် သင်မီးပၼ်ႁႃဝူင်ႈၵၢင်သွင်ၸုမ်း ႁႂ်ႈၸွႆႈၵႄႈလိတ်ႈၼႆလႄႈ ယၢမ်းလဵဝ်သွင်ၾၢႆႇ ႁူပ်ႉဢုပ်ႇၵၼ်ပွင်ႇၸႂ်ၵၼ်မႃးယဝ်ႉ ” ဝႃႈၼႆ။ ၼႂ်းလုၵ်ႈလိူၼ် July ၊ August 2018ၼႆႉ ပၼ်ႁႃဝူင်ႈၵၢင်သိုၵ်းသွင်ၸုမ်းမိူၼ်ႁၢင်ႈယႂ်ႇမႃး ၵူၼ်းသိုၵ်းၸၼ်ႉပႃႈတႂ်ႈယိုဝ်းၺႃးၵၼ် ပၼ်ႁႃၼႃႈလိၼ်ၵုမ်းၵမ်ၼႂ်းၸႄႈဝဵင်းၼမ်ႉတူႈၸိူဝ်းၼႆႉ။

['ၵၢၼ်သိုၵ်း']

2018-08-10T10:04:52

https://shannews.org/archives/6962

ဝၼ်းပူၼ်ႉၶၢပ်ႈတူဝ် ပေႃႈ ၸဝ်ႈၵွၼ်းဝတ်ႉပႃႇပဝ်ႈ ၵူၼ်းလူင်တႆးၶဝ်ႈႁူမ်ႈၼမ်

ဝၼ်းပူၼ်ႉၶၢပ်ႈတူဝ် ပေႃႈထဝ်ႈၸၢင်းၼူႉ ပေႃႈၸဝ်ႈၵွၼ်းဝတ်ႉပႃႇပဝ်ႈ ၵူၼ်းလူင်တႆး ပီႈၼွင်ႉ တီႈၸမ်တီႈၵႆၶဝ်ႈ ႁူမ်ႈၼပ်ႉပၢၵ်ႇ။ ဝၼ်းတီႈ 09/08/2018 သင်ၶၸဝ်ႈ တၵ်ႉၵႃႇသတ်ႉထႃး ပီႈၼွင်ႉတီႈၸမ်ၵႆ ႁူမ်ႈၵၼ်သူင်ႇၶၢပ်ႈတူဝ်ပေႃႈထဝ်ႈ ၸၢင်းၼူႉ ဢႃယု 89 ပီ ဢၼ်ပဵၼ်ပေႃႈၸဝ်ႈၶူးဢိၼ်းတႃး ၸဝ်ႈၵွၼ်းဝတ်ႉပႃႇပဝ်ႈ တီႈပႃႇႁဵဝ်ႈသၼ်တီႇထမ်း ဝဵင်း ၵဵင်းမႆႇ ၸိုင်ႈထႆး။ ၼႂ်းပၢင်ၼႆႉမီးၽူႈယႂ်ႇၵူၼ်းလူင်တႆး မိူၼ်ၼင်ႇၸဝ်ႈၵၼ်းၸဵတ်း၊ ၸဝ်ႈပိုၼ်ၶမ်း၊ ၸဝ်ႈတႃႇဢူး ဢိၵ်ႇၽူႈယႂ်ႇၵူၼ်းလူင်ထႅင်ႈလၢႆလၢႆၵေႃႉ၊ လိူဝ်ၼၼ်ႉမီးပီႈၼွင်ႉတၢင်းပဵင်းလူင်၊ လၵ်းတႅင်ႇ၊ ဝဵင်းႁႅင် ၵဵင်းမႆႇ ၸိူဝ်းၼႆႉၶဝ်ႈႁူမ်ႈၼပ်ႉႁူဝ်ပၢၵ်ႇ။ ၸဝ်ႈမႁႃႇဢေႃးတ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ယိၼ်းၸူမ်းယႂ်ႇၼမ်ထိုင် ၵူႈၸဝ်ႈၵူႈၵေႃႉ ၵူႈပႃႈ ၵူႈၾၢႆႇဢၼ်ဝႆႉၶၢဝ်းယၢမ်း ဢၼ်မီးၵႃႈၶၼ်သေ မႃးၶဝ်ႈႁူမ်ႈလႄႈ ၸွႆႈထႅမ်ၵူႈပၢႆပၢႆး ” ဝႃႈၼႆ။ ၸၢႆးသႅင်ယ ႁူဝ်ပဝ်ႈၵေႃလိၵ်ႈလၢႆး ၵဵင်းမႆႇ လၢတ်ႈတီႈႁူင်းပွႆႇသဵင်ၽူႈတွႆႇႁွၵ်ႈဝႃႈ – “ ၸဝ်ႈၶူးဢိၼ်းတႃးၼႆႉ ပဵၼ် ၸဝ်ႈဢၼ်ၶတ်းၸႂ်သႂ်ႇႁႅင်းၵုမ်းထိင်းႁၵ်ႉသႃ ဝတ်ႉပႃႇပဝ်ႈ ႁႂ်ႈပဵၼ်ဝတ်ႉတႆး ပဵၼ်တီႈတႆးလႆႈပိုင်ႈဢိင် ႁဵၼ်းလိၵ်ႈ ႁဵၼ်းလၢႆး ပဵၼ်တီႈၵိုၵ်းပိုၼ်းတႆးၼႂ်းၵဵင်းမႆႇ မႃးထိုင်ၵူႈဝၼ်းၼႆႉ ဢမ်ႇၸႂ်ႈလွင်ႈငၢႆႈ မၼ်းၸဝ်ႈလႆႈသႂ်ႇၸႂ်ၶတ်းႁႅင်းမႃးတႄႉတႄႉ ၵွပ်ႈၼၼ်ႁဝ်းၶႃႈပီႈၼွင်ႉတႆးၵေႃႈ ထုၵ်ႇလီဢွၼ်ၵၼ်သႂ်ႇၸႂ်ၸွႆႈၵၼ်ႁၵ်ႉသႃလုမ်းလႃး တူၺ်းထိုင်ပူၵ်းပွင်ဢၼ်ပဵၼ် ဝတ်ႉတႆးႁဝ်းႁႂ်ႈပေႃးၵိုၵ်းတႆးႁဝ်းၵႂႃႇမိူဝ်ႈၼႃႈ ၊ ဢၼ်ပဵၼ်ပၢင်မႃႇသႃႇ ပေႃႈမၼ်းၸဝ်ႈၼႆႉၵေႃႈ လီဢွၼ်ၵၼ်ၸွႆႈထႅမ်ၼမ်ၼမ် ” ဝႃႈၼႆ။ ပေႃႈထဝ်ႈၸၢင်းၼူႉၼႆႉ ပဵၼ်လုၵ်ႈၸၢႆး ပေႃႈထဝ်ႈၵူႇလႄႈ မႄႈထဝ်ႈၽၢၼ်ႇ ၵိူတ်ႇတီႈဝၢၼ်ႈ ၼႃးတႅၼ်ႈ ဢိူင်ႇၼႃးလေႃး ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း ၊ မီးပီႈၼွင်ႉႁူမ်ႈတွင်ႉ 2 ၵေႃႉ၊ တႄႇၼႃႈႁိူၼ်းတင်းမႄႈထဝ်ႈၸၢင်းသႅင် ၵေႃႈပဵၼ်မႄႈ ၸဝ်ႈၶူးဢိၼ်းတႃး ၸဵမ်မိူဝ်ႈဢႃယုၸဝ်ႈလႆႈ 9 ၶူပ်ႇ။

['ၵူႈလွင်ႈလွင်ႈ']

2018-08-10T09:26:37

https://shannews.org/archives/6959

သိုၵ်းလူင်ပွင်ၸိုင်ႈမၢၼ်ႈ တီႉလႆႈၵွင်ႈ/မၢၵ်ႇၵွင်ႈ ဝူင်ႈၵၢင် မိူင်းၵိုင် – လၢႆးၶႃႈ

ၼိူဝ်သဵၼ်ႈတၢင်း မိူင်းၵိုင် – လၢႆးၶႃႈၼၼ်ႉ တပ်ႉသိုၵ်းလူင်ပွင်ၸိုင်ႈမၢၼ်ႈ တီႉလႆႈ ၵွင်ႈပွတ်းၼိုင်ႈလဝ်းလႄႈ မၢၵ်ႇၵွင်ႈ တီႈၵႃးၵူၼ်းမိူင်း ၵႂႃႇ/မႃး လမ်းၼိုင်ႈ ဝႃႈၼႆ။ ဝၼ်းတီႈ 07/08/2018 ယၢမ်းဝၢႆးဝၼ်း တပ်ႉသိုၵ်းလူင်ပွင်ၸိုင်ႈမၢၼ်ႈ ဢၼ်ပၵ်းတပ်ႉဝႆႉ ယၢၼ်ၵႆ ၸႄႈဝဵင်းလၢႆးၶႃႈ 14 လၵ်း ႁႄႉရူတ်ႉၵႃး ၵူၼ်းမိူင်း လမ်းၼိုင်ႈ ဢၼ်လုၵ်ႉတၢင်းမိူင်းၵိုင် မႃးတၢင်း လၢႆးၶႃႈၼၼ်ႉ ၸိုဝ်ႈၵူၼ်းႁေႃႈမၼ်း ႁွင်ႉ ၸၢႆးလူႇ (ႁွင်ႉ) လၢဝ်လႅင်း ဢႃယု 30 ပီ ထူပ်းႁၼ်ၼႂ်းၵႃး မၼ်းၸၢႆး ၵွင်ႈပွတ်း ၼိုင်ႈလဝ်း၊ မၢၵ်ႇၵွင်ႈ 42 လုၵ်ႈ၊ မႅၵ်ႉသႂ်ႇမၢၵ်ႇၵွင်ႈ 1 ဢၼ်။ ၵူတ်ႇထတ်းတီႉလႆႈ တီႈႁိမ်းဝၢၼ်ႈမႄႈသဵမ် ဢိူင်ႇပုင်ႇၼိူဝ် ၸႄႈဝဵင်းလၢႆးၶႃႈ ၸႄႈတွၼ်ႈ လွႆလႅမ် ၸိုင်ႈတႆးပွတ်းၸၢၼ်း ဝႃႈၼႆ။ ၸၢႆးလူႇ(ႁွင်ႉ) လၢဝ်လႅင်းၼႆႉ ပဵၼ်ၵူၼ်းၸႃတိ ၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း၊ ၺႃး ၵုမ်းၶင်တူဝ်ဝႆႉၼႂ်းၶွၵ်ႈၵုမ်းၶင် လၢႆးၶႃႈ ဝႃႈၼႆ။

['ၵူႈလွင်ႈလွင်ႈ']

2018-08-10T09:23:36

https://shannews.org/archives/6957

ၵူၼ်းပၢႆႈၽေးသိုၵ်း ၼႂ်းၸႄႈဝဵင်းၼမ်ႉတူႈ 800 ပၢႆ ပွၵ်ႈယူႇၶိုၼ်းဝၢၼ်ႈ

ၼႂ်းၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ ယွၼ်ႉသိုၵ်းၸုမ်းဢူၺ်းလီပွတ်းႁွင်ႇ တင်း သိုၵ်း RCSS ပဵၼ်ပၢင်တိုၵ်း ၵၼ် မိူဝ်ႈႁူဝ်လိူၼ်ဢေႃႊၵတ်ႊသ်ၼႆႉ ႁဵတ်းႁႂ်ႈၵူၼ်းမိူင်းၸိူဝ်းလႆႈပၢႆႈၽေးသိုၵ်း 800 ပၢႆ ဢွၼ်ၵၼ်ပွၵ်ႈၶိုၼ်း ႁိူၼ်းယေး ဝၢၼ်ႈၵဝ်ႇၽႂ်မၼ်း။ ဝၼ်းတီႈ 08-09/08/2018 ၼႆႉ ၵူၼ်းပၢႆႈၽေးသိုၵ်း ဢိူင်ႇပၢင်လူင်၊ ဢိူင်ႇပၢင်သေႃႉလႄႈ ဢိူင်ႇမိူင်းမူႉ ဢၼ်မႃး သွၼ်ႈသဝ်းဝႆႉတီႈ ဝတ်ႉ/ၵျွင်းႁွင်ႇ ဢိူင်ႇမၢၼ်ႈၸၢမ် လႄႈ ဝတ်ႉ/ၵျွင်းမိူင်းမူႉ ၼႂ်းၸႄႈဝဵင်းၼမ်ႉတူႈ ၸႄႈတွၼ်ႈ ၵျွၵ်ႉမႄး ၸိုင်ႈတႆးပွတ်းႁွင်ႇ ပွၵ်ႈမိူဝ်းၶိုၼ်းႁိူၼ်း ဝႃႈၼႆ။ လုင်းၸၢႆးပႃႉၺၢၼ်ႉ ၵႅမ်ႁူဝ်ပဝ်ႈၸုမ်းၸွႆႈထႅမ်ၵူၼ်းပၢႆႈၽေး ၸႄႈဝဵင်းၼမ်ႉတူႈ လၢတ်ႈတီႈၽူႈတွႆႇႁွၵ်ႈဝႃႈ “ တေႃႈ လဵဝ်ၼႆႉ သိုၵ်းဢူၺ်းလီ ပွတ်းႁွင်ႇၶဝ် ဢွၼ်ၵၼ်သုတ်ႉႁူၼ်ၵႂႃႇတၢင်းပွတ်းမိူင်းယဵၼ်ယဝ်ႉလႄႈ ၵူၼ်းမိူင်းပၢႆႈ ၽေးသိုၵ်း ႁဝ်း ဢၼ်ပၢႆႈၽေးမႃးသွၼ်ႈဝႆႉတီႈ မၢၼ်ႈၸၢမ် – မိူင်းမူႉၼႆႉ ဢွၼ်ၵၼ်ပွၵ်ႈမႃးၶိုၼ်းႁိူၼ်းၵမ်ႈၽွင်ႈ။ ၵူၺ်းၵႃႈ ဢွၼ် ၵၼ်ပွၵ်ႈမိူဝ်းၶိုၼ်းတင်းမူတ်းတႄႉ ဢမ်ႇၸႂ်ႈ ဢၼ်ၵိုတ်းဝႆႉတီႈဝတ်ႉၵေႃႈ တိုၵ်ႉမီးထႅင်ႈၵမ်ႈၽွင်ႈယူႇ။ မိူဝ်ႈၼႆႉတႄႉ လႅပ်ႈတေပွၵ်ႈမိူဝ်းမူတ်းယူႇ” ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ယွၼ်ႉသိုၵ်းလူင်ပွင်ၸိုင်ႈမၢၼ်ႈ၊ သိုၵ်း RCSS၊ သိုၵ်း TNLA တင်း သိုၵ်း SSPP ၵႆႉပဵၼ်ပၢင် တိုၵ်း ၵၼ် ၼႂ်း ၸႄႈဝဵင်းၼမ်ႉတူႈသေဢမ်ႇၵႃး ၼွၵ်ႈလိူဝ်ၼၼ်ႉၵေႃႈ ၵႆႉလႆႈၶဵင်ႈၶႅင်ၵၢၼ်သိုၵ်းတေႃႇၵၼ် လႄႈၵူၼ်း ဝၢၼ်ႈ ဢွၼ်ၵၼ်လႆႈပၢႆႈၽေးသိုၵ်း ႁူဝ်ၵူၼ်းႁိမ်း 1,000 ဝႃႈၼႆ။

['သုၼ်ႇလႆႈၵူၼ်း']

2018-08-10T09:14:08

https://shannews.org/archives/6954

တီႉလႆႈယႃႈမဝ်းၵမ် ၼႂ်းဝဵင်းပၢင်ႇသၢႆး ၶၼ်ငိုၼ်း 1,400 သႅၼ်ပျႃးပၢႆ

ၾၢႆႇပလိၵ်ႈ ၼႂ်းဝဵင်းပၢင်ႇသၢႆး တီႉလႆႈယႃႈမႃႉ တင်းၼမ်လၢႆ ဢၼ်မီးၵႃႈၶၼ် ငိုၼ်းမၢၼ်ႈ 1,400 သႅၼ်ပျႃး ဝႃႈၼႆ။ ဝၼ်းတီႈ 08/08/2018 ယၢမ်းဝၢႆးဝၼ်းမွၵ်ႈ 2 မူင်းၼၼ်ႉ ပလိၵ်ႈမၢၼ်ႈပၢင်ႇသၢႆး ပႃးၸဵမ်ၾၢႆႇသိုၵ်း ၽူႈၵွၼ်းပွၵ်ႉ ႁူမ်ႈၵၼ်ပႂ်ႉထတ်းရူတ်ႉၵႃး/ ရူတ်ႉၶိူင်ႈ ၼိူဝ် သဵၼ်ႈတၢင်းလူင် ပၢင်ႇသၢႆး – မူႇၸေႊ ၸဝ်ႈၼႃႈတီႈၶဝ် လႆႈႁႄႉၵႃး PARADO လမ်းၼိုင်ႈသေ ၵူတ်ႇထတ်းတီႉၺွပ်းလႆႈယႃႈ 97,500 မဵတ်ႉ။ ၼမ်ႉၼၵ်း တေမီးမွၵ်ႈ 8,775 ၵရမ်ႊ ၵူၼ်းႁေႃႈၵႃး ၸိုဝ်ႈႁွင်ႉ ဢႃးၵျူင်း/ ၵျူင်းၸဵင်ႇၶၢႆႉ ဢႃယု 25 ပီ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၾၢႆႇပလိၵ်ႈမၢၼ်ႈၶဝ် လႆႈၵုမ်းၶင်တူဝ် ၵူၼ်းႁေႃႈၵႃးဝႆႉ တီႈႁူင်းပလိၵ်ႈဝဵင်းပၢင်ႇသၢႆး ဝႆႉယဝ်ႉ ဝႃႈၼႆ။

['ယႃႈမဝ်းၵမ်']

2018-08-09T09:32:27

https://shannews.org/archives/6942

သိုၵ်းလူင်ပွင်ၸိုင်ႈမၢၼ်ႈ တီႉၵူၼ်းမိူင်း 16 ၵေႃႉ ဢဝ်ၵႂႃႇၸွမ်းၶဝ် ႁိုင် 4 ဝၼ်း

သိုၵ်းလူင်ပွင်ၸိုင်ႈမၢၼ်ႈ ဢၼ်တူင်ႉၼိုင်တၢင်းပွတ်းတွၼ်ႈ ဢိူင်ႇပၢင်လေႃႉ ၸႄႈဝဵင်းၵျွၵ်ႉမႄးၼၼ်ႉ ႁွင်ႉဢဝ် ၵူၼ်းဝၢၼ်ႈ 16 ၵေႃႉ ၵႂႃႇၸွမ်းၶဝ် ႁိုင် 4 ဝၼ်းသေ ပွႆႇတူဝ်ပၼ်ပွၵ်ႈၶိုၼ်း မိူဝ်ႈဝႃးၼႆႉ ဝႃႈၼႆ။ ဝၼ်းတီႈ 08/08/2018 ယၢမ်းၵၢင်ဝၼ်း 12 မူင်း ၸၢႆးထုၼ်းဝိၼ်း ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ 1 ၸႄႈဝဵင်းၵျွၵ်ႉမႄး ၵႂႃႇႁူပ်ႉ ၽူႈၵွၼ်းသိုၵ်း တပ်ႉၶမယ 501 တီႈဝၢၼ်ႈပၢင်ၵႅၼ် ဢိူင်ႇႁၢႆးၵုၺ် ၸႄႈဝဵင်းၵျွၵ်ႉမႄးသေ တုၵ်းယွၼ်းႁႂ်ႈပွႆႇပၼ် ၵူၼ်းဝၢၼ်ႈ 16 ၵေႃႉ ဢၼ်ၺႃးႁွင်ႉၵႂႃႇ ၸွမ်းငႃးသိုၵ်းလႄႈ သိုၵ်းၸင်ႇပွႆႇပၼ်ၶိုၼ်း ဝႃႈၼႆ။ ၸၢႆးထုၼ်းဝိၼ်း ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ 1 ၸႄႈဝဵင်းၵျွၵ်ႉမႄး လၢတ်ႈတီႈၽူႈတွႆႇႁွၵ်ႈဝႃႈ “ သိုၵ်းမၢၼ်ႈ ၶဝ်ၵႂႃႇၺႃးမၢၵ်ႇႁၢင်ႈၵၢင် တၢင်းၶဝ်ႈဝၢၼ်ႈပဵင်းၼိမ်ၼၼ်ႉသေ ၵူၼ်းၶဝ် လႆႈလူႉသုမ်း 2 ၵေႃႉ ၶဝ်ၽိတ်း ၸႂ်သေ ႁွင်ႉၵူၼ်းဝၢၼ်ႈၵႂႃႇၸွမ်းၶဝ် 16 ၵေႃႉ ဢၼ်ႁွင်ႉၵႂႃႇၸွမ်းၶဝ်ၼၼ်ႉ မိူဝ်ႈဝၼ်းတီႈ 5 ။ ဢၼ်ၶဝ် ႁွင်ႉၵူၼ်း ဝၢၼ်ႈၵႂႃႇၼၼ်ႉ ဢမ်ႇၸႂ်ႈဝႃႈ ၶဝ်တီႉၺွပ်း ယွၼ်ႉၵူဝ်ၵူၼ်းဝၢၼ်ႈပႃးၼႂ်းသိုၵ်းလုၵ်ႉၾိုၼ်ႉၼႆသေ ၶဝ်ႁွင်ႉ ၵႂႃႇႁဵတ်း ၼၼ်ၵူၺ်း ၶဝ်တႄႉလၢတ်ႈၼႄႁဝ်းၼင်ႇၼႆ” ဝႃႈၼႆ။ ၵူၼ်းဝၢၼ်ႈဢၼ်ၺႃးသိုၵ်းမၢၼ်ႈ ႁွင်ႉၵႂႃႇၸွမ်းငႃးသိုၵ်းၼၼ်ႉ ပဵၼ်ၵူၼ်းဝၢၼ်ႈၼႂ်းဢိူင်ႇပၢင်လေႃႉ ဝၢၼ်ႈပဵင်းၼိမ် 11 ၵေႃႉ၊ ဝၢၼ်ႈဢႅၵ်ႉၵျီး 5 ၵေႃႉ ႁူမ်ႈၵၼ် တင်းမူတ်း 16 ၵေႃႉ ဝႃႈၼႆ။ သိုၵ်းလူင်ပွင်ၸိုင်ႈမၢၼ်ႈ ၶမယ 501 ဢၼ်ပၵ်းငဝ်ႈတပ်ႉဝဵင်းၵျွၵ်ႉမႄးၼႆႉ ၸဝ်ႈသိုၵ်းလူင် ဢွင်ႇၼၢႆႇထူး ဢွၼ်ဢဵၼ် ႁႅင်းသိုၵ်း မွၵ်ႈ 70 ၵေႃႉသေ တူင်ႉၼိုင်ၵႂႃႇတၢင်းပွတ်း ဢိူင်ႇပၢင်လေႃႉ ဢိူင်ႇႁၢႆးၵုၺ်။ သမ်ႉၵႂႃႇယဵပ်ႇၺႃး မၢၵ်ႇဢၼ် ၸုမ်း ဢမ်ႇႁူႉၾၢႆႇႁၢင်ႈၵၢင်ဝႆႉ။ ႁဵတ်းႁႂ်ႈၵူၼ်းသိုၵ်းၶဝ် လူႉတၢႆ 2 ၵေႃႉ လႄႈ ၸင်ႇၺွပ်းႁွင်ႉဢဝ်ၵူၼ်းဝၢၼ်ႈ 16 ၵေႃႉ ၵႂႃႇၸွမ်းငႃးသိုၵ်းၶဝ် တင်ႈတႄႇဝၼ်းတီႈ 05/08/2018 သေ ပွႆႇၶိုၼ်းဝၼ်းတီႈ 08/08/2018။ Photo FB – SNLD

['သုၼ်ႇလႆႈၵူၼ်း']

2018-08-09T09:28:14

https://shannews.org/archives/6938

ၸၢႆးဝၼ်းလႅင်းၶမ်း တုၵ်းယွၼ်းမူၼ်ႉမႄးပၵ်းပိူင်တီႈလိၼ် ၼႂ်းသၽႃးမိူင်းႁူမ်ႈတုမ်

ၼႂ်းပၢင်ၵုမ်သၽႃးၸိူဝ်ႉၸၢတ်ႈ တီႈၼေႇပျီႇတေႃႇၼၼ်ႉ ၸၢႆးဝၼ်းလႅင်းၶမ်း ဢုပ်ႇၵုမ် ၼႂ်းသၽႃးၵဵဝ်ႇလူၺ်ႈပိူင် ယုၵ်းယၢင်ႇ ၵၢၼ်ယိုတ်းတီႈလိၼ်ၼၼ်ႉ ယွၼ်ႉမၼ်းပိုတ်ႇတီႈပွင်ႇဝႆႉၵႂၢင်ႈၶႂၢင်ၼႃႇလႄႈ ႁႂ်ႈၶိုၼ်းမူၼ်ႉမႄးလႄႈ ထတ်း သၢင်ပၼ် ႁႂ်ႈမၼ်းတႅၵ်ႇလႅင်းထႅင်ႈလိူဝ်ၵဝ်ႇ ဝႃႈၼႆ။ ဝၼ်းတီႈ 08/08/2018 ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ၶဵတ်ႇလိူၵ်ႈတင်ႈ မၢႆ 3 ၸႄႈတွၼ်ႈ လႃႈသဵဝ်ႈ ဢုပ်ႇၵုမ်ပိူင်ယုၵ်းယၢင်ႇ လွင်ႈယိုတ်းတီႈလိၼ် တီႈပၢင်ၵုမ်သၽႃးၸိူဝ်ႉၸၢတ်ႈ ၵမ်းတီႈ 2 ပွၵ်ႈထူၼ်ႈ 9 တီႈၼေႇပျီႇတေႃႇ။ ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ၶဵတ်ႇလိူၵ်ႈတင်ႈမၢႆ 3 ၸႄႈတွၼ်ႈလႃႈသဵဝ်ႈ လၢတ်ႈတီႈၽူႈ တွႆႇႁွၵ်ႈဝႃႈ “ ဢၼ်ၶႃႈႁဝ်း ဢုပ်ႇၵုမ်ၵႂႃႇ ၼႂ်းသၽႃး ပိူင်ယုၵ်းယင်ႇ ၵဵဝ်ႇၵပ်းၵၢၼ်ယိုတ်းတီႈလိၼ်ၼၼ်ႉ မိူဝ်ႈပူၼ်ႉမႃး 2 လိူၼ် ၼၼ်ႉ မီးပၵ်းပိူင်ယုၵ်းယၢင်ႇ ယိုတ်းတီႈလိၼ် ၶဝ်ႈမႃးၼႂ်းသၽႃးလႄႈ ၶႃႈၶဝ်ၵေႃႈ လႆႈသႂ်ႇသဵၼ်ႈၸိုဝ်ႈသေ လႆႈၶဝ်ႈ ဢုပ်ႇၵုမ် ႁဝ်းၶႃႈတိုၵ်ႉဢုပ်ႇၵၼ်မိူဝ်ႈၼႆႉ မီးႁဝ်းၶႃႈ 4 ၵေႃႉ။ ပိူင်ယုၵ်းယၢင်ႇယိုတ်းတီႈလိၼ် ဢၼ်ၶဝ်တၢင်ႇ ၶဝ်ႈ မႃးၼၼ်ႉ မၼ်းမီးတီႈယူပ်ႈယွမ်းတင်းၼမ်” ဝႃႈၼႆ။ သိုပ်ႇလၢတ်ႈဝႃႈ ဢၼ်ၶႃႈႁဝ်း ဢုပ်ႇၵုမ်ၵႂႃႇၼၼ်ႉ ႁႂ်ႈၶဝ်မူၼ်ႉမႄး ထတ်းသၢင်ပၼ်ၼၼ်ႉ မီး 4 တွၼ်ႈ။ ၼႂ်း 4 တွၼ်ႈ ၼၼ်ႉ မိူၼ်ၼင်ႇ 1) ၵဵဝ်ႇၵပ်းလူၺ်ႈ ဢၼ်ပိုတ်ႇတီႈပွင်ႇမၼ်း ၵဵဝ်ႇၵပ်းၵၢၼ်ယိုတ်းတီႈလိၼ်ၼၼ်ႉ ၶဝ်ပိုတ်ႇၵႂၢင်ႈၶႂၢင် ၼႃႇဢႃးလႃး။ တူဝ်ယၢင်ႇမၼ်း ၶဝ်တေသိမ်းလိၼ်ၼိုင်ႈတီႈတႄႉ ၶဝ်ဝႃႈ ပေႃးပဵၼ်ၽွၼ်းလီတွၼ်ႈတႃႇၵူၼ်းမိူင်း ၸိုင် ၶဝ်ပိုတ်ႇဝႆႉႁဵတ်းၼၼ်။ ပေႃးၸိူင်ႉၼၼ် ပုၼ်ႈတႃႇၽွၼ်းလီပေႃႈမႄႈၵူၼ်းမိူင်းဢၼ်ဝႃႈၼႆႉ မၼ်းၵႂၢင်ႈၶႂၢင် ၼႃႇလႄႈ ဢၼ်လႂ်ၵေႃႈ ၸၢင်ႈဢိင်ႁူဝ်ၶေႃႈယိုတ်းတီႈလိၼ်သေ ၸင်ႈယိုတ်းတီႈလိၼ်ၵူၼ်းမိူင်းတင်းၼမ်လၢႆ။ ၵဵဝ်ႇလူၺ်ႈတွၼ်ႈၼႆႉ ၶႃႈႁဝ်းလႆႈဢဝ်ပၵ်းပိူင်ယိုတ်းလိၼ် တီႈမိူင်းဢိၼ်ႊတီႊယိူဝ်ႊမႃးၼိူင်းၼႄ ဝႃႈၼႆ။ ၼႂ်းပၵ်းပိူင်ယိုတ်းတီႈလိၼ် ၶွင်မိူင်းဢိၼ်ႊတီႊယိူဝ်ႊၼၼ်ႉ ပႅၵ်ႉသမ်ႉဝႃႈ တွၼ်ႈတႃႇသိုၵ်းၼႆသေတႃႉၵေႃႈ တွၼ်ႈတႃႇ ၵႅတ်ႇၶေဝၢၼ်ႈမိူင်းၼႆယိုတ်း။ လိူဝ်သေဝႃႈ ယိုတ်းလိၼ်ပိူဝ်ႈတႃႇၵႅတ်ႇၶေ ႁႄႉၵင်ႈဝၢၼ်ႈမိူင်း တႃႇသိုၵ်းၶဝ် ၼႆသေတႃႉၵေႃႈ ပေႃးဝႃႈ ဢဝ်ႁူဝ်ၶေႃႈၼၼ်ႉ ဝႆႉပဵၼ်ၼႃႈတိူဝ်ႈသေ ဢဝ်ၵႂႃႇသၢင်ႈတၢင်ႇပိူင်ဢမ်ႇလႆႈၼႆၵေႃႈ ၼႂ်းပိူင် ယိုတ်းတီႈလိၼ် ၶွင်မိူင်းဢိၼ်ႊတီႊယိူဝ်ႊၶဝ်။ တွၼ်ႈတႃႇၵႅတ်ႇၶႄဝၢၼ်ႈမိူင်းၼႆသေ ယိုတ်းတီႈလိၼ်ယဝ်ႉ သမ်ႉဢမ်ႇ ႁဵတ်းသင် ဢမ်ႇႁဵတ်းတႃႇ ၵႅတ်ႇၶႄဝၢၼ်ႈမိူင်းသေ သမ်ႉဢဝ်ယိုၼ်ႈပၼ်ၼႂ်းၶွမ်ႊပၼီႊဝႃႇ၊ မႃးတင်ႈႁူင်းၸၢၵ်ႈႁူင်း ငၢၼ်း ဢၼ်ၼႆႉဢၼ်ၼၼ်ႉ ဝႃႇၼႆ လွင်ႈၸိူင်ႉၼႆႉ မိူင်းပိူၼ်ႈတႄႉ ဢမ်ႇပၼ်မီး။ လိူဝ်ၼၼ်ႉ ႁႂ်ႈလၢတ်ႈၵူၼ်းမိူင်း တႅၵ်ႇ တႅၵ်ႇလႅင်းလႅင်း ပဵၼ်လွင်ႈသင် လႄႈယိုတ်းတီႈလိၼ် မိူၼ်ၼင်ႇ ၵဵဝ်ႇၵပ်းၽေးသၽႃဝသေ တေတမ်းဝၢင်းပၼ် တီႈယူႇၼႄႇ၊ ႁူင်းႁဵၼ်းၼႄႇ၊ ႁူင်း ယႃႇၼႄႇ၊ ႁူင်းငၢၼ်းလူင် ၶွင်လူင်ပွင်ၸိုင်ႈ ပုၼ်ႈတႃႇၵၢၼ်မၢၵ်ႈမီး ႁႂ်ႈပေႃး ၵမ်ႉထႅမ်ပၼ်ၵူၼ်းမိူင်းၶိုၼ်းၼႄႇ ၸိူဝ်းၼၼ်ႉ ဝႃႈၼႆ။ ထႅင်ႈတွၼ်ႈ 2 သမ်ႉ ၼႂ်းပိူင်ယုၵ်းယၢင်ႇ ယိုတ်းတီႈလိၼ်ၼၼ်ႉ ၾၢႆႇၽွင်းငမ်းႁႅင်းယႂ်ႇဝႆႉ။ ၾၢႆႇသၽႃးသမ်ႉ ႁႅင်းဢေႇဝႆႉ။ ပေႃးဝႃႈတေယိုတ်းတီႈလိၼ်ၵူၼ်းမိူင်းၼိုင်ႈတီႈၼႆႉ ႁႂ်ႈတၢင်ႇမႃးၼႂ်းသၽႃး သင် ၵဵဝ်ႇၵပ်းမိူင်းတႆး ႁႂ်ႈတၢင်ႇၶိုၼ်ႈမႃးၼႂ်းသၽႃးမိူင်းတႆး၊ သင်ၵဵဝ်ႇၵပ်း မိူင်းႁူမ်ႈတုမ်ၵေႃႈ ႁႂ်ႈတၢင်ႇမႃး ၼႂ်းသၽႃး မိူင်းႁူမ်ႈတုမ် ဢဝ်သၽႃးလႆႈၸႂ်သေ တူၵ်းလူင်းပၼ်ၶႅပ်းၵၢင်ၸႂ်ၵွၼ်ႇ ၸင်ႇတေလႆႈယိုတ်း ၸဵမ်ၸိူဝ်းၼႆႉ ဝႃႈၼႆ။ တွၼ်ႈ 3 သမ်ႉ ၾၢႆႇတႅပ်းတတ်းတြႃး ဢမ်ႇပေႃးမီးႁႅင်း “ ပေႃးဝႃႈ တီႈလိၼ်ၺႃးယိုတ်းလူၺ်ႈဢမ်ႇပဵၼ်ထမ်းၸိုင် တႅပ်းတတ်းလွင်ႈၵႃႈသၢႆႈတႅၼ်းလႄႈသင်၊ ၼပ်ႉဢေႊၶိူဝ်ႊမၼ်း ၽိတ်းၵႂႃႇထုၵ်ႇယိုတ်းလိူဝ်ၵႂႃႇၵႃႈၼၼ်ႉၵူၺ်း။ ၼႂ်းသၽႃးၵေႃႈ ဢမ်ႇလႆႈဢုပ်ႇ တႅၵ်ႇတႅၵ်ႇလႅင်း လႅင်းလႄႈ လွင်ႈၼႆႉၵေႃႈ ႁႂ်ႈမီးသုၼ်ႇလႆႈဢုပ်ႇၵႂႃႇ တႅၵ်ႇတႅၵ်ႇ လႅင်းလႅင်း။ တွၼ်ႈ 4 သမ်ႉ လွင်ႈပၼ်ၽိတ်းပၼ်တၢမ်ႇၵူၼ်းမိူင်း ၵွပ်ႈသင်လႃႇၼႆ ပိူၼ်ႈတေမႃးယိုတ်းလိၼ်ယဝ်ႉၼႆ ပေႃးပေႃႈမႄႈ ၵူၼ်းမိူင်း ၵႂႃႇႁၢမ်ႈၵႂႃႇသီးသမ်ႉဝႃႈ တေၺႃးတၢမ်ႇၶွၵ်ႈ လွင်ႈၼႆႉ တိုၼ်းသၢၼ်ၶတ်းယူႇ ၵွပ်ႈသင်ၼႆ မၼ်းၵေႃႈ ဢမ်ႇ ပဵၼ်ၽွၼ်းလီတႃႇၵူၼ်းမိူင်း ။ ပဵၵ်ႉသမ်ႉဝႃႈ လိၼ်ဢၼ်ၼႆႉ ၶဝ်မႃးလွမ်ႉတတ်းႁုပ်ႈယိုတ်းဢဝ်ၼႆ သင်ၸဝ်ႈႁႆႈၸဝ်ႈ ၼႃး ၵႂႃႇၽုၵ်ႇၵႂႃႇသွမ်ႈၵေႃႈ ၶဝ်သမ်ႉဝႃႈ ၵႂႃႇယႃႉၶဝ် ၵဝ်းၶဝ် ဝႃႈၼႆ။ ၵွပ်ႈၼႆ ၵွၼ်ႇပႆႇတႅတ်းတတ်း ၼၼ်ႉ ႁႂ်ႈၸဝ်ႈႁႆႈ ၸဝ်ႈၼႃး ၵႂႃႇၽုၵ်ႇသွမ်ႈၶိုၼ်းမိူၼ်ၵဝ်ႇဝႆႉ ၵွၼ်ႇတၢင်းၼိူဝ်ပႆႇတႅပ်းတတ်းသင်လူင်းမႃး ဝႃႈၼႆ။

['ၵၢၼ်မိူင်း']

2018-08-09T09:36:57

https://shannews.org/archives/6937

လူင်ပွင်ၸိုင်ႈထႆးမွပ်ႈဝတ်းဝႂ်ထႆးပၼ် မူပႃႇ4 ၵေႃႉၼႂ်း13ဢၼ်ၶမ်ထမ်ႈလူင်တီႈမႄႈသၢႆ

ၸုမ်းပိတ်ႉမၢၵ်ႇၼင်မူပႃႇဢၶႃႇၻေႊမီႊ 13 ၵေႃႉ ဢၼ်ၶမ်ထမ်ႈလူင်ၶုၼ်ၼမ်ႉၼၢင်းၼွၼ်းၼၼ်ႉ ဢၼ်ဢမ်ႇမီးဝႂ်ထႆးမီး 4 ၵေႃႉလႄႈ လူင်ပွင်ၸိုင်ႈထႆး ၵူတ်ႇထတ်းလၵ်းထၢၼ်ၵၢၼ်ၵိူတ်ႇ မိူင်းထႆးသေ မွပ်ႈပၼ်ဝႂ်ထႆးယဝ်ႉဝႃႈၼႆ။ Photo by – Bangkokbiznews ဝၼ်းတီႈ08/08/2018 ၸၢႆးသူမ်ႊသၵ်ႊ ၶၼႃႊၶမ်း ၽူႈၵွၼ်းၸႄႈဝဵင်းမႄႈသၢႆ လႆႈမွပ်ႈယိုၼ်ႈပၼ်ဝႂ်ထႆး ၵူၼ်းၸိူဝ်းမီးသုၼ်ႇလႆႈႁပ်ႉဝႂ်ထႆး 30ၵေႃႉ ၼႂ်းၼၼ်ႉတႃႇ 5 ၵေႃႉပဵၼ်ၸုမ်းပိတ်ႉမၢၵ်ႇၼင်မူပႃႇ(မူထိူၼ်ႇ)။ ဢၼ် ၶမ်ထမ်ႈလူင်ၶုၼ်ၼမ်ႉၼၢင်းၼွၼ်း ဢၼ်မီးၸၢႆးဢဵၵ်ႇၵၽူၼ်ႊ ၸၼ်ႊထဝူင်ႊ (ၶူတ်ႉဢဵၵ်ႇ)၊ ဢွၼ်ႇၸၢႆးဢၻုၼ်ႊ သၢမ်ဢွၼ်ႊ၊ ဢွၼ်ႇၸၢႆး မူင်ႊၶူလ်ႊ ပုၼ်ႊၿဵမ်ႊ၊ ဢွၼ်ႇၸၢႆးၽွၼ်ႊၶျႆႊ ၶမ်းလူင် ဢိၵ်ႇပႃးၸၢႆးသုၽၵိတ်ႇ ပရႃႊၵၢႆ ႁူင်ႊ လုၵ်ႈၸုမ်းမူပႃႇ ဢၼ်ဢမ်ႇၶမ်ထမ်ႈၵေႃႉၼိုင်ႈ။ ၼႂ်းပၢင်ၼၼ်ႉ မီးၸဝ်ႈတူၼ်ၶူးဝတ်ႉလွႆဝဝ်း ၊ ၾၢႆႇသင်ၶ၊ ၸဝ်ႈၵွၼ်းၸႄႈဝဵင်း ၶူး ပေႃႈမႄႈလုၵ်ႈႁဵၼ်းၶဝ်ႈႁူမ်ႈတင်းၼမ်။ ၸၢႆးသူမ်ႊသၵ်ႊ ၶၼႃႊၶမ်း ၽူႈၵွၼ်းၸႄႈဝဵင်းမႄႈသၢႆ လၢတ်ႈဝႃႈ- “ မိူဝ်ႈၵူႈၵေႃႉလႆႈႁပ်ႉဝႂ် ၊ ပဵၼ်ၵူၼ်းထႆးယဝ်ႉ ႁႂ်ႈပဵၼ်ၵူၼ်းလီၼႂ်းတူင်ႇဝူင်း၊ ႁၵ်ႉဝၢၼ်ႈမိူင်း၊ ႁႂ်ႈႁူႉၸၵ်းၼႃႈတီႈပုၼ်ႈၽွၼ်းတူဝ်ၸဝ်ႈၵဝ်ႇ ႁဵတ်းၽွၼ်းလီပၼ်ၼႂ်းတူင်ႇဝူင်းၵူၼ်းၵႂႃႇသေၵမ်း ” ဝႃႈၼႆ။ လိူဝ်သေလုၵ်ႈဢွၼ်ႇၸုမ်းမူပႃႇ 5 ၵေႃႉယဝ်ႉလႆႈမွပ်ႈပၼ်ပႃးလုၵ်ႈဢွၼ်ႇ 25 ၵေႃႉ ဢၼ်မီးလၵ်းထၢၼ်တဵမ်ထူၼ်ႈ လွင်ႈဝႃႈၵိူတ်ႇၼႂ်းမိူင်းထႆးတင်းမူတ်း လုၵ်ႈဢွၼ်လႆႈႁပ်ႉဝႂ်ထႆးမီး 30 ၵေႃႉ ဝႃႈၼႆ။ မိူဝ်ႈဝၼ်းတီႈ 23/06/2018 လုၵ်ႈဢွၼ်ႇၸုမ်းပိတ်ႉမၢၵ်ႇၼင် 12 ၵေႃႉလႄႈ ၶူးၾိုၵ်းသွၼ် 1 ၵေႃႉ ႁၢႆၶဝ်ႈၵႂႃႇၼႂ်းထမ်ႈလူင်ၶုၼ်ၼမ်ႉၼၢင်းၼွၼ်း ဢၼ်မီးတီႈဢိူင်ႇပူင်ႇၽႃ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး။ လူင်ပွင်ၸိုင်ႈ မိူင်းထႆးၸႂ်ႉဢဵၼ်ႁႅင်းၼပ်ႉႁဵင်၊ ၽူႈလူင်ႉလႅၼ်ႇၼွၵ်ႈမိူင်းလၢႆလၢႆမိူင်း မႃးၸွႆႈထႅမ်ႁႃသေ ထူပ်းႁၼ်တူဝ်ၸိူဝ်းၶဝ် မိူဝ်ႈဝၼ်းတီႈ 02 /07/2018 ။ ၽွင်းၸိူဝ်းၶဝ်ႁၢႆ/တိတ်းၶမ်ဝႆႉၼႂ်းထမ်ႈၼၼ်ႉ ဢၼ်ပဵၼ်ၽူႈယႂ်ႇၵူၼ်းလူင်ၼႂ်းဝၢၼ်ႈမိူင်း ဢွၼ်ၵၼ်ပၼ်ႁႅင်း။ ဝၢႆး ၶဝ်လွတ်ႈဢွၵ်ႇထမ်ႈမႃးယဝ်ႉပၼ်ၶေႃႈမၼ်ႈၵႅၼ်ႇဝႃႈ တေၵမ်ႉထႅမ်ပၼ်ပၢႆးပၺ်ၺႃ ၸိူဝ်းဢၼ်ပႆႇမီးဝႂ်ထႆးၼၼ်ႉ ၵေႃႈ တေၶပ်းၶိုင်ပၼ်ဝႂ်ထႆး ဝႃႈၼႆ။ မိူဝ်ႈလဵဝ်ၸိူဝ်းၶဝ်လႆႈဝႂ်ထႆးၸွမ်းၼင်ႇၵူၼ်းလူင်ပၼ်ၶေႃႈမၼ်ႈၵႅၼ်ႇယဝ်ႉသေတႃႉ တွၼ်ႈတႃႇၸၢႆးမွင်ႇ ထွင်းၻီး ၸဝ်ႈၶွင်ၶိူင်ႈမိၼ်ၸေႈ ဢၼ်ယၢမ်ႈႁပ်ႉသူးတီႈမိူင်းၵျပၢၼ်ႇဢၼ်ယၢမ်ႈသၢင်ႈၸိုဝ်ႈသဵင်ပၼ်မိူင်းထႆး ပူၼ်ႉမႃး မိူဝ်ႈ 9 -10 ပီၼၼ်ႉတႄႉ လူင်ပွင်ၸိုင်ႈထႆးလၢတ်ႈဝႆႉဝႃႈတေမွပ်ႈပၼ်ဝႂ်ထႆး တေႁပ်ႉပဵၼ်ၵူၼ်းမိူင်းထႆး ဝႃႈၼႆသေတႃႉ တေႃႇထိုင်မိူဝ်ႈလဵဝ်ယင်းပႆႇလႆႈဝႃႈၼႆ။

['ၵူႈလွင်ႈလွင်ႈ']

2018-08-09T08:30:39

https://shannews.org/archives/6934

သင်ၶၾၢႆႇမိူင်း ထုင်ႉမိူင်းၼုင်း (မိူင်းၶၢၵ်ႇ) ၸတ်းပၢင်တိုဝ်းၵမ် ၶၢဝ်းတၢင်း 10 ဝၼ်း

သင်ၶၸဝ်ႈၾၢႆႇမိူင်း/ ယူၼ်း(တႆးၶိုၼ်) ၸိုင်ႈတႆးပွတ်းဢွၵ်ႇ ဢွၼ်ႁူဝ်သေ တေၸတ်းႁဵတ်းပၢင်ၶဝ်ႈတိုၵ်းၵမ် ၵမ်မ ထၢၼ်းတြႃး တႃႇၶၢဝ်းတၢင်း 10 ဝၼ်း တီႈဢိူင်ႇမိူင်းၼုင်း ၸႄႈဝဵင်းမိူင်းၶၢၵ်ႇ ဝႃႈၼႆ။ ပၢင်ၶဝ်ႈတိုဝ်းၵမ် ၵမ်မထၢၼ်းတြႃး တႃႇၶၢဝ်းတၢင်း 10 ဝၼ်းၼႆႉ တေၶဝ်ႈတိုဝ်းၵမ် တီႈဝတ်ႉၽၸဝ်ႈတိပ်ႉဢိၼ်း သၢၼ် ဢိူင်ႇမိူင်းၼုင်း ၸႄႈဝဵင်းမိူင်းၶၢၵ်ႇ ၸႄႈတွၼ်ႈၵဵင်းတုင် ၸိုင်ႈတႆးပွတ်းဢွၵ်ႇၶူင်း။ ပၢင်ၶဝ်ႈတိုဝ်းၵမ်ၼႆႉ တေ ၸတ်းႁဵတ်း တင်ႈတႄႇ ဝၼ်းတီႈ 20-30/08/2018 ဢၼ်တေထိုင်ၼႆႉ ဝႃႈၼႆ။ တူႉယီႈ(ၸဝ်ႈၸၢင်းယီႈ)ၾၢႆႇၵေႃၵမ်ၵၢၼ် ပၢင်တိုဝ်းၵမ်တြႃး တီႈဝတ်ႉၽၸဝ်ႈတိပ်ႉဢိၼ်းသၢၼ် တီႈဢိူင်ႇမိူင်း ၼုင်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼင်ႇႁိုဝ် ၸၢဝ်းပုတ်ႉႁဝ်း ပေႃးတေႁူႉ ၵၢၼ်တိုဝ်းၵမ် ၵမ်မထၢၼ်းဝိပသ်သၼႃ ၼႆႉ ႁႂ်ႈၵူၼ်းႁဝ်း ပႆၸွမ်းသဵၼ်ႈတၢင်းၽြႃးပဵၼ်ၸဝ်ႈႁႂ်ႈထုၵ်ႇမႅၼ်ႈ။ သင်ဝႃႈ လႆႈၶဝ်ႈတိုဝ်းၵမ်ယဝ်ႉ မိူဝ်းၼႃႈမႃး ႁႂ်ႈလႆႈမေႃတိုဝ်းၵမ်ႁင်းၵွႆးၵႂႃႇ ႁႂ်ႈမေႃပႆသဵၼ်ႈတၢင်းႁႂ်ႈမၼ်းမၢၼ်ႇမႅၼ်ႈ။ ထႅင်ႈလွင်ႈၼိုင်ႈၵေႃႈ ၸၢဝ်း ပုတ်ႉထႁဝ်း တီႈၼိုင်ႈလႄႈ တီႈၼိုင်ႈ ႁႂ်ႈလႆႈၶဝ်ႈတိုဝ်းၵမ်မိူၼ်ၵၼ်။ ၵွပ်ႈပိူဝ်ႈဝႃႈ တီႈတၢင်း မိူင်းၼုင်း ႁဝ်းၶႃႈၼႆႉ မီးဝၢၼ်ႈဢွၼ်ႇၼမ် တွၼ်ႈတႃႇတေမႃးၶဝ်ႈတိုဝ်းၵမ်ၼႂ်းၶူးၼႂ်းဝဵင်းၵေႃႈ ဢမ်ႇငၢႆႈငၢႆႈ ၼင်ႇႁိုဝ် ၵူၼ်း ပွတ်း မိူင်းၼုင်းႁဝ်းၶႃႈ ပေႃးတေလႆႈၶဝ်ႈႁူမ်ႈတိုဝ်းၵမ်တြႃးၼႆႉၸင်ႇမႃးပိုတ်ႇပၢင်တိုဝ်းၵမ်တြႃး တႃႇ 10 ဝၼ်း ဝႃႈၼႆ။ ပၢင်တိုဝ်းၵမ် ၵမ်မထၢၼ်းတြႃး တႃႇ 10 ဝၼ်း တီႈဝတ်ႉၽၸဝ်ႈတိပ်ႉဢိၼ်းသၢၼ် ဢိူင်ႇမိူင်းၼုင်းၼႆႉ တေႁပ်ႉ သဵၼ်ႈၸိုဝ်ႈ ၽူႈတေၶဝ်ႈတိုဝ်းၵမ် ၼႂ်းဝၼ်းတီႈ 18 ပဵၼ်ဝၼ်းလိုၼ်းသုတ်း။ ၼွၵ်ႈလိူဝ်ၼၼ်ႉ ပၢင်တိုဝ်းၵမ် ၵမ်မ ထၢၼ်းတြႃးၼႆႉ တွၼ်ႇတႃႇၵူၼ်းႁိူၼ်းလႄႈ သင်ၶၸဝ်ႈ မႃးတိုဝ်းၵမ်ၼၼ်ႉ တေလႆႈ ဢွၼ်ၵၼ်မႃး ၵိၼ်ၼွၼ်းတီႈ ဝတ်ႉ တင်းမူတ်း ဝႃႈၼႆ။ လိူဝ်ၼၼ်ႉ ၵူၼ်းႁိူၼ်းဢၼ်မႃးၶဝ်ႈတိုဝ်းၵမ်သမ်ႉ ၸဵမ်ၸၢႆး/ ယိင်း ႁႂ်ႈသႂ်ႇၶူဝ်းၶၢဝ် မိူၼ်ၵၼ်သေ တိုဝ်းၵမ်(ၵျၢင်ႉၵမ်) ႁဵတ်းၵၢၼ်ဝိပသ်သၼႃ ႁႂ်ႈမီးပၵ်းပိူင်မိူၼ်ၵၼ်ၵႂႃႇ။

['ၵူႈလွင်ႈလွင်ႈ']

2018-08-09T08:25:41

https://shannews.org/archives/6927

ၸုမ်းတူင်ႉၼိုင်တူင်ႇဝူင်းၵူၼ်း ၸႄႈဝဵင်းသီႇပေႃႉ ႁူမ်ႈၵၼ်သၢၼ်ၶတ်း ၾၢႆတႃႈလူင် ၼမ်ႉတူႈ

ၸုမ်းတူင်ႉၼိုင်တူင်ႇဝူင်းၵူၼ်း 11 ၸုမ်း လႄႈ တူဝ်တႅၼ်းၵူၼ်းဝၢၼ်ႈ 37 ဝၢၼ်ႈ ၼႂ်းပိုၼ်ႉတီႈၶွၼ်ႈ တုမ်ၵၼ် တုၵ်းယွၼ်းႁႂ်ႈၵိုတ်းၶူင်းၵၢၼ်ၾၢႆၼိူဝ်မႄႈၼမ်ႉတူႈ ယွၼ်ႉမီးလွင်ႈတုမ်ႉတိူဝ်ႉတၢင်းသၽႃဝလႄႈ မူႇဝၢၼ်ႈ၊ သူၼ်ၼႃး ၵူၼ်းမိူင်း ဝႃႈၼႆ။ ဝၼ်းတီႈ 08/08/2018 ယၢမ်းၵၢင်ၼႂ် 9 မူင်း ထိုင် 4 မူင်းဝၢႆးဝၼ်း ၸုမ်းတူင်ႉၼိုင်တူင်ႇဝူင်း ၵူၼ်းလႄႈ ပႃႇတီႇၵၢၼ်မိူင်း ႁူမ်ႈၸတ်းပၢင်ပၼ်ပိုၼ်ႉႁူႉ တီႈပွၵ်ႉၵျွင်းၶမ်း ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇသေ ဢွၵ်ႇၶေႃႈပိုၼ်ၽၢဝ်ႇ သၢၼ်ၶတ်း ႁႂ်ႈၵိုတ်းယင်ႉ လွင်ႈႁဵတ်းသၢင်ႈၾၢႆၼမ်ႉတူႈ ၼႂ်းဢိူင်ႇတႃႈလူင် ၸႄႈဝဵင်း သီႇပေႃႉၼၼ်ႉ ဝႃႈၼႆ။ ၼၢင်းလႅင်းလႅင်း ၵေႃႉဢၼ်ပႃးၼႂ်းၸုမ်းဢွၼ်တူင်ႉၼိုင်ၵေႃႉၼိုင်ႈ လၢတ်ႈဝႃႈ “ ၾိင်ႈတိုၼ်းသၽႃဝ ႁဝ်း ၼႆႉမီးၵၢၼ်ယႃႉလူႉၼမ်ၼႃႇ။ ၼႂ်းၶၢဝ်းတၢင်းသၢမ်ပီမႃးၼႆႉၵေႃႈ မီးလွင်ႈၼမ်ႉထူမ်ႈ ပိုၼ်ႉတီႈမိူင်းတႆး ပွတ်းႁွင်ႇ ႁဝ်းႁၢဝ်ႈႁႅင်းမႃးတိၵ်းတိၵ်း။ ၵွပ်ႈဝႃႈ မီးၵၢၼ်ယႃႉၾိင်ႈတိုၼ်းသၽႃဝ ၼၼ်ႉယဝ်ႉ။ လွင်ႈၶိုင် သၢင်ႈ ၾၢႆၼိူဝ်မႄႈၼမ်ႉတူႈၼၼ်ႉၵေႃႈ ၶႅၼ်းႁဵတ်းႁႂ်ႈမီးၽေးၶဵၼ်တေႃႇ ၾိင်ႈတိုၼ်းသၽႃဝ လႄႈ တူင်ႇဝူင်းၵူၼ်းႁဝ်းထႅင်ႈၵူၺ်း။ ယွၼ်ႉၼၼ် ၽႅၼ်ၵၢၼ်ၾၢႆတင်းသဵင်ႈတၵ်းတေလႆႈၵိုတ်းပႅတ်ႈ” ဝႃႈၼႆ။ ၼိူဝ်မႄႈၼမ်ႉတူႈၼႆႉ မီးၾၢႆယႄးယႂႃႇ တီႈၵျွၵ်ႉသျႄႇ ၼႂ်းတိူင်းတႃႈလိူဝ်ႇ (မၼ်းတလေး)၊ ဢၼ် ယဝ်ႉၵႂႃႇ ၼႂ်းပီ 2010 ၼၼ်ႉသေ ယင်းမီးၽႅၼ်ၵၢၼ်တႃႇတေသၢင်ႈၾၢႆထႅင်ႈသီႇဢၼ် ၼိူဝ်မႄႈ ၼမ်ႉတူႈ။ ဢၼ်ၼိုင်ႈၼႂ်းတိူင်းတႃႈလိူဝ်ႇ လႄႈ တႃႇထႅင်ႈသၢမ်ဢၼ်သမ်ႉ ပဵၼ်ၼႂ်းၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၶူင်းၵၢၼ်ၾၢႆၶွမ်ႊပၼီႊလႄႈလူင်ပွင်ၸိုင်ႈႁိပ်ႈၶိုင်ယူႇယၢမ်းလဵဝ် ပဵၼ်ၾၢႆယႄးယႂႃႇ တွၼ်ႈၼိူဝ်ႁိုဝ်(ၾၢႆႇတႃႈလူင်) ၼႂ်းၸႄႈဝဵင်းၵျွၵ်ႉမႄး။ ၾၢႆၼႆႉၶွမ်ႊပၼီႊ ၼွၵ်ႈမိူင်း မိူၼ် မိူင်းၶႄႇ၊ မိူင်းၵျိူဝ်ႇမၼ်ႇၼီႇ၊ သဝိတ်ႉၸိူဝ်ႇလႅၼ်ႇ လႄႈၵျႃႇပၢၼ် ၶဝ် ႁူမ်ႈလူင်းတိုၼ်းလၢင်း။ သင်ဝႃႈ ၾၢႆဢၼ်ၼႆႉယဝ်ႉတူဝ်ႈယဝ်ႉၸိုင် ၼမ်ႉတေလုပ်ႇထူမ်ႈပႅတ်ႈ ဝၢၼ်ႈ တႃႈလူင်ဢၼ် မီးႁူဝ်ၵူၼ်း 653 ၵေႃႉ၊ တီႈလိၼ်ၽုၵ်ႇမၢၵ်ႇၸွၵ်း မၢၵ်ႇဝၢၼ် 637 ဢေႊၶိူဝ်ႊ၊ တီႈလိၼ် ၼႃး 140 ဢေႊၶိူဝ်ႊ၊ သူၼ်ႁႆႈတင်းၼမ်တင်းလၢႆ ပႃးၸဵမ် ဝတ်ႉ/ၵျွင်း၊ ၵွင်းမူး၊ ႁူင်းႁဵၼ်း ၸိူဝ်းၼႆႉ တေၽႅဝ်ၵႂႃႇတႂ်ႈၼမ်ႉ။ မိူဝ်ႈလိူၼ်ၾႅပ်ႊၿိဝ်ႊရီႊ ပူၼ်ႉမႃးၼၼ်ႉ ယွၼ်ႉၵၢၼ်ၵေႃႇသၢင်ႈမၼ်းဢမ်ႇၶိုၵ်ႉၶႅမ်ႉလႄႈႁဵတ်းႁႂ်ႈလိၼ် ၵူၼ်ႇလူင်း တီႈၾင်ႇၵေႃႇသၢင်ႈၼၼ်ႉ။ ၾၢႆမိူင်းလၢဝ်းတႅၵ်ႇၼႂ်းလိူၼ်ပူၼ်ႉမႃးၼႆႉ ႁဵတ်းႁႂ်ႈပဵၼ်လွင်ႈ လီၽၢၼ်ႈ လီၵူဝ် သင်ဝႃႈၾၢႆ ၼမ်ႉတူႈတႅၵ်ႇ။ ၶူင်းၵၢၼ်ၾၢႆၼမ်ႉတူႈဢၼ်ၼိုင်ႈ တီႈယႄးယႂႃႇတွၼ်ႈၵၢင် ဢၼ်ၶွမ်ႊပၼီႊ ၼေႃႊဝူၺ်ႊ ၶဝ်လူင်း တိုၼ်းၼၼ်ႉ မီးယူႇၼိူဝ်သဵၼ်ႈသၢႆဢိင်ႇသၼ်ႇ (ၽႅၼ်ႇလိၼ်ဝႆ) ၼၼ်ႉယဝ်ႉ။ ၸုမ်းတူင်ႉၼိုင်တူင်ႇဝူင်းၵူၼ်းလႄႈ ပႃႇတီႇၵၢၼ်မိူင်း ဢၼ်ႁူမ်ႈၵၼ်ၸတ်းပၢင်ပၼ်ပိုၼ်ႉႁူႉသမ်ႉ မိူၼ် ၼင်ႇ ၵေႃႁူမ်ႈသၢင်ႈၸဝ်ႈႁႆႈ ၸဝ်ႈၼႃးမိူင်းတႆး (Shan State Farmers’ Network)၊ ၵေႃႁူမ်ႈသၢင်ႈၵူၼ်း ၼုမ်ႇတႆး (Tai Youth Network (TYN)၊ ၸုမ်းဢဵၼ်ႁႅင်းၵူၼ်းၼုမ်ႇၽွမ်ႉႁူမ်ႈ (Tai Youth Power United)၊ ဝၼ်းမူဝ်း (One More)၊ ၸုမ်းၵပ်းသၢၼ်လွင်ႈၼၢင်းယိင်းတႆး (Shan Women Action’s Network)၊ ၽူဝ်း တေႃႇၵျွင်း ပရႁိတ (Bo Taw Kyaung Parahita)၊ Sawn Son Shin Women Network ၊ ၸုမ်းၼၢင်း ယိင်းသူၺ်ႇသီႇပေႃႉ (Shwe Hsipaw Women Organization)၊ ၸုမ်းၵူၼ်းၼုမ်ႇပွၵ်ႉ ၸၢတ်ႈသု (Jart Su Youth Association) ၊ ၸုမ်းၵပ်းသၢၼ်ၼၢင်းယိင်းသီႇပေႃႉ (Hsipaw Women Network)လႄႈ တူဝ် တႅၼ်းၵူၼ်းဝၢၼ်ႈ 37 ဝၢၼ်ႈ ၸိူဝ်းၼႆႉ ႁူမ်ႈၵၼ်သၢၼ်ၶတ်း။

['သုၼ်ႇလႆႈၵူၼ်း']

2018-08-09T07:59:54

https://shannews.org/archives/6921

ၵူၼ်းမိူင်း ၼမ်ႉလၼ်ႈ ၺႃးယိုဝ်း 2 ၵေႃႉ – ၽႅဝ်ႁူင်းယႃ

ၵူၼ်းမိူင်းၼမ်ႉလၼ်ႉ 2 ၵေႃႉ ၵႂႃႇၶၢႆၶဝ်ႈၵၢပ်ႇသေ တေပွၵ်ႈႁိူၼ်းၼၼ်ႉ ၺႃးၵူၼ်း 2 ၵေႃႉ ၶီႇလူတ်ႉၶိူင်ႈသေလမ်း ယိုဝ်းတိူဝ်ႉၺႃး မၢတ်ႇၸဵပ်းႁၢဝ်ႈႁႅင်း လႆႈသူင်ႇယူတ်းယႃတူဝ်တီႈသီႇပေႃႉဝႆႉ တင်း 2 ၵေႃႉ ဝႃႈၼႆ။ မိူဝ်ႈၼႆႉ ဝၼ်းတီႈ 09/08/2018 ယၢမ်းၵၢင်ၼႂ် မွၵ်ႈ 10 မူင်း လုင်းၸၢင်းဢေႃး ဢႃယု 42 ပီ တင်း ပႃႈၸၢင်းၸိင်ႇ မျႃႉ ဢႃယု 48 ပီ ပဵၼ်ၵူၼ်းဝၢၼ်ႈၼွင်ဝူဝ်း ၵႂႃႇၶၢႆၶဝ်ႈၵၢပ်ႇ(ၶဝ်ႈၶႄႇ) တီႈၼမ်ႉလၼ်ႈသေ တေပွၵ်ႈမိူဝ်းၶိုၼ်း တီႈ ႁိူၼ်းၼၼ်ႉ ၺႃးၵူၼ်းႁၢႆႉ 2 ၵေႃႉ ၶီႈလူတ်ႉၶိူင်ႈသေ လမ်းယိုဝ်းၼႂ်းၵႄႈၵၢင် ၼမ်ႉလၼ်ႈ – ဝၢၼ်ႈလီႈ ယၢၼ်ၼမ်ႉ လၼ်ႈ မွၵ်ႈ 5 လၵ်း ၼႂ်းၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ ၵူၼ်းမိူင်းၼမ်ႉလၼ်ႈ ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈပူၼ်ႉမႃး 2 ဝၼ်းၼၼ်ႉ လုင်းၸၢင်းဢေႃး တင်း ပႃႈၸၢင်းၸိင်ႇမျႃႉ ၶဝ်မႃးၶၢႆၶဝ်ႈၵၢပ်ႇ တီႈၼမ်ႉလၼ်ႈသေ မိူဝ်ႈၼႆႉ ၵၢင်ၼႂ် ၶဝ်ဢွၵ်ႇၼမ်ႉလၼ်ႈၵႂႃႇ တေပွၵ်ႈႁိူၼ်း ၼႆလႄႈ ၺႃးၵူၼ်းႁၢႆႉ 2 ၵေႃႉ ၶီႈလူတ်ႉၶိူင်ႈသေ ယိုဝ်းသႂ်ႇၶဝ် ၵေႃႉပဵၼ်လုင်းၸၢင်းဢေႃးတႄႉ တိူဝ်ႉၺႃးမၢၵ်ႇ ၵွင်ႈတီႈမိုဝ်း၊ ပႃႈၸၢင်းၸိင်ႇမျႃႉသမ်ႉ တိူဝ်ႉၺႃးမၢၵ်ႇၵွင်ႈတီႈဢႅင်ႈၾၢႆႇၶႂႃ ပွင်ႇၵႂႃႇတၢင်းလင် တေႃႈလဵဝ် ၵူၼ်းမၢတ်ႇ ၸဵပ်းတႄႉ လႆႈသူင်ႇယူတ်းယႃဝႆႉတီႈ သီႇပေႃႉယဝ်ႉ” ဝႃႈၼႆ။ ၵူၼ်းဢၼ်မႃးယိုဝ်းၼၼ်ႉ ပဵၼ်ၸုမ်းလႂ် ၵေႃႉလႂ် ၼမ်ႉမိုဝ်းၽႂ် ဢၼ်ဝႃႈၼၼ်ႉ ပႆႇႁူႉ။ ၵူၼ်းဢၼ်မႃးယိုဝ်းၼၼ်ႉ ပဵၼ် ၽူႈၸၢႆး 2 ၵေႃႉ။ ၵေႃႉၼိုင်ႈႁေႃႈလူတ်ႉၶိူင်ႈ ထႅင်ႈၵေႃႈၼိုင်ႈသမ်ႉ လၢၵ်ႈၵွင်ႈပွတ်းယိုဝ်း ၵေႃႉဢၼ်လၢၵ်ႈၵွင်ႈ ယိုဝ်းၼၼ်ႉ တူဝ်ၶိင်းသုင်ဝႆႉ သႂ်ႇၵူၼ်ယၢဝ်း။ ၵေႃႉဢၼ်ႁေႃႈလူတ်ႉၶိူင်ႈသမ်ႉ တူဝ်လဵၵ်ႉဝႆႉ ဝႃႈၼႆ။ လုင်းၸၢင်းဢေႃး တင်း ပႃးၸၢင်းၸိင်ႇမျႃႉၼႆႉ ပဵၼ်ၵူၼ်းဝၢၼ်ႈၼွင်ဝူဝ်း။ လုင်းၸၢင်းဢေႃးၼႆႉ မိူဝ်ႈၵူႈပွၵ်ႈ ယၢမ်ႈ ပဵၼ် ၽူႈၵွၼ်းဢိူင်ႇၼွင်ဝူဝ်းမႃး ဝႃႈၼႆ။ ၼႂ်းၸႄႈဝဵင်းသီႇပေႃႉၼႆႉ ၵူၼ်းမိူင်းဢွၼ်ၵၼ်မႆႈၸႂ် ယွၼ်ႉဝႃႈ ဢမ်ႇမီးလွင်ႈႁူမ်ႇလူမ်ႈ တႃႇၵူၼ်းမိူင်းၵႃႈႁိုဝ်။ မိူဝ်ႈပူၼ်ႉမႃး ဝၼ်းတီႈ 4 ယၢမ်းဝၢႆးဝၼ်း 4 မူင်းၼၼ်ႉ သိုၵ်းမၢၼ်ႈၵေႃႉၼိုင်ႈ တင်းမႄႈၸဝ်ႈမၼ်းၸၢႆးလႄႈ လုၵ်ႈ မၼ်းၸၢႆး ဢႃယု 6 ပီ ၺႃးၵူၼ်းဢမ်ႇႁူႉၾၢႆႇ ယိုဝ်းတၢႆ တီႈႁိမ်းဝၢၼ်ႈလီႈ။ ၼႂ်းႁူဝ်ပီ 2018 ၼႆႉမႃး ၼႂ်းၸႄႈ ဝဵင်းသီႇပေႃႉၼႆႉ မီးၸုမ်းဢမ်ႇႁူႉၾၢႆႇ ယိုဝ်းၵူၼ်းမိူင်း ဢမ်ႇယွမ်း 10 ပွၵ်ႈယဝ်ႉ ၵူၼ်းမိူင်းလႆႈၺႃးယိုဝ်းတၢႆ ဢမ်ႇ ယွမ်း 10 ၵေႃႉ ဝႃႈၼႆ။

['ၵူႈလွင်ႈလွင်ႈ']

2018-08-08T09:48:00

https://shannews.org/archives/6918

ၶူးလႄႈလုၵ်ႈႁဵၼ်းတႆး ၸၼ်ႉၸွမ်လၢႆတီႈ မႃးႁူမ်ႈၵၼ်တီႈတူၼ်ႈတီးဝၢင်းၽႅၼ်ပူၵ်းပွင်လိၵ်ႈလၢႆး ၾိင်ႈငႄႈ

ၶူးလႄႈလုၵ်ႈႁဵၼ်းတႆးၸၼ်ႉၸွမ်လၢႆလၢႆတီႈ ၼႂ်းမိူင်းႁူမ်ႈတုမ်ပတ်းပိုၼ်ႉ မႃးႁူပ်ႉဢုပ်ႇၵၼ် တီႈဝဵင်းတူၼ်ႈတီး ႁူမ်ႈ ၵၼ်ဝၢင်းၽႅၼ် တႃႇၸွႆႈၵၼ်ပူၵ်းပွင်လိၵ်ႈလၢႆး ၾိင်ႈႁိတ်ႈႁွႆးတႆးမိူဝ်း ၼႃႈႁႂ်ႈၶိုၼ်ႈယႂ်ႇ ။ ဝၼ်းတီႈ 5/08/2018 ၵေႃလိၵ်ႈလၢႆးလႄႈၾိင်ႈငႄႈတႆး ၸၼ်ႉၸွမ်တင်းလူင် – မိူင်းႁူမ်ႈတုမ်မၢၼ်ႈပတ်းပိုၼ်ႉၸတ်းႁဵတ်းပၢင်ႁူပ်ႉထူပ်းဢုပ်ႇဢူဝ်းၵၼ် ႁူမ်ႈဝၢင်းၽႅၼ်ပူၵ်းပွင်လိၵ်ႈလၢႆးၾိင်ႈႁိတ်ႈႁွႆးတႆး ႁႂ်ႈၶိုၼ်ႈယႂ်ႇ မီးၽူႈယႂ်ႇၵူၼ်းလူင်၊ ၶူးလႄႈ လုၵ်ႈႁဵၼ်းၶဝ်ႈႁူမ်ႈ 400 ပၢႆ။ ၼႂ်းပၢင်ၼႆႉမီးၸၼ်ႉၸွမ်တင်းလူင်လၢႆလၢႆဝဵင်းမိူၼ်ၼင်ႇ ၸၼ်ႉၸွမ်တင်းလူင် ဝဵင်းၵဵင်းတုင်၊ တႃႈၵုင်ႈ၊ တူၼ်ႈတီး၊ ပၢင်လူင်၊ လွႆၶေႃ၊ လွႆသဵဝ်ႈ (လႃႈသဵဝ်ႈ)၊မုင်ႈယၢၼ် (မူင်ႇယႂႃႇ)၊ ၸႄႈၼႃး၊ မိူင်းယၢင်း၊ မၢၼ်ႈမေႃႇလႄႈ ဝဵင်းလိူဝ်ႇ ၸိူဝ်းၼႆႉ။ Dr.ၸၢႆးၼေႃႇၶိူဝ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၼင်ႇႁိုဝ်လိၵ်ႈလၢႆးလႄႈ ၾိင်ႈႁိတ်ႈႁွႆးႁဝ်း တေတိူဝ်းတွၼ်းၶိုၼ်ႈယႂ်ႇမႃးၼၼ်ႉ ပဵၼ်ပုၼ်ႈၽွၼ်းၵူႈၵေႃႉယဝ်ႉ ၵွပ်ႈၼၼ်ယွၼ်းႁႂ်ႈၵူၼ်းၼုမ်ႇလႄႈ ၵူၼ်းမိူင်းတႆးသႂ်ႇၸႂ်ၸွႆႈထႅမ်ၵၼ် ပိုၼ်ၽႄးပူၵ်းပွင်လိၵ်ႈလၢႆးၾိင်ႈႁဝ်းၵႂႃႇ ၵူႈၵေႃႉသေၵမ်း ၸွမ်းၼင်ႇၵႂၢမ်းၵပ်းထုၵ်ႇမီးဝႆႉဝႃႈ “ ၸွႆႈၵၼ်ၵိၼ်ၸင်ႇဝၢၼ် ၸွႆႈၵၼ်ႁၢမ်ၸင်ႇမဝ် ” ပေႃးႁဝ်းမႃးၸွႆႈၵၼ်ႁဵတ်းၸွႆႈၵၼ်သၢင်ႈ ၼႃႈၵၢၼ်ႁဝ်းၸင်ႇၸဵဝ်း ႁွတ်ႈထိုင်တီႈ ” ဝႃႈၼႆ။ ပၢင်ဢုပ်ႇၵုမ်ၼႃႈၵၢၼ်တႃႇပူၵ်းပွင်လိၵ်ႈလၢႆး ၾိင်ႈႁိတ်ႈႁွႆးၼႆႉ ယူႇတီႈၸၼ်ႉၸွမ် တင်းလူင်ပိုၼ်ႉတီႈ ဝဵင်းလႂ် တီႈၼၼ်ႉသေ ပၼ်ႇပုတ်ႈၵၼ်ၸတ်းႁဵတ်း မိူဝ်ႈပွၵ်ႈၵမ်းၼိုင်ႈၼၼ်ႉၸတ်းႁဵတ်းတီႈ ဝဵင်းလိူဝ်ႇ ပေႃးပီၼႃႈမႃးသမ်ႉတေၸတ်းႁဵတ်းတီႈဝဵင်းတႃႈၵုင်ႈ။ ၸၼ်ႉၸွမ်တင်းလူင်ဢၼ်ဝႃႈၼၼ်ႉပွင်ႇဝႃႈ – (ၸၼ်ႉၸွမ်လၢႆလၢႆလင် ၼႂ်းၸႄႈဝဵင်းလႂ် ၸႄႈမိူင်းၼၼ်ႉ မႃးႁူမ်ႈၵၼ် မိူၼ်ၼင်ႇဝဵင်းလိူဝ်ႇ မီးၸၼ်ႉၸွမ် 16 လင်၊ ၵဵင်းတုင် 3 လင် ၊ ၼႂ်းတူၼ်ႈ တီးၵူၺ်းၵေႃႈမီးၸၼ်ႉၸွမ်တူၼ်ႈတီးၵူႈပၢႆးပၢႆးၸၼ်ႉၸွမ်ၾၢႆႇၶူးမေႃယႃ၊ ၾၢႆႇလုမ်းလႃး ၵူၼ်းပဵၼ်၊ ၾၢႆႇပၢႆးၸၢၵ်ႈ၊ ၾၢႆႇComputer ၸိူဝ်းၼႆႉ။

['ပၢႆးပိင်ႇၺႃႇ']

2018-08-08T09:39:24

https://shannews.org/archives/6915

ပလိၵ်ႈထႆး ၵူတ်ႇထတ်းၵႂၢတ်ႇလၢင်ႉၵူၼ်းယွၼ်း ၼႂ်းၵဵင်းမႆႇ

ၸဝ်ႈၼႃႈတီႈပလိၵ်ႈဝဵင်းၵဵင်းမႆႇ တေႁူမ်ႈၵၼ်ၵူတ်ႇထတ်းတီႉၺွပ်း ၵူၼ်းယွၼ်းတူဝ်ႈဝဵင်းၵဵင်းမႆႇ။ Photo by – CM News ဝၼ်းတီႈ 07/08/2018 သိုဝ်ႇၶၢဝ်ႇ ChiangMai ပိုၼ်ၽၢဝ်ႇဝႃႈ ၸဝ်ႈၼႃႈတီႈပလိၵ်ႈ လူင်းၵူတ်ႇထတ်းတီႉၺွပ်း ၵူၼ်းယွၼ်းၼႂ်းဝဵင်းၵဵင်းမႆႇမိူၼ်ၼင်ႇၸွမ်းၵၢတ်ႇလူင် ၊ ၼိူဝ်ၶူဝ်မႄႈၶႃႇ၊ ၵၢတ်ႇၽၵ်းတူၵဵင်းမႆႇ ၊ သဵၼ်ႈတၢင်းၵူၼ်းပႆလႄႈ လၢႆလၢႆပိုၼ်ႉတီႈၼႂ်းတူဝ်မိူင်းၵဵင်းမႆႇ ၸိုင်ႈထႆး။ ၵူၼ်းယွၼ်းၸိူဝ်းၼႆႉသင်ဝႃႈပဵၼ်ႁႅင်းၵၢၼ်ယၢၼ်မိူင်းၼႆ တေဢဝ်တူဝ်မွပ်ႈဢၢပ်ႈပၼ် ၸဝ်ႈၼႃႈတီႈၾၢႆႇၵူတ်ႇ ထတ်း ၵူၼ်းၶဝ်ႈမိူင်း (တေႃးမေႃး) တမ်းဝၢင်းၽႅၼ်ၵၢၼ်သူင်ႇပွၵ်ႈၶိုၼ်းမိူင်း ဝႃႈၼႆ။ ၼၢင်းလႅင် ႁႅင်းၵၢၼ်တႆးၼႂ်းၵဵင်းမႆႇ လၢတ်ႈဝႃႈ – “ မိူဝ်ႈဢွၼ်တၢင်း ယၢမ်ႈထူပ်းႁၼ်ၵူၼ်းယွၼ်းၵေႃႉၼိုင်ႈ မၼ်းလၢတ်ႈၼႄၸၢတ်ႈပၢၼ်မၼ်းဝႃႈ – ယွၼ်ႉၵူၼ်းလၵ်ႉၶဝ်ႈႁွင်ႈ ဢဝ်ငိုၼ်းဢဝ်ၶမ်း ဢဝ်ဝတ်းဝႂ်ၵႂႃႇမူတ်းယဝ်ႉလႄႈ ဢမ်ႇၸၢင်ႈႁဵတ်းႁိုဝ် ၸင်ႇၵႂႃႇလႄႇႁႃယွၼ်းၵိၼ် တီႈၼွၼ်းၵေႃႈႁႃယၢပ်ႇ ၼွၼ်းၸွမ်းတၢင်းၵေႃႈဢမ်ႇလႆႈ၊ ၼွၼ်းၼႂ်းဝတ်ႉၵေႃႈဢမ်ႇလႆႈ ၵမ်ႈၼမ်တႄႉ ၼွၼ်းၸွမ်းၾင်ႇၼမ်ႉပိင်းႁိမ်းၵၢတ်ႇလူင်” ဝႃႈၼႆ။ တီႈၼႂ်းမိူင်းၸိုင်ႈထႆးၼႆႉ တႄႇဢဝ်ပီ 2018 မႃးလူင်ပွင်ၸိုင်ႈမိူင်းထႆး လၢႆလၢႆႁွင်ႈၵၢၼ်ၶဵင်ႈၶႅင်ၵၢၼ်ၵူတ်ႇထတ်း လွင်ႈၵတ်းယဵၼ်ၼိမ်သဝ်းၼႂ်းပိုၼ်ႉတီႈ။ မိူၼ်ၼင်ႇႁွင်ႈၵၢၼ်ၾၢႆႇႁႅင်းၵၢၼ်ၵေႃႈသူင်ႇ ၸဝ်ႈၼႃႈတီႈလူင်းၵူတ်ႇ ထတ်းတီႉၺွပ်းႁႅင်းၵၢၼ်ယၢၼ်မိူင်း ၸိူဝ်းႁဵတ်းၵၢၼ်ၽိတ်းမၢႆမီႈဢမ်ႇထၢတ်ႇ။

['ၵူႈလွင်ႈလွင်ႈ']

2018-08-08T09:25:43

https://shannews.org/archives/6912

ၼႂ်းဝဵင်းတႃႈၶီႈလဵၵ်း ၵူၼ်းၵဵပ်းယုၵ်းယၵ်း ၵေႃႉၼိုင်ႈ ၺႃးယိုဝ်း မၢတ်ႇၸဵပ်း 6 ႁွႆး

ၵူၼ်းၵဵပ်းယုၵ်းယၵ်း ၼႂ်းၸႄႈဝဵင်းတႃႈၶီႈလဵၵ်း ၵေႃႉၼိုင်ႈ ၺႃးယိုဝ်းတိူဝ်ႉမၢတ်ႇ 6 ႁွႆး လႆႈယႃတူဝ်ဝႆႉတီႈႁူင်းယႃလူင် ဝဵင်းတႃႈၶီႈလဵၵ်း မိူင်းတႆးပွတ်းႁွင်ႇ။ ဝၼ်းတီႈ 06/08/2018 ယၢမ်းၵၢင်ၶိုၼ်း မွၵ်ႈ 9:00 မူင်းၼၼ်ႉ ၵူၼ်းၵဵပ်းယုၵ်းယၵ်းၵေႃႉၼိုင်ႈ ၸိုဝ်ႈႁွင်ႉ မဵဝ်းၵျေႃႇ ဢႃယု 33 ပီ ဢၼ်ႁဵတ်းသုမ်ႉသွင်း ယူႇႁိမ်းၵွင်ပႅတ်ႈယုၵ်းယၵ်း သဵၼ်ႈတၢင်းပုင်ႇလူဝ်ႉ တီႈပွၵ်ႉဝဵင်းၵႅဝ်ႈ ၸႄႈဝဵင်း တႃႈၶီႈလဵၵ်း ၸိုင်ႈတႆးပွတ်းဢွၵ်ႇၼၼ်ႉ ၺႃးၵူၼ်းဢမ်ႇႁူႉၾၢႆႇ/ ဢမ်ႇႁူႉၸိုဝ်ႈ ၶီႈလူတ်ႉၵႃး မႃး 2 ၵေႃႉ လၢၵ်ႈၵွင်ႈ ယိုဝ်းသႂ်ႇမၼ်းၸၢႆး မိူဝ်ႈၽွင်းတိုၵ်ႉၵဵပ်းယုၵ်းယၵ်း။ မၼ်းၸၢႆးၺႃးၵွင်ႈတိူဝ်ႉမၢတ်ႇ 6 ၵမ်းသေ ပိၼ်ႈလူမ်ႉၵႂႃႇ ဝႃႈၼႆ။ ၵူၼ်းမိူင်းပိုၼ်ႉတီႈ ၼႂ်းပွၵ်ႉတူၼ်ႈၵေႃႉၼႂ်း (တေႃႇၵေႃႉၼႂ်း) လၢတ်ႈၼႄတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ်ႁဝ်းၶႃႈ လႆႈႁူႉငိၼ်းတႄႉ ၸၢဝ်းမၢၼ်ႈၵေႃႉၼၼ်ႉ မၼ်းမႃးႁဵတ်းသုမ်ႉသွင်းသေ ၵဵပ်းယုၵ်းယၵ်း။ ၵမ်ႈၽွင်ႈၵေႃႈ ဝႃႈမၼ်းပဵၼ်သၢႆလပ်ႉ၊ ပဵၼ်သင်တႄႉတႄႉဢမ်ႇႁူႉ ၺႃးယိုဝ်း 6 ၵမ်း တိူဝ်ႉၸဵပ်းလိူဝ်ႁႅင်းသေတႃႉ ဢမ်ႇတၢႆ၊ ယၢမ်း လဵဝ်မီးတီႈႁူင်းယႃ” ဝႃႈၼႆ။ မၼ်းၸၢႆးတိူဝ်ႉမၢၵ်ႇၵွင်ႈ ၸွမ်းၶေႃႈ၊ တီႈမိုဝ်း လႄႈ တီႈၶႃလူင် ၸိူဝ်းၼႆႉ ဝႃႈၼႆ။ ၸႄႈဝဵင်းတႃႈၶီႈလဵၵ်းၼႆႉ ပဵၼ်ဝဵင်းၵၢၼ်ၵႃႉၶၢႆ ဝဵင်းၼိုင်ႈသေဢမ်ႇၵႃး ပဵၼ်ဝဵင်းဢၼ်တိတ်းၸပ်း လႅၼ် လိၼ်ထႆး ဝဵင်းၼိုင်ႈ။ ၵူၼ်းၵိုၼ်း ငိုၼ်းလိူင်ႇ၊ ၵၢၼ်တုၸလိူၵ်ႈၵေႃႈလိူင်ႇၼမ်၊ ၵူၼ်းၵႃႉၼွၵ်ႈမၢႆမီႈၵေႃႈၼမ်၊ မူႇၸုမ်း ၼမ်၊ ၵူၼ်းမိူင်းမၢၼ်ႈတူင်ႈပဵင်းၵေႃႈမႃးႁႃႁဵတ်းၵၢၼ်ၼမ်၊ ၵူၼ်းတၢင်ႇတီႈသီႇလႅၼ် ၵမ်ႈၽွင်ႈပေႃးမႃးယူႇ မိူၼ်ၵူၼ်း ၸႃႇတိၵေႃႈမီးၼမ်၊ မိူဝ်ႈၵူႈပွၵ်ႈလၢတ်ႈၵႂၢမ်းတႆး/ ၶိုၼ်/ လိုဝ်ႉ ၵမ်ႈၼမ်သေတႃႉ တေႃႈလဵဝ် ပဵၼ်ၵႂၢမ်းၶႄႇ၊ ၵႂၢမ်းမၢၼ်ႈ၊ ၵႂၢမ်းထႆး ၵမ်ႈပႃႈၼမ်။ Photo – ဦးလှမိုး

['သုၼ်ႇလႆႈၵူၼ်း']

2018-08-08T09:20:52

https://shannews.org/archives/6909

ၵူၼ်းလႃႈသဵဝ်ႈ ၵေႃႉၼိုင်ႈ မဝ်းယႃႈသေ ၾၼ်း ၵူၼ်းယူႇၶၢင်ႈႁိူၼ်း 2 ၽူဝ်မေး

ၵူၼ်းမဝ်းယႃႈ ၵေႃႉၼိုင်ႈ ၶဝ်ႈၼႂ်းဝၢင်းႁိူၼ်းၵူၼ်းယူႇႁိမ်းၸမ်သေ လၢၵ်ႈၽႃႉၾၼ်းသွင်ၵေႃႉၽူဝ်မေး မၢတ်ႇၸဵပ်း ႁၢဝ်ႈႁႅင်းသေ လႆႈသူင်ႇယူတ်းယႃတူဝ်တီႈဝဵင်းလိူဝ်ႇ ဝႃႈၼႆ။ တီႈဝၢၼ်ႈပွၵ်ႉ 12 ၸႄႈဝဵင်းလႃႈသဵဝ်ႈ မီးၽူႈၸၢႆး ၵေႃႉၼိုင်ႈ ၸိုဝ်ႈႁွင်ႉ ၸၢႆးဢိူဝ်ဢေး ဢႃယု 40 ပီ မဝ်းယႃႈသေ ၶဝ်ႈၼႂ်းဝၢင်းႁိူၼ်း ၸၢႆးသၢင်ႇပၢင်ႇ လႄႈ ၼၢင်းၶမ်းၸၢမ် ဢဝ်မိတ်ႈၾၼ်းသႂ်ႇ ၼၢင်းၶမ်းၸၢမ်သေ ၵေႃႉပဵၼ် ၽူဝ် ၸၢႆးသၢင်ႇပၢင်ႇ ၼႅတ်ႈလႅၼ်ႈမႃးႁၢမ်ႈလႄႈ ၺႃးၾၼ်းပႃးၸွမ်း တင်း 2 ၽူဝ်မေး ဝႃႈၼႆ။ ၸၢႆးလႅင်း ၵႅမ်ႁူဝ်ပဝ်ႈ ပႃႇတီႇႁူဝ်သိူဝ် SNLD ၸႄႈဝဵင်းလႃႈသဵဝ်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၵေႃႉပဵၼ်မေးၼၢင်း ၸၢႆးသၢင်ႇပၢင်ႇတႄႉ မၢတ်ႇၸဵပ်းႁၢဝ်ႈႁႅင်းသေ လႆႈသူင်ႇၵႂႃႇယႃတီႈ ဝဵင်းလိူဝ်ႇ။ တီႈဢၼ်ၺႃးတိူဝ်ႉမၢတ်ႇၸဵပ်းၼၼ်ႉ တီႈၵွၵ်းႁူဝ်ၾၢႆႇသၢႆႉ – ၾၢႆႇၶႂႃ။ မိုဝ်းၵေႃႈတိူဝ်ႉၺႃး။ တီႈဢၼ်လႆႈမၢတ်ႇၸဵပ်းႁၢဝ်ႈႁႅင်းၼၼ်ႉ ပဵၼ်တီႈၵွၵ်းႁူဝ် တေလႆႈဝႃႈ ပဵၼ်ဢၼ်မႆႈၸႂ်ၸွမ်းတႄႉတႄႉ။ ၵေႃႉပဵၼ်ၸၢႆးသၢင်ႇပၢင်ႇသမ်ႉ လႆႈၶိုၼ်ႈႁူင်းယႃ တီႈလႃႈသဵဝ်ႈၵူၺ်း။ ၵေႃႉပဵၼ်ၽူဝ်ၵေႃႈ တိူဝ်ႉၺႃးတီႈၵွၵ်းႁူဝ် တင်းသွင်ၾၢႆႇၼင်ႇၵၼ်။ ၵေႃႉဢၼ်ၾၼ်းၶႃပူႇဢွၵ်ႇၼၼ်ႉ မဝ်းယႃႈ ဝႃႈၼႆဢေႃႈ” ဝႃႈၼႆ။ ၼၢင်းၼူႉ ၵူၼ်းပွၵ်ႉ 12 ဝဵင်းလႃႈသဵဝ်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၼႂ်းဝဵင်းလႃႈသဵဝ်ႈႁဝ်းၶႃႈၼႆႉ ယႃႈမဝ်းၵမ်သိုဝ်ႉ သူႇသမ်းၵိၼ်ငၢႆႈၼႃႇ။ မိူၼ်ၸၢႆးဢိူဝ်ဢေးၼႆႉၵေႃႈ မဝ်းလဝ်ႈ၊ မဝ်းယႃႈသေ ဢမ်ႇႁၢမ်ႈၸႂ်လႆႈလႄႈ ၸင်ႇၵႂႃႇၾၼ်း။ ၵွပ်ႈၼၼ်လႄႈ ၵေႃႉပဵၼ်မေးၼၢင်းလႄႈ လုၵ်ႈဢွၼ်ႇ ၸၢႆးဢိူဝ်ဢေးၼၼ်ႉတႄႉ ဢမ်ႇယူႇၸွမ်းလႆႈသေ ဢွၼ်ၵၼ် ပၢႆႈပႅတ်ႈမၼ်းမူတ်းယဝ်ႉ” ဝႃႈၼႆ။ ၸၢႆးလႅင်း လၢတ်ႈဝႃႈ “ မိူင်းလႃႈသဵဝ်ႈႁဝ်းၼႆႉ တွၼ်ႈတႃႇၵူၼ်းသူႇ သမ်းယႃႈမဝ်းၵမ်ၼႆႉ မိူၼ်ပဵၼ်ၵၢတ်ႇၶၢႆၽၵ်းၶဵဝ် သိုဝ်ႉငၢႆႈ ၵိၼ်ငၢႆႈၼႃႇၶႃႈယဝ်ႉ။ ထႅင်ႈလွင်ႈၼိုင်ႈၵေႃႈ မႆႈၸႂ်ၸွမ်း ၵူၼ်းၼုမ်ႇႁုၼ်ႈသႅၼ်းမႂ်ႇ ဢၼ်တေၶိုၼ်ႈမႃးၸိူဝ်း ၼၼ်ႉၵူၺ်းယဝ်ႉ” ဝႃႈၼႆ။ ပၵ်းပိူင်မၢႆမီႈယႃႈမဝ်းၵမ်ဢွၵ်ႇမႂ်ႇၼႆႉသမ်ႉ ၵမ်ႈၼမ် တေတီႉၺွပ်း ၵူၼ်းၶၢႆမၼ်းၵူၺ်း။ ၵူၼ်းၵိၼ်/ သူႇသမ်ႉ ဢမ်ႇဝႆႉပဵၼ်တၢင်းၽိတ်းၼၵ်း ယွၼ်ႉၼၼ်လႄႈ ၵူၼ်းသူႇသမ်းၵိၼ်လိူင်ႇ။ သၢင်ႈပၼ်ႁႃတေႃႇႁိမ်းႁွမ်း ၶႂ်ႈ ဝႃႈမီးယူႇၵူႈဝၼ်း ဝႃႈၼႆ။ တေႃႈလဵဝ် ယူႇတီႈၾၢႆႇၸဝ်ႈၼႃႈတီႈပလိၵ်ႈမၢၼ်ႈ လႆႈၵုမ်းၶင် တူဝ်ၸၢႆးဢိူဝ်ဢေးၼႆႉဝႆႉ တီႈႁူင်းပလိၵ်ႈၸႄႈဝဵင်း လႃႈသဵဝ်ႈဝႆႉယဝ်ႉ။

['ယႃႈမဝ်းၵမ်']

2018-08-07T10:01:50

https://shannews.org/archives/6893

တႆးယူႇလႅၼ်လိၼ်ထႆး ဢၢၼ်းလူင်းၵိၼ်ၸၢင်ႈ ၵဵပ်းမၢၵ်ႇလမ်းယႆးၵဵင်းမႆႇၵႃးပိၼ်ႈမၢတ်ႇၸဵပ်း 9 ၵေႃႉ

ႁႅင်းၵၢၼ်တႆးၺႃးၽေးၵိုင်ႉၵၢင်ႉ ၵႃးပိၼ်ႈၼိူဝ်သဵၼ်ႈတၢင်းၵဵင်းမႆႇ – မိူင်းၾၢင် ၽွင်းၵႂႃႇၵဵပ်းလမ်းယႆးတီႈမႄႈတႅင် ၵဵင်းမႆႇ – မၢတ်ႇၸဵပ်း 9 ၵေႃႉ။ Photo by – Thairath ဝၼ်းတီႈ 06/08/2018 ၶၢဝ်းယၢမ်းၵၢင်ၼႂ် 06:30 ၵႃးတၢင်ႇႁႅင်းၵၢၼ် 18 ၵေႃႉ လုၵ်ႉၼွင်ဢုၵ်း ၸႄႈဝဵင်းၵဵင်း လၢဝ် တေၵႂႃႇၵဵပ်းလမ်းယႆး တီႈမႄႈတႅင် – ၵဵင်းမႆႇ ဢဝ်ၵႃးၵႂႃႇပိၼ်ႈၼိူဝ်သဵၼ်ႈတၢင်း ၵဵင်းမႆႇ – မိူင်းၾၢင် ၼႂ်းၸႄႈ ဝဵင်းၵဵင်းလၢဝ် ၸႄႈတွၼ်ႈၵဵင်းမႆႇ မီးၵူၼ်းမၢတ်ႇၸဵပ်းႁၢဝ်ႈႁႅင်း3 ၵေႃႉ မၢတ်ႇၸဵပ်းဢိတ်းဢွတ်း 6 ၵေႃႉ။ ၵူၼ်းၸိူဝ်းဢၼ်လႆႈႁပ်ႉမၢတ်ႇၸဵပ်းၼၼ်ႉမီး ၸၢႆးလႃႉဢွင်ႇ ၵၼ်ႇၼႃႉ ဢႃယု 42 ပီ၊ ၼၢင်းလူႇ လုင်းသေႃး ဢႃယု 50ပီ၊ ၼၢင်းပီး ဢႃယု 39 ပီ၊ ၼၢင်းပၢင်ႇ လုင်းသူၺ်ႇ 45 ပီ၊ ၸၢႆးၸႃႇလိင်ႇ ၸိင်ႇတႃႇ 39 ပီ၊ ၸၢႆးမူးလိင်ႇ လုင်း ဢွင်ႇ 22 ပီ၊ ၸၢႆးဢၢမ်း 22 ပီ၊ ၸၢႆးသူၺ်ႇ၊ ၼၢင်းဢူႉ၊ ၼၢင်းငိုၼ်း ၊ ၸၢႆးပရႃႊၸၵ်ႇ၊ ၼၢင်းၵူႇ၊ ၼၢင်းၶမ်းၸိူဝ်းၼႆႉ ။ ၸၢႆးလိင်ႇ လၢတ်ႈတီႈသိုဝ်ႇၶၢဝ်ႇ Thairath ဝႃႈ – ႁဝ်းၶႃႈ 18 ၵေႃႉ လုၵ်ႉတီႈဝၢၼ်ႈၼွင်ဢုၵ်း တေဢွၼ်ၵၼ်ၵႂႃႇႁႃ ႁပ်ႉၸၢင်ႈ ၵဵပ်းမၢၵ်ႇလမ်းယႆးတၢင်းမႄႈတႅင် မိူဝ်ႈၽွင်းႁေႃႈၵႃးမႃးယူႇၼၼ်ႉ ၵႃးဢၼ်ၶပ်းမႃးတၢင်းၼႃႈၼၼ်ႉ ၶဝ် ၽိုတ်ႉႁေႃႈၶၢမ်ႈၵၼ်တေႃႇၼႃႈႁဝ်းမႃး ၶႃႈၵေႃႈတူၵ်းၸႂ်သေ ႁၵ်းႁူဝ်ၵႃးၶဝ်ႈၾင်ႇတၢင်းလႄႈ ႁဵတ်းႁႂ်ႈၵႃႈပိၼ်ႈ ဢေႃႈ” ဝႃႈၼႆ။ မိူဝ်ႈလဵဝ်ၵူၼ်းၸိူဝ်းဢၼ်မၢတ်ႇၸဵပ်းဢိတ်းဢွတ်းၼၼ်ႉ သူင်ႇယူတ်းယႃတူဝ်တီႈႁူင်းယႃၵဵင်းလၢဝ် ၵူၼ်းၸိူဝ်း ဢၼ်မၢတ်ႇၸဵပ်းႁၢဝ်ႈႁႅင်းၼၼ်ႉတႄႉ သူင်ႇယူတ်းယႃတူဝ် တီႈႁူင်းယႃၼၶွၼ်ႊၽိင်ႊ (ပႃႇငႄႉ) ၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ ၼႆယဝ်ႉ။

['ၵူႈလွင်ႈလွင်ႈ']

2018-08-07T08:52:06

https://shannews.org/archives/6890

ၼႂ်းၸႄႈဝဵင်းၼမ်ႉတူႈ ၵူၼ်းမိူင်း 100 ပၢႆ ဢွၼ်ၵၼ်ပၢႆႈၽေးသိုၵ်းထႅင်ႈ

ၵူၼ်းမိူင်း 132 ၵေႃႉ ဢွၼ်ၵၼ်ပၢႆႈၽေးသိုၵ်း ဢွၵ်ႇမႃးသွၼ်ႈဝႆႉတီႈ ဢိူင်ႇမၢၼ်ႈၸၢမ် – မိူင်းမူႉ ၸႄႈဝဵင်းၼမ်ႉတူႈ ထႅင်ႈ ယွၼ်ႉၸုမ်းသိုၵ်းဢူၺ်းလီ တင်း RCSS ပဵၼ်ပၢင်တိုၵ်းၵၼ် ဝႃႈၼႆ။ ဝၼ်းတီႈ 05/08/2018 ယၢမ်းၵၢင်ၼႂ် TNLA တင်း RCSS ပဵၼ်ပၢင်တိုၵ်းၵၼ်ႁိမ်း ဝၢၼ်ႈပၢင်ၵုတ်ႇ ဢိူင်ႇ ပၢင်သေႃႉ ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၵူၼ်းမိူင်း ဝၢၼ်ႈၵွင်းႁုင်း ၊ ဝၢၼ်ႈသၢမ်ၶႃ ဢိၵ်ႇထႅင်ႈ လၢႆလၢႆဝၢၼ်ႈ ဢွၼ်ၵၼ်ပၢႆႈဢွၵ်ႇမႃးသွၼ်ႈဝႆႉတီႈ ဢိူင်ႇမၢၼ်ႈၸၢမ် – မိူင်းမူႉ ဝႃႈၼႆ။ လုင်းၸၢႆးပႃႉၺၢၼ်ႇ ၵႅမ်ႁူဝ်ပဝ်ႈ ၶွမ်ႊမတီႊၾၢႆႇၸွႆႈထႅမ်ၵူၼ်းပၢႆႈၽေးသိုၵ်း ၸႄႈဝဵင်းၼမ်ႉတူႈ လၢတ်ႈတီႈ ၽူႈတွႆႇ ႁွၵ်ႈဝႃႈ “ ၵူၼ်းပၢႆႈၽေးဢၼ်ႁွတ်ႈၽႅဝ်တီႈ ဢိူင်ႇမၢၼ်ႈၸၢမ် မိူင်းမူႉၼၼ်ႉ ပဵၼ်ၵူၼ်းဝၢၼ်ႈ ဢၼ်ယူႇ ၸွမ်းသၢပ်ႇ တၢင်း ၸိူဝ်းၼၼ်ႉ လုၵ်ႉတီႈဝၢၼ်ႈပၢင်လူင် မႃးတၢင်းၾၢႆႇ ဝၢၼ်ႈၵွင်းႁုင်း ဝၢၼ်ႈသၢမ်ၶႃ ၶဝ်ၸိူဝ်းၼႆႉ ပၢႆႈမႃးမီးတီႈ မၢၼ်ႈၸၢမ် မီး 132 ၵေႃႉ” ဝႃႈၼႆ။ သိုပ်ႇလၢတ်ႈဝႃႈ မိူဝ်ႈၼႆႉတႄႉ သဵင်ၵွင်ႈဢမ်ႇတႅၵ်ႇၼင်ႇၵဝ်ႇ တေလႆႈဝႃႈလီဝႆႉယူႇ။ မိူဝ်ႈဝႃး ၵူၼ်းပၢႆႈၽေးႁဝ်းၶႃႈ ဢွၼ်ၵၼ်ပွၵ်ႈမိူဝ်းၵႂႃႇ ထူဝ်ႈ 2 လမ်း။ တေလႆႈဝႃႈ ၵူၼ်းပၢႆႈၽေးႁဝ်း မိူဝ်းမိူဝ်းမႃးမႃးၼၼ်ႉၶႃႈယဝ်ႉ ပေႃးပၢင် တိုၵ်း ယဵၼ်ၼႆၵေႃႈ ဢွၼ်ၵၼ်မိူဝ်းသေ ပေႃးငဝ်းလၢႆးဢမ်ႇၶႂ်ႈလီၼႆၵေႃႈ ဢွၼ်ၵၼ်ဢွၵ်ႇမႃး။ ၵူၺ်းၵႃႈ ဢွၵ်ႇမႃးတင်းမူတ်း တႄႉ တေဢမ်ႇမီးၼင်ႇၵဝ်ႇ ယွၼ်ႉဝႃႈ ပႂ်ႉႁိူၼ်း/ ပႂ်ႉဝၢၼ်ႈၽွင်ႈ ဢွၵ်ႇမႃးၽွင်ႈ။ ဢၼ်ဢွၵ်ႇမႃး ၵမ်ႈၼမ် ပဵၼ်လုၵ်ႈ ဢွၼ်ႇ ၼၢင်းယိင်း လႄႈ ၵူၼ်းထဝ်ႈ။ ၵူၼ်းမိူင်းဢၼ်ပႂ်ႉ တီႈဝၢၼ်ႈၼၼ်ႉ ယွၼ်ႉၵူဝ်ၶူဝ်းႁေႃၶူဝ်း ႁိူၼ်းလူႉႁၢႆၵေႃႈပိူင် ၼိုင်ႈ ဢွၼ်ၵၼ်ပႂ်ႉ” ဝႃႈၼႆ။ တၢင်းပွတ်းဢိူင်ႇပၢင်လူင်၊ ဢိူင်ႇပၢင်သေႃႉၼႆႉ သိုၵ်းမၢၼ်ႈ၊ သိုၵ်း TNLA, သိုၵ်း SSPP, သိုၵ်း RCSS တူင်ႉၼိုင်ၵႂႃႇမႃး လိူဝ်ၼၼ်ႉ ၵႆႉလႆႈၶဵင်ႈၶႅင်ၵၢၼ်သိုၵ်းတေႃႇၵၼ်ယူႇတႃႇသေႇ။ ၵဵဝ်ႇၵပ်းလွင်ႈၼႆႉ ၵူၼ်းမိူင်း ၼႂ်းပိုၼ်ႉတီႈ လႆႈဢွၼ် ၵၼ်ဢွၵ်ႇယၢၼ်ႁိူၼ်းယေး ၼပ်ႉႁူဝ်ပၢၵ်ႇ ဝႃႈၼႆ။ ၼႂ်းႁူဝ်လိူၼ်ဢေႃႊၵၢတ်ႊၼႆႉၵူၺ်း ၵူၼ်းမိူင်း ဢိူင်ႇပၢင်လူင် ၸႄႈဝဵင်းၼမ်ႉတူႈ ဢွၼ်ၵၼ်ပၢႆႈၽေးႁွတ်ႈၽႅဝ်ၵႂႃႇ တၢင်းၸႄႈဝဵင်းသီႇပေႃႉ ႁူဝ်ၵူၼ်းၼပ်ႉပၢၵ်ႇသေတႃႉ ၵမ်ႈၼမ်တႄႉပွၵ်ႈၶိုၼ်းဝၢၼ်ႈၽႂ်မၼ်းယဝ်ႉ ဝႃႈၼႆ။

['သုၼ်ႇလႆႈၵူၼ်း']

2018-08-07T08:20:30

https://shannews.org/archives/6887

တွင်ႈထၢမ် ၸွမ်သိုၵ်းလူင်ယွတ်ႈသိုၵ်း ၵဵဝ်ႇလူၺ်လွင်ႈပၼ်ႁႃ RCSS လႄႈ SSPP

တွင်ႈထၢမ် ၸွမ်သိုၵ်းလူင်ယွတ်ႈသိုၵ်း ၵဵဝ်ႇလူၺ်လွင်ႈပၼ်ႁႃ RCSS လႄႈ SSPP

['Uncategorized']

2018-08-07T07:59:48

https://shannews.org/archives/6882

သိုၵ်းလူင်ပွင်ၸိုင်ႈမၢၼ်ႈ ၼႄးၵူၼ်းမိူင်းပၼ်ႇ 2 ၵေႃႉ ပဵၼ်ၵူၼ်းသိုၵ်း RCSS တီႉၺွပ်းထဵတ်ႈထၢမ်တင်းၶိုၼ်း

ၵူၼ်းမိူင်းပၼ်ႇ 2 ၵေႃႉ ၺႃးသိုၵ်းမၢၼ်ႈ ၸီႉၼႄးပဵၼ်ၵူၼ်းသိုၵ်း RCSS သေ ထဵတ်ႈထၢမ်တေႃႇမိူင်းလႅင်း လုင်းၵၢင်ႉ ၵႂႃႇႁပ်ႉႁွင်းဢဝ်လႄႈ ၸင်ႇပွႆႇပၼ်ၶိုၼ်း ဝႃႈၼႆ။ ဝၼ်းတီႈ 03/08/2018 ယၢမ်းၵၢင်ဝၼ်း သိုၵ်းမၢၼ်ႈ တပ်ႉၶလယ 296 ဢၼ်ဢွင်ႇၼႅင်ႇဝုၼ်း ၽူႈၵွၼ်းတပ့်ၵွင် ဢွၼ်ႁူဝ် ဢဵၼ်ႁႅင်းသိုၵ်း ႁိမ်း 40 ၵေႃႉ ၵႂႃႇတၢင်းဝၢၼ်ႈ ၼွင်လူမ်ႇ ဢိူင်ႇၼႃးမွၼ် ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း ၵူတ်ႇထတ်း ထူပ်းႁၼ် ၸၢၵ်ႈလၢတ်ႈတီႈၵူၼ်းမိူင်း 2 ၵေႃႉ ၸီႉၼႄးဝႃႈ ပဵၼ်သိုၵ်းတႆးၼႆသေ ဢဝ်ထူင်ယၢင်လမ်သုပ်းႁူဝ် ၺွပ်းၵႂႃႇ ထဵတ်ႈထၢမ်တေႃႇမိူင်းလႅင်း ဝႃႈၼႆ။ ၵူၼ်းမိူင်းပၼ်ႇ ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ မိူင်းႁဝ်းၼႆႉ လၢႆးၾူၼ်းဢမ်ႇပေႃးလီလႄႈ ပိူၼ်ႈသူင်ႇၵၼ် ၸႂ်ႉၸၢၵ်ႈလၢတ်ႈဢေႃႈ ၶဝ်သမ်ႉၼႄးၵူၼ်းဝၢၼ်ႈ 2 ၵေႃႉ ပဵၼ်ၵူၼ်း RCSS သေတီႉၺွပ်း။ ၶဝ်ၺႃး တီႉၵႂႃႇၼၼ်ႉ ယၢမ်းၵၢင်ဝၼ်း တင်းၶိုၼ်း ထိုင်မႃးမိူင်းလႅင်း ထႅင်ႈဝၼ်းၼိုင်ႈ လုင်းႁဵင် ၸင်ႇၵႂႃႇ ႁူပ်ႉၽူႈၼမ်းသိုၵ်းမၢၼ်ႈ ႁပ်ႉႁွင်းဢဝ်လႄႈ ၸင်ႇပွႆႇဢွၵ်ႇမႃးၶိုၼ်း။ လိူဝ်ၼၼ်ႉတႄႉ ဢမ်ႇလႆႈႁၼ် လွင်ႇမၢတ်ႇၸဵပ်းသင် လႆႈႁူႉဝႃႈ သိုၵ်းမၢၼ်ႈ ဢဝ်ထူင်ယၢင်သုပ်းႁူဝ်သေ ထဵတ်ႈထၢမ်။ လွင်ႈၼႆႉ တေၺႃးယူႇၵႂႃႈလွင်ႈထုပ်ႉပေႃႉဢိတ်းဢွတ်းတႄႉ” ဝႃႈၼႆ။ ၵူၼ်းမိူင်း 2 ၵေႃႉ ဢၼ်ၺႃးသိုၵ်းမၢၼ်ႈ တီႉၺွပ်း ပဵၼ်ၸၢႆးၸိၵ်ႉတ ဢႃယု 20 ပီပၢႆလႄႈ ၸၢႆးၸိင်ႇၼ ဢႃယု 40 ပီပၢႆ။ ပဵၼ်ၵူၼ်းဝၢၼ်ႈၼွင်လူမ်ႇ ဢၼ်ယူႇၾၢႆႇၸၢၼ်း ဝဵင်းမိူင်းပၼ်ႇ မွၵ်ႈ 16 လၵ်းပၢႆ ဝႃႈၼႆ။ သိုၵ်းမၢၼ်ႈ တပ်ႉၶလယ 296 ၼႆႉ ငဝ်ႈတပ်ႉပၵ်းတပ်ႉဝႆႉတီႈ တႃႈၵေႃႈ – ၵုၼ်ႁဵင် ၾၢႆႇတႂ်ႈၵုမ်းၵမ် တိူင်းသိုၵ်း ဝၼ်း ဢွၵ်ႇၵၢင် (ယလၶ) ၶူဝ်လမ် ၸိုင်ႈတႆးပွတ်းၸၢၼ်း ဝႃႈၼႆ။

['သုၼ်ႇလႆႈၵူၼ်း']

2018-08-07T07:55:59

https://shannews.org/archives/6877

ပႃႇတီႇႁူဝ်သိူဝ် ၸိုင်ႈတႆးပွတ်းဢွၵ်ႇၶူင်း ႁူပ်ႉထူပ်းၵၼ်

တူဝ်တႅၼ်းပႃႇတီႇႁူဝ်သိူဝ် SNLD ၸိုင်ႈတႆးပွတ်းဢွၵ်ႇၶူင်း ႁူပ်ႉထူပ်းဢုပ်ႇဢူဝ်းၵၼ် တီႈတႃႈၶီႈလဵၵ်း မီးတူဝ်တႅၼ်း ၵူႈၸႄႈဝဵင်း ၶဝ်ႈႁူမ်ႈ 30 ပၢႆ ဝႃႈၼႆ။ ဝၼ်းတီႈ 05/07/2018 ယၢမ်းၵၢင်ၼႂ် 9 မူင်း ထိုင် 5 မူင်း ႁူဝ်ၶမ်ႈ တူဝ်တႅၼ်းပႃႇတီႇႁူဝ်သိူဝ် SNLD ၸိုင်ႈတႆးပွတ်း ဢွၵ်ႇၶူင်း ၸတ်းႁဵတ်းပၢင်ၵုမ်ႁူပ်ႉထူပ်းဢုပ်ႇဢူဝ်း တၢင်ႇၼႄၶေႃႈမုလ်းၸႄႈဝဵင်းၽႂ်မၼ်း ပၢင်ၵုမ်ၼႆႉ ၸတ်းႁဵတ်း တီႈလုမ်းပႃႇတီႇႁူဝ်သိူဝ် SNLD ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇၶူင်း ဝႃႈၼႆ။ ၸၢႆးၼုမ်ႇတုၺ်ႈ ႁူဝ်ပဝ်ႈပႃႇတီႇႁူဝ်သိူဝ် SNLD ၸႄႈဝဵင်းတႃႈၶီႈလဵၵ်း လၢတ်ႈတီႈၽူႈတွႆႇႁွၵ်ႈဝႃႈ “ ၼႂ်းပၢင်ၵုမ်ႁူပ်ႉ ထူပ်း ၽူႈတၢင်တူဝ်ပႃႇတီႇ ၵူႈၸႄႈဝဵင်းၼႂ်းမိူင်းတႆး ပွတ်းဢွၵ်ႇၼႆႉ ႁဝ်းၶႃႈမႃးဢုပ်ႇဢူဝ်း ပၼ်ၶေႃႈမုလ်းလႄႈ တၢင်းႁၼ်ထိုင်ၵၼ် လွင်ႈသုၼ်ႇလႆႈၸၢႆးယိင်းၽဵင်ႇပဵင်းၵၼ် တႃႇတေတႅမ်ႈသႂ်ႇၼႂ်းမူႇပိူင်ၼၼ်ႉ။ တီႈၼႂ်းပၢင်ၵုမ်ၼႆႉ ႁဝ်းၶႃႈ ဢမ်ႇမီးၶေႃႈတႅပ်းတတ်းသင် ႁဝ်းၶႃႈမႃးၵဵပ်းၶေႃႈမုလ်း ဢၼ်ၽူႈတၢင်တူဝ်ၶဝ် ပၼ်တၢင်းႁၼ် ထိုင်မႃးၼၼ်ႉ သေ ႁဝ်းၶႃႈၵဵပ်းၶေႃႈမုလ်းၸိူဝ်းၼၼ်ႉ သူင်ႇပၼ်ၵႂႃႇတီႈငဝ်ႈငုၼ်းပႃႇတီႇႁဝ်းၶႃႈ” ဝႃႈၼႆ။ ၽူႈတၢင်တူဝ် ပႃႇတီႇႁူဝ်သိူဝ် ၵူႈၸႄႈဝဵင်း ဢၼ်မႃးၶဝ်ႈႁူမ်ႈပၼ်ၶေႃႈမုလ်းလႄႈ တၢင်းႁၼ်ထိုင်သမ်ႉ မိူၼ်ၼင်ႇ မိူင်းတူၼ်၊ မိူင်းသၢတ်ႇ၊ မိူင်းပဵင်း၊ မိူင်းယွင်း၊ မိူင်းၽျၢၵ်ႈ၊ ၵဵင်းတုင်၊ တႃႈလိူဝ်ႇလႄႈ တႃႈၶီႈလဵၵ်း ၸိူဝ်းၼႆႉ ဝႃႈၼႆ။ Photo FB – Sai Noom Twe Tachileik

['ၵၢၼ်မိူင်း']

2018-08-07T07:50:45

https://shannews.org/archives/6873

ၼေႃႇၽူႈတႅၼ်းဢၼ်တေၶဝ်ႈၶႅင်ႇ ပၢင်လိူၵ်ႈတင်ႈသွမ်ႈ တင်းမူတ်း မီး 69 ၵေႃႉ

ၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် ပိုၼ်ၽၢဝ်ႇသဵၼ်ႈၸိုဝ်ႈ ၼေႃႇၽူႈတႅၼ်း ပဵၼ်တၢင်းၵၢၼ် ဢၼ်တေၶဝ်ႈ ၶႅင်ႇ ပၢင်လိူၵ်ႈတင်ႈသွမ်ႈ ဢၼ်တေၸတ်းႁဵတ်းၼႂ်းဝၼ်းတီႈ 3 လိူၼ်ၼူဝ်ႊဝႅမ်ႊၿိူဝ်ႊ 2018 ၼၼ်ႉ ဝႃႈၼႆ။ ဝၼ်းတီႈ 06/08/2018 ၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် ပိုၼ်ၽၢဝ်ႇသဵၼ်ႈၸိုဝ်ႈၼေႃႇၽူႈတႅၼ်း ဢၼ် တေၶဝ်ႈၶေႉၶႅင်ႇ ပၢင်လိူၵ်ႈတင်ႈသွမ်ႈၼၼ်ႉ တင်းမူတ်း မီး 69 ၵေႃႉ ပႃႇတီႇသမ်ႉ 24 ပႃႇတီႇ။ ၼႂ်း 69 ၵေႃႉၼၼ်ႉ သုၼ်ႇလဵဝ်ၶဝ်ႈၶႅင်ႇ 7 ၵေႃႉ ယူတီႈပႃႇတီႇၶဝ်ႈၶႅင်ႇသမ်ႉ 62 ၵေႃႉ ဝႃႈၼႆ။ ၸၢႆးဢူၵ်ႉၵႃႇ (ႁွင်ႉ) ၸၢႆးၵွင်ၶမ်း ၼေႃႇၽူႈတႅၼ်းပႃႇတီႇႁူဝ်သိူဝ် SNLD ဢၼ်တေၶဝ်ႈၶႅင်ႇတီႈလၢႆးၶႃႈၼၼ်ႉ လၢတ်ႈ တီႈၽူႈတွႆႇႁွၵ်ႈဝႃႈ “ တီႈဝဵင်းလၢႆးၶႃႈႁဝ်းၶႃႈတႄႉ တေမီး 3 ပႃႇတီႇ ၶဝ်ႈၶႅင်ႇၵၼ် မိူၼ်ၼင်ႇ ပႃႇတီႇႁူဝ်သိူဝ်၊ သိူဝ်ၽိူၵ်ႇ လႄႈ ၼူၵ်ႉၼုင်း။ ပႃႇတီႇႁဝ်းၶႃႈတႄႉ တေႃႈလဵဝ် ႁဝ်းၶွတ်ႇၽွတ်ႈဝႆႉၶွမ်ႊမတီႊတႃႇဢွင်ႇပေႉ ၽူႈတႅၼ်းႁဝ်းၵေႃႈ ပႃးဝႆႉၵူႈၵေႃႉ၊ ၸုမ်းပွင်ၵၢၼ်ႁဝ်းၵေႃႈမီးဝႆႉ ဢိင်ၼိူဝ်ၼႆႉသေ ႁဝ်းၶႃႈတေႁဵတ်းႁိုဝ် ႁဝ်းၶႃႈတေဢုပ်ႇဢူဝ်းၵၼ်သေ ၸင်ႇတေတႅပ်းတတ်းႁဵတ်းသၢင်ႈၵႂႃႇ” ဝႃႈၼႆ။ ပၢင်လိူၵ်ႈတင်ႈသွမ်ႈဢၼ်တေၸတ်းႁဵတ်း ၼႂ်းဝၼ်းတီႈ 03/11/2018 ၼၼ်ႉ တီႈၼင်ႈၽူႈတႅၼ်းသၽႃး တင်းမူတ်း ဢၼ်လုတ်ႈႁၢမ်းပဝ်ႇဝႆႉ မီး 13 တီႈၼင်ႈ။ ၼႂ်း 13 တီႈၼင်ႈၼၼ်ႉ ဢၼ်ၵဵဝ်ႇၵပ်းတႆးမီး 2 တီႈၼင်ႈ ၼႂ်းမိူင်းတႆးပႃး ၼိုင်ႈတီႈၼင်ႈ၊ တီႈၼင်ႈၽွင်းလူင်ၾၢႆႇၸၢဝ်းၶိူဝ်းတႆး ဝဵင်းလိူဝ်ႇ ၼိုင်ႈတီႈၼင်ႈ ဝႃႈၼႆ။ ၼႂ်းၸႄႈဝဵင်းလၢႆးၶႃႈ ၼေႃႇၽူႈတႅၼ်းဢၼ်တေၶဝ်ႈၶႅင်ႇၵၼ်သမ်ႉ ပဵၼ် ၸၢဝ်းတႆး 3 ၵေႃႉ မိူၼ်ၼင်ႇ ၼေႃႇၽူႈတႅၼ်း ပႃႇတီႇႁူဝ်သိူဝ် SNLD ၸၢႆးဢူၵ်ႉၵႃႇ၊ ၼေႃႇၽူႈတႅၼ်းပႃႇတီႇသိူဝ်ၽိူၵ်ႇ SNDP ၸၢႆးသူၺ်ႇသႅင်းလႄႈ ၼေႃႇၽူႈတႅၼ်း ပႃႇတီႇၼူၵ်ႉယုင်း NLD ၸၢႆးဢွင်ႇထုၼ်းလေး ၸိူဝ်းၼႆႉ။ ဝဵင်းလၢႆးၶႃႈၼႆႉ မီး 4 ပွၵ်ႉ 19 ဢိူင်ႇ ႁူဝ်ၵူၼ်းတင်းမူတ်းမီး ႁိမ်း 5 မိုၼ်ႇၵေႃႉ။ ၼွၵ်ႈလိူဝ်ၼၼ်ႉ တီႈယူႇၽွင်းလူင်ၾၢႆႇၸၢဝ်းၶိူဝ်းတႆး တီႈဝဵင်းလိူဝ်ႇၼၼ်ႉၵေႃႈ ပဝ်ႇဝႆႉ ၼိုင်ႈတီႈၼင်ႈ။ ၼေႃႇၽူႈ တႅၼ်းၸၢဝ်းတႆး ၸိူဝ်းတေၶဝ်ႈၶႅင်ႇၵၼ် မိူၼ်ၼင်ႇ ၼၢင်းထူၺ်းမုင်ႇ ပႃႇတီႇႁူဝ်သိူဝ်၊ ၻွၵ်ႊတိူဝ်ႊ ၸၢႆးၵျေႃႇဢုင်း ပႃႇတီႇသိူဝ်ၽိူၵ်ႇ၊ ၸၢႆးပၢၼ်းသႅင် (ႁွင်ႉ) ၸၢႆးထုၼ်းၸိင်ႇ (ဢမ်ႇၼၼ်) ၸၢႆးၵျေႃႇၸိင်ႇ ပႃႇတီႇၼူၵ်ႉယုင်း၊ ၸၢႆးဢွင်ႇၵျီႇ ပႃႇတီႇသၢင်ႇသီႈလႄႈ သုၼ်ႇတူဝ် ဢူးဢွင်ႇထေး ၸဵမ်ၸိူဝ်းၼႆႉ ဝႃႈၼႆ။ ပႃႇတီႇၼူၵ်ႉယုင်းၼႆႉ လႆႈၸတ်းႁဵတ်းပၢင်လိူၵ်ႈတင်ႈသွမ်ႈ တေမီး 2 ပွၵ်ႈ ပႃးပွၵ်ႈၼႆႉယဝ်ႉ။ မိူဝ်ႈပီ 2017 လိူၼ်ဢေႊပရိူဝ်ႊ ဝၼ်းတီႈ 1 ၼၼ်ႉၵေႃႈ ၸတ်းႁဵတ်း မႃးယဝ်ႉ ၵမ်းၼိုင်ႈ မိူဝ်ႈပွၵ်ႈၼၼ်ႉ တီႈၼင်ႈသၽႃး ဢၼ်လုတ်ႈႁၢမ်းပဝ်ႇဝႆႉ မီး 19 တီႈၼင်ႈ။ ပႃႇတီႇဢၼ်ၶဝ်ႈၶႅင်ႇၵၼ် မီး 24 ပႃႇတီႇ ၼေႃႇၽူႈတႅၼ်းဢၼ်ၶဝ်ႈ ၶႅင်ႇသမ်ႉ 95 ၵေႃႉ ႁူမ်ႈပႃးသုၼ်ႇတူဝ် ဝႃႈၼႆ။

['ၵၢၼ်မိူင်း']

2018-08-07T07:45:50

https://shannews.org/archives/6870

ပလိၵ်ႈမၢၼ်ႈ မိူင်းတူၼ် တီႉၵူၼ်းၶၢႆယႃႈမႃႉတင်းယႃႈ ႁိမ်းႁဵင်မဵတ်ႉ

ၾၢႆႇပလိၵ်ႈမၢၼ်ႈမိူင်းတူၼ် ၵႂႃႇၶဝ်ႈၵူတ်ႇထတ်း ႁိူၼ်းၵူၼ်းမိူင်း လင်ၼိုင်ႈ တီႈပွၵ်ႉမဵဝ်ႉမ/ ဢူးယဵၼ်ႇ မိူင်းတူၼ် တီႉဢဝ်ၸဝ်ႈႁိူၼ်း တင်း ယႃႈမႃႉ 990 မဵတ်ႉ ဝႃႈၼႆ။ ဝၼ်းတီႈ 05/08/2018 ယၢမ်းၵၢင်ၶမ်ႈ 7:30 မူင်း ၾၢႆႇပလိၵ်ႈ မိူင်းတူၼ်၊ ၽူႈၵွၼ်းပွၵ်ႉလႄႈ ၽူႈယႂ်ႇဝၢၼ်ႈ ႁူမ်ႈၵၼ် လၢႆၾၢႆႇသေ ၶဝ်ႈၵူတ်ႇထတ်း ႁိူၼ်းဢၢႆႈၶႄႇ(ႁွင်ႉ) ၸၢႆးထုၼ်းၼေႇ ဢႃယု 31 ပီ တီႈပွၵ်ႉမဵဝ်ႉမ/ ဢူးယဵၼ်ႇ ၸႄႈ ဝဵင်းမိူင်းတူၼ် ၸႄႈတွၼ်ႈမိူင်းသၢတ်ႇ ၸိုင်ႈတႆးပွတ်းဢွၵ်ႇၶူင်း။ တီႉလႆႈယႃႈမႃႉ တင်းၼမ် 990 မဵတ်ႉလႄႈ ငိုၼ်းမၢၼ်ႈထႅင်ႈ 43,000 ပျႃးပၢႆ ဝႃႈၼႆ။ ၵူၼ်းမိူင်းတူၼ် ၵေႃႉၼိုင်ႈ ဢမ်ႇၶႂ်ႈဢွၵ်ႇၸိုဝ်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ယၢမ်းၵၢင်ၶမ်ႈ 7 ၶိုင်ႈပၢႆ။ ဢၼ်တီႉလႆႈၼၼ်ႉ ပဵၼ်တူဝ်ၸၢႆးထုၼ်းၼေႇ ၵမ်းလဵဝ်ယဝ်ႉ။ ၶဝ်ၼႄးဝႃႈ ၸၢႆးထုၼ်းၼေႇၶၢႆယႃႈမႃႉပၼ် ၵူၼ်း ၼုမ်ႇၼႂ်းပွၵ်ႉ။ ႁဵတ်းႁႂ်ႈၵူၼ်းၼုမ်ႇ ၸပ်းယႃႈ ၸပ်းၾိၼ်ႇၼမ်ၼႃႇၼႆဢေႃႈ။ ၵူၺ်းၵႃႈ ၵူၼ်းႁဵတ်း ဢွၵ်ႇၼမ်ၵႃႉယႂ်ႇ ၶၢႆလူင်တႄႉ ဢမ်ႇတွၼ်ႉႁၼ်တီႉလႆႈသေပွၵ်ႈ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၾၢႆႇၸဝ်ႈၼႃႈတီႈပလိၵ်ႈၶဝ် လႆႈၵုမ်းၶင်တူဝ်ၸၢႆးထုၼ်းၼေႇ တီႈႁူင်းပလိၵ်ႈၸႄႈဝဵင်း မိူင်းတူၼ် ဝႃႈၼႆ။ ၵူၼ်းမိူင်းတူၼ်လၢတ်ႈဝႃႈ ယႃႈမႃႉၼႆႉ မိူင်းႁဝ်းမၼ်းလိူင်ႇၼမ်ၼႃႇယဝ်ႉ ၸဝ်ႈၼႃႈတီႈၶဝ်ၵေႃႈ ဢမ်ႇၵႂၢတ်ႇ လၢင်ႉၽဵဝ်ႈမူၺ်ႉတႄႉတႄႉ လုၵ်ႈဢွၼ်ႇၼုမ်ႇ ပေႃႈႁိူၼ်းၼုမ်ႇ ဢွၼ်ၵၼ်ၸပ်းတိတ်းသူႇသမ်းၵၼ်ၼမ် ထႅင်ႈၾၢႆႇ ၼိုင်ႈၵေႃႈ ၵႃႈၶၼ်မၼ်းပေႃး ၼိုင်ႈမဵတ်ႉလႂ် 200 ပျႃးၵေႃႈမီး၊ 300 ပျႃး၊ 400 ပျႃး ၸဵမ်ၸိူဝ်းၼႆႉၵူၺ်း ႁဵတ်းႁိုဝ် လႄႈဝႃႈ လုၵ်ႈဢွၼ်ႇမိူင်းႁဝ်းဢမ်ႇၸပ်းယႃႈလႃႇၼေႃႈ ဝႃႈၼႆ။ Photo – IPRD – Mong Hsat

['ယႃႈမဝ်းၵမ်']

2018-08-07T02:45:26

https://shannews.org/archives/6866

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/08/07၊ BNI/SHAN TV Program, 2018/08/07

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-2၊ 2018/08/07၊ BNI/SHAN TV Program, 2018/08/07

['Uncategorized']

2018-08-07T02:23:54

https://shannews.org/archives/6863

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/08/07၊ BNI/SHAN TV Program, 2018/08/07

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း တွၼ်ႈ-1၊ 2018/08/07၊ BNI/SHAN TV Program, 2018/08/07

['Uncategorized']